АЗИМ ҲОЖИЕВ

**УЗБЕК ТИЛИ СЎЗ ЯСАЛИШИ ТИЗИМИ**

Олий ўқув юртларининг филология факулътетлари ўқитувчи ва талабалари учун қўлланма

„0‘<5ГШУСШ“ НАШРИЁТ-МАТБАА ИЖОДИЙ УЙИ ТОШКЕНТ - 2007

Ушбу қўлланма икки асосий қисмдан иборат бўлиб, „Сўз ясалишига оид асосий тушунчалар“ деб аталувчи биринчи қисмда сўз ясалишига оид умумназарий масалалар ҳақида фикр юритилади. „Сўз туркумларида сўз ясалиши“ номли иккинчи қисмда эса ҳар бир сўз туркумидаги сўз ясалиши тизими таҳлил этилади.

**Тақризчилар:**

М. МИРТОЖИЕВ, филология фанлари доктори, профессор;

Э. УМАРОВ, филология фанлари доктори.

. 4306020200-185 в „пп„

А 353(00-2007 б1,"РТ"а “Р-20"7'

I8ВN 978-9943-02-099-3 © „0‘Ч1ШусЫ“ ЫМШ, 2007

**СЎЗ** БОШИ

Ўзбек тилшунослигида сўнгги йилларга қадар тил ҳодиса- лари, асосан, ўзга тилларга оид фикр-мулоҳазалар, жумла- дан, рус тилшунослигидаги таълимотлар, тайёр қолип-қои- далар асосида талқин этиб келинди. Бу ҳолни ўзбек тили фактларининг таҳлилидагина эмас, ҳатто ўзбек тилшунослиги соҳаларини ўрганишда ҳам кузатиш мумкин. Масалан, тил- шунослиқца, жумладан, рус тилшунослигида, кўп вақтга қадар фонетика, лексикология, морфология ва синтаксис „Грамма- тика“ ичида берилиб, ўрганиб келинган бўлса, кейинчалик фақат морфология ва синтаксисгина грамматиканинг қисм- лари, деб қарала бошланди; сўз ясалиши алоҳида соҳа си- фатида морфологиядан ажратилди ва ҳоказо.[[1]](#footnote-1) Бу ҳол ўзбек тилшунослигида ҳам ўз аксини топди, яъни ўзбек тилшу- нослигига кўчирилди. Профессор Ш. Раҳматуллаевнинг бево- сита тил қурилишининг асосий бирликлари таҳлилига ва тил- шуносликнинг соҳаларини белгилашга бағишланган ишида тилшуносликнинг соҳалари қуйидаги номлар билан қайд этилади: „Фонетика“, „Фонемика“, „Лексемика“, „Морфе- мика“, „Лексемашакллар синтаксиси“, „Бирикмашакллар синтаксиси“, „Гапшакллар синтаксиси“, „Фраземика“.[[2]](#footnote-2)

Тилшуносликнинг соҳаларини белгилаш ва номлашдаги бундай ҳолат ўзбек тилини тизим (система) сифатида ўрга- нишнинг аҳволи ҳақида аниқ тасаввур бера олади. Чунки тил қурилиши тизимдан иборат экан ва тилшунослик фани шу тизимни ўрганар экан, вазифа, бизнингча, тизимни ташкил этувчи қисмларни белгилашдан иборат бўлади. Бу эса ҳар бир тизимни ўзига хос ва мос ном билан аташ имконини беради. Бу тизимларнинг ҳар бири тилшунос­ликнинг соҳалари ҳисобланади.

Тилнинг тизимдан иборат эканлиги тилшуносликда алла- қачонлар таъкидланган ва ҳар бир тилшуносликда муайян тил тизимига оид фактлар ўрганилган. Лекин уларда тил-

шуносликнинг ҳар бир соҳасига хос тизим нимадан иборат эканлигига, унинг тизим эканини кўрсатувчи ҳодиса, белги- лар масаласига эътибор қаратилмаган, шу асосда иш кўрил- маган. Шундай экан, тилшуносликнинг маълум соҳаси тизими умуман ўрганилмаган, деган фикрларга қўшилиб бўлмайди. Бизнингча, „Тизимни белгиловчи тушунчалар ва улар асосида муайян соҳанинг тизими тўла ва аниқ ёритил- маган“, дейиш тўғрироқ бўлади. Шундай экан, тилшунос- ликни „анъанавий тилшунослик“, „систем тилшунослик“ каби тилшунослиютарга ажратиш, шундай номлар билан аташ мақбул эмас. Акс ҳолда, тилшуносликнинг ҳар бир соҳасига нисбатан ҳам „анъанавий“, „тизим“ (,,систем“) сўзларини қўйиб ишлатиш (масалан, „анъанавий морфология“ ва „систем морфология11 деб қўллаш) керак бўладики, бунга ҳеч қандай эҳтиёж йўқ.

Юқорида кўрилган ҳолатларни ўзбек тилшунослигида сўз ясалиши ва у билан боғлиқ ҳодисаларнинг ёритилишида ҳам кузатиш мумкин. Масалан, рус тилшунослиги ва унга оид адабиётлар таъсирида ўзбек тилшунослигида ҳам сўз ясалиши алоҳида соҳа сифатида морфологиядан ажратилди. Лекин бунда сўз ясалиши билан сўз шаклининг ясалиши бошқа- бошқа ҳодисалар эканлиги ҳисобга олинди, холос. Уларнинг ҳар бири, жумладан, сўз ясалиши алоҳида тизимни ташкил этиши асосланган ҳолда иш кўрилгани йўқ ва шундай бўлиши табиий эди/Чунки ўзбек тилшунослигида, ҳатто сўз яса- лишига оидДасосий тушунчалар, уларнинг моҳияти, сўз яса- лиш жараёни ва у билан боғлиқ ҳодисаларнинг моҳиятқ . кабидар ёритилмаган эдш)

/Бу қўлланмада, бевосита ўзбек тили фактларидан келиб . чиққан ҳолда сўз ясалишига оид асосий тушунчаларни ' белгилаш ва уларнинг моҳиятини бчиш асосида ўзбек тили сўз ясалиш тизимини баён этишга ҳаракат қилдиқ/ Кўпгина ҳодисаларнинг талқини янгича бўлганидан унда маълум камчиликларнинг бўлиши мумкинлигини инкор этмаймиз ва улар ҳақидаги танқидий фикр-мулоҳазаларни мамнуният билан эътиборга оламиз.

СЎЗ ЯСАЛИШИГА ОИД АСОСИЙ ТУШУНЧАЛАР

Сўз ясалишига оид асосий тушунчаларни тўла ва тўғри белгилаш, улардан ҳар бирининг моҳиятини тўғри аниқлаш сўз ясалиши тизими билан боғлиқ барча ҳодисаларнинг мо­ҳиятини тўлалигича, тўғри ёритиш имконини беради. Бу тушунчалардан ҳар бирини аниқ белгилаш ва моҳиятини тўғри ёритиш бошқасининг ҳам шундай муваффақиятли ҳал этилишига йўл очади. Шунинг учун ҳам уларни маълум тартибда, шу мақсадга имкон берадиган тартиб асосида баён этишга ҳаракат қилдик.

Ўзбек тили сўз ясалишига оид асосий тушунчалар қуйидагилар: 1) „сўз ясаш“ („сўз ясалиши“), 2) „сўз ясаш усули“, 3) „ясама сўзнинг таркиби“, 4) „сўз ясалиш асоси“, 5) „сўз ясовчи“, 6) „сўз ясалиш маъноси“, 7) „сўз ясалиш типи“, 8) „маҳсулли ва маҳсулсизлик“, 8) „сўз ясалиш имконияти“.

„Сўз ясаш“ („сўз ясалиши"). Сўз ясаш бирикмаси икки маънога эга: 1) умуман, янги сўз ҳосил қилиш; 2) тил бирликлари ёрдамида, маълум усул билан сўз ҳосил қилиш. Ана шу (иккинчи) маъноси билан „сўз ясаш“ бирикмаси лингвистик термин ҳисобланади, лингвистик тушунчани билдиради.

Бу бирикманинг „сўз ясалиш" шакли (-л аффиксли нисбат шакли) ҳам кенг қўлланади. Унинг қайси нисбат шакли эканлигига эътибор бериш л озим. Чунки бу нарса сўз ясаш (сўз ясалиши, сўз ҳосил бўлиши) билан боғлиқ ҳодиса­ларнинг моҳиятини белгилашда роль ўйнайди.

Мазкур қўшимча ёрдамида феълнинг ўзлик ва мажҳул нисбат шакли ясалиши маълум. Лингвистик термин бўлмиш „сўз ясалиши" бирикмасидаги ясалиш феъли мажҳул нисбат шакли ҳисобланади. Бу термин („сўз ясаш") ўзлик нисбат шакли ва маъносида қўлланиши мумкин эмас. Чунки „сўз ясаш" деганда, „махсус тил бирикмалари ёрдамида, маълум бир усул билан сўз ҳосил қилиш" тушунилар экан, бу ҳоди- санинг субъект (бажарувчи)га алоқаси бўлмаслиги мумкин эмас.

„Ўзбек тили сўз ясалиши" деганда, „сўз ясалиши" бирик­маси, фонетика, морфология терминлари каби, ўзбек тилшу- нослигининг соҳасини билдиради. Демак, „сўз ясалиши“ термини икки маънога эга: 1) ҳозир қайд этилган „соҳа“ маъноси; 2) юқорида таърифи берилган „сўз ясаш“ тер- минининг мажҳул нисбат шакли ва маъноси.

„Сўз ясалиши“, тилшуносликнинг алоҳида соҳаси (бўли- ми) сифатида, сўз ясаш ва у билан боғлиқ бирлиютар, ҳоди- салар ҳақидаги, умуман айтганда, сўз ясалиши тизими ҳақи- даги таълимотдир.

„Сўз ясаш“ термини тил бирликлари ёрдамида маълум усул билан сўз ҳосил қилишни билдирар экан, биринчи гал- да, ана шу масалага — сўз ясаш усули масаласига тўхташга тўғри келади.

„Сўз ясаш усули“ тушунчаси сўз ясалиши бўлимининг асосий тушунчаларидан бири, десак хато бўлмайди. Унинг моҳиятини тўғри англамасдан, аввало, сўз ясашнинг қандай усули ёки усуллари борлигини аниқ белгилаб бўлмайди.

Сўз ясаш усули (усуллари) бўйича жуда кўп ишлар қи- линди, кўп гаплар айтилди. Бироқ ўзбек тилшунослигида бу ҳодисанинг моҳияти шу вақтга қадар аниқ белгилангани, бу масалада бир фикрга келингани йўқ. Натижада, сўз ясалишига оид жуда кўп ҳодисаларнинг моҳияти тўғри ёритилмаётган- лигидан ташқари, „сўз ясалиши“ баҳсида бу тизимга алоқаси бўлмаган нарсалар ўрин олиб келяпти. Бу ҳам ясама сўз билан боғлиқ масалаларни тўғри ҳал этишга ўз салбий таъсирини кўрсатиб келмоқда. Демак, сўз ясаш усули масаласида тўғри ва аниқ бир хулосага келиш сўз ясалишига оид ҳодисаларнй аниқ белгилаб олишга, уларнинг моҳиятини тўғри ёритишга йўл очади. Бунда ўзга тилларга оид қоидалар, таърифлар асосида эмас, бевосита ўзбек тилининг ўз материаллари асосида иш кўриш талаб этилади.

Ўзбек тили сўз ясалиши ҳақида фикр юритилган ишларда сўз ясалишининг бир неча усули қайд этилади. Эътибор беринг: „...ўзбек тилида сўз ясашнинг воситалари ҳар хил бўлиб, уларнинг типлари шундай кўринишларга эга: морфологик тип (сўз ясашнинг морфологик йўли), лексик- семантик тип (сўз ясашнинг лексик-семантик йўли), морфологик-синтактик тип (сўз ясашнинг морфологик- синтактик йўли), фонетик тип (сўз ясашнинг фонетик йўли). Демак, сўз ясаш: 1. Грамматик сўз ясаш (аффикс ёрдамида сўз ясаш — аффиксация, сўз қўшиш йўли билан сўз ясаш — композиция, сўзни бир лексик — грамматик категориядан бошқа туркумга кўчириш, категориал кўчиш йўли билан ясаш — конверсия). 2. Лексик-семантик сўз ясаш (маъно ўзгариши орқали янги сўзнинг ҳосил бўлиши). 3. Фонетик сўз ясаш (фонетик воситалар — ҳар хил фонетик ўзгаришлар ёрдами билан ясаш) тусида бўлади.

Ҳозирги замон ўзбек тилида сўз ясашнинг кенг қўлла- ниладиган, энг унумли, етакчи типлари аффиксал йўл ва ком­позиция—сўз қўшиш йўлидир...

Ҳамма типдаги сўз ясалиш учун умумий белги янги лексема ҳосил қилишдир“.'

Кўриниб турибдики, ўзбек тилида лексемалар қандай йўллар билан юзага келадиган бўлса, уларнинг ҳаммаси сўз ясаш усули деб қараляпти ва ҳар бир „усул“ сўзнинг юзага келиш йўли билан аталяпти. Бошқа ишларда ҳам худди шундай.

Бироқ кейинги кузатишларимиз шуни кўрсатдики, тилдаги мавжуд бирликлар, сўз ясалиш бирликлари асосида, маълум усул орқали янги сўз ҳосил қилиш билан у ёки бу тил ёки нутқ бирликларининг, маълум сабаблар туфайли, луғавий бирликларга ўтиши бошқа-бошқа ҳодисалардир.

Сўз ясаш деганда, маълум бир луғавий бирликдан сўз ясовчи восита ёрдамида янги сўз ҳосил қилиш тушунилади. Масалан, билим сўзи бил сўзига -(и) м қўшимчасини қўшиш билан ҳосил қилинган. Демак, бу усул — қўшимча қўшиш усули. Ҳар қандай ясама сўз ана шундай таркибий қисмдан — сўз ясалиш асоси ва сўз ясовчидан иборат таркибий қисмдан иборат бўлади. Шундай қисмларни бириктириб, сўз ҳосил қилиш сўз ясаш усулини белгилайди.

Сўз ясаш ҳодисаси ва усули шундай тушунилганда, сўз ясаш усули деб таърифланаётган усулларнинг кўпчилиги сўз ясаш усули эмаслиги маълум бўлиб қолади.

„Фонетик усул“ деб аталаётган усулда бўр — бўз, кўр — кўз, семир — семиз, ака — ука каби (фонетик ўзгариш билан юзага келган) сўзлар назарда тутилади. Лекин, биринчидан, бундай сўзлар тилда жуда кам. Иккинчидан, бунда сўз ясаш ҳодисаси ҳам, сўз ясаш усули ҳам йўқ. Худди шу сабабли ҳам бу ҳодисада бирон тизим кўринмайди.

И

1 Ўзбек тили грамматикаси, икки томлик, I том, Морфология, Т., „Фан“ нашриёти, 1975, 22—23- бетлар.

Сўз ясалишинияг „лексик-семантик", „мррфологик- синтактик“ усуллари деб таърифланаётган „усул“ларида ҳам сўзнинг бирор сабаб туфайли юзага келиш ҳодисаси бор, лекин сўз ясаш ҳодисаси йўқ. Масалан, эртага, бирдан, кунда сўзлари келишик шаклидаги отнинг маъно ўзгариши (келишик шаклига хос маъно, вазифанинг йўқолиши) ту­файли юзага келган, буларда ҳам сўз ясаш усули ҳақида га- пириш мумкин бўлмайди.

Ана шу фактнинг ўзиёқ кўрсатадики, бирон ҳодиса (сабаб) туфайли лексеманинг юзага келиши сўз ясаш ҳодисаси, лексеманинг ўзи эса ясама сўз ҳисобланмайди ва уларга нисбатан сўз ясаш усули ҳақида гапириш мумкин эмас.

Ўзбек тили сўз ясалишига оид ишларнинг ҳаммасида сўз ясашнинг „композиция усули“ қайд этилади ва у сўз ясашнинг маҳсулдор усули сифатида таърифланади. Бироқ ҳодисага бевосита ўзбек тилининг ўз материалларидан келиб чиқиб ёндошилса, бу тилда сўз ясашнинг „композиция усули“ деб аташ мумкин ва лозим бўлган усули йўқлиги маълум бўлади. ; ,

Композиция усули билан сўз ясаш деганда, сўз қўшиш йўли билан сўз ясаш тушунилади. Ўзбек тилида икки муста- қил сўз маълум грамматик шаклда бирикади ва бирикувчи сўзлар ўртасида грамматик алоқа борлиги сезилиб туради. Бундай бирикиш (боғланиш) натижасида луғавий бирлиқ, яъни лексема эмас, балки синтактик бирлик — сўз бирикмаси ёки гап ҳосил бўлади. (Мисол келтиришга ҳожат йўқ.) Шу фактнинг ўзиёқ кўрсатадики, „сўз қўшиш билан сўз ясалиши“ (шундай сўз ясаш усули) ҳақида гап бўлиши мумкин эмас.

Лингвистик адабиётларда ана шу нарса қайд этилди. Бунга эса кейинчалик етарли эътибор берилмади. Айримлар бу билан бутунлай ҳисоблашмай, аввалгича фикр юритавер- дилар. Баъзилар эса бу гапда асос борлигини сезиб, „сўз қў­шиш" („словосложение") ўрнида „асос қўшиш" („основосло- жение"), „ўзак қўшиш", „лексема қўшиш" терминларини қўллашни маъқул кўрдилар. Лекин булар масаланинг моҳия- тини ойдинлаштиролмайди, сўз ясалишининг шундай усули борлигини тасдиқлай олмайди. Чунки ўзбек тилида „асос қўшиш" ёки „ўзак қўшиш" ҳодисасининг ўзи йўқ. Бу терминлар рус тилига оид ишлар таъсирида қўлланди.

Савол туғилиши мумкин: „Ўзбек тилида содца сўзлардан фарқланувчи ва „қўшма сўз“ деб аталаётган сўзлар кўп миқдорда бор-ку, буларнинг ясалиш йўлини қандай усул дейиш мумкин? “

Аввало, айтиш керакки, фақатгина бир нарса, яъни тар- кибида луғавий маъноли бирдан ортиқ қисм (компонент) борлигигина бундай сўзларнинг махсус усул билан ясалиши тасаввурини беради. Масалан, тўғрила сўзи аффикс қўшиш усули билан (тўғри+ла) юзага келган бўлса, отқулоқ сўзи икки сўзни қўшиш (от + қулоқ) йўли билан ҳосил қилинган, деган тасаввурни беради. Аслида эса бирдан ортиқ луғавий маъноли қисмга (,,сўз“га) эгалик бундай сўзларнинг махсус сўз ясаш усули билан ҳосил қилинишини кўрсатувчи белги бўла олмайди. Ҳатто, бундай сўзларни „қўшма сўз“ деб атали- шининг ўзи ҳам шартли бўлиб, сўз ясаш усулига кўра эмас, балки содда сўзлардан фарқди белгисига кўрадир. (Содца сўзлар биргина луғавий маъноли қисмга эгалигига кўра шундай (,,содца“) деб аталади.) Демак, „содца“, „қўшма“ деган сўзларнинг ўзи сўз ясаш усулини кўрсата олмайди. Шундай экан, „қўшма сўз“ эканлигига қараб, уларни махсус усул билан ясалади, деб ўйлаш ва бу усулнинг қандай усул бўлиши ҳақида сўроқ қўйишнинг ўзи ўринли бўлмайди.

Тўғри, „қўшма сўз“ деб аталаётган сўзлар ҳам маълум йўл (йўллар) билан юзага келади. Лекин тилда бирор сўзнинг у ёки бу йўл орқали, бирор ҳодиса туфайли юзага келиши билан махсус усул асосида янги сўз ҳосил қилиш ҳодисасини фарқлаш кераклиги айтилди. Бунда қуйидагиларга эътибор берилиши лозим.

Биринчидан, сўз ясаш усули билан янги сўз ҳосил қилиш- да сўз ясовчи махсус восита (бирлик)дан фойдаланилади, шу бирлик сўз ясовчи ҳисобланади. Буни юқорида ҳам кўрдик. Масалан, сувни, текисла сўзларидаги -чи ва -ла сўз ясовчи. „Қўшма сўз“ деб аталувчи сўзларда бундай ҳолат йўқ. Кўрқбўғин, итбурун, бойўғли, қирқоғайни кабиларда сўз ясовчи қисм (бирлик) йўқ. Бинобарин, улар сўз ясалиш таркибига эга эмас ва бу сўзларнинг ясалиш усули бор, улар бир усулда ясалган сўзлар, дейиш мумкин эмас.

Иккинчидан, сўз ясаш усули билан ҳосил қилинган сўз (ясама сўз) сўз ясовчи ёрдамида маълум бир сўздан ҳосил қилинади ва бу сўз (ясама сўзнинг шу қисми) сўз ясалиш

асоси ҳисобланади. Масалан, роҳатланмоқ сўзи роҳат сўзидан ясалган. Бу сўздароҳат — сўз ясалиш асоси, -лан — сўз ясовчи қўшимча. Ҳар қандай ясама сўз ана шундай икки қисмдан — сўз ясалиш асоси ва сўз ясовчи қисмдан иборат бўлади[[3]](#footnote-3). „Қўшма сўзлар“ эса бундай таркибга эга бўлмайди. Демак, улар сўз ясаш воситасига ҳам, усулига ҳам эга эмас.

Учинчидан, махсус усул билан, махсус бирликлар ёрда­мида ясалган сўзларнинг маъноси унинг қисмлари маъно- сидан юзага келади, унинг маъносини қисмлари маъноси билан асослаш мумкин бўлади: дуторчи — дутор чалувчи (созанда), оғирлашди — вазни оғир бўлди, чиройли — яхши (ёқимли) чиройга эга ва б. „Қўшма сўз“ларда бундай ҳолат йўқ: итоғиз (гулнинг номи) сўзининг маъносини унинг қисм­лари (ит, оғиз сўзлари) маъноси билан асослаб бўлмайди.

Ана шу уч фактнинг ўзиёқ ўзбек тилида сўз ясалишининг „композиция усули“ (ёки „сўз қўшиш усули“) деб аташ мумкин бўлган усули йўқлигини тўла тасдиқлайди.

„Қўшма сўз“ларнинг юзага келиши, пайдо бўлиши масаласига келсак, бунинг йўли турлича. Жумладан, уларнинг баъзилари ўзга тилдан шундай ҳолича ўзлаштирилган бўлади. Мае., гулбеор, гултожихўроз, оромижон сўзлари тожик тилидан ўзлашган. Улар ўзбек тилининг ясама сўзлари ҳисобланмайди. Демак, буларга нисбатан „қўшма" (,,қўшиш“) сўзини қўллаш ҳам тўғри бўлмайди.

Устқурма сўзи русча „надстройка" сўзини калькалаш ■ йўли билан ҳосил қилинган. Калькалаш сўз ҳосил қилишнинг бир йўли. Лекин сўз ясаш усули эмас. Шунинг учун ҳам устқурма сўзи ясама сўзларнинг умумий маъноси билан бирлашувчи бирон типига (турига) кирмайди; сўз ясалиш асоси ва сўз ясовчидан иборат таркибга эга эмас. Бу сўз, таркибида иккита луғавий маъноли қисм борлигидан қатьи назар қўшма сўз ҳисобланмайди (чунки „сўз қўшиш" йўли билан ҳосил қилинмаган). Аффиксация усули билан ясалган сўз дейиш ҳам мумкин эмас. Чунки у „устқур“ран -ма аффикси ёрдамида ясалаётгани йўқ. Агар таркибий қисм- ларининг хусусиятига кўра (икки луғавий маъноли қисм ва бир аффикс борлигига кўра) сўз ясаш усули белгиланадиган бўлса, бу сўзни „композиция-аффиксация усули“ билан ясалган дейишга тўғри келади. Бироқ бундай дейиш мумкин эмас.

„Кўшма сўз“ларнинг анчагина қисми сўз бирикмасининг (синтактик бирликнинг) луғавий бирликка (лексемага) ўтиши натижасида юзага келган: белбоғ, мингбоши, олмақоци, тощайчи кабилар. Бундай сўзларнинг юзага келиши (сўз бирикмасининг сўзга айланиши) маълум мудцат (жараён) ўтиши билан боғлиқ ва у ҳозирги (синхрон) сўз ясалишига кирмайди. Бунда ҳар бир сўзнинг юзага келиши алоҳида амалга ошади. Демак, бу ҳодиса ҳам системани ташкил этмайди. Бундай сўзлар ҳам сўз ясалиш асоси ва сўз ясовчи қисмдан иборат таркибга эга бўлмайди.

„Қўшма сўз“ларнинг айримлари маълум нарсани бошқа бирор нарса ёки белгига нисбатлаш, ундаги бирор белги асосида номлаш орқали ҳосил қилинган: ойболта, девқомат, қизилиштон, мингоёқ ва бошқалар. Лекин бундай сўзлар сўз ясалиш асоси ва сўз ясовчи қисмдан иборат таркибга эга бўлмайди. Уларнинг (шу сўзлар билдирган нарсанинг) нима учун шундай аталиши ҳар бир сўзнинг ўз доирасида изоҳланади. Қушнинг нима учун щзилиштон. деб аталиши шу қушнинг ўзидаги (ўзига хос) белгиси билан асосланади. Белги эса сўз ясаш бирлиги эмас.

Бу фактлар ҳам ўзбек тилида сўз ясашнинг „композиция усули“ деб аташ мумкин ва лозим бўлган алоҳида усули йўқлиги, шунингдек, таркибида бирдан ортиқ луғавий маъ- ноли қисм бўлган сўзларни „қўшма сўз“ деб аташга асос йўқлигини кўрсатади.

Ҳар бир ясама сўз сўз ясалиш асоси ва сўз ясовчидан иборат таркибга эга бўлишини кўрдик. Ана шу таркиб сўз ясашнинг модели ҳисобланади. „Кўшма сўз“ деб аталаётган сўзларда эса сўз ясаш модели йўқ.

Тўғри, қўшма сўзларга оид ишларда қўшма сўзларнинг ясалиш модели борлиги ҳақида гапирилади ва бунда „қўшма сўз“нинг таркиби қайси туркумга оид сўздан бўлиши назарда тутилади. Масалан, кўзойнак — от + от модели, ощуш — си- фат + от модели, қирқоғайни — сон+от код ели деб таърифла- нади. Бироқ буларда ҳеч қандай сўз ясаш модели йўқ ва улар таркибининг қайси сўз туркумига оид сўзлардан бўлиши сўз ясалиши нуқгаи назаридан ҳеч нарсани белгиламайди.

Бир хил моделдаги сўз бирикмаларидан келиб чиққан айрим сўзларнинг бир компонента, одатда, кейинги ком­понента айнан бир сўздан бўлади. Натижада, у такрорланувчи қисмдек, аниқроғи, сўз ясовчи қисмдек туюлади: карвонбоши, ишбоши, жўрабоши, мингбоши, юртбоши кабилар. Лекин буларда сўз ясовчи қисм ҳам, ясама сўзга хос таркиб ҳам йўқ. Ҳатто, бундай сўзларнинг айримларида сўз бирикмаси эканлигини кўрсатувчи, иккинчи компонентдаги и ҳам қўлланмай, қисмлар (бир луғавий бирлик сифатида) қўшиб ёзилаверади: Рости, менинг ҳам елкамдан тегирмонтош тушгандай бўлди. (А. Дилмуродов) Олмос чархтошда чархланган кескич билан керакли ташқи диаметр чархланиб... . („Янги техника“ жур.) ... V— VI асрларга оид деб қабул қилинган Энасой қабртошларидир. (Газетадан)

Аввало, буларни, и сиз қўлланишига қараб, сўзга , айланган деб қатъий ҳукм чиқариш тўғри бўлмайди. Чунки, биринчидан, бундай белгисиз қўлланиш (тегирмон тоши эмас, тегирмонтош каби қўлланиш) кўпроқ оғзаки нутққа хос бўлиб, тегирмон тоши шаклида (сўз бирикмаси сифатида) қўлланиши асосий эканини инкор этиб бўлмайди. Иккинчидан, тегирмонтош тарзида қўлланган тақцирда ҳам унда сўз бирикмасига хос хусусият сезилиб туради. Учин- чидан, тегирмонтош, чархтош, қайроқтош кабиларни сўз деб тан олган тақцирда ҳам уларни ясама сўз, таркибидаги „тош“ни сўз ясовчи дейиш мумкин эмас. Бунда фақат сўз бирикмасининг сўзга айланиши ҳақида гапириш мумкин, холос.

Адабиётларда гап шаклидаги қўшма сўзлар мавжудлиги айтилиб, гўшткуйди (овқат номи), очилдастурхон (эртак номи) кабилар мисол қилиб кўрсатилади. Лекин булар, аввало, жуда кам. Қолаверса,... бу факт ҳам композиция усули билан сўз ясаш ҳодисаси эмас. Мис'оллар: Йигитларга айтиб, сени бир *талқонтуйди* қилдирмасамми! (А. Обиджон) Хона ичида 5—6 дақиқа *чигилёзди* машқларни бажаргач,... кўчага чиқамиз. (,Ўзб. овози“ газ.) У бир даврда гул-гул очилиб ўтирганда отаси улов зарурлигини *қулоққоқиш* қипти. (А. Дил­муродов) ...Ҳасан қайғичи хон амалдорлари ҳақида *ичакузди* ҳангомалар айтарди. (С. Сиёев)

Буларни окказионал ясалиш деб, лисоний бирлик эмас, нутқ бирлиги деб қараш тўғри бўлади.

Ҳозирги тилимизда таркибида айнан бир сўз мавжуд бўлган эркталаб, сувталаб; нозиктабиат, оғиртабиат; одамсифат, маймунсифат; ишбай, кунбай; цўймижоз, итмижоз; эрксевар, иссиқсевар каби „сўз“лар бор. Булар, одатда, „қўшма сўз“ деб қаралади, улар таркибида қўлланган талаб, сифат, бай, мижоз каби сўзлар шу „қўшма сўзлар“ни ясовчи деб тушунилади.

Аввало, таркибида айнан бир сўз қўлланган бундай сўз­лар саноқлидир (таркибида талаб, сифат, бай, мижоз сўзлари бўлган „сўзлар"). Қолаверса, улар таркибида қўлланувчи сўзлар сўз ясаш учун хизмат қилмайди. Уларнинг айримлари таркибидаги ҳар бир сўз ўз маъноси билан қатнашади ва сўз бирикмаси эканлиги сезилиб туради: оғир табиат, енгил табиат, нозик табиат, деҳқон табиат; оқ кўнгил, қора кўнгил, очиқ кўнгил каби. Биргина талаб сўзи қатнашган қуйидаги мисолларга эътибор беринг: равнақталаб, фарзандталаб, ёмғирталаб, ечимталаб, эркталаб, савобталаб, мададталаб, чопиқталаб, эрмакталаб, ҳангоматалаб, эътиборталаб, меҳнатталаб, маошталаб, иштаҳаталаб, ҳурматталаб ва бошқалар.

Буларни (шу кабиларни) „қўшма сўз“ дейиш қисмлари- нинг қўшиб ёзилиши, таркибидаги талаб, сифат, бай каби­ларни эса сўз („қўшма сўз“) ясовчи деб тушуниш оқибатидир. Аслида эса, улар сўз қўшиш йўли билан ҳосил қилинган янги сўзлар эмас, шунингдек, бирдан ортиқ сўзлар билан қўлланаётган сўзлар сўз ясовчи эмас.

„Композиция усули билан сўз ясаш“, „қўшма сўз“ ҳақида гап борар экан, яна бир ҳодисага тўхтамаслик мумкин эмас.

Ўзбек тилида шундай „сўзлар" борки, улардан бир неча- сининг таркибида, кўринишдан сўзга ўхшаш қисм қатнашади. Сўз кўринишида бўлиши туфайли улар аффикслар қаторига киритилмайди. Улар қатнашган сўзлар эса, одатда, „қўшма сўз“ деб қаралади: ком (камҳосил, камқатнов), бахш (оромбахш, роҳатбахш), умум (умумхалц, умумшаҳар), боп (майизбоп, кўйлакбоп), ранг (жигарранг, кулранг), хуш (хуштаъм, хушқомат), ҳам (ҳамсуҳбат, ҳамшаҳар) ва бошқалар.

Буларни аффикс ҳисобламасликнинг асоси бор. Лекин таркибида улар иштирок этган сўзларни „қўшма сўз“ дейиш (композиция усули билан ясалган сўзлар дейиш), айрим- ларини эса, умуман, сўз (ясама сўз) дейиш мумкин эмас.

Аввало, уларнинг ҳаммаси ўзбек тилида бир хил йўл билан юзага келган ва бир хил типда ҳосил бўлган сўзлар эмас. Шунинг учун ҳам уларнинг моҳияти, таркибида иштирок этаётган айнан бир қисмнинг {бон, кам, хуш каби) вазифаси ва қандай бирлик эканини ўзбек тили сўз ясалиши нуқтаи назаридан баҳолаш (белгилаш) керак бўлади. Бу ўринда улардан фақат сўз ясаш учун хизмат қиладиганлари (шундай бирликлар борлиги) ҳақида қисқача тўхталиб ўтамиз.

Узбек тилидаги ҳам, хуш, кам сўзлари тожик тилидан ўзлашган. Улардан фақат кам сўзигина ўзбек тилида мустақил сўз сифатида қўлланади. Ҳам, асосан, боғловчи вазифасида қўлланади. Хуш сўзи хуш келибсиз, хуш кўрмайди каби саноқли бирикмалар таркибидагина сўз ҳолида учрайди.

Мазкур сўзлар тожик тилида сўз ясовчи сифатида ҳам хизмат қилади ва улар ёрдамида ҳосил қилинган ясама сўзлар анчагина миқцорни ташкил этади. Уларнинг маълум қисми ўзбек тилида ҳам бор: камгап, камдаромад, каммаҳсул; хушвақт, хушовоз, хушоҳанг; ҳамдард, ҳамкасб, ҳамсафар ва б.

Таркибида ҳам, хуш, кам компонента бўлган (ҳамсуҳбат, хушовоз, камхарж каби) ўзбек тилидаги сўзларнинг асосий қисми асли тожик тилига оид бўлиб, шу тилнинг ясама сўзларидир. Ўзбек тилига улар шу таркибда (тайёр ҳолда) ўзлаштирилган. Тожик тилида бундай ясама сўзларнинг миқцори ўзбек тилидагига нисбатан анча кўп, яъни уларнинг айримлари ўзбек тилига қабул қилинган ва бу ўзлашма сўзлар ўзбек тилининг ясама сўзлари ҳисобланмайди. Ўзбек тилининг ўзида ясалмаганлиги учун улардан айримларининг маъносини таркибий қисмлари маъносидан келтириб чиқариб бўлмайди. Демак, улар сўз ясалиш таркибига эга бўлмайди. Мае., хушвақт, камомад, ҳамнафас сўзлари.

Хуллас, ўзбек тилида дастлаб кам, ҳам, хуш сўзларининг ўзи ҳам ўзлашган ва уларнинг маъноси ҳам маълум. Шу- нингдек, тожик тилидан ўзлашган юқоридаги каби ясама сўзларнинг кам, ҳам, хуш қисмидан қолган қисми (сўз) ҳам ўзбек тилида бор ( каммаҳсул, хушвақт, ҳамфикр). Бу икки ҳолат мазкур тожикча ясама сўзларни ўзбек тилининг ўз сўзлари, ўзбек тилининг ўзида ясалган сўзлар тасаввурини беради ва бунда мазкур сўзларда такрорланувчи кам, ҳам, хуш қисмлари сўз ясовчи сифатида тасаввур этилади. Натижада, тожик тили ясама сўзлари нусхаси асосида, кам, 14 ҳам, хуш ёрдамида ўзбек тилининг ўзида ҳам сўз ясаш бошланади. Масалан, камчиқим, хушбичим, ҳамюрт, ҳамкурс кабил ар шулар жумласидандир.

Тўғри, ўзбек тилининг ўзида кам, ҳам, хуш ёрдамчи сўзлари билан ҳосил қилинган сўзлар у қадар кўп эмас. Лекин шу факт эътиборга лойиқки, улар энди ўзбек тилининг сўз ясовчиси ҳисобланади, улар билан ясалган сўзлар ўзбек тилининг ясама сўзларидир.

Юқорида айтилганидек, кам, ҳам, хуш сўзлари ёрдамида ясалган тожикча ясама сўзларнинг айримлари шу тилдан тайёр сўз ҳолида ўзбек тилига ўзлаштирилган. Тожик тили нуқтаи назаридан бундай сўзларнинг қандай усул билан ясалганлигини ва уларни қандай сўзлар („содда сўз“ ёки „қўшма сўз“) деб аташ кераклигини ҳал этиш бизнинг вазифамизга кирмайди. Ўзбек тили нуқтаи назаридан эса ясама сўз ҳисобланмайди ва уларга нисбатан сўз ясалиши ёки унинг усули ҳақида гапириш тўғри бўлмайди.

Ўзбек тилининг ўзида кам, ҳам, хуш сўзлари ёрдамида сўз ясалиши ва улар ёрдамида ясалувчи сўзлар масаласига келсак, биринчидан, бундай сўз ясалиш усулини композиция ( сўз қўшиш) усули деб бўлмайди. Чунки бундай сўзларнинг ясалишида кам, ҳам, хуш сўз сифатида эмас, балки сўз ясовчи сифатида қўлланади — сўз ясовчи вазифасига эга бўлади. Демак, морфема ҳисобланади. Улар сўз ясовчи экан, қолган қисм {кам, ҳам, хуш қўшилган қисм) сўз ясалиш асоси ҳисобланади. Худди шу сабабли бундай сўзлар сўз ясалиш таркибига эга бўлади ва унинг маъноси таркибий қисмлари маъносидан келиб чиқади. Масалан, камунум сўзининг сўз ясалиш таркиби кам +унум қисмларидан иборат бўлиб, унинг маъноси шу қисмлари маъноси асосида юзага келади. Камҳосил сўзи серҳосил сўзи билан, ҳамкурс сўзи курсдош сўзи билан қиёсланса, кам ва ҳам сўзларининг сер- ва -дош аффиксларига маънодош (вазифадош) эканини — сўз ясовчи эканини сезиш, бинобарин, улар ёрдамида ясалган сўзлар қўшма сўз эмаслигини сезиш қийин бўлмайди.

Феъл туркумида сўз (феъл) ясовчи сифатида қил (эт, айла), бўл ёрдамчи феъллари хизмат қилади: тасдиқ қилмоқ, текис қилмоқ каби. Бундай феълларни ҳам композиция усули („сўз қўшиш“ усули) билан ясалган феъллар („қўшма феъллар“) дейиш тўғри бўлмайди. Чунки улар ҳам сўз ясовчи восита — ёрдамчи феъл (сўз ясовчи бирлик) билан ҳосил қилиняпти.

Хуллас, ўзбек тилида, аффикслардан ташқари, сўз ясаш учун ҳизмат қилувчи ёрдамчи сўз (морфема)лар ҳам бор. Лекин улар кўп эмас. Шунингдек, улар ёрдамида ясалган (ясалаётган) сўзлар ҳам оз миқцорда,

Савол туғилиши мумкин ва табиий: „Ёрдамчи мор- фемалар ёрдамида сўз ясалишини, аффикслар билан сўз ясалишидан фарқлаган ҳолда, сўз ясалишининг алоҳида усули деб қараш ва алоҳида ном билан аташ керакми, шунга эҳтиёж борми?“ Бизнингча, бундай қилиш шарт эмас. Чунки, биринчидан, юқорида айтиб ўтилганидек, бундай бирликлар (сўз ясовчилар) жуда кўп эмас. Иккинчидан, аффикслар ёрдамида сўз ясалиши ва ёрдамчилар билан сўз ясалишининг модели асос эътибори билан бир хил — „сўз ясалиш асоси + сўз ясовчи“ модели. Демак, сўз ясалиши ва ясовчилар ҳақида гап борганда, сўзлар ўзбек тилида, асосан, аффикслар ёрдамида ясалиши, шу билан бирга, сўз ясовчи ёрдамчи морфемалар ҳам борлигини айтиб, улар орқали ҳосил қилинувчи ясама сўзларнинг моҳиятини таҳлил этиш билан кифояланиш мумкин.

Айтилганлардан маълум бўлдики, „қўшма сўз“ деб таърифланаётган сўзларнинг кўпчилиги турли ҳодиса, йўллар билан (мае., сўз ўзлаштириш, сўз бирикмасининг сўзга айланиши ва б.) юзага келган. Улар ясама сўз эмас. Композиция усули билан ясалган сўз (қўшма сўз) деб қаралаётган бирликларнинг айримлари сўз бирикмаси ҳисобланади. Айримлари эса окказионал ясалиш (нутқий ҳодиса) дир.

Ёрдамчи сўзлар ёрдамида сўз ясалиши ҳам композиция (сўз қўшиш) усули бўлмайди.

Хулоса: 1. Турли йўл (турли сабаб, ҳодиса) туфайли лексемаларнинг юзага келиши сўз ясаш усули билан сўз ҳосил қилиш ҳисобланмайди. Бинобарин, улар сўз ясалиши тизими объектига кирмайди.

1. Таркибида бирдан ортиқ луғавий маъноли қиемнинг борлиги „қўшма сўз“лик белгиси, композиция усули билан ясалганлик белгиси бўла олмайди. Ўзбек тилида сўз ясашнинг композиция (сўз қўшиш) усули йўқ.

3. Ўзбек тилида ком, хуш, ҳам, қил каби ёрдамчи билан сўз ясаш ҳодисаси бор. Лекин буни композиция усули билан сўз ясаш ҳисоблаш, улар ёрдамида ясалган сўзларни эса „қўшма сўз“ дейиш тўғри эмас.[[4]](#footnote-4)

Ясама сўзнинг таркиби. Ясама сўзнинг таркиби уни ташкил этувчи қисмлардан иборат бўлади. Юқорида кўрдикки, ясама сўз сўз ясалиш асосига сўз ясовчини қўшиш билан ҳосил қилинади. Бинобарин, ҳар бир ясама сўз ана шу икки қисмдан иборат бўлади, яъни сўз ясалиш таркиби сўз ясалиш асоси ва сўз ясовчидан тузилади.

Ясама сўз туб сўз, шунингдек, ясама сўздан ҳосил қили- ниши мумкин. Лекин ҳар қандай ҳолатда ҳам ясама сўзнинг таркиби икки қисм (компонет)дан иборат бўлади. Масалан, терим сўзининг сўз ясалиш таркиби тер (сўз ясалиш асоси) ва -им (сўз ясовчи)дан иборат. Теримчи сўзининг сўз ясалиш таркиби терим (сўз ясалиш асоси) ва -чи (сўз ясовчи)дан иборат. Сўз ясалиш асоси билан сўз ясовчининг моҳиятини тўғри белгилаш, умуман, сўз ясалишининг, ясама сўзнинг моҳиятини тўғри белгилаш имконини беради.

Сўз ясалиш асоси. Ўзбек тилшунослигида анча вақт- ларгача бу бирлик қайд этилмас эди. Фақатгина сўз ясовчи аффиксларнинг у ёки бу сўз туркумига оид сўзлардан (мае., отдан, сифатдан ёки феълдан) сўз ясаши қайд этилар эди. Лекин бу нарса сўз ясалиши билан боғлиқ бирор ҳодисанинг, жумладан, сўз ясалиш асосининг моҳиятини акс эттира олмайди. Чунки, биринчидан, ҳеч қайси сўз ясовчи бирон туркумга оид сўзларнинг ҳаммасидан сўз ясамайди. Иккин- чидан, сўз ясалишига асос бўладиган сўзни от, сифат, феъл деб аташ сўз ясалиш асосининг материал томонинигина акс эттиради ва сўз ясалиши нуқтаи назаридан, сўз ясалиш асосининг моҳияти нуқтаи назаридан ҳодисани (сўз ясалиши бирлигини) акс эттира олмайди.

Шунингдек, сўз ясалиш асосига нисбатан сўз, лексема терминлари аралаш қўлланиб келмоқца. Ҳатто, ясама сўзнинг ўзи ҳам „сўз“, „лексема“ деб номланиб келмоқца. Бу ҳам лисоний бирлик ва нутқ бирлигини фарқламаслик билан боғлиқ, албатта. Лекин бунга йўл қўймаслик керак. Акс ҳолда ясама сўз таркибий қисмларининг ва ясама сўзнинг ўз моҳияти белгиланмай қолаверади. Оқибатда сўз ясалиши, ясама сўз билан боғлиқ бошқа ҳодисаларнинг моҳиятини белгилаш мумкин бўлмайди.

Кейинги вақтларда яратилган ишларда (бошқа тйлларга оид ишлар таъсирида) сўз ясалиш асоси ҳодисасига эътибор берила бошланди. Лекин айтиб ўтилган ҳодисалар билан бирга, сўз ясалиш асосининг ҳам моҳияти аниқ ва тўғри талқинини топганича йўқ.

Сўз ясалиш асоси сўз ясалиши сатҳига хос бирлик экан, унинг моҳияти шу нуқтаи назардан белгиланиши лозим бўлади. Бу эса, ўз навбатида, ясама сўзнинг моҳиятини белгилашга йўл очади.

Сўз ясалиши асоси ҳақида гап борганида, биринчи нав- батда, унинг қандай бирлик экани, яъни лисоний бирликми ёки нутқ бирлигими, лексемами ёки сўз эканини аниқ белгилаш (у ҳақда аниқ хулосага эга бўлиш) шарт. Шундагина сўз ясалиши билан боғлиқ бошқа ҳодисаларни ҳам тўғри ва аниқ ёритишга йўл очилади.

Ўзбек тйлшунослигида сўз термини „лексема" маъносида ҳам, „сўзшакл" маъносида ҳам қўлланилиб келинди ва ҳозир ҳам бу Ҳол маълум даражада давом этяпти. Бинобарин, ясама сўзнинг асоси бўлувчи қисмнинг моҳиятини шу нуқтаи назардан аниқ белгилаш керак бўлади. Шу асосда сўз яса- лишининг маҳсули қандай бирлик экани (қандай бирлик бўлиши) ҳам ҳал этилади.

„Сўз" деганда, умуман, луғавий бирлик эмас, маълум бир (муайян) грамматик шаклдаги луғавий бирлик тушунилиши маълум. Шу нуқтаи назар билан ёндошилса, сўз ясалиш асосини сўз дейиш мумкин бўлмайди. Чунки у ясама сўз таркибида грамматик шаклга эга бўлмайди. (Сўз ясалиш асосига сўз ясовчи қўшимча қўшилишининг ўзиёқ шундан далолат беради.) Демак, сўз ясалиш асосига нисбатан „сўз" атамаси (термини) худци шу маънода — „сўз ясалиши учун асос бўлувчи луғавий. бирлик" маъносида қўлланади („сўз­шакл" маъносида эмас) ва бундай қўлланишга эътироз бўлиши мумкин эмас, деб ўйлаймиз.

Сўз ясалиш асоси ҳақида гап борганида шу нарсани ҳам алоҳида қайд этиш керакки, янги сўз умуман сўз ясалиш асоси бўлиб келган лексемадан эмас, балки унинг муайян маъноси ёки маъноларидан (игу маъноси ёки маънолари асосида) ҳосил қилинади. (Бу ҳақца кейинги бўлимларда ҳам тўхтаймиз). -чи аффикси, аввало, ҳар қандай отлардан эмас, балки маълум лексик-семантик гуруҳға оид отлардан янги сўз ясай олади („Шахе оти ясалиши“ баҳсига қаранг). Қолаверса, у ёки бу сўз ясовчи муайян сўзнинг ҳам барча маъноларидан эмас, балки маълум бир маъноси ёки маъно­лари асосида янги сўз ясайди. Масалан, бош сўзи йигирмадан ортиқ маънога эга. Лекин -чи ва -ла аффиксларининг ҳар бири унинг муайян маъносидан янги сўз ҳосил қилган: бошчи, бошла.

Хуллас, сўз ясовчининг ҳар қандай сўзлардан эмас, маълум типдаги сўзлардан, кўп маъноли сўзларнинг ҳар қандай маъносидан эмас, маълум типдаги маъноси асосида улардан сўз ясаши бу ҳолнинг сўз ясалиш асоси маъноси, бу маъно- сининг хусусияти билан боғлиқ эканлигини кўрсатади. Шу- нинг учун ҳам ясама сўзнинг маъноси таърифланганда, сўз ясалиш асосини „от“, „сифат“, „феъл“ дейиш эмас, балки „от билдирган нарса“ („сифат билдирган белги“, „феъл билдирган ҳаракат“) ёки „асос билдирган нарса“. ...дейиш тўғри бўлади. Буни ҳисобга олиш сўз ясалиши билан боғлиқ бошқа ҳодисаларнинг моҳиятини тўғри белгшташ имконини беради.

Ҳар қандай ясама сўзда сўз ясалиш асоси битта бўлади. Масалан, купли сўзида сўз ясалиш асоси — куч; белбоғли сўзида эса белбоғ сўз ясалиш асосидир.

Янги сўз ясама сўзлардан ҳам ҳосил қилинишини (ясама сўз сўз ясаш асоси бўлиши мумкинлигини) кўрдик. Баъзилар бундай сўзларда сўз ясалиш асоси иккита бўлишини айта- дилар, теримчи сўзида тер ва терим асослари бор деб қаралади. Ҳ. Неъматов, Р. Расуловларнинг китобида ясама сўздан ҳосил қилинган ясама сўзларнинг қолипи ҳақида гапирилиб, „Қолипнинг таркибий қисми сифатида унга нисбатан кичикроқ қолип ҳам бўлиши мумкин “ деб мисол тарзида {[муайян от] + [чи] + [лик]} = касб-кор мавҳум оти: (этик —этикчи — этикчилик) қолипи келтирилади.[[5]](#footnote-5)

Рус тили сўз ясалишига оид ишларда бу нарса алоҳида қайд этилади ва ясама сўздан ясалган сўзлардаги асослардан бири „бевосита асосланиш“ (непосредственная мотивация), иккинчиси „билвосита асосланиш“ (опосредстванная мотива­ция) деб таърифланади[[6]](#footnote-6). Бундай қарашнинг рус тилига нисбатан қай даражада асосли ёки асоссиз эканлиги ҳақида аниқ бир нарса дейиш бизнинг вазифамизга кирмайди. Лекин ўзбек тили ясама сўзлари нуқтаи назаридан бундай қарашга асос ҳам, эҳтиёж ҳам йўқ. Чунки, юқорида алоҳида қайд этилганидек, ҳар бир ясама сўзда сўз ясалиш асоси ҳам, сўз ясовчи ҳам битта бўлади. Ясама сўзнинг ўзи ҳам, унинг маъноси ҳам ана шу икки компонентнинг ўзи ва уларнинг маъноси билан асосланилади, бошқа „асословчи“га ҳеч қандай эҳтиёж бўлмайди. Ҳатто, ясама сўзнинг асоси ясама сўз бўлганида ҳам, уни асослаш учун хизмат қилишини исботлаб бўлмайди. Масалан, теримчи сўзидаги тер „қисми“нинг шахе оти ясалиши учун қай даражада (бил­восита) асос бўлишини исботлаб кўринг. (Бунда шахе отлари феълдан ясалмаслигига ҳам эътибор беринг.)

Агар ясама сўздан ҳосил қилинган сўзларда иккита сўз ясалиш асоси ҳақида гапириш мумкин бўлса, у ҳолда сўз ясовчининг ҳам иккита бўлишини тан олишга тўғри келадики, бунинг мумкин эмаслигини исботлашга ҳожат бўлмаса керак.

Айрим ишларда ясама сўзнинг сўз бирикмасидан ҳам ҳосил қилиниши ҳақида гипирилади[[7]](#footnote-7) ва мисол сифатида беш йил + лик > бешйиллик, темир йўл + чи < темирйўлчи кабилар келтирилади. Лекин бундай саноқли сўзлар рус тилидан таржима (калькалаш) натижасида ҳосил қилинган сўзлардир. Ўзбек тилининг ўзида сўз бирикмасидан сўз ясаш ҳодисаси йўқ. Бу тилда янги сўзлар фақат сўздан ҳосил қилинади. Юқорида келтирилган каби сўзлар ўзбек тили сўз ясалиши- нинг бирор типини ҳосил қилмайди ёки сўз ясалишининг бирор типига кирмайди („Сўз ясалиш типи“ баҳсига қаранг).

Умуман, ясама сўз, унинг таркибий қисмлари, жумладан, сўз ясалиш асосига хос хусусиятлар ўзбек тилида сўз бирик- масининг сўз ясалиш асоси бўла олмаслигини кўрсатади. Аксинча, ҳатто, бирор сўз ясовчи қўшимча сўз бирикмасига қўшилса, бу ҳол шу ўринда унинг сўз ясовчи эмаслигини қўрсатади. Масалан, -ли қўшимчасининг юқори мартабали, ўн беш хонали, ўрта ва олий маълумотли каби сўз бирикмалари- даги қўлланиши ҳақида „Сўз ясовчи“ қисмида гапирилади.

Хуллас, сўз ясалиш асоси сифатида лексема лисоний бирлик саналади. У туб ёки ясама сўзга тенг бўлиши мумкин. Лекин айни ясама сўз таркибида у ажралмас бутунлик (сўз ясалиш бирлиги) мавқеида бўлади. Сўз ясалиш жараёнида умуман шу луғавий бирликдан эмас, балки унинг муайян маъноси ёки маъноларидан сўз ясалади. (Бу ҳақца „Сўз ясовчи“ қисмида ҳам тўхталамиз.)

Сўз ясовчи. Ҳар қандай ясама сўзнинг таркиби икки қисмдан — сўз ясалиш асоси ва сўз ясовчидан иборат бўли- шини кўрдик. Янги сўз ясашда доим шу икки компонент иштирок этиши сабабли айрим ишларда, айниқса, рус тилига оид ишларда, сўз ясалиш асоси ҳам сўз ясовчи, „ясовчи“ дейилаверади. Ўзбек тилшунослигида бу ҳақда А. Бердиалиев „Ўзбек тилида сўз ясовчи қўшма аффикслар” номли ном- зоддик диссертациясида (Тошкент, 1970), жумладан, қуйи- дагича фикрни билдиради: ўзбек тилида аффиксал сўз

ясалиши соҳасида ясовчи элемент деб, одатда фақат аффикс- нинг ўзи қараб келинган, ўзак-негиз ясовчи элемент сифатида қаралмаган, шунга кўра у семантик жиҳатдан кенг таҳлил қилинмаган, ҳолбуки, масалан, ипакчи сўзининг ҳар икки элемента ҳам ясовчилардир... ипакчи сўзи ипак ва -чи эле- ментларидан ҳосил қилинган“.

Сўз ясалишида икки қисм — сўз ясалиш асоси ва сўз ясовчи иштирок этиши, ясама сўз шу икки қисмнинг бири- кувидан ҳосил бўлиши тўғри. Лекин фақат шунга асосланиб, моҳиятан бир--биридан фарқли бўлган сўз ясалиш бирлик- ларини (сўз ясалиш асоси ва сўз ясовчини) бир хил ном билан, яъни „сўз ясовчи“ деб аташ ҳеч бир жиҳатдан мақбул эмас. Мақбул эмасликдан ташқари, бу нарса муайян тил бирлигига хос моҳиятни сеза билмаслик, фарқламасликдан бошқа нарса эмас. Сўз ясалишида иштирок этувчи бу икки компонент маъноси, вазифаси ва бошқа хусусиятлари билан бир-биридан фарқланади. Шунга кўра, буларнинг ҳар бирини, ўз маъно ва вазифаси асосида, алоҳида ном билан аташ лозим.

„Сўз ясалиш асоси“ термини ясама сўзнинг шу ком- понентини умумий хусусиятига кўра атайди. Бунда унинг материал жиҳатдан қандай бирлик экани акс этмайди. Масалан, тер им сўзининг тер қисми (ясама сўзнинг таркибий қисми сифатида) сўз ясалиш асоси, материал қисм сифатида — лексема, туб сўз, феъл. Теримчи сўзининг терим қисми — сўз ясалиш асоси, материал қисм сифатида — ясама сўз, от.

„Сўз ясовчи" термини ҳам ясама сўзнинг иккинчи таркибий қисмини умумий (асосий) хусусиятига кўра атайди ва бу номда унинг материал жиҳатдан қандай бирлик экани акс этмайди. Масалан, рангдор, қабулхона, камчиқим сўзларидаги -дор, -хона, ком- сўз ясалиш бирлиги сифатида — сўз ясовчи. Материал бирлик сифатида эса -дор — аффикс, -хона — аффиксоид, кам — срдамчи сўз.

Демак, „сўз ясовчи" деганда, сўз ясалиш асосига нисбатан олиниб, унга қўшиладиган ва ясама сўзни ҳосил қиладиган компонент тушунилади. Ана шундай тушунилганда, аталганда сўз ясалиш асоси ва сўз ясовчи терминлари ҳар бир бирликнинг (ясама сўз компонентларининг) моҳиятини, уларнинг ўзаро фарқини аниқ акс эттиради ва сўз ясалиш бирликларининг атамаси ҳисобланади.

Сўз ясовчилар ўзбек тилида сўз ясалиш асосига ва сўз охирига қўшилади, яъни суффикс, суффиксоид характерида бўлади: ишчи, ишла, ишхона каби. Тожик тилидан ўзлашган айрим сўз ясовчиларгина сўз ясалиш асосига унинг олдидан қўшилади: нотўғри, серҳаракат, камгап каби. Лекин бу ҳол ясама сўзнинг маъно ёки бошқа хусусиятига таъсир этмайди, Шунинг учун уларни алоҳида таҳлил этишнинг ҳожати йўқ.

Ҳар қандай ясама сўзда сўз ясалиш асоси битта бўлга- нидек, сўз ясовчи ҳам битта бўлади: уйсоз, кўримсиз, терим, теримчи, серунум, қуруқчилик, камгап.

Кўрдикки, сўз ясовчи вазифасида аффикс, аффиксоид, ёрдамчи сўз қўлланади. Рус тилшунослигида сўз ясовчи- ларнинг барча турлари учун умумлаштирувчи „словообразова­тельный формант" термини қўлланади. Ўзбек тили сўз ясов- чиларига нисбатан ҳам, ўрни билан, умумлаштирувчи „фор­мант" сўзини („сўз ясовчи формант" терминини) қўллаш мумкин.

Сўз ясовчи ҳам янги сўз ясалишида ўз маъноси билан қатнашади. Унинг маъноси сўз ясалиш асосининг маъносига нисбатан умумийроқ характерга эга бўлади. Мусиқачи, боксчи, кончи сўзларининг кон, бокс, мусиқа қисми аниқ нарсани билдиради (атайди). -чи сўз ясовчиси уларнинг ҳаммасида шахе маъносини билдиради, шахе маъноли от ясайди.

Лекин сўз ясовчининг маъноси сўз ясалиш асосининг маъносига нисбатан қанчалик умумийлик хусусиятига эга бўлмасин, унда муайянлик (конкретлик) ҳам бўлади. Масалан, -чи ясовчисининг „шахс“ маъносига эгалигининг (шахе ифодалашининг) ўзиёқ ундаги муайянлиқдир. Шунинг учун ҳам у умуман от эмас, балки шахе оти ясайди. Бу ҳол -чи сўз ясовчисининг сўз ясаш имконияти доирасини че- гаралайди.

Сўз ясовчилар, асосан, бир маъноли (бир вазифали) бўлади. Масалан, от ясовчи -чи, сифат ясовчи -ли, феъл ясовчи -ли аффикслари каби. Айрим сўз ясовчилар бирдан ортиқ маъно ва вазифага эга. Лекин улар ҳам аслида бир маъноли бўлган. Кўп маънолилик хусусияти эса маълум сабаблар билан кейин юзага келган. -лик қўшимчаси белги оти (чиройлилик), касб оти (ўқитувчилик) ясайди. (Буларнинг сабаби ҳақида ўз ўрнида, яъни шундай хусусиятли ҳар бир сўз ясовчининг таҳлилида гапирилади.)

Сўз ясовчи вазифасида айрим аффиксоид ва ёрдамчи сўзлар ҳам қўлланишини кўрдик. Лекин улар жуда кам ва тожик тилидан ўзлашган: кам, ҳам, хуш, хона сўз ясовчилари. Буларнинг ҳар бири ёрдамида ясалган сўзлар ҳам кўп эмас. Яна шуни ҳам айтиш керакки, булар сўз ясовчи сифатида, сўз ясовчи аффикслардан фарқли, бирон белгига эга эмас. Аксинча, сўз ясовчи аффиксларга хос умумий хусусиятларга бу сўз ясовчилар ҳам эга. Ҳатто, кам ва ҳам сўз ясовчилари сўз ясовчи сер- ва -дош аффиксларига антоним, маънодош: камҳосил — серҳосил, ҳамсуҳбат — суҳбатдош. Шунинг учун буларни сўз ясовчи аффикслардан ажратиб (алоҳида олиб) таҳлил этишнинг ҳожати йўқ. Қандай сўз ясашига қараб, ҳар бири ўз ўрнида берилавергани маъқул. (Буларнинг қўшма сўз ясамаслиги юқорида айтилган.)

Ўзбек тилининг ўзига оид сўз ясовчи ёрдамчи сўз сифа­тида қил (айла, эт), бўл феълларини кўрсатиш мумкин: жабр қилмоқ, хурсанд бўлмоқ.

Ўзбек тилида сўз ясаш учун аффиксал морфемалар хизмат қилишини кўрдик. Шунингдек, аффикслар ёрдамида сўз формалари (шакллари) ҳосил қилиниши ҳам маълум. Ўзбек тилига оид адабиётларда бу ҳодисалар қайд этилган ва сўз ясовчи аффикслар билан форма ясовчи аффиксларнинг ўзаро фарқли белгилари ҳақида аниқ гаплар айтилган. Бироқ бу масалада аниқ бир фикрга келинмаган, мунозарали ўринлар ҳам йўқ эмас. Шундай экан, сўз ясаш таҳлилига оид итттда, биринчи навбатда, сўз ясовчи бирликнинг моҳиятини, ўзига ёндош бўлган бирликдан фарқини белгилаб олиш лозим бўлади. Акс ҳолда, сўз ясалиши бўлмаган ҳодисалар сўз яса­лиши баҳсига киритилиши, бу эса ўз навбатида, қатор чал- кашликларни келтириб чиқариши турган гап ва бундай ҳолни ҳозирги илмий адабиётларда кузатиш мумкин.

Сўз ясовчи ва форма ясовчилар ҳақида проф. А. Ғуломов, жумладан, қуйидагиларни ёзади: „Сўз ясовчи аффикслар ўзак- негизга қўшилиб, лексик маънони ўзгартириб, янги сўз ҳосил қилади...

Форма ясовчи аффикслар янги сўз ҳосил қилмайди, маъ­нони кескин равишда бошқа қилиб юбормайди, балки ҳар хил оттенкалар орттиради ... булар грамматик маънога эга бўлади“‘. Бошқа ишларда ҳам сўз ясовчи ва форма ясовчилар деярли шундай таърифланади.

Бундай таъриф ҳодисанинг моҳиятини аниқ ифода этмаса-да („сўз маъносини ўзгартиради“, „маънони бошқа қилмайди“ дейиш), сўз ясовчи билан форма ясовчининг фарқини кўрсата олади. (Бу ҳақца „Ясама сўз“ қисмида ҳам фикр билдирамиз.)

Лисоний бирлик бўлмиш морфеманинг (ясовчи морфема- нинг) икки тури мавжудлиги маълум. Улар ўз моҳияти асосида моҳиятан бир-биридан фарқли бўлган тил бирликлари ҳосил қилади — сўз ясовчилар лисоний бирликларни — луғавий бирлик (лексема)ни, форма (шакл) ясовчилар эса нутқий бирлик — сўз шаклини ҳосил қилади. Шунинг учун ҳам сўз ясалиши (сўз ясаш) тил луғат қатламининг (лексик қатлам- нинг) бойишида асосий йўл ҳисобланади.

Шу ўринда яна бир нарсани айтиб ўтишга тўғри келади. Маълумки, „сўз“ деганда лексеманинг нутқца воқеланган ҳолати тушунилади. Бошқача айтганда, сўз нутқий бирлик ҳисобланади. Щунга кўра, „сўз ясаш“ („сўз ясалиши“) деб аталаётган ҳодисани „лексема ясаш“ деб аташ унинг мо- ҳиятига мос келади.[[8]](#footnote-8) Лекин тилшунослиқца ҳозирга қадар давом этиб келаётган анъанага кўра „сўз ясаш“ („сўз яса­лиши") атамасини қўллайверишни маъқул топдик. Қолаверса, лексема ўрнида „сўз“ атамасининг қўлланиши яна бошқа ҳодисаларда ҳам кузатилади. Масалан, „сўзнинг шакл ва маъно жиҳати", „сўзнинг аташ (номлаш) вазифаси", „ясама сўз“ ва б. Демак, лексема сўзи ўрнида „сўз” атамасини қўл- лаш, ҳозирча, умумий ҳолат ҳисобланади.

Ҳозирги ўзбек тили сўз ясовчиси ҳақида гап борганида, яна бир нарсага эътибор бериш керак бўлади. У ҳам бўлса, ўзга тилдан ўзлашган сўз ясовчилар масаласидир. Бу масалага махсус бағишланган ишлар мавжуд. Лекин масала узил-кесил тўғри ҳал этилганича йўқ. Ҳатто, масалани ҳал этишнинг умумий (асосий) мезони (критерийси) белгилангани йўқ.

Ҳозирги ўзбек тилида асли ўзга тилларга мансуб сўзлар таркибида сўз ясовчилар кузатилади. (Айримлари жуда кўп сўзлар таркибида мавжуд). Лекин уларнинг ҳаммасини ўзбек тили сўз ясовчилари қаторига қўшиш мумкин эмас. Факт- ларнинг таҳлилидан маълум бўлдики, ўзга тилга оид сўз ясовчиларнинг ўзбек тили сўз ясовчиси бўлиш-бўлмаслигини бир белги асосида ҳал этиш мумкин, яъни улар ўзбек тилининг ўзида ҳам сўз ясайдиган бўлса, у ҳолда ўзбек тилининг ҳам сўз ясовчиси ҳисобланади. Масалан, асли араб тилига мансуб -ий / -вий сўз ясовчиси; форс-тожик тилига

оид шунос (-шинос) қўшимчаси шулар жумласидандир.

Агар ўзга тилга мансуб сўз ясовчи шу тилдан ўзлашган сўзлар таркибидагина мавжуд бўлиб, ўзбек тилида янги сўз (сўзлар) ясаш учун хизмат қилмаса, у ўзбек тилининг сўз ясовчиси ҳисобланмайди. Масалан, капиталист, капитализм сўзла- ридаги -ист, -изм шулар жумласидандир. Шу нуқтаи назардан қарагавда профессор Ж.М. Мухторов тожик тилидан ўзлаш­ган сўз ясовчилар деб таърифлаган -айда (пазанда, созанда...), -манд (аёлманд, касалманд ...), -вор (улуғвор, умидвор ...) кабилар ўзбек тили сўз ясовчиси ҳисобланмайди. Бундай фактлар ўзбек тилида анчагина бор. Уларнинг ўзбек тили

сўз ясовчиси ёки сўз ясовчиси эмаслигини белгилашда юқо- рида айтилган ягона критерийга амал қилишнинг ўзи кифоя.

Ўзбек тилининг сўз ясовчисига айланган, ўзга тилдан ўзлашган сўз ясовчилар ўзбек тилининг ҳам тил бирлиги (морфемаси) ҳисобланади. Ўзлашган сўзлар таркибидагина мавжуд бўлиб (гарчи аффикс кўринишига эга бўлса ҳам), ўзбек тилида сўз ясаш учун хизмат қилмайдиган элемент (ун- сур)лар бундай мақомга эга эмас, яъни ўзбек тили морфемаси ҳисобланмайди.

„Сўз ясалиш асоси“ ва „сўз ясовчи“нинг таҳлилидан маълум бўлдики, ҳар қандай ясама сўз сўз ясалиш асосига сўз ясовчи қўшиш йўли билан ҳосил қилинади. Демак, ўзбек тилида сўз ясалишининг умумий модели „сўз ясалиш асоси + сўз ясовчи“дан иборат бўлади. Сўз ясалиш асоси ва сўз ясовчи эса материал жиҳатдан турлича бўлиши мумкин. Лекин ҳар бир ясама сўзнинг, масалан, қандай сўздан, сўз ясовчининг қандай аффикс ёки ёрдамчи сўздан бўлишига қараб, уларнинг ҳар бирини алоҳида модель деб қараш керак эмас, бунга эҳ- тиёж ҳам йўқ.

Ясама сўз — лисоний бирлик, лексема. Сўз ясалиш асоси ва сўз ясовчининг таҳлилида кўрдикки, сўз ясовчи сўз ясалишига асос бўлувчи лексеманинг муайян бир маъноси асосида ундан янги сўз ҳосил қилади. Ясама сўзнинг маъноси сўз ясалиш асосининг ана шу муайян маъноси билан сўз ясовчининг маъноси заминида юзага келади. (Буни қисман юқорида ҳам кўрдик.) Шунинг учун ҳам ясама сўзнинг - маъносини унинг таркибий қисмлари (сўз ясалиш асоси ва сўз ясовчи) маъноси билан асослаш мумкин бўлади. (Маса­лан, боксчи, футболчи, хоккейчи сўзларининг маъносига эътибор беринг.) Лекин бу ҳолни ясама сўзнинг маъноси унинг таркибий қисмлари маъносига тенг (шу қисмлар маъносининг одций қўшилувидан юзага келадиган маъно) деб тушунмаслик керак. Ясама сўзнинг маъноси сўз ясалиш асоси маъноси билан сўз ясовчининг маъноси синтезидан юзага келади. Шунинг учун ҳам ясама сўз маъноси (семемаси) таркибида сўз ясалиш асоси ёки сўз ясовчининг маъноси таркибида бўлмаган сема (ёки семалар) мавжуд бўлади. Масалан, пулемётчи, бульдозерчи, танкчи сўзларининг ҳамма- сида -чи сўз ясовчиси умуман шахе маъноси билан қатнаш- япти. Шу билан бирга, бу сўзларнинг ҳар бирида бу шахенинг

фаолиятини қайд этувчи сема ҳам бор: булъдозерчи — буль- дозерни бошқарувчи (ҳайдовчи) шахе; пулемётчи — пулемёт отувчи (пулемёт билан қуролланган) шахе; танкчи — танк экипажи аъзоси. Бу нарса ясама сўзнинг ўзига хос шакл (ифода) ва маъно бутунлигига эга бўлган лисоний бирлик- лексема эканини кўрсатади.

Тилшуносликда, жумладан, ўзбек тилшунослигида, лисон ва нутқ ҳодисаси аниқ фаркданмай, ҳар иккисига нисбатан тил атамаси билан, уларнинг ҳар бирига оид бирлик эса тил бирлиги деб юритилаверар эди. Гарчи баъзи ишларда тил ва нутқнинг ўзаро фарқи қайд этилиб, уларнинг ҳар бирига махсус таъриф берилса-да, лекин кўп ҳодисаларнинг, жумладан, ясама сўзнинг тил ёки нутқ ҳодисаси эканига эътибор қаратилмаган. Ваҳоланки, сўз ясалиши ва ясама сўз ҳақида баҳс юритилганида, ясама сўзнинг лисоний ёки нутқий бирлик эканини белгилаш асосий вазифалардан бири ҳисобланади.

Ўзбек тилшунослигида, ҳатто, лисоний ва нутқий бирлик- ларни фарқлаш масаласига қатъий эътибор берилмаган вақгларда ҳам сўз ясалишининг маҳсули лексема бўлиши айтилган[[9]](#footnote-9) ва бунга бирон-бир эътироз билдирилмаган. Биз ҳам юқорида (сўз ясовчи ҳақида фикр юритганда) сўз ясалиши асосига сўз ясовчининг бирикувидан ҳосил бўлувчи бирлик лисоний бирлик — лексема бўлиши ҳақида қисқача тўхтаб ўтдик.

Сўнгги йилларда тилни система (тизим) сифатида ўрга- ниш, тил ва нутқ ҳодисасини аниқ фарқлаб иш кўриш даъ- вати билан, яъни шунга алоҳида эътибор қаратилиши ту­файли, сўз ясалиши ва ясама сўзнинг моҳиятини белгилаш, ясама сўзнинг лисоний ёки нутқий бирлик[[10]](#footnote-10) экани масаласи

кун тартибига қўйилади. Бу, албатта, муҳим ҳаракат сифатида баҳоланиши керак. Профессор Ҳ. Неъматов ва Р. Расуловлар- нинг „Ўзбек тили систем лексикологияси асослари“ номли иши (ўқитувчи “ нашриёти, Тошкент, 1995) ана шу йўлдаги ҳаракатнинг биринчи маҳсулидир. Ўз номидан кўриниб турганидек, бу иш сўз ясалишига махсус бағишланган эмас. Лекин унда сўз ясалиш ҳодисаси, ясама сўзнинг моҳияти, унинг лисоний бирлик ёки нутқ бирлиги экани масаласига махсус тўхтаб ўтилган. Муаллифлар, сўз ясалиш ҳодисаси ва ясама сўзнинг моҳиятини қандай тушунишларига кўра, ясама сўз нутқ бирлиги бўлиши ҳақида қатъий фикр билдирадилар. Демак, ясама сўзнинг моҳияти ҳақида гап борганида бу масалага алоҳида тўхташ, Ҳ. Неъматов, Р. Расуловнинг қа- рашларига аниқ муносабат билдириш талаб этилади. Бош- даноқ очиқ айтишимиз мумкинки, биз тўплаган фактлар ва улар юзасидан олиб борган кузатишларимиз, шунингдек, Ҳ. Неъматов ва Р. Расуловлар ишида келтирилган фактлар- нинг ўзи ҳам ясама сўз нутқий бирлик эмас, лисоний бир­лик—лексема бўлишини тасдиқлайди.

Ясама сўзнинг моҳияти ҳақидаги фикрларга муносаба- тимизни осон ва аниқ тасаввур этиш учун гапни мазкур ишда лексемага берилган таъриф, шу таъриф асосида ясама сўзнинг лексема эмаслиги ҳақида айтилган фикрлар ва уларни тасдиқлаш учун берилган мисолларни келтиришдан бош- лаймиз:

„Лексема нима? Жамият аъзолари учун тайёр, умумий, \* мажбурий бўлган, шакл ва мазмуннинг барқарор бирикувидан ташкил топган, воқеликдаги нарса, белги, хусусият ва муносабатларни шакллантирувчи, нутқ ва луғатда грамматик морфемаларни ўзига бириктира оладиган морфема тури лексемадир“ (37- б.). „...Айтилганидек, лексеманинг энг асо- сий хусусияти унинг „тайёрлиги“, яъни ясама эмаслигидир“ (38- б.). „Унумли сўз ясаш қолипларининг ҳосилалари жамият аъзолари учун бўлинувчан, ясамадир. Улар жамият аъзолари учун тайёр ҳолда эмас. Шу сабабли, унумли сўз ясаш қолипла­рининг ҳосилалари тил бирликлари (лексемалар) эмас, балки нутқ бирликлари, ясама сўзлар ҳисобланади“ (41- б.).

Бу айтилганлар ясама сўзнинг лисоний бирлик (луғавий бирлик — лексема) эмаслигини, унинг нутқца воқе бўлувчи ҳодиса, яъни нутқ бирлиги эканини тасдиқлай олмайди, баъзи

фикрлар эса ясама сўзнинг моҳиятига мутлақо тўғри кел- майди. (Буларга бирма-бир тўхтаб ўтайлик.)

Масалан, лексеманинг тайёр ҳолда бўлиши (қисмларга бўлинмаслиги), ясама сўзнинг эса қисмларга бўлиниши хусусиятини олиб кўрайлик. Қисмларга бўлинмайдиган тош, ширин, кел кабиларнинг лексема эканига шубҳа йўқ. Лекин ясама сўзнинг таркибий қисмларга эгалиги уларнинг лексема эканини инкор эта олмайди. Чунки, биринчидан, ясама сўзлар ҳам жамият аъзолари учун тайёр, умумий ҳисобланади. Худди шунинг учун луғатларга киритилади, бош сўз сифатида берилади. Тайёр бирлик сифатида нутқда ишга туширилади. Масалан, ишчи, кучли, шила ва бошқа минглаб ясама сўзлар­нинг ҳаммаси шундай хусусиятга эга. Буни тан олмаслик барча ясама сўзларнинг ҳар сафар нутқ жараёнида ҳосил қилинишини тан олишдирки, бунинг асоссизлигини исботлаб ўтиришга ҳожат бўлмаса керак.

Лексеманинг жамият аъзолари учун тайёр, умумий бўлиши ва бу талабга ясама сўзнинг жавоб бериш ёки жавоб бермаслиги масаласида яна бир ҳодисага эътибор бериш керак. Сўз ясалиши билан янги ҳосил қилинган бирликкина (ясама сўзгина) эмас, умуман, ҳар қандай йўл билан юзага келган янги сўзнинг жамият аъзолари учун тайёр, умумий (содда қилиб айтганда, ҳамма биладиган) бўлиши учун маълум вақг талаб этилади. Мае., калькалаш йўли билан ҳосил қилин­ган, лекин ўзбек тили сўз ясалиши тизимига кирмайдиган устқурма сўзи, шунингдек, рус тилидан ўзлашган партия сўзи ҳам шахе томонидан ҳосил қилинган, ўзлаштирилган. Маълум вақт ўтгачгина ўзбек тили вакиллари учун ҳам тайёрлик, умумийлик касб этган. Бу ҳолат ясама сўзлар да ҳам кузатилади. Сўз ясалиш қонун-қоидалари асосида ҳосил қилинадиган, сўз ясалиш меъёри талабига жавоб берадиган ясама сўз тайёр бирликка айланади, жамиятнинг ҳар бир аъзоси ундан тайёр бирлик сифатида фойдаланади. [Жамият аъзоларининг ҳар бири бу сўзни (мае., терим ёки теримчи сўзини) ҳар сафар янгидан ясайвермайди.] Бу эса ясама сўзнинг лисоний бирлик — лексема бўлиш белгисидир.

Ясама сўзларни таркибий қисмларга ажратиш, унинг таркибида шундай қисмлар борлиги ташқи кўринишда тилда, шу шаклдаги бирликлар борлигида ҳамда ясама сўзларнинг сўз ясалиш асоси ва сўз ясовчи қисмлари ажратилганда (ясама сўзлар ва уларнинг таркибий қисмлари таҳлил этилганда) мустақил, ажралувчи қисм бўлиб кўринади; ясама сўз яхлит (тайёр) бутунлик эмасдек туюлади. Бироқ бу ҳол ясама сўзнинг жамият аъзолари учун тайёр бирлик, луғавий бирлик (лексема) эканини инкор эта олмайди.

Қайд этилган ишда сўз ясаш қолипининг уч қисмдан иборат бўлиши, унинг: „1) сўз ясашга асос бўлувчи луғавий морфема — лексема; 2) лексеманинг маъносини ўзгартирувчи қўшимча — ясовчи қушимча; 3) бирикиш ҳосиласининг та- биати, моҳияти“дан иборатлиги қайд этилган (39- бет). Диққат билан қаралса, сўз ясаш қолипи қисмларини (улар­нинг моҳиятини) тушунишнинг ўзи ясама сўзнинг нутқ бир- лиги эмас, лисоний бирлик эканини тан олиш бўлади. Чунки сўз ясалиш асосини лексема ҳисоблаш ундан сўз ясовчи ёрдамида сўз (сўз шакли, нутқ бирлиги) 'эмас, лисоний бирлик — лексема ҳосил қилинишини кўрсатади. Қолаверса, „сўз ясовчи лексеманинг маъносини ўзгартиради" дейиш ҳам сўз ясалиш асоси билан сўз ясовчйнинг бирикувидан ҳосил бўлувчи бирликнинг лексема эканини тан олиш билан тенгдир. Мавжуд адабиётларда ҳам сўз ясовчи қўшимча- ларнинг ўзи қўшилган сўзнинг маъносини ўзгартириши айтилган, лекин бунда ҳосила бирликнинг луғавий бирлик бўлиши тушунилган. Аслида, ана шу қараш тўғридир. Лекин „сўз ясовчи сўз маъносини ўзгартиради" деган ҳолда, нима учундир, сўз ясовчи ёрдамида ҳосил қилинган бирлик (ясама сўз)нинг нутқ бирлиги ҳисобланишига тушуниб бўлмайди. Бундан ташқари, аслини олганда, сўз ясовчининг, шунингдек, ясама сўзнинг моҳияти бунда ҳам эмас. „Сўз ясовчи қўшимча ўзи қўшилган сўзнинг маъносини ўзгартиради" дейиш ҳоди- санинг моҳиятини у қадар тўғри ва аниқ қайд этолмайди. Чунки сўз ясалишидаги асосий нарса сўз ясовчининг ўзи қўшилган сўз (сўз ясалиш асоси) маъносини ўзгартириши эмас. Бундаги асосий нарса, моҳият ҳар икки қисмнинг бири­кувидан янги бирлик — луғавий бирлик, лексема юзага келиши, ҳосил бўлишидир. Сўз ясовчи ёрдамида бир туркумга оид сўздан бошқа туркумга оид сўз ясалишининг ўзиёқ фикримизга далил бўла олади: и шла, аррала, сўзла (феълдан от ясалиши) ва бошқалар.

Сўз ясалишининг маҳсули (ясама сўз) лексема бўлиши- нинг асосий далилларидан бири сифатида яна шу ҳодисани ҳам кўрсатиш мумкинки, сўз ясалиш асоси сифатида нутқ бирлиги эмас, балки лисоний бирлик (лексема) ишга тушади[[11]](#footnote-11). Шундай экан, теримчи ясама сўзининг сўз ясалиш асоси бўлган „терим” ҳам лексема ҳисобланади, теримчи сўзининг ясалишида ундан тайёр ҳолдаги бирлик сифатида фойдалани- лишини инкор этиб бўлмайди. Акс ҳолда теримчи сўзини ясаш (ҳосил қилиш) учун аввал тер- сўзидан -им қўшимчаси ёрдамида терим сўзини ясаб олишни, демакки, теримчи сўзининг ҳосил қилинишида доим шу жараён такрорлани- шини тан олиш ва исботлаш керак бўлади. Ваҳоланки, те­римчи сўзидаги терим сўзи тайёр бирлик бўлганидек, теримчи сўзи ҳам тайёр бирлик ҳисобланади. Шунинг учун ҳам теримчилик сўзининг ясалишида теримчи тайёр бирлик — лексема сифатида қатнашади.

Ясама сўзнинг лексема бўлишини қуйидаги одций бир факт ҳам тасдикдайди. Масалан, ўзбек тилининг икки жилдли изоҳли луғатида зироат сўзи деҳқончилик сўзи билан, зироатчи сўзи деҳқон сўзи билан бир хил маъноли экани қайд этилган (1- том, М., 1981, 307- б.). Деҳқон ва зироат туб сўзлари лексема бўлар экан, зироатчи, деҳқончилик сўзларининг (улар фақат ясалган сўз бўлгани учунгина) лексема эканлигини тан олмаслик мумкин эмас.

Хуллас, ясама сўз бир марта ҳосил қилинади ва қўлланиш учун (жамият аъзолари учун) тайёр, умумий бирликка айланади.

Умуман, ҳар қандай янги сўз, у қандай йўл билан юзага келмасин, луғавий бирлик (лексема) мақомида бўлади. Зеро, сўз ҳосил қилищцан мақсад, сўз ҳосил бўлишининг мақсади ҳам шундан, шундай бирликни юзага келтириш (яратиш)дан иборатдир. Масалан, фонетик ўзгариш туфайли ҳосил бўлган кўр — кўз; икки сўзнинг қўшилувидан ҳосил бўлган карнайгул; бир туркумдан бошқа туркумга ўтиш йўли билан ҳосил бўл­ган ростдан, бирга; калькалаш йўли билан ҳосил қилинган устқурма; синтактик бирлик (сўз бирикмаси)нинг луғавий бирликка айланишидан юзага келган ишбоши сўзлари луғавий бирлик (лисоний бирлик) бўлгани каби сўз ясалиш асоси ва сўз ясовчининг бирикувидан ҳосил бўлган, ҳосил бўлувчи бирликлар ҳам лисоний бирлик — лексема бўлади.

Бу ўринда „сўз ясаш қолипи“ масаласига қисқача тўхтаб ўтмаслик мумкин эмас. Чунки ясама сўзни нутқ бирлиги деб талқин этиш худди шу „қолип“ни сўз ясалишига татбиқ этиш ва уни қандай тушуниш билан боғлиқ экани кўриниб турибди (қолаверса, ясама сўзни лексема деб ҳисоблаш сўз ясалиши „қолип“лар асосида ўрганилмаганлигининг оқибати, деб тушунувчилар ҳам йўқ эмас).

Лекин Ҳ. Неъматов ва Р. Расуловнинг мазкур ишида сўз ясаш қолипи ва ясама сўз ҳақидаги фикрларга бирма-бир тўхташни лозим топмаймиз. Чунки бунга эҳтиёж кўринмайди. Фақатгина икки нарсани қайд этиб, шуларга ўз муносабати- мизни билдириш билан чекланамиз. Буларнинг бири — сўз ясалишини қолиплар асосида ўрганиш, иккинчиси — ясама сўзнинг нутқ бирлиги ёки тил бирлиги эканини ҳам ана шу „қолип“га боғлаб ҳал этиш масаласи.

Аввало, бирон-бир масаланинг, ҳодисанинг таҳлили учун қандайдир янгича йўл, усул ва шу кабилар тавсия этилар экан, биринчи навбатда, унинг афзаллиги, шу асосда иш тутиш кераклиги, шартлиги асосланиши керак бўлади ёки ишнинг ўзида ана шу нарса ўз ифодасини топиши зарур бўлади. Ҳ. Неъматовларнинг ишида эса сўз ясалиш тизимини (умуман сўз ясалишини) қолиплар асосида ўрганишнинг афзаллиги ва шу йўл билан иш олиб бориш лозим ва шарт­лиги ўз аксини топмаган.

Маълумки, ўзбек тили сўз ясалиши ҳақида фикр юритил- ган ишларда сўз ясалишининг модели (моделлари) мав- жудлиги қайд этилган. (Бизнингча, тил ҳодисаларига нисбатан „қолип“ сўзидан кўра „модель'4 сўзини қўллаш кўп жиҳатдан мақбул.) Лекин уларнинг бирортасида ҳам сўз ясалишига оид ҳодисалар, тушунчалар ва уларнинг моҳияти „модель" („мо- деллар") асосида ёритилмаган ва бунга эҳтиёж бўлмаган.

Лисоний ва нутқий бирликлар ҳақида фикр юритилган баъзи ишларда тил бирликлари (фонема, лексема, морфема) қаторига „қолип" („модель", „конструкция") ҳам кирити- лади.[[12]](#footnote-12) Бироқ фонема, морфема, лексема сўзлари муайян тил бирликларининг аниқ атамаси бўлгани ҳолда (тушунчани аниқифодалагани ҳолда) „қолип" („модель", „конструкция") сўзи бирон-бир лисоний ҳодисани (бирликни) аниқ ифодалай олмайди. Шунинг учун ҳам „қолип“га берилган, ҳатго, сўз ясаш қолипига берилган таъриф ҳодисанинг моҳиятини (сўз ясалиши ва ясама сўзнинг моҳиятини) тўғри акс эттира олмайди.

Масалан, Ҳ. Неъматов, Р. Расуловнинг қайд этилган иши- даги қуйидаги таърифни олайлик: „...қолип... тил бирликла­рининг ўзаро бирикиш тизими ва бу бирикишнинг — нутқий ҳосиланинг моҳияти сифатида тушунилади. Бу қисмлар тенгламалар каби (=) белгиси билан ажратилади. Масалан, {[от] +[чи] =(от англатган нарса-предмет билан шуғул- ланувчи, алоқадор шахе атамаси)}" (38-39- б.).

Биринчидан, лисоний қолип ёки модель деганда, биз- нингча, юқорида келтирилган қолипнинг биринчи қисми ([от + чи]) тушунилиши керак. Иккинчи қисм эса қолипнинг маҳсули. Иккинчидан, қолипнинг „от + чи" деб кўрсати- лаётган биринчи қисми, умуман, от билан шахе оти ясовчи қўшимчанинг бирикувини қўрсатади, холос. Ваҳоланки, ҳар қандай сўз ясовчи умуман у ёки бу туркумга оид сўздан эмас, балки шу туркумнинг маълум бир семантик гуруҳига оид сўзлардан (уларнинг ҳам барчасидан эмас) сўз ясайди. Демак, „сўз ясалиш қолипи" деб тушунилаётган „қолип“нинг би­ринчи қисми, муаллифлар ўзи айтганидек, „тил бирлик­ларининг бирикиш тизими“ни қайд этади, холос, лекин ясама сўзнинг моҳиятини қайд эта олмайди. Шундай экан, „сўз ясалиш қолипй“ни тенгламаларга ўхшатиб, унинг қисмлари ўртасига тенглик аломатини қўйиш тўғри бўлмайди ва бундай қилиш (бундай „қолип") сўз ясалиш ҳодисаси ва унинг моҳиятини, жумладан, ясама сўз нутқ бирлиги эканини қайд эта олмайди.

Ясама сўзнинг нутқ бирлиги эканини исботлаш учун мазкур ишда келтирилган қуйидаги факт ҳам муаллифларнинг „қолип“ни қандай тушуниши билан боғлиқлигини ва бундай тушуниш билан чиқарилган хулоса асосли эмаслигини кўрсатади: „Лексемаларнинг ва унумли сўз ясаш қолип- ларининг нутқца воқелашган, аниқ шакл, мазмун ва вазифага эга кўринишига сўз дейилади. Чунончи: Боғимизда мевали дарахтлар усади гапида тўртта сўз мавжуд. Бу тўрт сўздан

3 — А. Ҳожиев 33 учтаси [боғ], [дарахт], [ўс] лексемаларининг нутқий кўрини- ши, биттаси эса {[от+[ли]= (..от аталмишга эга“ маъноли сифат)} қолипининг ҳосиласидир“ (47- б.).

Аввало, мевали сўзининг (лексемасининг) модели „от+ли“дир. Қолаверса, модель ҳам киши онгида мавжуд бўлган ҳодиса. Шундай экан, унинг маҳсули ҳам (маҳсулнинг ҳосил бўлиш йўли каби) онгда мавжуд бўлади ва ҳосила бирлик нутқда қўлланиш учун тайёр ҳолдаги (нутқники бўлмаган) бирлик ҳисобланади. Шунга кўра, мевали лексема ҳисобланади ва юқорида келтирилган мисолда, тайёр бирлик сифатида, худци боғ, дарахт, ўс лексемалари каби, нутқда (гапда) воқеланади — нутқ бирлиги, сўз ҳисобланади.

Сўз ясалиш жараёни ва унинг маҳсули бўлмиш ясама сўзни моҳияти аниқ бўлмаган „қолип“лар асосида ўрганиш (шундай йўл билан ўрганиш) мазкур ишда нафақат ясама сўзни нутқ бирлиги деб баҳолашга, балки нутқ бирлиги бўлмиш сўз формасини (шаклини) ясама сўз деб қарашга ҳам олиб келди. Мае., сўз ясалиш қолипи ҳақида айтилган қуйидаги гаплар ва келтирилган фактларга эътибор беринг: „Қолипнинг маъноси қанчалик умумий ва барқарор бўлса, унинг маҳсулдорлиги ҳам, тил бирлиги сифатидаги мавқеи ҳам шунчалик ошиб боради. {[от, сифат, сон, олмош, сифат- дош...] + [ники]^ (эгалик, тегишлилик маъноси билан кесим вазифасидагина кела оладиган сифатни ифодаловчи сўз, {[от, сифат, сон, олмош, сифатдош...] +[даги] = (ўрин=пайт бел- гисини ифодаловчи сифат) каби қолиплари шунчалик умумий (универсал)ки, сўз ясаш асослари сифатида, ҳатто сўзнинг турли шакллари (формалар)да ҳам, сўз бирикмаларида (му- раккаб сўзларда) ҳам воқеланиши мумкин. (Бу китоб қизники (қизларники /қизларимизники); (Биздаги, қишлоғимиздаги, ўзбек маҳаллаларидаги қизлар анча уятчан)“ (52- б.).

Аввало, келтирилган парчадаги „қолипнинг маъноси“, „маънонинг умумий ва барқарор бўлиши“, „қолипнинг мав- қеи“ каби жумлалар сўз ясалишига оид бирор ҳодиса ёки тушунчани ифодалай олмайди, бинобарин, улар сўз ясалиши ва ясама сўзга (лексемага) тааллуқли гап бўла олмайди. Қолаверса, сўз ясалиш модели (қолипи) борлигини тан олган тақцирда ҳам, сўз ясалишининг {[от, сифат, сон, олмош, си­фатдош... ]+[ники]—...; {[от, сифат, сон, олмош, сифатдош..] + [даги]= ... каби қолиплари борлиги ҳақида гап бўлиши мумкин эмас ва буни исботлаб ўтиришнинг ҳожати ҳам йўқ. (Сон, олмош туркумларида сўз ясалиши ҳодисаси йўқлйги лингвистик адабиётларда исботланган[[13]](#footnote-13). Сифатдошдан сифат ясалиши эса кулгили гапдан бошқа нарса эмас.) Шунингдек, -ники ва -даги қўшимчаларининг сўз ясовчи эмаслиги ўзбек тилшунослигида қайд этилган ва исботланган. Бу қўшимча- ларнинг от, сифат, сон, олмош, сифатдошга қўшилишини тан олишнинг ўзиёқ уларнинг сўз ясовчи эмаслигини тан олишга мажбур этади. Чунки сўз ясовчиларнинг сўз шаклига қўшилмаслиги (сўз шаклидан сўз ясамаслиги), сўз шаклини ясовчиларгина сўзга, сўз шаклига қўшилиши ва бу нарса қонуний экани ўзбек тилшунослигида исботланган ва барча томонидан тан олинган факт. Шунинг учун ҳам қизники, қиз- ларники, цизларимизники; биздаги, қишлоғимиздаги сўзларининг ясама сўз эмаслиги исботталаб нарса эмас ва буни исботлаш учун „лисоний қолип“ларнинг кераги ҳам йўқ.

„Лисоний қолип“ ҳақида юқоридаги ишда айтилган фикр-мулоҳазалар юзасидан мунозарани яна давом эттира- вериш мумкин. Бироқ ясама сўзнинг лексема экани, „сўз ясалиш қолипи“ асосида иш кўриш кутилган натижани бер- маслиги, аксинча, нотўғри хулосаларга олиб келиши мум- кинлиги ҳақида юқорида айтилганлар ва келтирилган далил- ларнинг ўзиёқ аниқ тасаввур беради, деб ўйлаймиз.

Хуллас, ясама сўз лисоний бирлик — лексема ҳисобла­нади. Лексема сифатида эса у лексик бирлик — тилнинг лек- сик қурилиши сатҳига хос бирлик ҳисобланади ҳамда тил- шуносликнинг лексикология бўлимида ўрганилади. Сўз ясалиши баҳсида эса луғавий бирлик бўлмиш лексеманинг қандай ҳосил қилйниши, уни ҳосил қилувчи бирликлар ва уларнинг моҳияти ҳамда сўз ясалиши, ясама сўз билан боғлиқ бошқа ҳодисалар ўрганилади. Ясама сўзнинг моҳияти „сўз ясалиш қолипи тушунчаси“ воситасида эмас, балки ясама сўзнинг таркибий қисмлари бўлмиш „сўз ясалиш асоси“ ва ”сўз ясовчи “нинг моҳияти асосида белгиланиши керак.

Сўз ясалиши тизимининг таҳлилида, умумий тарзда, яъни ясама сўз таркибини қайд этиш учун „сўз ясаш модели", шахе отининг ясалишига нисбатан „от + чи модели“ каби жумлаларни қўллаш мумкин. Лекин сўз ясалиши билан боғ­лиқ бирор ҳодисанинг моҳиятини белгилашда қандайдир „қолип“ асосида иш кўришга ҳеч қандай эҳтиёж йўқ. (Иш- нинг давомида яна бошқа фактлар ҳам бу фикрни тас- диқлайди.)

Сўз ясалиши маъноси. Бу тушунча сўз ясалиши тизи- мини тўғри таҳлил этишда муҳим аҳамиятга эга. Сўз ясали­шига оид кўпгина ҳодисаларнинг, жумладан, ясама сўзнинг моҳиятини тўғри белгилаш кўп жиҳатдан сўз ясалиш маъ­носини тўғри англаш билан боғлиқ. Шунга қарамай, сўгати вақтларга қадар яратилган сўз ясалишига оид ишларда бу тушунчанинг моҳиятини тўғри белгилаш у ёқца турсин, сўз ясалишига оид ҳодиса сифатида умуман тилга олинмас, ало­ҳида қайд этилмас эди. Сўз ясалишига оид кўпгина ҳодиса­ларнинг эътибордан четда қолиб келаётганлиги, айримла- рининг моҳияти тўғри ва аниқ ёритилмаётганлигининг асосий сабаби ҳам худци ана шундадир. Умуман, бу ҳодисани анг- ламай, эътиборга олмай ва моҳиятини тўғри белгиламай туриб, сўз ясалиш тизимини тўғри ва тўла ёритиш мумкин эмас.

Сўз ясалиш таркиби, сўз ясалиш асоси ва сўз ясовчининг таҳдилида айтилдики, ясама сўзнинг маъноси унинг таркибий қисмлари (сўз ясалиш асоси ва сўз ясовчи) маъноси асосида юзага келади, шу сабабли ҳам унинг маъносини шу қисмлар маъноси билан асослаш мумкин бўлади. Лекин бу сўз ясалиш маъноси ясама сўзнинг маъносига тенг, деган гап эмас.

Сўз ясалиш маъноси лингвистик адабиётларда турлича талқин этиб келинди. Мае., баъзи ишларда у сўз ясовчи формант маъносига тенглаштирилса, айрим ишларда бу маъно сўз ясалиш асосидан келиб чиқувчи маъно деб таърифланади. Ш. Мирзақуловнинг номзодлик диссертациясида бу қарашлар таҳлил этилган.[[14]](#footnote-14) Тадқиқотчи бу ҳақдаги ўз қарашини қуйида- гича ифодалайди: „Сўз ясалиш маъно типи бошқа сатҳларга хос маъно типлари билан боғлиқ бўлса-да, маълум белгилари билан улардан фарқланиб туради. Бу маъно категориялараро маъноларнинг синтезлашуви тарзида чиқувчи интегратив маъно характерида бўлиб, турли сўз туркумлари ва сўз гуруҳлари орасидаги маъноларнинг чатишувидан пайдо бўлади: ташқи ва ички ясалиш билан боғлиқ маъноларда айрим фарқлар ҳам кўзга ташланади. Ташқи ясалишда, масалан, феълдан от ясалганда, ясама сўз маъносида, албатта предметлик маъноси устун туради ва аксинча. Ички ясалишда эса ҳосила (янги) сўзнинг лексик-семантик маъносида ўзга- риш бўлади: бир лексик-семантик майдонга оид сўз бошқа лексик-семантик майдон ихтиёрига ўтади, муҳими ясама сўзнинг семантик структурасида кейинги майдонга хос белги- лар асосий семантик бирлик тусини олади, имтиёзга эга бўлади“ (Автореферат, 16-17- бетлар). Афсуски, на жумла ичидаги гаплар, на бутун жумланинг ўзи сўз ясалиш маъноси ҳақида тасаввур бера олади. Бинобарин, бу ҳақца муаллиф аниқ тасаввурга эга эмас.

Сўз ясовчининг таҳлилида кўрдикки, ҳар қандай сўз ясовчи (сўз ясовчи бирлик сифатида) бирдан ортиқ сўз ясайди. Акс ҳолда, яъни биргина сўз таркибида мавжуд бўлган ва ташқи кўринишдан ясовчи қўшимчадек кўринган нарса сўз ясовчи бирлик бўла олмайди. Чунки якка ҳодисалар тизимдан ўрин олмайди. Шунта кўра, муайян (конкрет) бир сўзнинг ўзига хос маъноси сўз ясалиши тизимига хос маъно бўла олмайди. Ана шу фактнинг ўзиёқ кўрсатадики, айни бир сўз ясовчи ёрдамида ҳосил қилинган сўзлар маъносида ҳар бир ясама сўзга хос конкретлик (муайянлик) билан бирга, улар учун умумий бўлган қисм ҳам бўлади. Масалан, ҳар қандай иш қуроли маълум бир ишни бажариш учун хизмат қилади. Ҳар бир қуролни билдирувчи сўзнинг семемаси (маъноси) таркибида „қурол“ ва қурол бажарадиган „иш“ни қайд этувчи сема мавжуд бўлади. „Қурол“ („асбоб”) семаси шу типдаги сўзлар учун умумий бўлади. Курол ёрдамида бажариладиган иш семаси эса муайян қуролни билдирувчи сўзнинг семемаси учун хос, яъни фарқловчи сема бўлади. „Бажармоқ“ (,,қилмоқ“) маъноли -ла сўз ясовчиси қурол (асбоб) билдирувчи сўзлардан, умуман, шу сўзлар билдира- диган қурол (асбоб)га хос ишни бажармоқ (қилмоқ) маъноли феъллар ҳосил қилади. Ҳар бир ясама феъл эса шу феъл ясалиши учун асос бўлган сўз (сўз ясалиш асоси) ва унга хос ишни бажариш (қилиш, амалга ошириш) маъносини билди- ради. Масалан, арра, ранда, дазмол сўзларининг ҳаммасининг маъносида бир умумий сема, яъни „қурол“ семаси бор (уларнинг ҳаммаси, умуман олганда, қуролни билдиради).

-ла аффикси буларнинг ҳаммасидан бир умумий маъноли феъллар ҳосил қилади. Бу умумий маъно „қурол ва унга оид ишни бажариш“га тенг бўлади. Бу маъно асбоб (қурол) маъноли сўзлардан -ла аффикси ёрдамида ясалган сўзларнинг ҳаммаси учун умумий маъно ҳисобланади (уларни бир гуруҳга бирлаштирувчи маъно ҳисобланади).

Демак, ҳар бир ясама сўзнинг маъносида фарқловчи ва умумий сема бўлади. Муайян сўз ясовчи ёрдамида муайян умумий сема асосида ҳосил қилинган сўзлар маъноси сўз ясалиш маъноси дейилади. Ясама сўзлар таркибидаги умумий қисм, умумий сема бошқа-бошқа бўлса, уларнинг сўз ясалиш маъноси ҳам шундай бўлади. Мае., -ла сўз ясовчиси билан ҳосил қилинган мойламоқ, тузламоқ, лакламоқ, сўзлари бир хил сўз ясалиш маъносига эга ва шу маъноси билан юқорида кўрилган (арраламоқ типидаги) феъллардан фарқланади.

Маълум бўлдики, бир сўз ясовчи ёрдамида бир ёки бошқа- бошқа сўз ясалиш маъносига оид сўзлар ясалиши мумкин. Бу ҳолат сўз ясовчининг бир ёки бирдан ортиқ лексик- семантик гуруҳга оид сўзлардан сўз ясай олиши билан боғлиқ. Бинобарин, бунда сўз ясалиш асоси ва унинг хусусияти муҳим роль ўйнайди.

Сўз ясалишига оид ишларда у ёки бу сўз ясовчининг бир маъноли ёки кўп маъноли сўзлар ясаши ҳақида гапирилади. Лекин муайян сўзнинг бир маъноли ёки кўп маъноли бўлиши ҳодисасини юқоридаги ҳодиса билан аралаштирмаслик керак. Чунки бир сўзнинг бир ёки кўп маънога эга бўлиши билан бир неча ясама сўзларнинг бир сўз ясалиш маъносига эга бўлиши бошқа-бошқа ҳодисалардир. (Бу нарса ишнинг кейинги қисмларида яна ҳам аёнлашади.)

Хуллас, „сўзнинг маъноси“ лексикологияга (семасиоло- гияга) оид тушунча бўлса, „сўз ясалиши маъноси" сўз яса­лиши баҳсига оид тушунча ҳисобланади. Худци ана шу тушун- чанинг моҳияти асосида сўз ясалишига оид бошқа тушунча- ларнинг моҳияти ёритилади.

Сўз ясалиши типи. Бир хил сўз ясалиши маъносига эга бўлган ясама сўзлар сўз ясалишининг бир типини ташкил этади. Масалан, спорт ўйини турини билдирувчи волейбол, футбол, бокс каби сўзлардан ясалган волейболчи, футболчи, боксчи сўзлари -чи аффикси билан ясалган шахе отларининг бир типи; арра, ранда, эгов, дазмол каби асбоб-қурол билдирувчи сўзлардан ясалган аррала, рандала, эговла, дазмолла сўзлари -ла аффикси билан феъл ясалишининг бир типи ҳисобланади.

„Сўз ясалиш типи“ тушунчаси сўз ясалиш сатҳига оид энг асосий тушунчалардан биридир. Бироқ бу тушунчага деярли эътибор берилмаяпти. Ўзбек тилшунослигида сўз ясалишининг тизим сифатида деярли ўрганилмаганлигининг асосий сабаби ҳам ана шу ҳоДисага эътибор берилмаганлиги, унинг моҳияти ёритилмаганлиги билан боғлиқ.

Сўз ясалиши ҳақида фикр юритилган кўпгина ишларда бу терминнинг ўзи ҳам, у билдирадиган ҳодиса ҳақида ҳам бирон гап йўқ. Ваҳоланки, бу ҳодисага эътибор бермай ва унинг моҳияти асосида иш кўрмай туриб сўз ясалиш тизими тўғри ва тўла ёритилиши мумкин эмас.

Айрим ишларда „сўз ясалиш типи“ ибораси сўз ясалишига оид муайян бир ҳодиса учун муқим қўлланмайди. Эътибор беринг: „...ўзбек тилида сўз ясашнинг воситалари ҳар хил бўлиб, уларнинг типлари шундай кўринишларга эга...

...сўз ясашнинг кенг қўлланадиган энг унумли, етакчи типлари аффиксал йўл ва композиция сўз қўшиш йўлидир“ . Кўринадики „тип“ сўзи сўз ясаш воситаларига, сўз ясаш усулига нисбатан қўлланяпти. Шу ишда „тип“ маъносида модель сўзи ҳам қўлланади (21-24- бетлар).

Сўз ясалиши билан боғлиқ ҳодисаларни номлашда ҳар бири учун алоҳида, моҳиятига мос ном танлаш, шунингдек, тип ва модель сўзларини ўзаро фарқли ҳодисалар учун қўллаш керак бўлади. Акс ҳолда чалкашликлар, ҳодисаларни тушу- нишда хатоликлар юз бераверади. (Ҳозирга қадар шундай ҳоллар юз бериб келяпти.)

Бир хил сўз ясалиш маъносига эга бўлган сўзлар гуруҳи сўз ясалишининг бир типи ҳисобланиши айтилди. Бир хил сўз ясалиш маъносига эга бўлишнинг сабаби эса бундай ясама сўзларнинг бир хил лексик-семантик гуруҳга оид сўзлардан бир сўз ясовчи ёрдамида ҳосил қилинишидир. Шунга кўра, сўз ясалиш типига „Маълум бир л ексик-семантик гуруҳга оид сўзлардан муайян бир сўз ясовчи ёрдамида ҳосил қилинган, бир хил сўз ясалиш маъносига эга бўлган сўзлар бир сўз ясалиш типини ҳосил қилади“ деган таъриф берилса, ҳодисанинг моҳияти тўғри ва тўла акс этади. Сўз ясалишида бу ҳодисани қайд этиш жуда муҳимдир.

Сўз ясалиш маъноси, бир томондан, бир типга оид ясама сўзларнинг ҳаммасини уларнинг сўз ясалиши асосларидан фарқлайди. Иккинчи томондан, сўз ясалишнинг шу типини бошқа сўз ясалиш типларидан фарқлайди. Учинчи томондан, бир типга оид ҳар бир ясама сўзнинг маъноси сўз ясалиши маъносига тенг бўлмаслигини кўрсатади.

Сўз ясалиши типининг таърифига эътибор берилса, унда бир, бир хил (бир лексик-свмантик гуруҳ, бир хил сўз ясалиш маъноси, бир сўз ясовчи) сўзларининг такрорланишини кўрамиз. Бу нарса мазкур ҳодиса (сўз ясалиш типи) „умумийлик“ билан харакгерланишини кўрсатади. Умумийлик эса системага (ти- зимга) хос, системани белгиловчилардан ҳисобланади. Шунинг учун ҳам сўз ясалиш типининг ўзиёқ сўз ясалиш сатҳи ўз тизими (системаси)га эгалигидан дарак беради. Яна шуниси ҳам муҳимки, умуман, сўз ясалиш сатҳигина эмас, балки сўз ясалиш ҳодисасига эга бўлган сўз туркумларининг барчасида сўз ясалиш типлари мавжуд. Ҳар бир сўз туркуми сўз ясали- шидаги сўз ясалиш типлари мажмуи шу сўз туркуми сўз яса­лиш тизимини ташкил этади ва „от ясалиши тизими“, „феъл ясалиши тизими“ каби атамалар билан юритилади.

Муайян тилнинг ўзаро алоқа (муносабат)даги сўз ясалиш типлари мажмуи сўз ясалиши тизими ҳисобланади. Шунинг учун ҳам сўз ясалиши билан боғлиқ ҳодисалар ва уларнинг моҳияти ҳар бир ясама сўзнинг ёки ҳар бир сўз ясалишининг ўзи мисолида эмас, сўз ясалиш типи (типлари) мисолида (шу орқали) ёритилиши керак. Шу асосда сўз ясалиш тизи- мининг таҳлили юзага келади.

Ҳозирга қадар сўз ясалиши ҳар бир сўз туркуми доирасида ўрганилди ва бунда асосий эътибор шу туркумдаги сўз ясов- чининг хусусиятлари — қандай сўз ясаши, унумли-унум- сизлиги ва бошқа хусусиятлари таҳлил этилди. Натижада, ўзбек тили сўз ясалиши бўйича жуда кўп ишлар қилинган бўлса-да, у тизим сифатида талаб даражасида ёритилмади. Оқибатда, ўзбек тили сўз ясалишининг ҳолатига „Ўзбек тили­нинг сўз ясаш тизими, умуман, ўрганилган эмас“, деган ҳақи- қатга тўғри келмайдиган баҳо берилди ҳам (Ҳ. Неъматов, Р. Расулов, ўша китоб, 41- б.).

Ҳар қандай сўз ясовчи бирлик ёрдамида бирдан ортиқ сўз ҳосил қилинган, ҳосил қилинаётган бўлади. Акс ҳолда сўз ясовчи ҳақида гапириш мумкин бўлмайди. (Юқорида ҳам айтилди.) Масалан, соғлом, бомбардимон сўзларининг соғ, бомба қисмлари ўзбек тилида лексема сифатида мавжуд. Улардан қолган қисм фақат шу сўзларда бор ва уларнинг сўз ясовчи эмаслигини англаш қийин эмас.

Айни бир сўз ясовчи ёрдамида бир лексик-семантик гуруҳга оид сўзлардан ёки бирдан ортиқ лексик-семантик гуруҳга оид сўзлардан сўз ясалиши мумкин. Бир лексик- семантик гуруҳга оид сўзлардан ясалган сўзлар бир сўз ясалиши маъносига эга бўлади ва сўз ясалишининг бир типини ҳосил қилади. Демак, бир семантик гуруҳга мансуб сўзлардангина сўз ясовчилар бир типдаги (сўз ясалишининг бир типига оид) сўзлар ясайди. Масалан, -фуруш аффикси „асосдан англашилган нарсани сотувчи шахс“ маъноли (бир типдаги) сўз ясайди: атласфуруш, чойфуруш, мевафуруш ва б. Одатда, бундай сўз ясовчилар „бир маъноли сўз ясовчилар“, „бир хил маъноли сўз ясовчилар“ деб юритилади. Лекин бу унчалик тўғри эмас, яъни ҳодисанинг моҳиятини тўғри акс эттирмайди. Чунки, юқорида кўриб ўтганимиздек, сўз ясалишининг бир типига мансуб сўзларнинг сўз ясалиш маъноси бир хил бўлади.

Бирдан ортиқ семантик гуруҳ сўзларидан бир сўз ясовчи ёрдамида ясалган сўзлар сўз ясалишининг бирдан ортиқ типига мансуб бўлади, яъни бунда айнан бир сўз ясовчи бирдан ортиқ сўз ясалиш типига оид сўзлар ясайди. Масалан, феъл ясовчи -ла аффикси ёрдамида ҳосил қилинган зирала- моқ, тузламоқ, ўғитламоқ феъллари сўз (феъл) ясалишининг бир типи; бурдаламоқ, бўлакламоц, тилимламоқ, феъллари бошқа типи ҳисобланади.

Бу ҳодиса, яъни бир сўз ясовчи ёрдамида бирдан ортиқ сўз ясалиши типига мансуб сўзларнинг ҳосил қилиниши, одатда, сўз ясовчининг кўп маънолилиги (бирдан ортиқ маънога эгалиги) деб тушунтирилади. Сўз ясовчи аффикс- ларни „бир маъноли“ ва „кўп маъноли“ каби гуруҳларга ажратиш ва таърифлашнинг сабаби ҳам шунда. Бироқ бу ҳам тўғри эмас. Чунки, -ла сўз ясовчиси юқорида кўрилганидан яна бошқа типдаги феъллар ясайди („Феъл ясалиши“ баҳсига қаранг). Лекин бу нарса мазкур аффикснинг кўп маънога эгалигини кўрсатмайди. Чунки келтирилган икки типдаги ясама феълларнинг ўзиданоқ кўриш (сезиш) мумкинки, бу ясама сўзларнинг икки хил сўз ясалиши типига мансублиги (икки хил сўз ясалиши маъносига эгалиги) сўз ясалиш асосла- рининг икки хил семантик гуруҳга мансублигидан (икки хил семантик гуруҳга оид сўзлардан ясалганлигидан)дир.

Сўз ясалиш асоси ва сўз ясовчи (формант)нинг таҳлилида айтилдики, ясама сўз сўз ясалиши асосининг маълум маъноси ёки маънолари негизида ҳосил қилинади. Агар кўп маъноли сўзнинг бирдан ортиқ маъноси асосида сўз ясалса, ясама сўз ҳам кўп маъноли бўлади. (Мисол сифатида оғирлаишоқ ясама сўзини кўрдик). Савол туғилади: бундай ясама сўзларнинг сўз ясалиши типига муносабати қандай бўлади? Бошқача айтганда, кўп маъноли ясама сўз ҳар бир маъноси билан сўз ясалишининг алоҳида типига (типларига) кирадими ёки бу нарса (кўп маънолилик) сўз ясалиш типига мансубликни белгиловчи омил бўла олмайдими?

Сўз ясалиши типининг таърифидан кўрдикки, уни белги- ловчилардан бири ясама сўзларнинг ҳар бирига хос муайян маъно эмас, уларнинг ҳаммаси учун умумий бўлган маъно — сўз ясалиши маъносидир. Кўп маъноли ясама сўзнинг ҳар бир маъноси эса шу сўзнинг конкрет маъноларидир. Ўз- ўзидан, кўп маъноли ясама сўзнинг бирдан ортиқ сўз ясалиши типига киришини унинг кўп маънога эгалиги белгиламайди, балки бир ёки бирдан ортиқ сўз ясалиши маъносига эгалиги белгилайди. Масалан, кўп маъноли оғирлаишоқ феъли оғир сўзининг „вазн“ семаси асосида ясалган сўз сифатида шундай семали енгил сўзқдан ясалган енгиллашмоқ сўзи билан бир хил сўз ясалиш маъносига эга бўлади ва улар сўз ясалишининг бир типини ташкил этади. Оғир феълининг бошқа семаси асосида ясалган оғирлаишоқ феъли эса, ёмонлашмоқ феъли билан бир сўз ясалиши типини ташкил этади: аҳвол оғир- лашди.

Хуллас, муайян бир сўз ясовчининг сўз ясалишининг бир ёки бирдан ортиқ типига мансуб сўзлар ясаши асос бўлувчи сўзнинг бир маъноли ёки кўп маъноли бўлишига эмас, балки бир ёки бирдан ортиқ семантик гуруҳга оид сўзлардан сўз ясалишига боғлиқ. Бу нарса келтирилган оғирлашмоқ ва енгиллашмоқ сўзларида яна ҳам аниқ сезилади, яъни оғир ва енгил сўзлари бир-бирига зид маъноли сўзлардир. Бу зидлик ҳар икки сўзнинг ўзига хос семаси асосида воқеланади. -лаш қўшимчаси эса бу сўзлар учун умумий бўлган сема — „вазн“ семаси асосида сўз (оғирлашмоқ, енгиллашмоқ сўзларини) ясайди. Шунинг учун ҳам улар бир хил сўз ясалиши маъно- сига эга бўлади ва сўз ясалишининг бир типига мансуб бўлади.

Ясама сўз кўп маъноли бўлиши, лекин унинг бирор маъ­носи сўз ясалиши асосида эмас, балки маъно кўчиши асосида ҳосил бўлган бўлиши мумкин. Бу маъносида у сўз ясалиш маъносига эга бўлмайди ва сўз ясалишининг бирор типига мансуб бўлмайди. Мае., ишламоқ феъли иш сўзига -ла қўшимчасининг қўшилувидан ҳосил бўлган ясама сўз сифатида шу қўшимча ёрдамида ясалган феъллар билан сўз ясалишининг бир типини ташкил этади. Лекин „топмоқ“, „қўлга киритмоқ“ маъноси билан (пул ишламоқ, даромад ишламоқ) феъл ясалишининг бирор типини ҳосил қилмайди. Чунки унинг бу маъноси ишла сўзи юзага келгандан кейинчалик маъно кўчиши йўли билан ҳосил бўлган. Худди шунингдек гулламоқ феъли „гул чиқармоқ“ маъноси асосида „кўкламоқ“ феъли билан феъл ясалишининг бир типини ташкил этади, лекин маъно кўчиши асосида ҳосил бўлган „ривожланмоқ“ „тараққий қилмоқ“ маъноси билан феълнинг бирон сўз ясалиш типига кира олмайди.

Маълумки, ҳаётда ҳамма нарса ўзаро алоқа, боғланишда. Буни инсон фаолиятига оид нарса-ҳодисаларда ҳам кузатиш мумкин. Бу нарса-ҳодисалар умумий белги-хусусиятларига кўра, энг йирик турларни, бу турларга мансуб нарса-ҳодисалар ўзаро умумий белгиларига кўра ички тур ва турчаларни ташкил этади. Ана шу ўзаро боғланишдаги тур ва турчаларга мансуб нарсаларни билдирувчи (атовчи) сўзлар ҳам ўзаро боғланишда бўлиб, маълум бир лексик-семантик гуруҳни ташкил этади. Мае., санъат ва спорт сўзлари фаолиятнинг икки йирик соҳасини билдиради. Шу хусусияти билан бир семантик гуруҳга оид сўзлар ҳисобланади. Шу гуруҳга оид сўзлардан (ҳатто, шу икки сўздан) -чи аффикси ёрдамида ясалган сўзлар (санъатчи, спортчи...) сўз ясалишининг бир типини ҳосил қилади. Спортнинг турини билдирувчи кураш, футбол, теннис сўзларидан шу аффикс ёрдамида ясалган курашчи, футболчи, теннисчи сўзлари сўз ясалишининг бир типини ташкил этади. Курашнинг турини билдирувчи самбо, дзюдо... сўзларидан ясалган самбочи, дзюдочи сўзлари сўз ясалишининг бир типини ташкил этади ва ҳоказо. Фаолият- нинг бошқа соҳаларига, жумладан, санъат, қишлоқ хўжалиги соҳасига оид тушунчаларни билдирувчи сўзлар ясалишида ҳам худди шундай ҳолни кузатиш мумкин.

Хуллас, сўз ясалиш типи тушунчаси сўз ясалиши сатҳи- нинг асосий тушунчаларидан бири бўлиб, унинг моҳиятини тўғри англаш сўз ясалиши билан боғлиқ кўпгина асосий ҳодисаларнинг моҳиятини белгилашга ёрдам беради. Сўз ясалиши типи ҳақида айтилганларнинг ўзиёқ сўз ясалиш тизимини сўз ясовчиларни таҳлил этиш йўли билан эмас, сўз ясалиш типларини таҳлил этиш йўли билан ёритиш тўғри йўл эканлигини кўрсатади. Шундай йўл билан иш кўрилганда, биринчидан, сўз ясалишидек кўринган, лекин сўз ясалиши ҳисобланмайдиган ҳодисалар аниқ белгиланади ва сўз ясалиш объектига киритилмайди. Иккинчидан, шу вақтгача сўз ясовчига боғлаб ўрганилган кўпгина ҳодисалар (масалалар) энди сўз ясалиш типлари мисолида ўрганилади. (Масалан, маҳсулли-маҳсулсизлик ҳодисаси). Натижада ҳар бир ҳодиса- нинг моҳиятини тўғри, тўла ва аниқ ёритиш имкони туғи- лади. (Кейинроқ бунинг гувоҳи бўламиз.) Бу билан сўз ясалиши тизимини талаб даражасида таҳлил этиш ва ёритиш мумкин бўлади[[15]](#footnote-15).

Маҳсулли ва маҳсулсизлик. Ўзбек тилшунослигида бу термин сўз ясовчиларга ва сўз ясаш усулига нисбатан қўллаб келинди, яъни маҳсулли ва маҳсулсизлик сўз ясовчиларга ва сўз ясаш усулларига, ҳатто сўз ясаш моделлари, сўз ясаш қолипларига хос ҳодиса деб қаралмоқца[[16]](#footnote-16). Бу ҳол ҳар бир ҳодиса (тушунча)нинг моҳиятини тўғри англамаслик, моҳия­тини тўғри акс эттирувчи муайян маъноли термин қўлламас- ликнинг оқибатидир, ҳодисанинг моҳияти тўғри белгилан- маганлигини (ёритилмаганлигини) кўрсатувчи фактдир.

Хуллас, маҳсулли-маҳсулсизлик ҳақида гап борар экан, аввало, унинг моҳиятини ва сўз ясалишига оид қайси тушунча билан боғлиқлигини аниқ белгилаб, шу асосда иш кўриш талаб этилади. Содца қилиб айтганда, биринчидан, „маҳсулли ва маҳсулсиз“ деганда қандай ҳодиса тушунилиши, иккин- чидан, бу ҳодисанинг сўз ясовчига, сўз ясаш усулига ёки сўз ясалиш моделига (қолипига) оидлиги аниқ белгиланиши ҳамда ўзи алоқадор бўлган ҳодиса доирасида ўрганилиши лозим бўлади.

„Маҳсулли-маҳсулсизлик“ (,,Унумли-унумсизлик“) тер- минидаги маҳсулли (унумли) сўзи „маҳсулй бор“ ва „сер- маҳсул“ („унуми бор“ ва „унумдор“, „серунум") маъноларида бефарқ қўлланиб келаётгани маълум. Бизнингча, бу ўринда, биринчи навбатда, икки ҳодисани фарқлаш лозим: 1) янги сўз ясалиши ёки ясалмаслиги; 2) кам миқдорда ёки кўп миқцорда сўз ясалиши.

Биринчи ҳодисанинг моҳиятини „маҳсулли-маҳсулсизлик“ термини тўғри ва аниқ акс этгиради. Яъни янги сўз ясалаётган (ҳосил қилинаётган) бўлса, маҳсулли (маҳсулй бор), янги сўз ясалиши йўқ бўлса, маҳсулсиз (маҳсулй йўқ) бўлади. Иккинчи ҳодисанинг моҳиятига эса „каммаҳсул-сермаҳсуллик“ термини мос келади. Яъни кам миқцорда сўз ясалса, каммаҳсул, кўп миқцорда сўз ясалса, сермаҳсул бўлади. Ана шу икки терминдан бошқасини қўллашга эҳтиёж йўқ.

Шу ўринда яна бир нарсани айтиш керакки, мазкур ҳодисага нисбатан „фаол-нофаол“ („актив“ ва „пассив") тер- минлари қўлланиши ҳам кузатилади. Лекин буни маъқуллаб бўлмайди. Чунки фаол, нофаол сўзлари қўлланиш даражасига нисбатан бўлган белгини акс эттиради, уларда маҳсул бериш- бермаслик акс этмайди. Қолаверса, айтиб ўтганимиздек, маҳсулли-маҳсулсизлик ва сермаҳсул-каммаҳсуллик терминлари ҳодисанинг моҳиятини тўғри ва аниқ акс эттиргани ҳолда, айни бир ҳодиса учун яна бошқа терминга ҳеч қандай эҳтиёж бўлмайди.

Юқорида — сўз ясаш усули масаласида баҳс юритилганида ўзбек тили сўз ясалиши тизимида фонетик, композиция каби сўз ясаш усуллари йўқлиги қайд этилган. Шундай экан, умуман, сўз ясаш усулига нисбатан „маҳсулли-маҳсулсизлик" терминини (шунингдек, „каммаҳсул-сермаҳсуллик" терми- нини) қўллашнинг ўрни йўқ. Қолаверса, бирор сўз ясовчи билан кўп ёки кам миқцорда сўз ясалишига қараб уни маҳсулли ёки маҳсулсиз (каммаҳсул ёки сермаҳсул) деб баҳолаган билан бу нарса сўз ясалишига оид бирор тушун- чанинг (ёки тушунчаларнинг), охир-оқибат сўз ясалиши тизимининг моҳиятини ёритиш учун бирон нарса бермайди. Масалан, „ўзбек тилида аффиксация усули сўз ясалишининг сермаҳсул усули" дейиш билан шу усулда кўп миқцорда сўз ясалиши қайд этилади, холос.

Шуни айтиш керакки, у ёки бу сўз ясовчига нисбатан „ясовчи" терминини қўллаш хато бўлмайди. Чунки улар ичида маҳсулли ва маҳсулсизи ҳам, каммаҳсул ва сермаҳсули ҳам бор. Шунинг учун ҳар бир сўз ясовчи ҳақида гап борганида, унинг ана шундай хусусияти айтилиши мумкин. Лекин бунда ҳам у ёки бу қўшимча ёрдамида ҳозирда янги сўз ясалиши ёки ясалмаслиги, кам ёки кўп миқцорда сўз ясалиши қайд этилади, холос. Унинг сўз ясалиши тизимидаги бошқа хусусиятлари ёритилмай қолаверади. Юқорида сўз ясалиши тизимини сўз ясалиши типлари белгилаши айтилган. Шундай экан, сўз ясалиши тизимини ёритишда сўз ясалиши типларининг маҳсулли-маҳсулсизлигини (каммаҳсул-сермаҳ- суллигини) белгилаш, бунинг сабаб-асосларини аниқлаш илмий ва амалий жиҳатдан муҳим аҳамият касб этади.

Бундан ташқари, у ёки бу сўз ясовчи ёрдамида кам ёки кўп миқцорда сўз ясалиши фақат шу ясовчининг хусусияти билангина изоҳланмайди, балки бунда сўз ясалиш асосининг хусусияти ҳам муҳим роль ўйнайди. Бу ҳол ҳам мазкур ҳодисани сўз ясалиши типига нисбатан қўллашни тақозо этади.

Ҳ. Неъматов, Р. Расуловларнинг юқорида келтирилган ишида сўз ясаш қолиплари унумли ва унумсиз қолипларга ажратилади. Унумли қолиплар деганда, ҳозирда амал қила- ётган, маҳсул бераётган қолиплар, унумсиз қолип деганда, тарихий қолиплар назарда тутилади. Ҳозирги тил нуқтаи назаридан тарихий қолипларни „унумсиз қолип" дейиш хато эмас. Лекин тил ҳодисаларини ўрганишнинг тарихий (диа- хрон) ва ҳозирги (синхрон) аспектлари мавжудлиги, уларни қориштириш мумкин эмаслиги маълум ва буни мазкур иш муаллифлари ҳам қайд этадилар. Шундай экан, сўз ясаш қолипининг маҳсулли-маҳсулсизлиги ҳам шу икки аспект- нинг ҳар бирининг ўзида қаралиши керак. Чунки уларнинг 46 ҳар бирида, жумладан, ҳозирги сўз ясалишида ҳам, унум- лилик-унумсизлик ҳодисаси бор ва ҳозирги сўз ясалиши таҳлил этилганда, бу ҳодиса алоҳида қайд этилиши, унинг сабаблари, қонуниятлари ва бошқа томонлари ёритилиши талаб этилади.

Ҳозирги сўз ясалишини (унинг қолипини) унумли, та- рихий сўз ясалиши қолипини унумсиз деб фарқлаш, биз- нингча, мақбул эмас ва бундай ажратиш унумли-унум- сизликни белгиламайди, шу нуқтаи назардан ҳеч нарса бермайди ҳам. Ҳозирги сўз ясалиши .нуқтаи назаридан, „тарихий қолип“ деб аталаётган қолип (қўполроқ бўлса ҳам), умуман йўқ бўлган қолип, ҳозирда ишламайдиган қолип ва унинг унумли-унумсизлиги ҳақида гапиришнинг ўрни ҳам бўлмайди. Қолаверса, ҳозирги сўз ясалишига оид бирор қолипни унумли, серунум (маҳсулли, сермаҳсул) деб аташ умумий гапдан бошқа нарса эмас, бу гап илмий ва амалий жиҳатдан ҳеч нарса бермайди. Масалан, ”сўз ясалиш асоси+ -ла қўшимчаси ёрдамида феъл ясалиши модели (қолипи) маҳ­сулли (сермаҳсул)" дейиш билан шу модель (қолип) асосида кўп миқцорда феъл ясалиши қайд этилади, холос. Ваҳоланки, бу моделда феъл ясалишининг бир неча типлари мавжуд бўлиб, улар дан баъзилари маҳсулли (сермаҳсул ёки кам- маҳсул), баъзилари эса маҳсулсиздир. Сўз ясалиши тизимини ёритишда ана шулар ва бу ҳодисаларнинг сабаби, қонуният- ларини белгилаш талаб этилади. (Бу ҳақца бир оз кейинроқ яна тўхталамиз.)

Юқоридаги фактни келтиришдан мақсад шуки, маҳсулли- маҳсулсизлик ҳодисаси сўз ясалиши типи (типлари) учун ҳам хос. Лекин бунда тарихий ва ҳозирги фактлар назарда тутилмайди, балки ҳозирги сўз ясалиши типларига хос маҳеулли-маҳсулсизлик назарда тутилади ва таҳлил этилади. Зеро, ҳозирги сўз ясалиш тизимини ўрганиш ана шундай йўл тутишни тақозо этади.

Сўз ясалишининг бир типига оид сўзлар бир сўз ясовчи ёки бирдан ортиқ (вазифадош) сўз ясовчилар билан ҳосил қилиниши мумкин. Агар бир типдаги сўзлар биргина ясовчи формант ёрдамида ҳосил қилинса, бу сўз ясовчининг ва бу сўз ясалиши типининг маҳсулли ёки маҳсулсиз бўлиши сўз ясалишига асос бўладиган лексик-семантик гуруҳнинг ҳолати билан боғлиқ бўлади. Яъни шу лексик-семантик гуруҳга кирадиган янги-янги сўз пайдо бўлиб (юзага келиб) турса, шу типга оид сўзлар ясалиши давом этади ва сўз ясовчи ҳам, сўз ясалиши типи ҳам маҳсулли бўлади. Акс ҳолда, яъни сўз ясалишига асос бўладиган янги сўзлар юзага келмаса, семан­тик жиҳатдан бир турдаги сўзлар гуруҳида ҳеч қандай янги- ланиш (бойиш) бўлмаса, сўз ясовчи шу типдаги янги сўз ясамайди ва сўз ясовчи ҳам, сўз ясалиш типи ҳам маҳсулсизга айланади. Масалан, сифат+ай типида сўз ясалиши (кенгай, торай, зўрай каби) ҳозирда йўқ. Демак, сўз ясовчи -й ҳам, сўз ясалиши типи ҳам маҳсулсиз ҳисобланади.

Агар бирор сўз ясалиши типига оид сўз бирдан ортиқ (вазифадош) сўз ясовчи ёрдамида ясаладиган бўлса, икки ҳолат кузатилиши мумкин: 1) сўз ясалишига асос бўладиган бир типдаги сўзларнинг янги-янгилари юзага келмаса, бу семантик гуруҳга оид сўзларнинг ҳаммаси сўз ясаш вазифа- сини тўхтатади ва сўз ясалиш типи ҳам маҳсулсиз типга айланади; 2) акс ҳолда, яъни сўз ясалишига асос бўладиган сўзлар гуруҳи янги-янги сўзлар билан тўлиб (бойиб) бора- ётган бўлса, улардан, сўз ясовчи вазифадош аффикслардан бири шундай сўзлар ясаш вазифасини тўхтатиши мумкин, бошқаси ёки бошқалари эса сўз ясашда давом этади. Бино- барин, сўз ясалишининг бу типи маҳсулли тип ҳисобла- наверади. Масалан, -чи қўшимчаси тилчи, адабиётчи, тарихчи каби бир сўз ясалиш типига мансуб бўлган — сўз ясалиши­нинг бир типига мансуб сўзлар ҳосил қилган. Ҳозирда эса бу вазифасини тўхтатган. Лекин бундай сўз ясалиш маъносига эга бўлган сўзлар -шунос қўшимчаси ёрдамида ясалади: тилшунос, адабиётшунос, тарихшунос, сиёсатшунос ва б.

Бир сўз ясовчи бирдан ортиқ лексик-семантик гуруҳ сўзларидан сўз ясаши, бунда сўз ясалишининг бирдан ортиқ типи мавжуд бўлиши айтилди. Бундай сўз ясалиш типлари- нинг айримлари маҳсулли, баъзилари маҳсулсиз бўлиши мумкин. Буни феъл ясовчи -ла ёрдамида ҳосил қилинган сўзлар мисолидаёқ аниқ кўриш мумкин. Масалан, унинг ёрдамида ясалган мойламоқ, зираламоқ, никелламоқ ва даста- ламоқ, ғарамламоқ, рулонламоқ каби феъллар (феъл ясали­шининг икки типи) маҳсулли типлар; баландламоқ, пастла- моқ, ичкариламоқ ва иссиқлсшоқ, салқинламоқ, томошаламоқ типидаги феъл ясалиши маҳсулсиз сўз ясалиши типлари ҳисобланади. Феъл ясалишининг келтирилган типларига хос маҳсулли-маҳсулсизлик ҳам сўз ясалишига асос бўладиган сўзлар семантик гуруҳида янгиланиш, янги сўзларнинг юзага келиши ёки бундай ҳолатнинг йўқлиги билан боғлиқ эканини сезиш қийин эмас.

Маҳсулли-маҳсулсизлик ҳақида айтилганлар ва келтирил­ган фактларнинг ўзиданоқ аён бўлдики, бу ҳодиса бевосигга сўз ясовчига боғлиқ, сўз ясовчининг хусусиятидан келиб чиқадиган ҳодиса эмас. Бу ҳодиса объектив сабабга эга бўлиб, у ҳам бўлса, сўз ясаш учун асос бўладиган, маълум лексик- семантик гуруҳга оид янги сўзларнинг (лексемаларнинг) юзага келиши ёки келмаслигидир. Шунинг учун ҳам маҳсулли- маҳсулсизлик ҳодисасини фақат сўз ясовчига боғлаб (сўз ясовчи мисолида) ўрганиш тўғри бўлмайди ва у керакли натижани бермайди. Сўз ясалиши типи тушунчаси эса ана шу хулосага келиш имконини беради. Бу билан маҳсулли- маҳсулсизликка алоқадор бошқа ҳодисаларнинг моҳиятини, сабаб ва қонуниятларини ёритиш имкони туғилади.

Каммаҳсул-сермаҳсуллик масаласига келганда шуни айтиш керакки, биринчидан, бу ҳодиса ҳозирги сўз ясали­шининг маҳсулли типларига хос, яъни маҳсулли сўз ясалиши типи нисбатан кам ёки кўп ясама сўзларга эгалиги, кам ёки кўп сўз ясалаётганлигига кўра каммаҳсул ёки сермаҳсул бўли­ши мумкин. Масалан, -чи аффикси ёрдамида динамочи, спар- такчи, пахтакорчи типидаги сўз ясалиши каммаҳсул; фут- болчи, теннисчи, курашчи типидаги сўз ясалиши эса нисбатан сермаҳсул. Иккинчидан, сермаҳсул-каммаҳсуллик ҳодисаси ҳам сўз ясалишига асос бўладиган янги-янги сўзларнинг юзага келиш-келмаслиги билан боғлиқ.

Сермаҳсул-каммаҳсуллик ҳодисаси ҳақида гап борганида яна бир нарсани қайд этишга тўғри келади. Юқорида айтдикки, бир турдаги ясама сўзлар бирдан ортиқ сўз ясовчилар ёрдамида ҳосил қилиниши мумкин. Масалан, шахе оти ясовчи қўшимчалар. Бундай (бир сўз ясалиши пара- дигмасига мансуб) сўз ясовчиларнинг айримлари кўп миқ- дорда, баъзилари кам миқцорда сўз ясаши, яъни каммаҳсул ёки сермаҳсул бўлиши мумкин. Бу ҳодиса сўз ясовчи ҳар бир аффикснинг хусусияти ( хусусиятлари) билан боғлиқ бўлади. Шахе оти ясовчи -чи аффикси шу типдаги бошқа аффиксларга нисбатан, бирдан ортиқ типдаги шахе отлари ясаши билан ҳам, ясаган (ясаётган) сўзларининг миқцори

4 — А. Ҳожиев 49 жиҳатидан ҳам сермаҳсул ҳисобланади. Шахе оти ясовчи -фуруш, -паз қўшимчалари эса жуда кам миқцорда сўз ясайди. Бунинг сабаби -чи аффиксининг бирон-бир қўшимча маънога ёки бошқа хусусиятга эга эмаслиги, -фуруш, -паз аффикс - ларининг „шахс“ маъносидан ташқари „сотиш“, „пиши- риш“ни ҳам ифодалашидир: атласфуруш, кабобпаз каби.

Маҳсулли-маҳсулсизлик ҳодисаси ҳақидаги гапни якун- лар эканмиз, маҳсулли сўз ясалиши типи ( типлари) янги- янги сўзларни ясаш учун намуна бўлиб хизмат қилишини алоҳида қайд этамиз. Чунки янги-янги сўзларни ҳосил қилиш муайян сўз ясовчи билан боғлиқ ҳолда эмас, балки муайян сўз ясалиш типи (типлари) намунаси асосида бажарилади. Буни, ҳатто, сўз ясалишининг янги-янги типлари юзага келиши мисолида ҳам кўриш мумкин. (Мае., -ий/-вий аффикси ёрдамида сифат ясалиши ва унинг сермаҳсул сўз ясалиш типига айлана бориши бунга мисол бўла олади).

Юқорида айтилганлар ва келтирилган фактлардан маълум бўладики, маҳсулли-маҳсулсизлик ва каммаҳсул-сермаҳсуллик ҳам сўз ясалиши қолипига эмас, балки сўз ясалиш типи (типлари)га оид. Бу ҳодисанинг таҳлилида ҳам „қолип“ сўзини („сўз ясалиш қолипи“ бирикмасини) қўллашга эҳтиёж йўқ.

Сўз ясалиши имконияти. Бу ҳодиса сўз ясалишига оид кўпчилик ишларда умуман тилга олинмайди. Ваҳоланки, сўз ясалишқдаги маҳсулли-маҳсулсизлик, каммаҳсул-сермаҳсул­лик ва бошқа айрим муҳим ҳодисаларнинг сабаби, моҳияти худци мана шу сўз ясаш имконияти билан боғлиқ, шу ҳодиса билан белгиланади. Ўзбек тилшунослигига оид ишларда „сўз ясовчи аффиксларнинг қўлланиш доираси сўз ўзгартувчи аффиксларникига нисбатан торроқ“ эканлиги қайд этилган[[17]](#footnote-17). Ана шунинг ўзиёқ сўз ясовчиларнинг сўз ясаш имконияти чекланганлиги ҳақидаги гапдир ва бунга қўшилмаслик мумкин эмас. Лекин сўз ясаш имконияти ҳодисасини фақат сўз ясовчининг ўзига боғлаб қўйиш, сўз ясашдаги чеклан- ганлик-чекланмаганлик ҳодисасини сўз ясовчилар мисолида таҳлил этиш (қайд этиш) тўғри эмас ва бундай йўл тутиш ҳақиқий ҳолатни тўла акс эттириш имконини бермайди.

Ҳ. Неъматов, Р. Расуловнинг юқорида қайд этилган ишида (37-38- бетлар) сўз ясаш қолипининг имконияти чек- сизлиги ҳақида гапирилади. Лекин, биринчидан, сўз ясалиш қолипи имкониятининг чексиз ёки чекланганлиги ҳақидаги гап умумий гапдан нарига ўтмайди, яъни сўз ясалишидаги бирор ҳодисанинг моҳиятини, сўз ясалишидаги чекланиш, чекланмаслик ҳамда унинг сабаблари ва бошқа нарсаларни кўрсата олмайди. Иккинчидан, сўз ясаш модели (қолипи)нинг имконияти чекланганлиги инкор этиб бўлмайдиган факт. Бу ҳолнинг ўзбек тилшунослигида қайд этилганлиги юқорида айтилди ва бунинг маълум сабаблари бор.

Ҳозирги ўзбек тили материалларининг кўрсатишича, сўз. ясаш имкониятининг чекланганлиги қуйидаги омиллар билан боғлиқ: 1) сўз ясалиш асосининг хусусияти билан; 2) сўз ясовчининг хусусияти билан; 3) объектив ҳолат билан.

Сўз ясалиши типи, маҳсулли-маҳсулсизлик каби ҳодиса- ларнинг таҳлилида қўрдикки, сўз ясовчилар қўлланиши (сўз ясаши), ҳатто, сўз туркумлари доираси билан ҳам чекланган. Шунинг ўзиёқ сўз ясаш имконияти нуқтаи назаридан катта чекланиш ҳисобланади ва бу ҳол сўз ясалиш асоси, унинг „танланиши“ билан боғлиқ.

Яна шу нарса ҳам маълумки, бир ёки ундан ортиқ сўз туркумига оид сўзлардан сўз ясовчилар ҳам уларнинг маълум лексик-семантик гуруҳи (гуруҳлари)га оид сўзларидангина сўз ҳосил қилади. Масалан, энг маҳсулдор сўз ясовчи ҳисоб- ланувчи -ни аффикси ҳам фақат от туркумига оид сўзлардан, уларнинг ҳам маълум лексик-семантик гуруҳига оидларидан янги сўз ясайди, холос. Шунинг ўзиёқ сўз ясалиши имкония- тидаги, сўз ясалиш асоси билан боғлиқ, яна бир катта чек- ланишни кўрсатади.

Бу айтилган чекланиш ҳоллари сўз ясалиш асоси билан бирга сўз ясовчига ҳам оид, яъни ҳар қандай сўздан янги сўз ҳосил қилавермаслиги сўз ясовчининг ҳам имконий чекла- нишидир. Бундан ташқари, сўз ясовчи ўз хусусияти билан боғлиқ ва шу сўз ясовчининг ўзига хос сўз ясаш имкония­тининг чекланиши ҳам бор. Буни сўз ясалиш парадигмасига мансуб бирдан ортиқ маънодош сўз ясовчилар мисолида яққол кўриш мумкин.

Аввало айтиш керакки, бир типдаги сўзларни ясаш учун бирдан ортиқ сўз ясовчи бўлишининг ўзиёқ уларнинг қўлла- нишида (сўз ясашида) чекланиш бўлишига олиб келади. Чунки уларнинг ҳар бири ўзига хос белгига эга бўлиб, бирининг ўрнида иккинчисини қўллаш мумкин бўлмайди ёки мумкин бўлавермайди. Масалан, шахе оти ясовчи энг маҳсулдор -чи қўшимчаси ошпаз типидаги сўз ясамайди. Ўз навбатида, -паз қўшимчасининг сўз ясаш имконияти ниҳоят- да чегараланган. Чунки унинг маъносида „пишириш“ тушунчаси ҳам бор ва бу аффикс қўшиладиган сўз пиширала- диган (пишириб тайёрланадиган) нарсани билдириши шарт. Қолаверса, у пишириб тайёрланадиган нарсани билдирадиган сўзларнинг ҳам ҳаммасидан шахе оти ясайвермайди. Масалан, ўзбек тилида маставапаз деган сўз йўқ. (Бунинг сабаблари ўз ўрнида айтилади.)

Хуллас, сўз ясалиш асоси ва сўз ясовчига хос хусуси- ят(лар)нинг ўзиёқ муайян сўз билан сўз ясовчини бирик- тириб сўз ясаш имкониятини чеклаб қўяди.

Булардан ташқари, бирор сўзда ва сўз ясовчида уларни бириктириб сўз ҳосил қилиш имконияти мавжуд бўлгани ҳолда, маълум бир объектив ҳолат бунга йўл қўймайди. Мае., -дгона қўшимчаси „сўз ясалиш асосидан англашилган ищ, ҳаракат, нарса амалга ошириладиган жой“ маъноли отлар ясайди: дорихона, қабулхона, тўйхона каби. Шу хусусиятига кўра -хона ясовчиси танқид сўзига бирикиб сўз ҳосил қилиши мумкин эди, яъни танқид сўзи билан -хона сўз ясовчисининг бирикиш имконияти (сўз ясаш имконияти) бор. Лекин ўзбек тилида танқидхона сўзи йўқлиги ва бундай сўз ҳосил қилин- маслиги маълум. Сабаби шуки, танқид учун махсус жой бўл­майди (махсус жой белгиланмайди, ажратилмайди). Демак, бу — сўз ясаш имкониятининг объектив ҳолат билан чекла- нишидир. Бундай мисолларни кўплаб келтириш мумкин.

Маълум бўлдики, ҳар қандай сермаҳсул сўз ясовчининг, сўз ясалиши типининг имкониятида турли сабаблар билан боғлиқ ҳолдаги чекланиш бор. Буларга эътибор қаратишдан мақсад шу фактни қайд этишдан иборатгина эмас. Гап шундаки, сўз ясалишидаги имкониятларни, имкониятдаги чекланишларни аниқ белгилаш, амалиётда улар билан ҳисоб- лашиш муҳим аҳамиятга эга. Бу билан, бир томондан, сўз ясалишидаги маҳсулли-маҳсулсизлик ҳодисасининг сабабини тўғри белгилаш имконияти туғилса, иккинчи томондан, унумли сўз ясалиш типлари намунаси асосида янги-янги сўзлар ҳосил қилишда хатога йўл қўймаслик имкониятига эга бўлинади.

Бундан ташқари, тил тараққиёти жараёнида сўз ясалиши тизимининг ривожланиши айрим ҳодисаларнинг йўқ бўлиши ва янгиларининг пайдо бўлиши билан характерланади. Ана шундай ҳодисаларнинг юз бериши ва ундаги қонуниятларни белгилашда ҳам сўз ясалиши имконияти асосида иш кўриш тўғри хулосаларга олиб келади[[18]](#footnote-18).

Маълум бўлдики, сўз ясалиши имконияти билан боғлиқ ҳодисаларни, улардаги чекланиш сабабларини ҳам „ қолип “ сўзини („сўз ясалиш қолипи“ бирикмасини) қўлламай тўғри, тўла ва аниқ ҳал этиш мумкин.

Сўз ясалиш парадигмаси (категорияси)' масаласи. Сўз ясалиш парадигмаси масаласига ўтишдан олдин, умуман, „парадигма" тушунчаси ҳақида қисқача фикр билдиришга тўғри келади.

Парадигма деганда, бир умумий маъносида бирлашувчи хусусий маъноли шакллар гуруҳи тушунилади. Бу гуруҳ ва унга хос маъно тилнинг маълум сатҳига хос категория ҳисоб­ланади. Бу категориянинг таърифи унинг моҳиятини акс эттиради. Хусусийликлар эса шу парадигмага мансуб, ўзига хос маъноли шакллар да акс этади. Масалан, феълнинг замон категорияси ҳаракатнинг нутқ пайтига муносабатини ифода- лайди. Бу замон шаклларининг ҳаммаси учун умумий хусу- сият — замон категориясининг моҳияти шундан иборат. Демак, замон шаклларининг ҳаммаси шу умумий хусусияти билан бир парадигмани ташкил этади. Замоннинг ҳар бир тури эса ўзича умумийлик ва хусусийликларга эга. Масалан, ўтган замон феъли ҳаракатнинг нутқ моментигача бўли­шини билдиради — бу умумийлик — ўтган замон феълининг моҳияти. Бу замоннинг шакллари ана шу умумий маъно асосида бирлашади. Ҳар бири эса ўзига хос хусусиятга эга. (Бу маълум факт бўлгани учун мисоллар келтириб ўтир- маймиз.) Сўз ясалиши сатҳида ҳам ана шундай ҳодиса, яъни бир умумий маъносида бирлашувчи, хусусий маъноси билан фарқланувчи ясама сўзлар гуруҳтари бор. „Сўз ясалиши маъноси", „сўз ясалиши типи" тушунчаси (ҳодисаси)нинг таҳлилида бу нарса ёритилди ва худди шу ҳодисалар сўз яса­лиши тизимини белгилаши қайд этилди. Лекин ҳаммамизга маълумки, ўзбек тилшунослигида сўз ясалиши тизимини ёритишда ясама сўзлар парадигмалар асосида ўрганилмаган, тўғрироғи, бунда „парадигма" ёки „категория" сўзи қўллан- маган. Ҳ. Неъматов, Р. Расуловлар „Ўзбек тилининг сўз яса­лиш тизими, умуман, ўрганилган эмас" деганда (ўша асар, 41- б.) сўз ясалиш тизимининг қолипларсиз ўрганилишини назарда тутиш билангина ҳақлидирлар. Аслида эса сўз ясалиши бўйича (тизим нуқтаи назаридан ҳам) жуда кўп ва муҳим ишлар қилинган. Сўз ясалиш тизимини тўла, талаб даражасида ёритилмаганлигини эса маълум сабаблар билан, масалан, сўз ясалиши тизимини аниқ ва тўла ўрганиш учун имкон берувчи айрим ҳодисаларнинг тўғри ва етарли ўрганилмаганлиги (мае., сўз ясаш усуллари масаласи), айрим (энг муҳим) ҳодисаларнинг эса умуман тилга олинмаганлиги (демак, ўрганилмаганлиги) билан изоҳланади.

Сўз ясалиши тизимининг ўрганилиш ҳолати ва сўз ясалиш парадигмаси (категорияси) ҳақида гап борганида Ш. Шаҳо- бидцинованинг қуйидаги мулоҳазаларини келтиришни лозим топамиз: „... қолипларда қўшилувчининг маъноси ва аталмиш ҳосиланинг маъноси бир-биридан фарқ қилади, яъни янги сўз ясалади. Бундай қолиплар сўз ясаш қолиплари, уларнинг парадигмалари эса сўз ясаш категориялари деб юритилди.

...Умумий сўз ясаш қолиплари алоҳида ажратилгандан кейингина қолиплар орасидаги ўхшашлик ва фарқлар асосида уларни парадигмаларга, яъни категорияларга бирлангтириш ва шу категориялар доирасида ҳар бир қолипнинг умумий шакл ва умумий маъносини, яъни унинг моҳиятини очиш мумкин. Ҳозирги кунда бундай ишни амалга ошириш учун етарли фаҳмий-эмпирик асос, замин йўқ. Шу туфайли бу иш билан шуғуллана олмаймиз...". (Ўша асар, 17- б.)

Сўз ясалиш парадигмаси (категорияси) ҳақида бир оз кейинроқ тўхталамиз. Муаллифнинг „унумли сўз ясаш қолиплари алоҳида ажратилгандан кейингина ҳар бир қолип­нинг умумий шакл ва умумий маъносини, яъни унинг моҳиятини очиш мумкин. Ҳозирги кунда бундай ишни амалга ошириш мумкин эмас", деган фикри асосли эмас. Бу фикрга қўшиладиган бўлсак, „қолип" масаласи етарли ўрганилмагун- ча, сўз ясалиши тизимини тўғри ёритиш мумкин эмаслигини ва қолип масаласи ҳал этилмагунча бошқа иш қилмай туриш- ни тан олиш керак бўладики, бунга мутлақо қўшилиб бўлмайди. Буни „қолип“ ҳақида юқорида айтилган гаплар, фикрлар, уни тасдиқловчи фактларда ҳам кўрдик. Шунингдек, муаллиф назарда тутган ва ҳал этиш (очиш) мумкин эмас, деб билган сўз ясалищидаги умумий маъно сўз ясалиши маъноси экани, бу маъно сўз ясалиши типини (типларини) белгилаши айтилди. Ҳар бир сўз туркумига хос сўз ясалиши типлари мажмуи эса шу сўз туркумига хос сўз ясалиши тизимини, сўз туркумига оид сўз ясалиши тизимлари эса муайян тилга (жумладан, ўзбек тилига) хос сўз ясалиши тизимини белгилайди. Шундай экан, „қолип" (”сўз ясалиш қолипи“) масаласини кун тартибига қўйиш учун қандай эҳтиёж бор?

Сўз ясалиш парадигмаси, сўз ясалиш категорияси масала- си Ш. Ў. Мирзақуловнинг номзодлик диссертациясидагина махсус ўрганилган. Муаллиф сўз ясалиш парадигмаси бўйича, жумладан, қуйидагиларни ёзади: „...сўз ясалиш парадигмаси ва уни ташкил этувчиларни қуйидаги тартибда кўрсатмоқ- чимиз.

1. Фонология, морфемика, лексикология, морфология, синтаксисга зидлик, боғлиқлик асосида бош парадигма — сўз ясалиш системаси парадигмаси.
2. Сўз ясалиш сатҳининг бош — максимал парадигмаси таркиби қуйидагича бирликлардан ташкил топади: 1. Сўз ясаш усуллари парадигмаси. 2. Сўз ясалиш категорияси парадигмаси.
3. Сўз ясалиш типлари парадигмаси. 4. Конкрет типли ясалмалар парадигмаси". (Автореферат, 12- б.)

Бевосита парадигма тушунчасининг моҳиятидан келиб чиқилганда, яъни парадигманинг адабиётлардаги „бир умумий маънога эга бўлган (шу асосда бирлашувчи) шакллар гуруҳи“ таърифидан келиб чиқилса, фақатгина муаллифнинг „Сўз ясалиш категорияси парадигмаси" деб атаётган пара­дигманинг борлигини тан олиш мумкин. Буни ҳам муаллиф тушунган тарзда қабул қилиш мумкин эмас. (Бу ҳақца бир оз кейинроқ тўхталамиз.) Ажратилган бошқа „парадигма“лар парадигма деб аташ мумкин бўлган ҳодисалар эмас. „Сўз ясалиш системаси парадигмаси" деганда нима тушунилиши, қандай „парадигма" назарда тутилишини тасаввур этиб бўлмайди. Шунингдек, „сўз ясаш усуллари парадигмаси" ҳақида ҳам гапириш мумкин эмас. Чунки, аввало, усуллар- нинг парадигмаси бўлмайди. Қолаверса, ўзбек тилида сўз ясалишининг аффикс ва ёрдамчи сўз сўз-морфема ёрдамида сўз ясалишидан бошқа усули, жумладан, муаллиф қайд этаётган „композиция усули“ йўқ. Шундай экан, „сўз ясаш усули парадигмаси“ ҳақида гапириш мумкин эмас. Келти­рилган бошқа „парадигма“лар ҳам парадигма дейиш мумкин бўлган ҳодисалар эмас. (Булар ҳақида ўз ўрнида гапирилади.)

Диссертант бир умумий маънога эга бўлган сўз ясалиш шакллари гуруҳи бир парадигма экани ҳақидаги фикрни тан олади. Лекин уни ва парадигма билан категорияни таъриф- лаши, унинг бу ҳодисаларни тушуниши аниқ, қатъий ва тўғри эмаслигини кўрсатади. Эътибор беринг: „Сўз ясалиши пара- дигмасининг муҳим тушунчаларидан бири сўз ясалиш категорияси тушунчасидир... отларда шахе оти ясовчи қўшим- чалар -чи (ишчи, гулчи...), -дош (ватандош, юртдош...), -бон (боғбон, дарвозабон...), -паз (ошпаз, сомсапаз...) бир категория (шахе отлари ясалиши категорияси)пи ташкил этса..“. (Автореферат, 13- бет)

Сўз ясалиш категорияси тушунчаси сўз ясалиш парадиг- масининг тушунчаларидан бири, дейиш нотўғри. Бу жумла нафақат сўз ясалиш категориясини, умуман бирон-бир ҳодисани, унинг моҳиятини билдира олмайди, балки у ёки бу парадигма маълум бир категорияга оид (шу категория- ники) бўлади. Масалан, от туркумига хос эгалик категория- сининг шакллари мажмуи шу категориянинг парадигмаси ҳисобланади.

„Сўз ясалиш типлари парадигмаси“ деганда муаллиф сўз ясалиш типлари асосидаги парадигмани, „сўз ясалиш типи“ деганда эса маълум бир сўз ясовчи ёрдамида ясалган сўзлар гуруҳини тушунади. Масалан, -чи аффиксли шахе отлари ясалиш типи; -дош аффиксли шахе оти ясалиш типи ва б. (Автореферат, 13- бет.)

Биринчидан, „сўз ясалиш типи“ ҳодисасини бундай тушу- ниш тўғри эмас. Иккинчидан, парадигмани сўз ясовчиларга қараб белгилаш юқоридагидан (сўз ясалиш категорияси пара- дигмасидан) фарқланмайди.

Ниҳоят, „конкрет типли ясалмалар парадигмаси“ деганда диссертант маълум бир типдаги сўз ясалиш асосидан ҳосил қилинувчи ясалмалар парадигмасини тушунади. Масалан, ранг-тус бидцирувчи сўзлар асос бўлган ясалмалар. Бизнинг- ча, сўз ясалишининг бундай парадигмаси ҳақида гапириш мумкин эмас.

Маълум бўлдики, сўз ясалиш парадигмаси махсус таҳлил этилған ягона бу ишда (номзодлик диссертациясида) ҳам мазкур ҳодиса аниқ белгиланмаган, ўз-ўзидан, унинг моҳияти ҳам очилмаган.

Шуни алоҳида қайд этиш керакки, сўз ясалиш парадиг­маси ва категорияси ҳақида фикр юритилган ишларнинг биронтасида, парадигманинг турлари аниқ белгиланмаган- лигидан ташқари (буни юқорида кўрдик), сўз ясалиш катего- риясининг, улардан биронтасининг моҳияти қайд этилмаган, яъни биронтасининг аниқ ва тўғри таърифи берилмаган. Ш.Ў. Мирзақуловнинг ишида шахе оти ясовчилар бир сўз ясалиш категорияси (шахе отлари ясалиши категорияси)ни ташкил этиши айтилганини кўрдик. Лекин бу гап, шахе оти ясалишининг ўзи, от ясалиши тизимининг моҳиятини акс эттира олмайди, яъни тизимни белгилаш учун хизмат қила олмайди. Чунки у бу ҳодисанинг бир томонини, яъни шахе оти ясовчисининг шакли (шакллари) ва маъносини акс эттиради, холос. Бундай отлар таркибининг иккинчи қисми (сўз ясалиш асоси) ва унинг маъноси акс этмайди. Ўз-ўзидан, от ясалишининг бу тури ҳақидаги гап унинг категория сифа- тидаги таърифи бўла олмайди.

Сўз туркумларига хос морфологик категорияларнинг таъ- рифига эътибор берилса, таъриф шу туркумга оид сўзнинг категорияси маъносини билдирувчи сўз билан бошланади, сўнгра морфологик категорияга оид шакл (форма)нинг маъ­носи қайд этилади. Эгалик категориясининг таърифи „пред- метнинг“ деб, замон категориясининг таърифи „ҳаракатнинг“ деб бошланади. Сўнгра эгалик ва замон шакли ясовчисининг маъноси айтилади. Ҳаракатнинг нутқ пайтига муносабатини кўрсатувчи феъл шакллари умумий ва хусусий маъноси (маъ- нолари) билан феълнинг замон категориясига хос пара- дигмани ҳосил қилади. Ана шундай умумий ва хусусий маънолар асосидаги феъл шакллари ва улар билан белгилана- диган грамматик категорияларнинг ҳар бири феъл морфо- логиясидаги кичик тизим ҳисобланади. Уларнинг барчаси биргаликда эса феъл морфологияси тизимини белгилайди. Сўз ясалиши тизимида эса бундай ҳолни кузатмаймиз. Маса­лан, „шахе отлари категорйяси“ деганда от ясалиши тизимига хос бирор белги, хусусият акс этмайди. Чунки у сўз ясалиш таркибининг биттаси, яъни сўз ясовчига тааллуқлидир.

Категорияга хос маъно, яъни тизимни белгиловчи маъно эса ясама сўз таркибининг ҳар икки қисми (сўз ясалиш асоси ва сўз ясовчи маъноси)дан келиб чиқувчи — сўз ясалиши маъноси, сўз ясалиши типини белгиловчи маънодир. Юқо­рида кўрдикки, сўз ясалиши тизимини сўз ясалиш типлари белгилайди.

Маълум бўлдики, сўз ясалиши тизимининг таҳлилида „парадигма“, „категория" сўзларини қўллашга ҳам эҳтиёж йўқ. Бу сўзларсиз (уларни қўлламай) ҳам сўз ясалиши тизи­мини тўғри ва тўла ёритиш мумкин.

Хуллас, сўз ясалиши тизимининг таҳлилида ясама сўз таркибига хос бирликларнинг (сўз ясалиши асоси ва сўз ясовчининг) моҳиятини, уларнинг бирикишидан ҳосил бўладиган ясама сўз билан боғлиқ „сўз ясалиши маъноси", „сўз ясалиши типи" каби тушунчаларнинг моҳиятини тўғри ва аниқ белгилаш муҳим роль ўйнайди. Шунга эришилса, сўз ясалишига оид бошқа ҳодисаларнинг (масалан, маҳсулли- маҳсулсизлик, сўз ясалиш имконияти каби ҳодисаларнинг) моҳиятини ёритишга имкон туғилади ва охир-оқибат сўз ясалиши тизимини тўғри ва тўла ёритишга эришиш мумкин бўлади[[19]](#footnote-19).

Равиш ясалиши тизими масаласи. Маълумки, ўзбек тили грамматикаси ва сўз ясалишига оид ишларда мустақил сўз туркумларининг ҳаммаси сўз ясалиш тизимига эгалиги қайд этилади (гарчи тизим сўзи қўлланмаса ҳам) ва ҳар бир тур­кумга оид ясама сўзлар шу туркум доирасида таҳлил этилади. Сўз ясалишига оид бирлик ва асосий тушунчаларнинг юқо­рида кўрилган таҳлили ҳамда белгиланган моҳиятидан келиб чиқиб иш кўрилса, „равиш туркуми“нинг сўз ясалиш тизи­мига эга дейиш мумкин эмаслиги маълум бўлиб қолади. Бинобарин, сўз туркумларида сўз ясалишига ўтищцан олдин, бу масалага тўхташ ва уни ҳал этиш талаб этилади.

Ўзбек тилига оид илмий адабиётларда, дарслик ва қўллан- маларда „равиш туркуми“ ўзига хос морфологик катего- рияларга эга эмаслиги, лекин ўзига хос сўз ясалишига эгалиги билан алоҳида сўз туркуми ҳисобланиши тан олинади. Бироқ равиш ясовчилар деб қаралаётган фактларнинг таҳлилидан маълум бўладики, ўзбек тилида равиш ясаш учун хизмат қилувчи биронта ҳам морфема (аффикс ёки ёрдамчи сўз) йўқ. Ўзбек тилида равиш ясовчи фаол қўшимчалар деб баҳоланувчи -ча, -ларча, -лаб кабиларни равиш ясовчи (умуман, сўз ясовчи) ҳисоблаш мумкин эмас. Мае., -ча аффикси. Таркибида бу аффикс бўлган сўзлар у қадар кўп эмас. Қолаверса, биринчидан, уларнинг айримлари сўз яса­лиш асоси ва сўз ясовчидан иборат таркибга эга эмас: вақ- тинча, кўпинча каби. Ўз-ўзидан, буларнинг ўзбек тили сўз ясалиши тизимига оид сўз ясалиш типларининг бирортасига киритиш мумкин эмас.

Иккинчидан, -ча аффиксли сўзларнинг айримларида ундан олдин эгалик қўшимчаси келади, яъни -ча сўзнинг шундай шаклига қўшилади: керагича, бутунича, аксинча, хомлигича каби. Сўз ясовчи қўшимча сўз шаклидан сўз ясамайди. Шунинг ўзиёқ келтирилган сўзлардаги -ча сўз ясовчи эмаслигини, сўзларнинг ўзи эса ясама сўз эмаслигини кўрсатади.

Учинчидан, таркибида -ча бўлган ва ясама сўздай кўринган кўпгина сўзларнинг маъноси бир типда эмас, яъни улар сўз ясалишининг бирон-бир типини ҳосил қилмайди: атрофлича, бошқача, заррача, ҳозирча кабилар. Шундай экан, буларни сўз ясалиш тизимига оид ясама сўзлар, улар тарки- бидаги ,,-ча“ ни сўз ясовчи (равиш ясовчи) деб бўлмайди.

Тўртинчидан, кўпгина сўзлар таркибидаги -ча қўшимча­си шакл (форма) ясовчи қўшимча ёки кўмакчи сўзга хос маънога эга бўлади: хомлигича — хом ҳолида, яширинча — яширин ҳолда (тарзда), дўстча — дўст каби ва б.

Ана шу айтилганларнинг ўзиёқ -ча қўшимчасининг равиш ясовчигина эмас, умуман, сўз ясовчи эмаслигини кўрсатади. Равиш ясовчи деб қаралаётган -ларча, -лаб, часига каби қўшимчалар ҳам сўз ясовчига хос хусусиятларга, таркибида улардан бири бўлган сўзлар эса ясама сўзга хос белгиларга эга эмас. Шунингдек, ўзбек тилига бошқа тиллардан ўтган равиш ясовчилар деб таърифланаётган -ан, -она кабилар ҳам ўзбек тилининг сўз ясовчилари эмас. Ўзбек тилида таркибида -ан бўлган (тахминан, мажбуран каби) сўзлар 50 га яқин, -она бўлган сўзлар 80 атрофида. Лекин уларнинг ҳаммаси тайёр ҳолда араб (тахминан кабилар) ва форс-тожик тилларидан (дўстона кабилар) ўзлашган сўзлардир. Бинобарин, уларни ўзбек тилига хос ясама сўзлар (ясама равишлар) ҳисоблаш мумкин эмас. (Бу ҳақца „сўз ясовчи“ бирликнинг таҳлилида етарли фикрлар билдирилган.)[[20]](#footnote-20)

Хуллас, ўзбек тилида равиш ясалиши ҳодисаси борлигини тасдиқловчи факт (фактлар) йўқ.

**СЎЗ ТУРКУМЛАРИДА СЎЗ ЯСАЛИШИ**

Ўзбек тилида сўз ясалиши ҳодисаси мустақил сўз тур- кумларига, мустақил сўз туркумларидан ҳам, асосан, от, сифат ва феъл туркумига хос ҳодисадир. Сон, олмош ва равиш туркумларида ҳақиқий маънодаги, тизим сифатидаги сўз ясалиши кузатилмайди. Масалан, сон туркумида „сўз яса- лиши“ деб қаралаётган ҳодиса, аслида, форма (шакл) ясали- шидир, яъни, мае., -та, -нчи қўшимчаси билан ясалувчи бешта, бешинчи кабилар сўз (сон) ясалиши эмас, балки соннинг маълум грамматик маъноли (дона, тартиб маъноли) шаклидир.

Олмошлар бошқа сўз туркумига оид сўзлар ўрнида қўлла- нувчи сўзлар бўлганидан уларнинг ўзига хос сўз ясалиши тизими бўлмаслиги табиий ҳолдир.[[21]](#footnote-21) (Ўзбек тилида равиш ясалиш тизими йўқлигини юқорида кўрдик.)

Хуллас, ўзбек тилида от, сифат ва феъл туркумларига хос сўз ясалиши тизимлари шу тилнинг сўз ясалиши тизи­мини ташкил этади.

ОТЛАРНИНГ ЯСАЛИШИ

Ўзбек тилида ясама отларнинг лексик-семантик жиҳатдан бир неча гуруҳлари (турлари) мавжуд бўлиб, уларга оид сўз ясалиши типлари мажмуи от туркумига хос сўз ясалиши тизимини ташкил этади.

**Шахе отларининг ясалиши**

„Шахе оти“ бирикмаси икки хил маъно билдиради: 1) „шахс- нинг исми“; 2) „шахе билдирувчи сўз“ маъноси. Ана шу иккинчи маъносида у лингвистик термин ҳисобланади. Шу маъноси билан „атоқли от“га зидланади, турдош от бўлади. Ким? сўроғига жавоб бўлиши билан эса шахе отлари нарса, буюм кабиларни билдириб, ним а? сўроғига жавоб бўлувчи сўз (от)ларга зидланади. Қиёсланг: муаллим, машшоқ, деҳқон, пахтакор (шахе отлари) — теша, болта, урок;; тош, дарахт (асбоб-қурол, нарса отлари).

Шахе отлари турдош отлар ичида алоҳида ва катта бир гуруҳни ташкил этади. Шахенинг касб-кори, иш-фаолияти нуқтаи назаридан номловчи отлар шахе отларининг энг катта, асосий гуруҳини ташкил этади. Бу эса қонуний ҳол. Чунки инсон (одам), бошқа жонли зотлардан фарқли ҳолда, фикр- лаш, сўзлаш, меҳнат қилиш қобилиятига эга. Умумлаштириб (содда қилиб) айтганда, инсон ақлий ва жисмоний меҳнат қилувчи зот. Шахе отларининг асосий қисми инсонни ана шу белгиларига кўра, уни иш-фаолияти билан боғлиқ ҳолда атайди. Шунинг учун ҳам шахе отларининг асосий (энг катта) қисмини ана шундай отлар ташкил этади. Шахе оти ясовчилар ҳам инсон(одам)ни айтиб ўтилган белгилари (хусусиятлари) билан номловчи сўзларни ҳосил қилади: муси- қачи, шарқшунос, ғаллакор ва б. Демак, бу жиҳатдан туб ва ясама шахе отлари умумийликка эга.

Шахени касб-корига кўра номловчи ( билдирувчи) отлар шахе отларининг алоҳида, катта бир гуруҳини ташкил этиши айтилди. Қизиғи шундаки, шахе оти ясовчиларнинг деярли ҳаммаси шу турдаги шахе отларини ясайди ва бу ҳам қонуний ҳол (сабаби юқорида айтилди). Фақатгина -вачча қўшимчаси ёрдамида ясалган аммавачча, холавачча, амакивачча, тоғавачча сўзлари шахе отининг кўриб ўтилган турига кирмайди ва буни шахе оти ясалишининг алоҳида типи ҳисоблаш мумкин эмас. Чунки, биринчидан, бундай ясама сўзлар 4—5 тагина бўлса, иккинчидан, улар ҳам тожик тили- дан ўзлашган сўзлардир. Қисқаси, бу ясалиш ўзбек тили шахе отлари ясалишини белгиловчи сўз ясалиши эмас.

Шахе оти ясовчилар от туркумига оид сўзлардан, лекин отларнинг ҳам ҳаммасидан эмас, балки шахе шуғулланадиган, фаолият кўрсатадиган нарсани билдирадиган отлардангина шахе оти ясайди. Ясама шахе отларини туб шахе отлари билан қиёслаганда бу ҳол жуда аниқ кўринади.

Юқорида кўрдикки, туб шахе отлари шахени муайян машғулот, иш-фаолияти билан билдиради, атайди: шоир, деҳқон, ҳофиз ва бошқалар. Демак, бундай отлар маъноси (семемаси) уч асосий унсур (сема)дан ташкил топади: 1) маш­ғулот объекта; 2) машғулот; 3) шахе.

Ясама шахе отлари маъноси ҳам худди шундай таркибга эга бўлади. Қиёсланг: ҳофиз — қўшиҳчи (қўшиқ айтувчи шахе), баковул — ошпаз (ош-таом пиширувчи шахе), бащол — дўкончи (дўконда савдо қилувчи шахе) ва б.

Ана шу хусусиятига кўра, биринчидан, туб ва ясама шахе отлари отларнинг бир лексик-семантик гуруҳини ташкил этганидек, иккинчидан, шахе оти ясовчилар (шахе оти яса­лиши) от ясовчиларнинг ( от ясалишининг) алоҳида турини ташкил этади. Ясама шахе отларига хос бу умумий маъно эса категориал маъно ҳисобланади.

Шахе отлари, жумладан, ясама шахе отлари маъносининг (семемасининг) унсур (сема)ларидан бири машғулот (иш, фаолият) унсури эканлигини кўрдик. Ҳаётда иш-машғулотнинг соҳалари, тури кўп. Уларнинг ўз ичида яна тур ва турчалари кўп. Буларнинг ҳар бири эса сўз (сўзлар) билан ифодаланади. Улардан ясалган сўзлар (шахе отлари) эса маълум умумийлик ва хусусийликларга эга бўлади. Бинобарин, шахе отлари ясалиши таҳлилида улардаги умумийлик ва хусусийликларни белгилаш, шу асосда эса ясама шахе отларининг типларини аниқлаш, охир-оқибатда шахе отларининг ясалиш тизимини ёритиш керак бўлади, шунга эришилади.

Ясама шахе отларига хос умумийлик ва хусусийликлар уларнинг таркибий қисмлари, яъни сўз ясалиш асоси ва сўз ясовчининг маъно хусусияти асосида воқеланади. Бунда улардан ҳар бирининг (сўз ясалиш асоси ва сўз ясовчининг) роли, яъни ясама сўз маъносининг, шунингдек, сўз ясалиш маъносининг шаклланишида қўшадиган ҳиссаси бир хилда бўлавермайди. Шунинг учун ясама шахе отларида (шундай шахе отлари ясалишида) сўз ясалиш асоси ва сўз ясовчининг ҳолатини аниқ белгилаш, шу қисмлар моҳиятини, улар билан боғлиқ бошқа ҳодисаларни (мае., шу типдаги отлар ясалиш- даги чекланиш сабабини) ёритиш имконини беради.

Ҳозирги ўзбек адабий тилида шахе оти ясовчи аффикслар қуйидагилар: -чи, -кор, -соз, -фуруш, -шунос, -паз, -хўр, -боз, -хон, -навис, - параст, -гўй, -дош. Ўзбек тилида бошқа турдаги от ясовчиларга нисбатан шахе оти ясовчилар кўп миқдорда. Буларнинг ҳар бири маъноси, қўлланиши ва бошқа хусу- сиятлари билан бошқаларидан фарқланади. Бунинг сабаблари ўз ўрнида, яъни шахе оти ясовчи ҳар бир аффикснинг (ҳар бир аффикс ёрдамида от ясалишининг) таҳлилида айтилади.

-чи аффикси. Бу от ясовчи шахе оти ясовчилар ичида энг сермаҳсули ҳисобланади. Унинг ёрдамида ясалган сўзлар кўп миқдорда бўлиши билан бирга, у янги-янги шахе отларининг ясалиши учун ҳам хизмат қилмоқца.

Юқорида кўрдикки, шахе отларининг катта бир лексик- семантик гуруҳи инсонни унинг касб-кори билан атайди (номлайди). -чи қўшимчаси ҳам худди шундай шахе отларини ясайди. Улар эса шахе оти ясалишининг бир неча типини ташкил этади. Бошқача айтганда, -чи қўшимчаси ёрдамида бирдан ортиқ типдаги шахе отлари ясалади.

Юқорида айтдикки, шахе отларининг маъно (семема) тар­кибида „машғулот“ унсури (,,сема“си) бўлади. Ясама шахе отларининг баъзиларида бу сема от ясовчи қўшимчага оид бўлса (от ясовчи қўшимча шундай семага эга бўлса), -чи сўз ясовчиси бундай семага эга эмас, у -чи қўшимчаси қўшила- диган сўзга, яъни сўз ясалиш асосига оид бўлади. Шунинг учун ҳам -чи қўшимчаси ёрдамида шахе отларининг қандай типлари ясалиши уларнинг қандай лексик-семантик гуруҳга оид отлардан ясалишига боғлиқ бўлади, -чи қўшимчаси уларнинг ҳаммасида „шахс“ маъноси билан қатнашади.

Ҳозирги ўзбек адабий тили материалларининг кўрсати- шича, -чи қўшимчаси билан қуйидаги типдаги шахе отлари ясалади:

1. Фаолият, касб-ҳунар, машғулотнинг умумий номини, соҳа номини (жинс тушунчасини) билдирувчи сўзлардан шу соҳада фаолият кўрсатувчи шахе маъноли от ясалади. Мае., спортчи, санъатчи. Фаолиятнинг маълум соҳасига мансуб шахени билдириши билан спортчи, санъатчи сўзлари (шу типдаги ясама шахе отлари) деҳқон, ҳунарманд туб шахе отлари билан бир хил хусусиятга эга.
2. Фаолият соҳасининг, касб-ҳунарнинг турларини (тур тушунчасини) билдирувчи сўзларга қўшилиб, соҳанинг, касб- корнинг шу турида фаолият кўрсатувчи (шуғулланувчи) шахе маъноли отлар ясайди. Бундай шахе отларининг ясалиш асоси маълум бир касб, ҳунар, ўйин ва шу кабиларни билдирувчи сўзлардан ёки шу касб, ҳунар, ўйинга оид асбоб-қурол, нарса- предметни билдирувчи сўзлардан бўлади: курашчи, пойгачи, футболчи, боксчи, шахматчи, чанғичи, улоқчи; қўшиқчи, муещачи, танбурчи ва б. Пайвандчи, разведкачи, сувоқчи, ўроқчи сўзлари ҳам шу типда ясалган шахе отлари.

Муайян (конкрет) нарсани билдирувчи сўзлардан ҳам -чи қўшимчаси сўз ясалиш асоси билдирган нарса билан шуғулланувчи шахе маъноли отлар, яъни бир типдаги шахе отлари ясайди. Лекин уларнинг ҳар бири икки хил маънога эга бўлиши мумкин. Масалан, гулчи, кўкчи, нишолдачи сўзларининг ҳаммаси „асосдан англашилган нарса билан шуғулланувчи шахс“ маъносига (сўз ясалиш маъносига) эга. Шу билан бирга, уларнинг ҳар бири: 1) сўз ясалиш асосидан англашилган нарсани етиштирувчи (тайёрловчи) шахе, 2) шу нарса билан савдо қилувчи (шу нарсани сотувчи) шахе маъно­сига эга. (Бу маънолар умумий маъно сўз ясалиши маъноси асосида юзага келади.)

1. Фаолиятнинг маълум соҳасига оид жамоа, клуб, жамият кабиларнинг номини билдирувчи сўзларга қўшилиб, шу жамоа, жамиятга мансуб, унда фаолият кўрсатувчи шахе маъ­ноли шахе отлари ясайди: пахтакорчи, спартакчи, навбаҳорчи ва б.
2. Намойишчи, музокарачи, экскурсиячи каби шахе отлари сўз ясалиш асосидан англашилган иш-ҳаракат қатнашчиси маъносини билдиради, яъни улар шундай сўз ясалиши маъносига эга.
3. Иш-фаолиятда бирор оқим, маслак ва шу кабилар тарафдори, шунга мансуб шахе маъноли отлар ясайди: ҳур- риятчи, оппозициячи, республикачи, дарвинчи каби.

Бу икки (4-5- бандца қайд этилган) типдаги сўз ясалиши нисбатан янги ҳодиса бўлиб, у рус тилидаги сўз ясалишининг шу типини ўзлаштириш натижасида юзага келди. Бунда -чи қўшимчасининг сўз ясаш имкониятидан тўғри ва ўринли фойдаланилган.

Ҳозирги ўзбек тилида таркибида -чи қўшимчаси бўлган айрим сўзлар борки, улар сўз ясалиш асоси ва сўз ясовчи каби таркибий қисмларга бўлинмайди, шунинг учун ҳам сўз ясалиши маъносига эга эмас ва шахе оти ясалишининг бирор типини ҳосил қилмайди. Масалан, навбатчи, элчи, ишчи, хизматчи сўзлари. Буларнинг айримлари рус тилидан калька йули билан ўзлаштириш асосида ҳосил қилинган. Мае., ишчи ва хизматчи сўзларининг маъносини иш, хизмат ва -чи қўшимчаси маъноси билан асослаб бўлмайди. Булар русча рабочий, служащий сўзларини калькалаш, қисмма-қисм таржима қилиш йўли билан ҳосил қилинган. Ҳатто, таржима (калька) асосида ҳосил қилинган -чи қўшимчали сўзлар шахе оти эмас, балки русча сифатга мос келиши мумкин: ишчи комиссия — рабочая комиссия каби.

Шу ўринда яна бир масалага, яъни ўзбек тилидаги ўқувчи, тингловчи каби сўзларнинг таркиби, ҳосил бўлиш йўли ва қандай бирлик бўлиши масаласига тўхтаб ўтиш керак бўлади.

Ўзбек тили материалларининг кўрсатишича, бундай сўз­ларнинг ҳаммаси бир хил таркибга эга эмас, шунингдек, бир хил бирлик эмас. Бунда қуйидаги ҳолатлар кузатилади: 1) уларнинг баъзилари -в қўшимчаси билан ҳосил қилинган иш отларига -чи қўшимчасини қўшиш орқали ясалган шахе отларидир: терговчи, чайқовчи, сайловчи кабилар. Шунинг учун ҳам улар сўз ясалиш асоси ва сўз ясовчидан иборат таркибга ( тергов+чи каби таркибга) эга ҳамда шахе оти ясалишининг бир типини ташкил этади; 2) уларнинг баъзилари феълнинг -вчи аффикси билан ясалувчи сифатдош шакли ҳисобланади: Машқларга қатновчи ёшлар. Юк ташувчи воситалар; 3) уларнинг баъзилари калькалаш йўли билан ҳосил қилинган терминлар бўлиб, таркибий қисмларга бў- линмайди. Масалан, аниқловчи, тўлдирувчи, боғловчи, сифат- ловчи, турловчи сўзлари лингвистик терминлардир.

Бундай кўринишдаги сўзларнинг айримлари шахе оти ва феълнинг сифатдош шакли бўлиши мумкин. Мае., газета ўқувчи, хатни ўқувчи бирикмаларида ўқувчи ўқи феълининг сифатдош шакли. Мактаб ўқувчиси бирикмасида эса шахе оти. Лекин ясама шахе отига хос таркибий қиемга эга эмас. Демак, у калькалаш йўли билан ҳосил қилинган шахе оти. Ёзувчи, пармаловчи, қораловчи, тингловчи, сотувчи каби сўзларда ҳам худди шундай ҳолни кўрамиз.

-шунос аффикси. Бу аффикс аслида тожик тилида қўшма сўз ясовчи „шинос“ бўлиб, ўзбек тилига сўз ясовчи аффикс сифатида ўзлашган эмас, балки тожик тилидан ўзлашган заршинос, жавоҳиршинос, шеършинос каби сўзлар таркибида бўлган. У (,,шинос“) тожикча шинохтан (,,билмоқ“) феъли­нинг асоси бўлиб, „билувчи“, „ўрганувчи“ маъносига эга бўлган. Буни юқорида келтирилган сўзларда ҳам аниқ кўриш мумкин. Мае., ўзбек тилининг икки жиддли изоҳли луғатида заршунос сўзи қуйидагича изоҳланган:

„Заршунос (ф-т) 1. Бирор нарсанинг қадр-қимматига ета биладиган, унга нозик дид билан баҳо бера оладиган киши...

2. Бирор соҳада мукаммал билимга эга бўлган, ўз касбини пухта эгаллаган киши. (,ўзбек тилининг изоҳли луғати “, икки томлик, I том, М., 1981, 301- б.)

Демак, тожик тилидан ўзлашган сўзлар таркибидаги ,^иинос“ ўзи бириккан „сўз билдирган нарсани билувчи, ўрганувчи, у билан шуғулланувчи шахс“ маъносига эга, демакки, ўзбек тилидаги шахе оти ясовчи аффиксларга хос маънога эга. Бу — биринчидан. Иккинчидан, тожик тилидан ўзлашган сўзлардан баъзиларининг „ шинос“ қўшилган қисми ўзбек тилида ҳам қўлланади. (Юқоридаги сўзларга қаранг.) Бу ҳол уларни ўзбек тилининг ҳам ясама сўзларидек қилиб кўрсатади, яъни заршунос, шеършунос сўзлари зар ва шеър сўзларига „-шунос “ ни қўшиш билан (зар+шунос, шеър+шунос каби) ҳосил қилинган ясама шахе оти тасаввурини беради. Ана шу нарса ўзбек тилида ҳам ,,-шунос“ ёрдамида шахе оти ясалиши учун йўл очади. Қолаверса, ўзбек тилида шундай маъноли шахе оти ясовчи йўқлиги (бўлмаганлиги), шундай маъноли шахе оти ясалишига эса эҳтиёжнинг борлиги ҳам ,,-шунос“ ёрдамида шахе оти ясашнинг бошланишига (юзага келишига) сабаб бўлган. Шу тариқа ўзбек тилида -шунос морфемаси, шахе оти ясовчи -шунос аффикси пайдо бўлди. Ҳозирда унинг ёрдамида қуйидаги маъноли отлар ясалади:

1. Сўз ясалиш асоси англатган илм-фан билан шуғулла­нувчи шахе (илм кишиси, олим) маъноли от ясайди: тарих- шунос, адабиётшунос, тилшунос ва бошқалар.
2. Сўз ясалиш асосидан англашилган нарсани ўрганиш билан шуғулланувчи шахе маъноли отлар ясайди: ўлкашунос, табиатшунос каби: Бир гиёҳшунос сифатида шуни айтишим мумкинки.. . (,ўзб. овози“ газ.)

Ана шу икки хил маъноли шахе отлари тожик тилида ҳам бор, яъни „шинос“ ёрдамида ясалган сўзлар бу тилда ҳам шундай маъноларга эга. Ўзбек тилида дастлаб тожик тилидан ўзлашган (таркибида „шинос“ бўлган) сўзларгина бўлган. Ўзбек тилининг ўзида -шунос қўшимчаси ёрдамида бундай шахе отларининг ясалиши анча кейинги даврларга оид (тахминан, XX аернинг 20- йилларидан бошланган). Шундай экан, бу икки ҳодисани, яъни таркибида „шинос“ қисми (унсури) бор тожик тилидан ўзлашган сўзлар билан, ўзбек тилининг ўзида -шунос аффикси ёрдамида ҳосил қилинган сўзларни бир-биридан фарқлаш керак. Буларнинг биринчиси ўзбек тили сўз ясалиши тизимига кирмайди. Иккинчиси эса ўзбек тили сўз ясалишига хос хусусиятларга эга ва от ясалишининг муайян типи ҳисобланади. Ҳодисага шу асосда ёндашилганда, XX асргача бўлган манбаларда учрайдиган заршунос, гавҳаршунос каби сўзлардаги „шунос“ („шинос")ни, ўзбек тили нуқтаи назаридан, сўз ясовчи деб қараш мумкин эмас.

Ҳозирда -шунос қўшимчаси ёрдамида ясалган сўзларнинг баъзилари илгари -чи қўшимчаси ёрдамида ясалган. Мае., тарихчи (тарихшунос), тилчи (тилшунос) каби. Лекин -чи аффикси -шунос қўшимчасига хос маънони („илм кишиси“, „олим“ тушунчасини) тўлалигича, аниқ қайд этолмайди. Қиёсланг: тилчи (тилдан даре берувчи ёки тил илми билан шуғулланувчи) — тилшунос (тил илми билан шуғулланувчи шахе, олим).

Демак, -чи аффиксидан фарқли ўлароқ, „шахс“ маъно­сини „илм билан шуғулланиш, олимлик“ белгиси билан ифо- далаш, шундай маънони аниқ ифодалаш талабига кўра -шунос аффикси юзага келган ва фаолият кўрсата бошлаган. Илм- фаннинг янги-янги соҳалари юзага келиши муносабати билан эса шу соҳаларга оид шахени (илм кишиси, олимни) билди- рувчи отларни ҳосил қилишда -шунос аффикси кенг қўллана бошлади: санъатшунос, манбашунос, шарқшунос ва б. Ҳатто, айнан бир сўздан -чи ва -шунос қўшимчаси ёрдамида бошқа- бошқа маъноли шахе отлари ясаладиган бўлди. Қиёсланг: сиёсатчи (рус. политик) — сиёсатшунос (рус. политолог). -шунос қўшимчаси маъносидаги ана шу ўзига хослик унинг сўз (шахе оти) ясаш имкониятини чегаралаб қўяди.

-кор аффикси. Бу қўшимча аслида форс-тожик тилидан ўзлашган сўзлар таркибида бўлган. Бошқача айтганда, дастлаб тожик тилидан шу элемент билан ясалган сўзлар ўзлашган. Бундай ўзлашма сўзлар таркибида „кор“нинг „кар“, „гар“, „гор“ вариантлари ҳам бўлган: мискор, заргар, дурадгор ва б. Бироқ ҳозирги ўзбек адабий тилида фақатгина -кор сўз ясовчи қўшимча ҳисобланади. Унинг вариантларидан биронтаси янги сўз ясаш учун қўлланмайди. Мае., -гар, -гор қўшимчалари даъвогар, сеҳргар, жодугар, талабгор каби ўзлашма сўзлар таркибидагина учрайди, ўзбек тилининг ўзида янги сўз ясамайди. Тожик тилидаги -гар, -гор қўшимчаси билан ҳосил қилинган баъзи ясама сўзлар ўзбек тилида умуман қўллан­майди. Мае., чорагар, истилогар, шишагар, маломатгар ва б. Ҳатто, тожик тилидаги -гар, -гор қўшимчалари бор бўлган айрим сўзлар ўзбек тилида -кор қўшимчаси билан қўлланади.

Мае., тожик тилидаги ҳийлагар, фусунгар, хизматгор, мададгор сўзлари ўзбек тилида ҳийлакор, фусункор, хизматкор, мададкор тарзида қўлланади. Шу фактларнинг ўзиёқ кўрсатадики, тожик тилидаги -гар, -гор, -кар, -кор қўшимчаларидан фақат биттаси (бир варианта), яъни -кор қўшимчаси ҳозирги ўзбек тилида янги сўз ясаш учун хизмат қилади.

-кор аффикси ёрдамида ясалган сўзларни таркибида шу элемент („кор“) бўлган тожикча сўзлардан фарқлаш керак. Бундай ўзлашма сўзлар ўзбек тили нуқтаи назаридан ясама сўз ҳисобланмайди.

Ўзбек тили сўз ясалишига оид ишларда, дарслик ва қўлланмаларда -кор қўшимчасининг, ҳатто вазифаси ҳа­қида турлича фикрлар мавжуд. Баъзи ишларда у от ясовчи деб таърифланса, айрим ишларда сифат ясовчи деб қара- лади. Кейинги вақтларда юзага келган ишларда эса ҳам от, ҳам сифат ясовчи деб бериляпти. Демак, аввало, ана шу масалада қатъий бир фикр га келиб олишимиз, -кор қўшимчасининг ўзбек тилидаги вазифасини аниқ белгилаб олишимиз лозим.

Бу сўз ясовчи асли тожик тилига мансуб экан, унинг асл вазифасини, яъни қайси туркумга оид сўзлар ясашини ҳам шу тил материаллари асосида, шу материаллар билан боғлиқ ҳолда, аниқроғи, тожик тилида „кор“нинг қайси туркумга оид сўзлар ясашики ҳисобга олган ҳолда ёритиш тўғри хулосага келиш учун ёрдам беради.

Тожик тилида кор „экмоқ“, „сепмоқ“ маъноли коридан феълининг сифатдош шакли — „экувчи“ маъносини билди- ради. Сифатдош шакли бўлганидан унинг белги ифодалаши исбот талаб қилмайди. Бу ҳодисани ўзбек тилида ҳам кўриш мумкин. Масалан, ўқувчи (-ўқиғучи — сифатдош), ёзувчи (- ёзғучи —сифатдош). Халқимиз меҳнаткаш, меҳнатга ижодий ёндошадиган, тадбиркор в а бунёдкор халқ („Халқ сўзи“ газ.). Мисолдаги тадбиркор, бунёдкор сўзлари ёндошадиган сўзига қиёсланса, унинг моҳияти (хусусияти), яъни асли сифатдош шакли экани аниқ намоён бўлади.

Белги ифодалаши билан кор қисмли сўзларнинг кўп- чилиги сифат туркумига мансуб сўзлардир. Бундай сўзларнинг анчагинаси ўзбек тилига ўзлашган ва ўзбек тилида ҳам сифат ҳисобланади: кошинкор, мўъжизакор, фидокор, ишддаткор каби сўзлар шулар жумласидандир.

-кор қўшимчали сўзлар асли белги билдирувчи сўз (сифатдош) бўлганлигидан, кўп ҳолларда, яъни матндан ташқарида уларнинг от (шахе оти) ёки сифат эканлиги аниқ бўлмайди: ҳаваскор, ташаббускор, гуноҳкор, хиёнаткор каби. Лекин, -кор қўшимчали кўпгина сўзларнинг маъно таркибида „шахс“ семаси бор бўлади ва худци шу белгиси (хусусияти) билан улар ўзбек тилида шахе оти мақомида бўлади. Масалан, пахтакор, сабзавоткор, шоликор, бинокор, ғаллакор, лубкор, санъаткор сўзлари шулар жумласидандир. Ана шу айтилган- лар ва келтирилган фактлар асосида -кор қўшимчасини ҳозирги ўзбек адабий тилида от ва сифат ясовчи қўшимча дейиш мумкин. (Унинг сифат ясаши қўлланманинг „Сифат ясалиши“ қисмида таҳлил этилади.)

Ўзбек тилида -кор қўшимчаси ёрдамида ясалган (яъни шу тилнинг ўзида ясалган) шахе отлари кўп эмас. Уларни сўз ясалиши типига кўра (сўз ясалиши маъносига кўра) икки турга бўлиш мумкин:

1. Қишлоқ хўжалигида етиштириладиган асосий маҳсулот- ларни, яъни қишлоқ хўжалигининг тармоғи, соҳасини кўрсатувчи маҳсулотларни билдирадиган сўзларга қўшилиб, асосдан англашилган маҳсулотни етиштирувчи шахе маъноли отлар ясайди: шоликор, полизкор, лубкор, тамакикор каби.
2. Мазмунида ҳаракат-ҳолат тушунчаси бўлган баъзи (саноқли) сўзлардан асос билдирган ҳаракат-ҳолатни амалга оширувчи (қилувчи) шахе маъноли от ясайди: цасоскор, халоскор, тажрибакор каби.

-кор қўшимчаси ўзбек тилининг ўзида сўз ясайдиган қўшимчага айлангани билан, унинг ёрдамида ясалган шахе отлари саноқли миқцорда. Шундай бўлиши бесабаб эмас, албатта. Юқорида кўрдикки, -чи қўшимчаси ниҳоятда маҳсулдор сўз ясовчи (шахе оти ясовчи) қўшимча. (Бунинг сабаблари ҳам айтилди.) Ўзбек тилидаги -кор аффиксли кўпгина шахе отлари ўрнида -чи қўшимчаси билан ясалган шахе отлари қўллана олади. -чи қўшимчаси билан ясалган саноқли сўзлар ўрнидагина -кор қўшимчаси билан ясалган сўзни қўллаш мумкин. (Бунинг ҳам ўз сабаблари бор.)

Юқорида кўрдикки, -чи қўшимчаси жуда кўп типдаги шахе отларини, шу жумладан, -кор қўшимчаси ясайдиган типдаги шахе отларини ҳам ясайди. Фактлар шуни кўрсатадики, тилнинг аниқликка интилиш хусусияти (шундай 70 талаб, қонуният) асосида -кор қўшимчаси шахе отларининг муайян типини, яъни сўз ясалиш асосидан англашилган маҳсулотни етиштирувчи шахе маъноли отларни (шахе отларини) ясаш учун хосланяпти. Хосланиш эса ҳамма вақт тил бирлигининг қўлланиш доирасини чегаралайди. Қола- верса, қишлоқ ҳўжалигининг кўриб ўтилган каби соҳалари, уларга оид маҳсулотни билдирувчи сўзлар саноқли. (Янгилари ҳам пайдо бўлаётгани йўқ.) Ана шу икки омилнинг ўзиёқ -кор қўшимчасининг шахе оти ясовчи сифатида сермаҳсул воси- тага айланиши учун йўл қўймайди ва буни салбий ҳодиса эмас, балки объектив, қонуний ҳол деб қараш керак.

Хуллас, форс-тожик тилидан ўзлашган ясама сўзлар (қўшма сўзлар) таркибида мавжуд бўлган кор кейинчалик ўзбек тилида сўз ясовчи қўшимчага айланди. У шахе оти ясовчи бошқа қўшимчалардан фарқли ҳолда, шахе отининг махсус (муайян) бир типини ясайдиган бўлди. Айтилган типдаги шахе отларини ясовчи қўшимчага айланиши, яъни шу вазифа учун маҳсулланиши эса унинг аслида „экмоқ“, „сепмоқ“ маъноли коридан сўзидан келиб чиққанлиги билан изоҳланади. Ана шу ўзига хослик, маҳсуллашиш унинг ўзбек тилидаги шахе оти ясовчи бошқа қўшимчалар қаторидан ўрин олиши ва фаолият кўрсатиши учун йўл очди, имконият бўлди.

-соз аффикси. Бу сўз ясовчи ҳам асли тожик тилидан ўзлашган ясама сўзлар таркибида бўлган. У тожик тилида „қурмоқ“ маъноли сохтан феълининг ҳозирги замон сифатдош шакли бўлиб, „қурувчи“, „тайёрловчи“, „ясовчи“ маъносини билдиради. Тожик тилида сўз ясашда (қўшма сўз ясашда) соз шу маъноси билан қатнашади. Масалан, муқова- соз, соатсоз, сандицсоз, тунукасоз, милтщеоз сўзлари тожик тилидан тайёр ҳолда ўзлашган сўзлардир. Тожик тилида соз ўзбек тилидагига нисбатан сермаҳсул сўз ясовчи ҳисобланади. Унинг ёрдамида ҳосил қилинган кўпгина сўзларга ўзбек тилида -чи қўшимчаси билан ясалувчи сўзлар тўғри келади. Масалан, тожик тилидаги калимасоз, лойиҳасоз, луғатсоз, печкасоз сўзлари ўрнида ўзбек тилида сўз ясовчи, лойиҳачи, луғатчи, печкачи сўзлари қўлланади.

Сўз ясовчи соз тожик тилининг ўз материали бўлганидан унинг шу тилдаги вазифа доираси ўзбек тилидагига нисбатан анча кенг. Масалан, қуйидаги тожикча ясама сўзларга эътибор беринг: бочкасоз, аслаҳасоз, чархсоз, шишасоз, ғилдираксоз, айнаксоз сўзларининг сўз ясалиш асоси ўзбек тилида қўл- ланади. Лекин бу типдаги ясама сўзлар (соз ёрдамида ясалган сўзлар) ўзбек тилида йўқ.

Ўзбек ва тожик тилларида соз ёрдамида ясалган шундай сўзлар борки, уларнинг тожик тилидан тайёр ҳолда ўзбек тилига ўзлаштирилган ёки ҳар икки тилнинг ўзида ҳосил қилинган ясама сўз эканлигини тайин этиш осон бўлмайди. Масалан, станоксоз сўзи ҳар икки тилда ҳам бор. Лекин сўз ясовчи „соз“ асли тожик тилининг воситаси (мулки). Шунинг учун станоксоз сўзи ўзбек тилидан тожик тилига ўтган дейиш эҳтимолдан узоқроқдир. Аксинча ҳолатни айтиш кўп жи- ҳатдан асосли бўлади.

Яна шундай ҳодисалар кузатиладики, айнан бир маъноли сўзнинг тожикча сўз ясалиш асоси бошқа (тожикча), ўзбекча сўз ясалиш асоси бошқа (ўзбекча). Қиёсланг: роҳсоз — йўлсоз. Бундай ҳолат (ҳодиса)ларни ҳам, бизнингча, тожикча (мо­дель) асосида ўзбекча сўз ясалиши деб баҳолаш тўғри бўлади.

Хуллас, асли тожик тилидан ўзлашган ясама сўзлар (қўшма сўзлар) таркибида мавжуд бўлган соз кейинчалик ўзбек тилининг ўзида ҳам шахе отлари ясайдиган бўлди. Бунга йўл очган асосий нарса тожик тилидан ўзлашган тунукасоз, муқовасоз, соатсоз, милтиқсоз каби кўплаб ясама сўзлар асосининг (тунука, муқова, соат, милтиқ каби сўзларнинг) ўзбек тилида ҳам борлиги ва соз нинг сўз ясовчи экани ҳамда қандай маъноли сўз ясаши ҳам сезилиб туришидир. Бу ўринда ихчамликка интилиш қонуни амал қилишини ҳам эътиборга олиш керак бўлади, яъни „қурувчи“, „ясовчи“, „ишлаб чиқарувчи“ сўзлари ўрнида -соз қўшимчасидан фойдаланиб, бу сўзларга хос маъноларни ихчам тарзда, аниқ ифодаловчи янги сўзлар ҳосил қилина бошланди. Мисоллар: Бу усул приборсозликда ва машинасозликда кесувчи асбобнинг... мустаҳкамлигини ошириш мақсадида тавсия этилади. (Газе- тадан) Танловда Фарғона вилоят кўприксозларига биринчи ўрин берилди . (,ўзб. овози“газ.) ... автосозлик саноатига асос солди. (,ўзб. овози“газ.) Тошкент шаҳар Авиасозлар маданият саройи... . („Тошкент оқш. “ газ.)

Материаллар шуни кўрсатадики, -соз қўшимчаси билан ясалган шахе отлари, асосан, кўплик шаклида (шаҳарсозлар, метросозлар каби) қўлланади. Бунинг сабаби объектив ҳолат, яъни амалга ошириладиган иш-ҳаракатнинг кўпчилик билан бажарилишида бўлса керак. Масалан, шаҳар қурилшни бир киши билан битадиган иш эмас. Шунинг учун шаҳарсозлар шакли қўлланади.

Шахе оти ясовчи -чи қўшимчасининг таҳлилида кўрдик- ки, бу кўшимча ҳам асосдан англашилган нарсани тайёр- ловчи, ясовчи маъноли отлар ясайди. Масалан, сандицсоз, бешиксоз, иморатсоз сўзлари ўрнида сандиқчи, бешикчи, имо- ратчи сўзларини бемалол қўллаш мумкин. Лекин, бирин- чидан, айни бир сўздан -чи қўшимчаси ёрдамида ясалган сўз „қурувчи“, „тайёрловчи“ деган маънони аниқ ифодалай олмаслиги, ҳатго бошқа маъно ифодалаши мумкин. Масалан, тракторчи, экскаваторчи сўзлари, асосан, „трактор ҳай- довчи“, „экскаватор ҳайдовчи“ (русча „тракторист", „экска­ваторщик") маъносини билдиради. Тракторсозлар, экскава- торсозлар сўзлари эса трактор ва экскаватор ишлаб чиқарувчи деган маънони ҳамма вақт аниқ ифодалайди. Иккинчидан, -соз қўшимчаси ёрдамида ҳосил қилинадиган баъзи сўз (асос)лардан -чи қўшимчаси ёрдамида сўз ясалмайди. Маса­лан, шаҳар, йўл, уй сўзларидан -соз қўшимчаси шаҳарсоз, йўлсоз, уйсоз сўзларини ҳосил қилади. Лекин, -чи қўшимчаси билан шундай маънога эга бўлган уйчи, шаҳарчи, йўлчи сўзлари ясалмайди.

Демак, аниқликка (конкретликка) интилиш талаби -соз қўшимчасининг кўриб ўтилган типдаги шахе отларини ясаш учун махсуслашишига олиб келди. -соз қўшимчаси маъносида, „қурувчи" („ясовчи", „ишлаб чиқарувчи") семаси бор. Ана шу семаси билан у шахе оти ясовчи барча қўшимчалардан фарқланади. Шунинг учун ҳам у ўзбек тили шахе оти ясовчи қўшимчалари қаторидан ўз ўрнини эгаллайди. Кўрилган типдаги янги шахе отларининг ясалишида адабий тилда бундан буён ана шу қўшимчадан фойдаланилади.

Тожикча -соз „қурмоқ", „ясамоқ", „яратмоқ" маъноли сохтан феълининг сифатдош шакли эканини юқорида кўрдик. Сифатдош эса белги билдиради. Шунга кўра -соз белги билдирувчи сўз, яъни сифат туркумига оид сўз (сифат) ясаши керак эди. Бироқ, сохтан феъли билдирадиган ҳаракат (қуриш, ясаш, яратиш ҳаракати) фақат инсон (шахе) бажарадиган ҳаракатдир. Демак, шу феълнинг сифатдош шакли бўлган „соз“ ва унинг ёрдамида ясалувчи сўзларда ҳам ҳамма вақт „шахс“ тушунчаси мавжуд бўлади, шу туфайли уларнинг ҳаммаси шахе отлари бўлади. Ўзбек тилидаги -соз қўшимчаси ёрдамида ясалган сўзларнинг ҳам ҳаммаси худди шундай хусусиятга эга.

-фуруш аффикси. Бу сўз ясовчи ҳам асли тожик тилидан ўзлашган сўзлар таркибида бўлиб, „сотмоқ“ маъноли фурўхтан феълининг ҳозирги замон сифатдоши шаклидир. Шу хусусият асосида фуруш тожик тилида сўз ясалиш асосидан англашилган нарсани сотувчи, шу нарса билан савдо қилувчи маъноли қўшма отлар ясайди: билетфуруш, ватан- фуруш, виждонфуруш ва б. Бундай сўзларнинг анчагинаси ўзбек тилига ўзлашган. Кейинчалик эса фуруш ўзбек тилида ҳам янги сўз ясайдиган бўлган, яъни ўзбек тилининг сўз (шахе оти) ясовчи қўшимчасига айланган. Масалан, дўппифуруш, чопонфуруш, кўкатфуруш, эскифуруш сўзлари.

Ўзбек тилида „сотувчи“ деган маънони аниқ ифодалай- диган шахе оти ясовчи қўшимча йўқ эди. Бу ҳол -фуруш қўшимчасининг ўзбек тилида шахе отининг махсус бир типи- ни ясовчи сифатида қўлланилишига йўл очган омиллардан биридир. Унинг ёрдамида ҳосил қилинган сўзлар у қадар кўп эмас. Лекин имконият бўлган ҳолларда ундан фойдала- ниб, янги-янги сўзлар ясайвериш мумкин бўлаверади. Масалан, қишлоқ хўжалиги маҳсулотларини билдирувчи цовун, тарвуз, картошка, сабзи, пиёз сўзларидан -фуруш қўшимчаси ёрдамида шу маҳсулотлар билан савдо қилувчи шахе маъноли от ҳосил қилиш мумкин: қовунфуруш, тарвуз- фуруш, картошкафуруш, сабзифуруш, пиёзфуруш каби.

Тожик тилидаги қўшма сўз ясовчи фуруш ва ўзбек тилидаги шахе оти ясовчи -фуруш қўшимчаси „сотувчи“ маъносини ифодалашини кўрдик. Сотиш ҳаракати (иши) эса фақат инсонга (шахсга) хос. Демак, сўз ясовчи бу воситалар- нинг маъно таркибида ҳамма вақг „шахс“ компонента (се- маси) бўлади. Шунинг учун ҳам -фуруш қўшимчаси ёрдамида ясалувчи сўзларнинг ҳаммаси шахе отлари бўлади.

Маълум бўлдики, -фуруш қўшимчаси маъноси таркибида „сотувчи“, „савдо қилувчи“ семаси бор. Ана шу ўзига хос хусусияти туфайли ўзбек тили шахе оти ясовчилари қаторида фаолият кўрсатаверади.

-хўр аффикси. Асли тожик тилидан ўзлашган сўзлар таркибида бўлган хўр сўз ясалиш асосидан англашилган нарсани еювчи, ичувчи, шу нарсани истеъмол этишни яхши кўрувчи шахе маъноли қўшма отлар ясаган: нонхўр, паловхўр, майхўр, арақхўр, чойхўр ва бошқалар. Тожик тилидаги бундай ясама сўзларнинг анчагинаси ўзбек тилига ўзлашган. Кейинчалик эса хўр ўзбек тилининг ўзида ҳам худди шу типдаги шахе отлари ясайдиган воситага айланган. Лекин ўзбек тилида у қўшимча ҳисобланади. Масалан, бўзахўр, норинхўр, сувхўр, қаймоқхўр, цимизхўр сўзлари -хўр қўшимчаси ёрдамида ясалган ясама шахе отларидир.

Маълумки, инсондан бошқа жонзотлар ҳам ейди, ичади, яъни ейиш, ичиш ҳаракати инсондан бошқа жонлиларга ҳам хос. Шу туфайли -хўр қўшимчаси баъзи жбнлилар номини билдирувчи отлар ҳам ясайди: ҳашаротхўр, ўлаксахўр. Демак, бундай сўзларда ҳам -хўр қўшимчаси „еювчи нарса“ маъносини билдиради. Нимани ейиш эса сўз ясалиш асосидан англашилади. Лекин бундай ясама сўзлар кам миқцорда.

Ўзбек тилига тожик тилидан ясама сўзлар таркибида ўтган ва ўзбек тилида ҳам бир-иккита сўз ҳосил қилган -навис (қиссанавис, очеркнавис), -хон (газетхон, журналхон, китобхон, шеърхон), -паз (кабобпаз, лағмонпаз), -дўз (этикдўз, маҳсидўз), -боз (хўрозбоз, каптарбоз, атомбоз) каби қўшимчалар бор. Лекин улар ўзбек тилида янги-янги сўзлар (шахе отлари) ясаш учун хизмат қилмайди, яъни деярли маҳсулсиз қўшимчалар ҳисобланади. Шунинг учун уларга тўхтаб ўтирмаймиз.

Фактлар шуни кўрсатадики, шахе оти ясовчи ўзбекча қўшимчаларга нисбатан тожик тилидан ўзлашган қўшимчалар кўп миқцорни ташкил этади. Юзаки қараганда бу ҳодиса ғайриқонунийдек туюлади. Аслида эса бу ҳол ўз қонуний асосларига эга.

Биринчидан, тожик тилидан ўзлашган ясама сўзлар (шахе отлари)нинг сўз ясалиш асоси ўзбек тилида ҳам мавжуд бўлиб, кенг истеъмол этилади. Масалан, ватанфуруш, виждонфуруш, газетафуруш сўзларининг ватан, виждон, газета қисми; нонхўр, чойхўр, майхўр сўзларининг нон, чой, май қисми ўзбек тилида ҳам бор. Бу ясама сўзлар (шахе отлари) таркибидаги фуруш, хўр қисмининг вазифаси ва маъноси ҳам аниқ, яъни сўз ясовчи восита сифатида тасаввур этилади. Натижада бу сўзлар ўзбек тилининг ўз сўзларидек, ўзбек тилида ясалган сўзлар дек тасаввур этилади.

Иккинчидан, фуруш, хур каби маъноли сўз ясовчи воси- талар ўзбек тилининг ўзида йўқ. Улар ёрдамида ясалган типдаги шахе отларини ясаш (ҳосил қилиш) учун эса эҳтиёж бор. Бу эса аслида тожикча сўз ясовчиларни исътемолга киритишга йўл очади.

Учинчидан, тилдаги аниқликка (конкретликка) интилиш қонунияти ҳам тожикча сўз ясовчи воситалардан фойдала- нишга сабаб бўлган. Чунки бу воситаларнинг ҳар бири умуман шахе отини эмас, балки шахе отининг муайян бир маъноли турини ясаш учун хизмат қилади.

-дош аффикси шахе оти ясовчи жуда қадимий қўшимча ҳисобланади. Унинг биргалик, яқинликни билдирувчи қў­шимча экани Маҳмуд Кошғарийнинг „Девону луғатит турк“ асарида қайд этилган ва тасдиқловчи мисол сифатида қариндош (бир қориндан туғилган икки бола), эмукдош (бир эмчакни эмган икки бола), йэрдош (бир юртлик икки киши) сўзлари келтирилган (I том, Т., 1960, 386- бет). Ўзбек тили тарихига оид ишларда, шунингдек, бошқа туркий тилларга (мае., озар- байжон тилига) оид манбаларда ҳам -дош қўшимчаси (-даш, - таш каби вариантларда) шахе оти ясовчи қўшимча сифатида қайд этилган. Ўзбек тилининг тарихий тараққиёти жараёнида -дош қўшимчасининг вазифаси ва маъносида ўзгариш бўлгани йўқ. Лекин унинг ёрдамида ясалган айрим сўзларнинг маъноси ёки қўлланишида ўзгариш бўлган. Масалан, қариндош сўзи тарихан „бир қориндан туғилган икки бола“ маъносини билдирган бўлса, ҳозирда бошқа маънога эга; Маҳмуд Кош­ғарийнинг юқоридаги асарида қайд этилган кўнгулдош сўзи ўрнида ҳозир фикрдош сўзи қўлланади ва ҳ.

Ҳозирги ўзбек тили сўз ясалишига оид илмий ишлар, шунингдек, дарслик ва қўлланмаларда -дош қўшимчаси шахе оти ясовчи қўшимчалар қаторида берилган. Ҳақиқатда ҳам -дош қўшимчаси ёрдамида ясалган отлар шахе отлари ҳисоб­ланади.. Лекин ҳозирги ўзбек адабий тили материалларининг кўрсатишича, -дош қўшимчасининг вазифаси фақат шахе оти ясаш билан чекланмайди. Бу қўшимча:

1. Бир типдаги шахе отлари, яъни сўз ясалиш асосидан англашилган нарсага „бир хил (тенг) алоқадор, тенг ишти- рокчи шахс“ маъноли отлар ясайди: ватандош, синфдош, маҳалладош, қондош, жондош, касбдош ва б.

-дош қўшимчаси ёрдамида ясалган бу типдаги шахе отлари у қадар кўп эмас. Лекин янги-янги сўзлар ясалиш жараёни давом этяпти. Матбуотимиз саҳифаларидан олинган қуйидаги мисоллар бунга далил бўла олади: Лекин зинҳор-базинҳор диндошларимиз, миллатдошларимиз, тилдошларимиз бу улуғ воқеани тор доирада тушунмагайлар. („Ўз. адаб. ва санъати“ газ.) Ягона сайёрада яшар эканмиз, тақдирдошмиз, борди- келдимиз албатта давом этади. (Газетадан) ДАН постида ўз хизматини ўтаётган пайтда ўз хизматдошлари — милиция старшиналари 3. Исмоилов ва 3. Рўзиевлар билан бирга ... . ( „Тошкент оқш. “ газ.)

Бу қўшимча ёрдамида ўзбек тилига бошқа тиллардан ўз- лашган сўзлардан ҳам шахе отлари ясалган: курсдош, парта- дош, полкдош, партиядош ва б.

Бу қўшимча ёрдамида ҳосил қилинган янги сўзларга эъти- бор берилса, сўз усталаримиз (сўз яратувчиларимиз) унинг имкониятидан жуда моҳирлик, сезгирлик билан фойдалан- ганликларини кўрамиз. Масалан, -дош қўшимчаси ёрдамида маҳалла, қурол сўзларидан янги сўз ясаш имконияти бир хил даражада эмас, маҳалла сўзидан бу қўшимча билан сўз ясаш имкони тўла даражада бўлса, қурол сўзидан сўз ясаш имкони у даражада эмас. Шунинг учун ҳам маҳалладош сўзининг маъносини „маҳалласи бир“, „бир маҳаллада яшовчи“, деб осон изоҳлаш мумкин бўлгани ҳолда, қуролдош сўзининг маъносини бундай изоҳлаб бўлмайди. Бу сўзни ясашда -дош қўшимчаси билан ясалувчи барча сўзлардаги бир умумий белги (хусусият) ҳисобга олинган, нгундан фойдаланилган. Бу умумий белги шуки, -дош қўшимчаси билан ясалган сўзларнинг маъносида „бир“, „бирга“деган қисм (сема) бор. Шунинг учун бу сўзларнинг маъноси изоҳланганда, изоҳ таркибида „бир“, „бирга "сўзи бўлади. -дош қўшимчаси билан янги сўз ясашда ана шу умумий белги (умумий сема) имконият ҳисобланади. Ана шу имконият асосида (бошқа омиллар ҳам ҳисобга олинган ҳолда) бу қўшимча ёрдамида янги сўзлар ясаш мумкин бўлади. Қуролдош, елкадош сўзини ясашда ҳам ана шу имкониятнинг сезиларсиз даражасидан моҳирлик билан фойдаланилган. Бу жиҳатдан қуйидаги мисол жуда характерли: У онадош—ўгай укаларини еру кўкка ишонмас, меҳр билан суярди. („Туркистон “газ.) Ўгайлар ҳақи­да гап борганида, одатда, „ота бир, она бошқа“ ёки, аксинча, „она бир, ота бошқа“ иборалари қўлланади. Отадош, онадош сўзлари деярли қўлланмайди. Шунинг учун келтирилган мисолдаги онадош сўзининг қўлланиши сунъийдек туйилиши мумкин. Лекин муаллиф -дош қўшимчасининг кўриб ўтилган хусусиятидан тўғри ва ўринли фойдаланиб, она сўзидан она­дош сўзини ясаган ва қўллаган. Бунга эътироз бўлиши мумкин эмас.

-дош қўшимчаси билан ясалувчи шахе отлари худди шу хусусияти („бир“, „бирга“ семаси) билан бошқа қўшимчалар билан ясалувчи шахе отларидан фарқланади.

1. -дош қўшимчаси ёрдамида сифатлар ҳам ясала бошла- дики, бу ҳам -дош қўшимчаси билан сўз ясаш имкониятидан тўла ва моҳирлик билан фойдаланиш самарасидир. Турдош сўзининг ясалиши бунга дал ил бўла олади: турдош — „бир турдаги“, „бир турга мансуб“, „бир турга кирувчи“. Турдош от — бир турдаги нарсаларни билдирувчи от. Ўзакдош (сўзлар), маънодош (сўзлар) каби сифатлар ҳам -дош қўшимчасининг имконияти тўла ва тўғри ҳисобга олинган ҳолда ясалган сўзлардир.

Маълум бўлдики, -дош қўшимчаси ҳам от, ҳам сифат ясайди. Бу хусусияти билан у шахе оти ясовчи айрим қўшим­чалар билан умумийликка эга. -дош қўшимчаси от ясашда ҳам, сифат ясашда ҳам бир хил маъно, аниқроғи бир хил сема билан, яъни „бир“, „бир хил“ деган маъно билан қат- нашади. Қиёсланг: синфдош — „синфи бир“, „бир синфда ўқувчи“, маънодош — „маъноси бир“, „бир хил маъноли“. Демак, -дош қўшимчаси ёрдамида от ёки сифат ясалишида (ясалган сўзнинг от ёки сифат бўлишида) -дош қўшимчаси эмас, балки сўз ясалиш асосининг хусусияти роль ўйнайди.

Ўзбек тили материалларининг кўрсатишича, агар сўз ясалиш асоси инсонга хос, инсон учун характерли нарсани билдирадиган бўлса, -дош қўшимчаси бундай сўзга қўшилиши билан шахе оти ясалади. Мае., касбдош, маҳалладош, тилак- дош, қайғудош, сирдош, ватандош кабилар. Бундай сўзларда „шахс“ тушунчаси ҳам унинг маъно таркибида бўлади. Шу сабабли улар от (шахе оти) бўлади. Айтилган хусусиятга эга бўлмаган сўзларга -дош қўшимчасининг қўшилиши билан эса сифатлар ясалади: маънодош, қофиядош каби. Бундай ясама сўзлар „бирлик“, „бир хиллик“ нуқтаи назаридан предмет- нинг белгисини билдириб келади: маънодош (сўз) — „бир хил маъноли (сўз)“, иттифоқдош (республикалар) — „бир итти- фоққа кирувчи (республикалар)“ каби.

-дош қўшимчали айрим сўзлар рус тилидан таржима жараёнида юзага келган. Рус тилидаги сўз от туркумига оид бўлса, ўзбек тилидаги таржимаси ҳам от, русча сўз сифат бўлса, ўзбекча таржимаси ҳам сифат бўлади: собутилник — шишадош, союзный — иттифоқдош.

1. Академик Қодир Зокиров ва филология фанлари ном- зоди Ҳасанбой Жамолхонов ботаника терминларини яра- тищда -дош қўшимчаси ёрдамида сўз ясалишига йўл қўядиган имкониятдан жуда моҳирлик билан фойдаландилар. -дош қўшимчаси ва кўплик ифодаловчи -лар қўшимчасининг имкониятидан фойдаланиб, -дошлар қўшимчаси'ёрдамида бир турга мансуб ўсимликларни билдирувчи ботаника термин­ларини ясаш (яратиш) мумкинлигини сездилар. Натижада ботаникага оид русча терминларнинг ўзини қабул қила- вермай, „доиыар“ ёрдамида бюшоқдошлар, зиркдошлар типига бир неча юзлаб ўзбекча терминлар яратдилар ва бундай сўз­ларнинг ясалиши давом этяпти.

Ўзбек тилига давлат тили мақоми берилгандан кейинги давр мобайнида -дош қўшимчаси ёрдамида янги-янги сўзлар ясалди ва бу жараён давом этяпти.

Маълумки, -дош қўшимчаси билан ҳам сўзи ўзаро маъно- дош, вазифадош: курсдош — ҳамкурс, маслакдош — ҳаммаслак ва б. Лекин айрим сўзлардаги -дош қўшимчасини ҳам сўзи билан ва, аксинча, ҳам сўзини -дош қўшимчаси билан алмаштириб бўлмайди. Масалан, ҳамнафас, ҳамшаҳар сўзлари ўрнида нафасдош, шаҳардош сўзларини қўллаб бўлмаганидек (ўзбек тилида бундай сўзларнинг ўзи йўқ), қуролдош, йўлдош сўзларининг ўрнида „ҳамқурол“, „ҳамйўл“ сўзларини қўллаб бўлмайди.

Бу ўринда шу нарсани қайд этиш керак бўладики, бирин- чидан, ҳам сўзи ёрдамида ясалган ва ҳозир ҳам шу ясалиш шаклида қўлланадиган айрим сўзлар ўрнида -дош қўшимчаси билан ясалувчи шакли ҳам қўлланадиган бўляпти. Мае., ҳамқишлоқ, ҳамсафар сўзлари шу шаклида қўлланиб келар эди. Ҳозирда эса улар билан бирга, қишлоқдош, сафардош сўзлари ҳам қўлланиляпти ва унга эътироз бўлиши мумкин эмас: Кцшлоцдошларининг радиоси бузилдими ё телевизорими, магнитофонами, кўтариб югуришади. (Газетадан) Ҳалиги йигит эса сафардошларига қараб, „Афандим рост айтадилар дебди. ( „Туркистон“ газ.)

Ҳозирги ўзбек адабий тили материалларининг кўрсати- шича, ўзаро маънодош, вазифадош бўлган ҳам сўзига нисбатан -дош қўшимчаси фаоллашиб боряпти. Юқорида кўрганимиздек, бу қўшимча ёрдамида янги-янги сўзлар яса- лишқ давом этяпти. Бу ясама сўзлар таркибидаги -дош қўшимчасини ҳам сўз ясовчиси билан алмаштириб бўлмайди. (Мае., тақдирдош, партиядош, тилакдош сўзларини олиб кўрайлик.) Умуман, ҳам сўзи ёрдамида янги сўзлар ясалиши кўзатилмаяпти, демак, унинг сўз ясаш фаолияти деярли тўхтаган.

Хуллас, -дош қўшимчаси ҳозирги ўзбек адабий тилида ҳам шахе оти ясовчи маҳсулли қўшимча ҳисобланади. Шунинг­дек, у сифат ясаш вазифасига ҳам эга бўлди.

-дош қўшимчасининг кўплик ифодаловчи -лар қўшимчаси билан биргаликда ботаникага оид терминлар ясаш учун хизмат қилиши ўзбек тили сўз ясаш тизимида юз берган янгилик бўлди.

Хулосалар: 1. Шахе оти ясовчи қўшимчалар ёрдамида ҳосил бўлган ясама сўзларда „шахс“ тушунчаси („шахс“ семаси) бўлади. Ана шу сема туфайли улар от мақомида бўлади.

1. Шахе оти ясовчи қўшимчалар ичида энг сермаҳсули - чи қўшимчаси бўлиб, у бир неча типдаги шахе отлари ясаш учун хизмат қилади.
2. -чи қўшимчасининг сўз ясовчи сермаҳсул воситага айланиши, биринчи навбатда, унинг коннотатив маънога, услубий бўёқ кабиларга эга эмаслиги билан боғлиқ.
3. Тожикча қўшма сўзлар таркибида ўзлашган (қўшма сўз ясовчи) айрим воситалар ўзбек тилининг тараққиёти жараёнида шу тилнинг ўзида сўз ясайдиган воситалар — сўз ясовчи қўшимчаларга айланди. Бу ҳодиса тилда аниқликка (конкретликка) интилиш талаби билан, шу қонуният билан изоҳланади. Худди шу талаб, қонуният ўзбек тилида ( ўйлай- мизки, бошқа тилларда ҳам) шахе оти ясовчи воситаларнинг, жумладан, қўшимчаларнинг кўп бўлишига сабабдир.
4. Тожикча ясама сўзлар таркибида ўзлашган ва шу тилнинг ўзида қўшма сўз ясовчи воситалар анчагина. Лекин улар ўзбек тилида сўз ясаш учун хизмат қилмайди. Бинобарин, улар ўзбек тилининг сўз ясовчи воситаси ҳисобланмайди.
5. Тожик тилидаги сўз ясовчи элементлар асосида ўзбек тилида юзага келган шахе оти ясовчи қўшимчалар таҳлил этилганда, тожик тилидан тайёр ҳолда қабул қилинган сўзлар билан ўзбек тилининг ўзида ясалган сўзларни фарқлаш керак.
6. Шахе оти ясовчи -чи қўшимчасидан бошқа қўшимча- ларнинг ҳар бири „шахс“ маъносига қўшимча тарздаги ўзига хос маънога ҳам эга. Ана шу хусусияти, биринчидан, улардан ҳар бирининг шахе оти ясовчи сифатида истеъмолда бўли­шини таъминласа, иккинчи томондан , уларнинг шахе оти ясаш учун қўлланиш имкониятини чеклаб қўяди.
7. Шахе оти ясовчиларнинг деярли ҳар бири озми-кўпми даражада сифат ҳам ясайди. Қандай ҳолларда сифат ясаши сўз ясовчи ёки сўз ясалиш асосининг хусусияти билан боғлиқ бўлади.
8. -чи қўшимчасидан бошқа шахе оти ясовчиларнинг ҳар бири, асосан, бир типдаги шахе отларини ясайди. Бунинг сабаби ҳар бирининг маълум белги-хусусиятга эга бўлган шахени билдириши билан боғлиқ.

**Нарса, буюм маъноли от ясовчилар**

Бу турдаги от ясовчилар кўп эмас. Уларнинг айримлари ҳозирда янги сўз ясаш учун деярли қўлланмайди, яъни истеъмолдан чиққан, маҳсулсиз аффикслар ҳисобланади: -(и)н (экин, тугун, қўшин), ~(и)нди (қиринди, чўкинди, чиринди), - (и)ц (чизиқ, чандиқ, ямоқ) қўшимчалари шулар жумласидандир.

Ҳозирги ўзбек адабий тилида фақат уч аффикс: -ма, -нома, -гич аффикслари сўз ясаш вазифасини тўхтатмаган, маҳсулли аффикслар ҳисобланади.

-ма аффикси. Бу қўшимча феълдан от ва сифат ясаш учун хизмат қилади. От ясовчи сифатида ҳам, сифат ясовчи вазифасида ҳам ҳозирги ўзбек адабий тилида маҳсулли аффикс ҳисобланади.

-ма аффикси ёрдамида ҳозирги ўзбек адабий тилида қуйидаги маъноли отлар ясалган ва ясаляпти.

1. Феълдан англашилган иш-ҳаракат учун мўлжалланган, шунга белгиланган нарсани билдирувчи отлар: қоплама, тиркама, йўқлама, қўлланма, кўргазма, босма, тўшама каби.
2. Феълдан англашилган иш-ҳаракат натижасида юзага келадиган, унинг маҳсули сифатидаги нарсани билдирувчи отлар: қатлама, чўзма, сузма (овқат номлари), цоришма, цурилма, эритма, чўкма, жамғарма, чизма каби.

81

6 — А. Ҳожиев

1. Феълдан англашилган иш-ҳаракат билан характер- ланувчи (белгиланувчи), шундай ҳаракат тарзида юз берувчи ва номланувчи нарсани билдирувчи отлар: иситма, терлама, оцма, қинима (касалликлар), тўқима, тортма, буюртма каби.
2. Феълдан англашилган иш-ҳаракатнинг номини билди­рувчи отлар: бошлама, отишма, ўхшатма, эслатма каби. Қулоқчўзма, бошқотирма сўзлари ҳам шундай ясама сўзлар қаторига киради. Бундай ясама отлар жуда кам. Шундай бўлиши табиий. Чунки ҳозирги ўзбек адабий тилида ҳаракат номлари феълнинг -в, -ш қўшимчалари билан ҳосил қили- нади: кўрув, кўриш каби. Бу вазифани шу аффикслар бекам- кўст бажаради. Бинобарин, бунинг учун яна бошқа қўшим- чага, жумладан, -ма аффиксини қўллашга эҳтиёж бўлмайди.

Пекин -ма қўшимчаси ёрдамида ясалган юқорида келтирилган сўзларнинг маъноси -в, -ш қўшимчалари билан ҳосил қилинувчи ҳаракат номи шаютларининг маъноси билан бир хилда эмас. Қиёсланг: бошламаси ёмон эмас — бошланиши ёмон эмас, ўхшатма — ўхшатиш, эслатма — эслатув. Улар­нинг ҳар бири ўзига хос фарқли хусусиятига эга бўлгани учун ҳам бири ўрнида иккинчисини қўллаш (бир-бири билан алмаштириш) мумкин бўлавермайди. Куйидаги мисоллардаги ўхшатма, бошлама сўзларини ўхшатиш (ўхшатув), бошланиш (бошланув) феъл шакллари билан алмаштириб кўринг: Ҳай- ратий... ўтмиш шоирлари асарларига назиралар, мухаммаслар, ўхшатмалар битган шоирлардан ҳисобланади. („Тошкент оқш. “ газ.) ... бошламасига пахта етиштиришни камайтириш, яъни истиқболни кўзлаб бугун-эрта эришиладиган самарадан воз кечиш керак. (Газетадан)

1. Отишма, ёзишма сўзлари эса умуман отиш, ёзиш маъносини эмас, балки ўзаро (бир-бири билан, бир-бирига қарши) отишиш, ёзишиш маъносини билдиради: Уч йилдан бери ортщча ёзишмалар билан вақт ўтмоқда. (,ўзб. овози“ газ.)

-ма қўшимчаси ёрдамида бу хилдаги от ясалиши адабий тилдагидан кўра, ўзбек тилининг айрим шеваларида нисбатан кўпроқучрайди. Мае., адабий тилдаги ўтириш (зиёфат), кенгаш сўзлари ўрнида Хоразм шевасида ўтиришма, кенгашма сўзлари қўлланади. Бундай сўзлар шева хусусиятларини акс эттириш мақсадида бадиий асарларда ҳам қўлланади: — Бекор бўлсанг, қишлоққа олиб кетай. Ўқишма бўлади. Ҳаз этиб келасан. (С. Сиёев) Ўтиришма тонгга яқин тугади. (С. Сиёев)

*-ма* аффикси ёрдамида бундай маъноли от ясалиши бошқа манбаларда ҳам учраб туради. Лекин уларнинг қўлланиши адабий тилдан кўра оддий сўзлашувга хосроқ экани сезилиб туради: *Ваҳиманиям, бўрттирманиям зумда қотириб ташлай- диган шофёр орқадан туриб гап қистиради. (А. Обиджон)* ... *бошқалар ҳам бу ўзига хос айтишмага қўшилгандир. („Тошкент ҳақ. “ газ.)*

Хуллас, ҳаракатнинг номи (иш оти шакли) -в, -ш қўшим­часи билан ифодаланади. -ма қўшимчаси билан бундай от ясалиши маълум ўзига хос маъно ифодалаш талаби ёки бошқа мақсад билан юз беради.

Бу ўринда яна бир нарсани айтиб ўтишни' истардик. У ҳам бўлса, тилимиздаги бекинмачоқ (яшинмачоқ), қувлашмачоқ, айланмачоқ, тортишмачоқ, ўзишмачоқ каби сўзларнинг мавжудлиги ва уларнинг ясалишидир. Бундай сўзлардаги -чоқ қўшимчасининг вазифаси ва маъноси бизга жуда аниқ эмас. Лекин улар таркйбидаги -ма қўшимчасининг вазифаси ва маъноси унинг юқорида (5- бандца) кўриб ўтилган вази­фаси ва маъноси билан боғлиқлигига (шу маъно ва вазифаси билан қатнашаётганлигига) шубҳа йўқ.

-ма аффикси билан ясалган отлар жуда кўп эмас — 100 га яқин. Лекин, юқорида айтиб (кўриб) ўтганимиздек, бу қўшимча маҳсулли, унинг ёрдамида янги сўз ясалиши давом этмоқца. Шунингдек, -ма қўшимчаси умумий маъносига кўра бир неча турдаги отлар ясайди. Шубҳасиз, буларнинг ўз сабаб ва асослари бор.

Маълумки, ҳозирги (синхрон) сўз ясалишига оид ясама сўзнинг маъноси унинг таркибий қисмлари маъносидан (сўз ясалиш асоси ва сўз ясовчи қисмнинг маъноларидан) келиб чиқади. -ма қўшимчаси билан ясалувчи отларнинг кўпчи- лигида ҳам худди шундай. Қуйидаги бир мисолга эътибор беринг: Мевасидан дамлама тайёрлаш учун бир стакан қайноқ сувга уч чой қошиҳ мева солинади. („Тошкент оқш. “ газ.) Мисолдаги дамлама сўзининг маъноси дамла (сўз ясалиш асоси) ва -ма (ясовчи қўшимча)нинг маънолари асосида юзага келганлиги кўриниб турибди. Лекин -ма қўшимчаси билан ясалган отларнинг кўпчилигида бундай ҳолат кузатилмайди, уларнинг маъносини таркибий қисмлари маъноларидан келтириб чиқариб бўлмайди. Масалан, кўрсатма сўзининг маъноси кўрсат феъли ва -ма қўшимчаси маъносидан келиб чиқмайди. Тугма сўзида ҳам худди шундай. Бу айтилган- ларнинг ҳам ўз сабаб ва асослари бор.

-ма қўшимчаси билан ясалган отлар у қадар кўп бўлмаса- да, лекин унинг маҳсулли аффикс бўлиши, аниқроғи бу аффиксли янги-янги отларнинг юзага келиши сабаблари ҳақида қуйидагиларни айтиш мумкин.

Биринчидан, бундай отларнинг маълум қисми -ма аф- фикси билан ясалган сифатларнинг отлашуви орқали юзага келган ва бундай жараён давом этмоқца. Мае., димлама, қовурма, тиркама отлари худди шу йўл билан юзага келган ва буни пайқаш қийин эмас. Шунинг учун ҳам бундай отларнинг номи умумийроқ тушунчани билдиради. Мае., қовурма сўзи асли сифат бўлиб, муайян овқат турини бил­дирувчи сўз билан қўлланади: қовурма палов. Бунда қовурма сўзининг маъноси унинг таркибий қисмлари маъносидан келиб чиқади (қовурма — қовуриб тайёрланадиган). Палов сўзи овқатнинг муайян турини билдиради. (Унинг маъносида „овқат“ қисми — семаси бор.) Бу сўз (палов) қўлланмаслиги натижасида „овқат“ семаси қовурма сўзининг маъноси таркибига киради ва бу сўз отга кўчади. Шунинг учун ҳам қовурма сўзи (от) овқатнинг муайян бир турини эмас, уму­ман, „қовуриб тайёрланган овқат“ маъносини билдиради.

Шу сабабли ҳам -ма аффиксли отларнинг нимани билдириши матндан ташқарида аниқ бўлмайди. Масалан, чўзма сўзи ўзбек тилининг айрим шеваларида йўқ ва бу шева вакиллари унинг нимани англатишини ҳам билмайдилар.

Шуниси аниқки, бу сўз (от) чўзиш ҳаракати билан боғлиқ (шу билан характерланувчи) нарсани билдиради. Қандай нарса (нима) эканлиги эса ноаниқ. Унинг қандай нарса экани шу сўз қўлланадиган шева вакиллари учун маълум ва бир- биридан фарқли, бошқа-бошқа нарса. Масалан, бу сўз Тош- кент шевасида овқатнинг бир турини билдирса, бошқа шевада айри ёғочга резинка боғлаб, нарса (ғўлак, майда тош) отиш учун қўлланадиган болалар ўйини (отиш) қуролини бил­диради: Хоҳ ишонинг, хоҳ ишонманг, ҳафта ичида чўзма отиб, қуш кўзига теккизадиган бўлдим. (Асад Дилмуродов) Бир оҳангаронликнинг тўйига келган нон, қатлама, чўзманинг ўзига тўққизта сандиқ тўлибди. (М. Алавия)

Шуни ҳам айтиш керакки, -ма қўшимчаси билан ясалган ва умумийроқ тушунчани билдирадиган отларнинг ҳаммаси ҳам -ма қўшимчаси билан ясалган сифатларнинг отлашуви орқали юзага келган (юзага келади) деб бўлмайди. Бундай ясама сўзлар ясалишидаёқ от туркумига оид бўлиши, яъни - -ма қўшимчаси тўғридан-тўғри шундай маъноли отлар ясаши мумкин. Бир мисол: Витаминли мевалар, ҳар хил тузламалар ишчи-хизматчилар дастурхонини безаяпти. (,Ҳалқ сўзи “ газ.)

Тузлама сўзи тузланган муайян (конкрет) бир нарсани эмас, балки умуман тузланган нарса (лар)ни билдиради ва бу сўз сифатнинг отлашувидан ҳосил бўлган эмас, балки тўғридан-тўғри тузла феълига -ма қўшимчасини қўшиш билан ясалган отдир. Бу сўз яқин вақтларда юзага келган ясама сўз. (Ҳатто, у 1980 йилда нашр этилган „Ўзбек тилининг изоҳли луғати“да ҳам қайд этилмаган.)

Иккинчидан -ма аффикси билан ясалувчи отлар у қадар кўп бўлмаса-да, умумий маънолари билан ҳам бир неча турга бўлиниши, маълум даражада, уларнинг турли хил феъл асосларидан, аниқроғи турли феъл нисбатларидан (нисбат шаклларидан) ясалиши билан боғлиқ. Мае., қатлама, чизма — бош нисбат шаклидан ясалган; кўргазма, қисқартма — орттирма нисбат шаклидан ясалган; қўлланма, қурилма — ўзлик-мажҳул нисбат шаклидан ясалган. Демак, -ма аффикси билан ясалган отларнинг маъносини изоҳлащца уларнинг қандай нисбат шаклидан ясалганлигини ҳам ҳисобга олиш керак бўлади.

Учинчидан, рус тилига оид ва у орқали бошқа тилларга оид сўзларни калькалаб ўзлаштирищца -ма аффикси билан ясалувчи отлар юзага келмоқца, яъни ўзлаштириш жараёнида -ма аффикси билан от ясаш йўлидан фойдаланилмоқца. Ма­салан, археологик қазилма, валюта ажратмалари, почта- телеграф жўнатмалари бирикмаларидаги ажратма, қазилма, жўнатма сўзлари „отчисления", „раскопки", „отправления" сўзларининг калькасидир. -ма қўшимчаси билан ясалган илмий терминологияга оид сўзлар ҳам шундай йўл билан ўзлаштирилган: сўз бирикмаси, тенглама, уюшма кабилар. Бундай сўзлардан айримларининг маъносини ҳам таркибий қисмлари маъноси билан асослаб бўлмайди: кўргазма ва кўрсатма сўзлари. Агар бу сўзлар сўз ясалиш асоси билан сўз ясовчи қўшимчанинг маъноси негизида ҳосил қилинга- нида эди, иккаласи бир хил маъноли бўлиши керак эди. Чунки ҳар иккала сўзда ҳам сўз ясалиш асоси кўр феълининг орттирма нисбат шакли, сўз ясовчи эса -ма қўшимчасининг ўзи. Лекин калькалаш жараёнида „выставка“ сўзи „кўргазма“ сўзи билан, „указание“, „установка" сўзлари эса „кўрсатма" сўзи билан берилди. Шу билан кўргазма ва кўрсатма сўзлари маъно жиҳатдан дифференциацияга учради. Шунинг учун ҳам кўргазма сўзининг маъносини унинг таркибий қисмлари маъноси билан асослаш мумкин. Лекин кўрсатма сўзининг маъносини бу йўл билан асослаб бўлмайди.

Хуллас, -ма қўшимчасининг маҳсулли сўз ясовчи бўлиши (шундай аффикс эканлиги) ўзга тиллардан калька йўли билан ўзлаштириш жараёни давом этаётганлиги ва бу жараёнда -ма аффиксининг сўз ясаш имкониятидан (сўз ясашнинг шу моделидан) фойдаланиш мумкинлиги билан изоҳланади. Лекин бундай сўзларнинг ҳаммаси ҳам сўз ясалиш асоси билан сўз ясовчи -ма қўшимчасининг маъноси негизида ҳосил қилинавермаслиги сабабли уларнинг маъноси бошқа йўллар (асослар) билан изоҳланади (мотивланади).

Юқорида айтилдики, нарса, буюм билдирувчи от ясовчи (аниқроғи, шундай маъноли от ясаган) аффиксларнинг кўпчилиги ўз вазифасини тўхтатган, маҳсулсиз қўшимчаларга айланган. Бунинг сабаблари бор, албатта.

Аввало, бу қўшимчалар ёрдамида янги сўзлар ясалиши учун асос бўладиган янги лексемалар юзага келаётгани йўқ.

Қолаверса, булар ёрдамида, жумладан, -ма аффикси ёрдамида деярли бир турдаги, бир умумий маънога эга бўлган сўзлар (отлар) ясалган. Қиёсланг: чўкинди — чўкма, ҳўшин — қўшилма, топилдиқ — топилма ва б.

Ана шу икки ҳодиса бу аффиксларнинг маҳсулли бўли- шини тақозо этмайди. Худди шу сабабли ўзаро вазифадош, маънодош бўлган (кўриб ўтилган қўшимчалардан) фақат биттаси, яъни -ма аффикси сўз ясовчи вазифасини давом эттиряпти, қолганлари эса ўз фаолиятини тўхтатган.

-нома аффикси. Бу сўз ясовчи „ёзилган нарса", „хат", „ҳужжат" каби маъноли нома сўзидан келиб чиққан. Шу маъноси билан нома сўзи қўшма сўзлар ясаш учун ҳам қўлланган: саёҳатнома, Бобурнома, ўғузнома ва б. Бундай сўзлар таркибида нома аффиксоид мақомида бўлади.

Кейинчалик нома сўзи истеъмолдан чиқа бошлайди. Ҳозирда уни мустақил сўз сифатида деярли истеъмолдан чиққан дейиш мумкин.

Ёрдамчи сўз, аффиксоид вазифасида ҳам қўлланадиган сўз (мустақил сўз сифатида) истеъмолдан чиқар экан, тилда у морфемага, яъни сўз ясаш ёки сўз шаклини ясаш учун хизмат қилувчи морфемага айланади. Буни нома сўзи мисолида ҳам кўриш мумкин, яъни ҳозирда нома сўз ясаш учун хизмат қилувчи аффикс ҳисобланади. Лекин, нима учундир, кейинги вақтларга қадар яратилган ишларда, жумладан, ўзбек тилидан дарслик ва қўлланмаларда от ясовчилар қаторида -нома сўз ясовчиси берилмаган. Бунга сабаб, бизнингча, унинг ёрдамида ясалган сўзларнинг кўп эмаслиги ва „нома“ни сўз ясовчи, яъни аффикс (қўшимча) деб тан олмасликда бўлса керак. Лекин „нома“ ёрдамида ясалган сўзлар, кам ёки кўп миқцорда бўлишидан қатъи назар, улар от ясалишининг маълум типини ташкил этади. Шунингдек, таклифнома, табрикнома, рухсатнома каби сўзлар таркибидаги ...нома...шшт аффикс (қўшимча) эканига шуҳба йўқ. Бу сўзлар сўз ясалиш асоси ва сўз ясовчидан иборат таркибий қисмга (ясама сўзга хос таркибга) эга ва уларнинг маъносини таркибий қисмлари маъноси билан асослаш мумкин.

-нома қўшимчаси ёрдамида бир хил сўз ясалиш маъносига эга бўлган (от ясалишининг бир типини ташкил этувчи) сўзлар ҳосил қилинади, яъни бу сўзлар „сўз ясалиш асоси англатган мазмун битилган (шундай мазмунли) нарса“ маъ­носини билдиради: таклифнома — таклиф ёзилган нарса, рухсатнома — рухсат берилган ёзувли нарса (қоғоз), йўриқ- нома — йўл-йўриқ ёзилган нарса (қоғоз, китобча ва б.), мурожаатнома — мурожаат битилган нарса ва б.

Кейинги вақтларга қадар, аниқроғи, ўзбек тилига давлат тили мақоми берилгунга қадар -нома қўшимчаси ёрдамида ясалган сўзлар саноқли даражада эди. Ўзбек тилига давлат тили мақоми берилгандан кейинги вақтларда -нома қўшим­часи ёрдамида сўз ясалиши анча фаол туе олди, унинг ёрда­мида янги сўзлар ясалди ва бундай жараён давом этмоқца. Бу ҳол ўзбек тили луғат таркибини бойитишда шу тилнинг ўз (ички) имкониятларидан фойдаланишнинг, шу йўлга эъти- бор кучайишининг тимсолидир. Қуйидаги мисолларга эъти- бор беринг: Янги йил сўровномаси. (,)Маърифат“ газ.) Мустақил давлатнинг мустақил давлат тили қонуни бўлиши учун унинг амалга ошишини таъминловчи йўриқномаси бўлиши керак... (,ўз. адаб. ва санъати“ газ.) Шоир шу иқрорномасида қаҳри қаттиқ... ҳажвий асарлар яратганлигини ҳам назарда тутмаганмикин. (,}Лаърифат “ газ.) ва б. Мисоллардаги сўров- нома, йўрщнома, щрорнома сўзлари -нома қўшимчаси ёрда­мида сўз ясалиш имконияти тўғри ҳисобга олинган ҳолда ҳосил қилинган. Лекин шу билан бирга, -нома қўшимчаси ёрдамида меъёрга тўғри келмайдиган сўзларнинг ясалиш ҳоллари бўлди ва ҳозир ҳам кузатилади. Масалан, „журнал" маъносида ойнома, „этика", „эстетика" маъносида ахлоқнома, нафо- сатнома „сўз“ларининг ясалиши ва қўлланиши бунга мисол бўла олади. Фақат шуни таъкидлаш жоизки, -нома қўшимчаси ёрдамида янги сўз ясашда шу қўшимчага хос маъно ва унинг қандай маъноли ва хусусиятли сўзлардан сўз ясай олиши тўғри ҳисобга олинса, хатога йўл қўйилмайди.

Нарса-буюм оти ясовчилардан бири -гич аффиксидир. Бу аффикс асбоб-қурол билдирувчи от ясайди.

Ҳозирги тилда -ги (-ки, -қи) қўшимчаси билан ясалган керги, супурги, нощи, санчқи каби; -қ аффикси билан ясалган ўроқ, тароқ, қайроқ каби саноқли сўзлар бор. Лекин бу аффикслар, биринчидан, ҳозирда янги сўзлар ясаш учун қўлланмайди, ўз вазифасини тўхтатиб маҳсулсиз қўшимчага айланган. Иккинчидан, бу қўшимчалар аслида ҳам асбоб- қурол маъноли от ясовчи маҳсулли аффикс бўлмаган. Улар ёрдамида ясалган отлар бошқача маъноларни ҳам билдирган. Айримларигина асбоб-қуролни ҳам билдирган. Масалан, юқоридаги отларга қуйидаги сўзларни қиёсланг: кулги, севги, теши, кўчки, туртки, сочқи; бўёқ, мудроқ, сувоқ, эсноқ ва б.

Демак, -ц, -ги {-ки, -қи) аффикслари ёрдамида ясалган отлар оз миқцорда бўлиши билан бирга, улар сўз ясалиши- нинг муайян типини ташкил этмайди. (ҳатто, кейинги кел- тирилган сўзларда ҳам.) Шунинг учун ҳам аниқ бир типдаги сўзларни ясовчи сифатида ўз вазифасини давом эттира ол- маган, маҳсулсиз аффиксга айланган.

-гич аффикси ҳам {-кич, -қич, -ғич вариантлари билан бирга) 40-50- йилларгача саноқли миқцорда (жуда оз) сўз­лар ясаган. Илгич, кескич, қисқич, қирғич каби. Кейинги йилларда эса фан, техника ва бошқа соҳаларнинг ривожла- ниши натижасида -гич аффикси асбоб-қурол номини билди­рувчи от ясовчи сифатида жуда фаоллашди, сермаҳсул сўз ясовчига айланди. Совитгич, музлатгич, улагич, ўтказгич, ўғитлагич, ўлчагич, таҳсимлагич каби кўплаб ясама сўзлар фикримизнинг далилидир. Бунинг, яъни -гич аффиксининг сермаҳсул сўз ясовчига айланишининг сабаблари бор, албатга.

Биринчидан, ўзига вазифадош (маънодош) қўшимчалар ичида -гич аффиксигина (вариантлари билан), асосан, асбоб- қурол маъноли отлар ясаган (юқорида кўрдик). Бошқача маъноли сўзлар эса жуда саноқли (кулгич, босқич каби). Бино- барин, -гич аффикси асбоб-қурол маъноли от ясовчи сифати- дагина қолди.

Иккинчидан, „асбоб-қурол“ тушунчаси анча кенг бўлиб, у бутун бир машинадан тортиб, оддий бир кичик механизмни ҳам ўз ичига олади. Масалан, ариқ (зовур) ковлайдиган маши- нани аташ учун кавлагич {ариқ кавлагич) сўзи қўлланса, электр токини ўтказадиган, улайдиган кичик бир механизм ўтказгич, улагич деб аталади. Фан, техниканинг ривожланиши билан нарсаларнинг сони тобора ортиб боряпти ва уларни

билдирувчи сўзлар гич қўшимчаси билан ясалган сўзлар

миқцори ҳам кўпайиб боряпти.

-гич қўшимчаси „сўз ясалиш асосидан англашилган иш- ҳаракат учун қўлланадиган нарса“ маъноли от ясайди ва бундай отлар от ясалишининг бир типини ташкил этади. (Юқоридаги мисолларга қаранг.)

Асбоб-қурод маъноли бирикма терминлар ҳозирги тилда анчагина миқдорни ташкил этади ва янги-янгилари яратил- япти: кўрак чувигич, ер текислагич, газ ютгич каби. Бу ҳолат ҳам -гич аффиксининг сўз ясовчи сермаҳсул аффикс эканлигини яна бир бор тасдиқлайди. Яна шуни ҳам қайд этиш керакки, янги пайдо бўлган ва пайдо бўлаётган баъзи асбоб-қурол маъноли бирикма терминларнинг аниқловчи қисми -гич аффиксли сўздан. Бошқача айтганда, -гич қўшимчаси белги билдирувчи сўз (сифат) ясаш учун ҳам қўлланяпти. Масалан, қисқич гайка, итаргич клапан, текис­лагич мола, сўрғич насос каби: „Ёғочга ишлов бериш бўлимида тилгич, қирққич, тешгич асбоблари кичик гуруҳларга ажра- тилган (,ўАаърифат “ газ.).

Лекин бу ҳолат -гич аффикси сифат ҳам ясайди дейиш ва юқоридаги қўлланишни тўғри, мақбул дейиш учун асос бўла олмайди. Чунки, аввало, бундай мисол жуда кам ва улардаги аниқловчи қисмни -гич аффиксли сўз билан эмас, балки сифатдош ёки ҳаракат номи шакли билан бериш тўғри бўлади: текислагич мола эмас текислаш моласи каби.

Хуллас, ҳозирги ўзбек адабий тилида асбоб-қурол маъноли от ясовчи қўшимча -гич қўшимчасидир ва у сермаҳсул сўз ясовчи ҳисобланади. Қуйидаги мисоллар -гич аффикси ёрда­мида янги-янги сўзлар ясалиши давом этаётганлигини аниқ тасдиқлайди: ... зинадан кўтарилишни зарур кўрмади-да, кўтаргичга кириб тугмани босди. („Туркистон “ газ.) Бирок ҳар бир ўтирғичда бир-бирига чирмашиб, ялаб-юлқашиб ўтирган жуфтларни кўриб, уят-номусдан юролмай қолдим. ( „Туркистон “ газ.) ... хоҳламасаларингиз нусха кўчиргичдан чиққан қўлёзмани сизларга бажонудил бераман. (,Ҳалқ сўзи “ газ.) Рафиқаси бўшаб қолган музлатгични қарсиллатиб ёпди. (,Ўзб. овози“ газ.) Туманнинг бир чеккасидаги тўйхонада ўрнатилган каттакон кучайтиргичлардан таралаётган шовқинҳам ... тун сокинлигини бузарди. (Н. Аминов)

Бошқа қўшимчалар билан ҳосил бўлган асбоб-қурол бил- дирувчи сўзлар кам миқцорда бўлиб, улар таркибидага ясовчи қўшимчалари ўз вазифасини тўхтатган, шундай маъноли от ясаш учун қўлланмайди — маҳсулсиз қўшимчага айланган.

Жой номини билдирувчи от ясовчилар

Ҳозирги ўзбек адабий тили луғати (лексикаси) таркибида қуйидаги аффикслар ёрдамида ясалган ўрин-жой билдирувчи отлар бор: -лоц (қумлоқ, тошлоқ, ўтлоқ), -зор (гулзор, дарахт- зор, лолазор...), -истон (гулистон, қабристон...), -дон (туздон, сиёҳдон, кулдон...), -хона (дарсхона, чойхона, қўихона...), -гоҳ (сайилгоҳ, сайргоҳ), -лик (ботқоқлик, жарлик).

Булардан -лоц, -зор, -истон, -дон, -лик қўшимчалари деярли маҳсулсиз ясовчиларга айланган ва қандай маъноли отлар ясаганлиги адабиётларда қахад этилган.

Буларнинг маҳсулсиз қўшимчаларга айланиши асли қандай хусусиятли сўзлардан жой номини билдирувчи сўз ясаганлиги билан изоҳланади. -лоц қўшимчаси бирор нарса кўп бўлган, ерни қоплаган жой маъноли сўз ясаган: қумлоқ тошлоқ каби. Ана шундай сўзлар ясалишига асос бўладиган янги сўзлар пайдо бўлмаётганлиги сабабли -лоц қўшимчаси билан янги сўз ясалиши ҳам йўқ. -зор қўшимчаси ҳақида ҳам шуни айтиш мумкин. Агар бу қўшимчалар ёрдамида сўз ясаш учун асос бўла оладиган янги-янги сўзлар юзага келса, улардан мазкур қўшимчалар ёрдамида янги сўзлар ясалиши, бу қўшимчалар ўз вазифасига киришиши — маҳсулли қўшим­чаларга айланиши мумкин.

-хона, -гоҳ қўшимчалари, гарчи сермаҳсул бўлмаса-да, ҳар ҳолда ўз вазифасини тўхтатмаган, улар билан янги сўз ясаш жараёни давом этмоқда, бинобарин, улар маҳсулли аффикслардир.

-хона аффикси. Бу аффикс (аффиксоид) сўз ясалиш асо- сидан англашилган нарса билан боғлиқ ҳолда амалга оттги- риладиган иш-фаолият жойини билдирувчи отлар ясайди: дарсхона, ишхона, тўйхона, сомсахона, қуртхона каби. -хона аффиксининг худци шу хусусияти асосида кейинги вақтларда ваколатхона, элчихона, гримхона, консулхона, почтахона, туғуруқхона, қабулхона, цўрщхона, ҳушёрхона, тажрибахона каби сўзлар ясалди.

Айтиб ўтдикки, -хона ёрдамида ясалган сўзлар у қадар кўп эмас. Бунинг сабаби ҳам унинг ўзига хос хусусияти билан, яъни сўз ясаш имконияти билан боғлиқ.

Маълумки, бу аффиксоид асли луғавий маъноли хона сўзидан келиб чиққан. Хона эса атрофи, уети берк жой бўлади. Худци шу белги-хусусият таъсирида -хона қўшимчаси бирор нарсага мўлжалланган ҳар қандай жойни эмас, балки асосдан англашилган нарса амалга ошириладиган хона (уй, бўлма ва ш. к.) ни билдирувчи отлар ясайди. Масалан, сайил- гоҳ сўзи ҳам жой билдиради. Лекин унинг ўрнида сайилхона сўзини қўллаб бўлмайди.

-гоҳ аффикси. Бу қўшимча асли форс-тожик тилларидан ўзлашган сайлгоҳ, сайргоҳ, жанггоҳ каби сўзлар таркибидагина бўлган. Ўзбек тилига оид дарслик ва қўлланмаларда -гоҳ қў­шимчаси қуйидагича таърифланади: От негизига қўшилиб, жой отини ясайди: қароргоҳ, дастгоҳ, сайргоҳ, даргоҳ. Баъзи дарслик ва қўлланмаларда -гоҳ қўшимчаси қандай отлар ясаши ҳақида умуман гапирилмайди, унинг ёрдамида сайргоҳ, жанггоҳ, даргоҳ, қароргоҳ сўзлари ясалиши қайд этилади, Яна айрим дарслик ва қўлланмаларда -гоҳ қўшимчаси сўз ясовчи қўшимчалар қаторида келтирилмайди ҳам. Шу айтилган- ларнинг ўзиданоқ маълум бўляптики, -гоҳ қўшимчасининг ҳозирги ўзбек адабий тилидаги вазифаси, унинг ёрдамида қандай маъноли, қандай хусусиятли сўзлар ясалиши аниқ белгиланмаган, булар ҳақида ягона бир фикрга келинмаган.

Бу қўшимчанинг ўзбек тилидаги вазифаси, унинг ёрда­мида ясалган сўзларнинг хусусиятлари ҳақида қуйидагиларни айтиш мумкин. Аввало, юқорида айтиб ўтганимиздек, бу қўшимча саксонинчи йилларга қадар форс-тожик тилларидан ўзлашган саноқли сўзлар таркибидагина бўлган, яъни ўзбек тилининг ўзида янги сўзлар ясаш учун қўлланмаган. Бу ўзлашма сўзларнинг айримларининг -гоҳ қўшимчасидан қолган қисми ўзбек тилида қўлланмайди (ўзбек тилида йўқ): дастгоҳ, даргоҳ каби. Шунинг ўзиёқ бу сўзларнинг айнан ўзбек тилида ясалмаганлигидан далолат беради.

Айрим сўзлар таркибидан (улар ҳам беш-олтита) -гоҳ қўшимчаси олиб ташланган қисми ўзбек тилида қўлланади, ўзбек тили луғат таркибига мансуб сўзлар ҳисобланади: сайргоҳ, {сайр), сайилгоҳ {сайил), жанггоҳ {жанг), қароргоҳ {қарор) каби. Шунинг таъсирида бу сўзлар ўзбек тилининг ўзида ясалгандек тасаввур пайдо бўлади. Қолаверса, сайилгоҳ — сайил қилинадиган жой, жанггоҳ — жанг бўладиган (жанг олиб бориладиган) жой маъносини билдиради. Демак, сайргоҳ, сайилгоҳ, жанггоҳ сўзларининг маъносини уларнинг таркибий қисмлари маъноси билан асослаш мумкин. Бу эса мазкур сўзларнинг ўзбек тилида ясалганлиги ҳақидаги тасаввурни яна ҳам кучайтиради, ҳатто бунга шуҳба қолдирмайди. Аслида бундай эмас, яъни сайргоҳ, сайлгоҳ, жанггоҳ сўзлари ҳам, худци дастгоҳ, даргоҳ сўзлари каби, ўзбек тилига тайёр ҳолда ўзлашган сўзлардир. Қароргоҳ сўзига эътибор берилса, буни сезиб олиш қийин эмас. Ҳозирги ўзбек адабий тилида қарор сўзи бор. Лекин қароргоҳ сўзининг маъноси қарор сўзи ва „гоҳ“ қисмининг маъносидан келиб чиқмайди {қароргоҳ сўзининг маъносини унинг таркибий қисмлари маъноси билан асослаб бўлмайди). Бу нарса қароргоҳ сўзининг тайёр ҳолда қабул қилинган ўзлашма сўз эканлигидан гувоҳлик беради.

Юқорида айтдикки, „гоҳ“ ўзбек тилида сўз ясовчи қўшим­ча деб қайд этилган дарслик ва қўлланмаларда, шунингдек, илмий ишларда ҳам бир-иккита, кўпи билан ўнга яқин айни бир сўзлар келтирилади. Айрим ишларда эса сўз ясовчи қўшимчалар қаторида „гоҳ“ келтирилмайди, умуман „гоҳ“ ёрдамида ўзбек тилида сўз ясалиши ҳақида гап йўқ. Мана булар ҳам ўзбек тилида аслида сўз ясовчи -гоҳ қўшимчаси бўлмаганлигидан, ўзбек тилида таркибида „гоҳ“ бўлган беш- ўнта форс-тожикча ўзлашма сўзлар қўлланганидан далолат берувчи фактлардир.

Хуллас, тўқсонинчи йилларгача нашр этилган ўзбек ти­лига оид дарслик, қўлланмаларда „гоҳ“нинг ўзбек тилида ўрин-жой оти ясовчи деб таърифланиши, умуман, сўз ясовчи деб қаралишини тўғри деб бўлмайди.

Ўзбек тилига давлат тили мақоми берилиши муносабати билан бу тилнинг луғат таркибини унинг ўз ички имконият- лари асосида, жумладан, сўз ясовчи воситалари ёрдамида янги сўзлар ясаш орқали ривожлантиришга кенг йўл очилди. Ана шу шароитда -гоҳ қўшимчаси ёрдамида ҳам янги сўзлар ясала бошланди. Бунинг учун асос (имконият)лар ҳам мавжуд эди.

Юқорида кўрдикки, сайргоҳ сўзи „сайр қилинадиган жой“, жанггоҳ сўзи „жанг бўладиган жой“ („жанг жойи“) маъно­сини билдиради. Бу типдаги ўзлашма сўзларнинг „гоҳ“ қўшилган қисми ўзбек тилида мустақил сўз ҳолида мавжуд- лиги ва жанггоҳ, сайргоҳ, оромгоҳ сўзларининг маъносини уларнинг жанг+гоҳ, сайр+гоҳ, ором+гоҳ қисмлари билан асослаш мумкинлиги, бу сўзларнинг ҳаммасида унинг гоҳ қисми бир умумий маънога („жой“ маъносига) эгалиги бу сўзларнинг жанг, сайр, ором қисмини сўз ясалиш асоси, гоҳ қисмини сўз ясовчи элемент (қўшимча) қилиб, жанггоҳ, сайргоҳ, оромгоҳ, сайилгоҳ сўзларини эса ўзбек тилининг ўзида ясалган сўзлар (ўзбек тилининг ясама сўзлари) қилиб кўр- сатади. Бунинг натижасида маъносида ҳаракат-ҳолат акс этадиган сайил, сайр, жанг, ором типидаги бошқа сўзлардан гоҳ ёрдамида сайилгоҳ, сайргоҳ, жанггоҳ, оромгоҳ типидаги янги сўзлар ясашга йўл очилади ва тўқсонинчи йилларнинг бошларидан шундай ясама сўзлар пайдо бўла бошлайди. Мисоллар: Юнусобод Оқтепаси (собиқ Қоронкўл тепалик- лари) атрофида яна иккита цатлгоҳ бўлган. (,ўзб. адаб. в а санъати“ газ.) ... оммавий томошагоҳлар хўжалик юритиш- нинг янгича шароитларида иш олиб бориб, маълум муваффа- қиятларни қўлга киритмоқдалар. ( ўзб. адаб. ва санъати “газ.) Келажагимиз бўлган болаларнинг... кўркам масками, замонавий ўйингоҳи —,Диснейленд “ дам олиш боғи шаҳар аҳли учун энг катта совғалардан бири бўлди. (ўзб. овози “ газ.)

Келтирилган мисоллардаги томошагоҳ, қатлгоҳ, ўйингоҳ сўзлари сайргоҳ, жанггоҳ типидаги ясама сўзлардир. Фарқ фақат шундаки, томошагоҳ, қатлгоҳ, ўйингоҳ сўзлари ўзбек тилининг ўзида ясалди. Бунда томоша, қатл, ўйин сўзлари сўз ясалиш асоси, -гоҳ эса сўз ясовчи қўшимча бўлиб қат- нашди. Томошагоҳ, қатлгоҳ, ўйингоҳ сўзларининг маъноси уларнинг таркибий қисмлари маъносидан келиб чиқади, бинобарин, улар сўз ясалиш маъносига эга. Шу тариқа -гоҳ нинг ўзбек тилида сўз ясовчилик фаолияти бошланди, ўзбек тилида -гоҳ морфемаси юзага келди.

Юқорида кўрдикки, таркибида „гоҳ“ бўлган сайилгоҳ, жанггоҳ сўзларининг сайил, жанг қисмлари, шунингдек, - гоҳ қўшимчаси ёрдамида янги ясалган ўйингоҳ, қатлгоҳ, томо- шагоҳ сўзларининг ўйин, қатл, томоша қисмлари (сўз ясалиш асоси) мазмунида ҳаракат-ҳолат акс этади. Аниқроқ қилиб айтганда, -гоҳ қўшимчаси ёрдамида шундай хусусиятга эга бўлган сўзлардангина ўрин-жой маъноли сўзлар ясалган. Лекин гоҳ қўшимчаси ўзбек тилида сўз ясаш фаолиятининг бошларидаёқ мазмунида ҳаракат-ҳолат бўлмаган сўзлардан ҳам сўз ясаганлигини кузатиш мумкин. Масалан: Қайта тайёрлаш ва малака ошириш илмгоҳларида ... . (Газетадан) ...бошқарув билимгоҳларида сиёсий щтисоддан ва бошқа шаклларда бўлиши мумкин... . (Газетадан) Ўша юк машинаси- нинг йўл варақаси ДХҚнинг ҳужжатгоҳида сақланиб қолибди. (,ўзб. овози“ газ.) Мисоллардаги илмгоҳ, билимгоҳ, ҳужжатгоҳ сўзларининг маъноси, аслида уларнинг сўз ясалиш асоси (илм, билим, ҳужжат сўзлари) ва -гоҳ қўшимчаси маъносига тенг: илмгоҳ — илм жойи (илм маскани), билимгоҳ — билим жойи (билим маскани), ҳужжатгоҳ — ҳужжат жойи. Илм, билим, ҳужжат сўзларининг мазмунида (семантикасида) ҳаракат- ҳолат йўқлиги туфайли илмгоҳ, билимгоҳ, ҳужжатгоҳ сўзлари қисмларининг маъноси қўшилувидан ҳаракат-ҳолат тушунчаси реаллашмайди. Лекин мантиқан шу сўзлар ифода- лайдиган маънога мос ҳаракат-ҳолат реаллашади. Масалан, илмгоҳ — илм жойи (илм маскани) — илм олинадиган жой, илм бериладиган жой (даргоҳ) деганидир; ҳужжатгоҳ — ҳужжатлар жойи — ҳужжатлар сақланадиган жой демакдир. Ҳаракат-ҳолатнинг ана шундай мантиқий келиб чиқиш (мантиқан ифодаланиш) имконияти илм, билим, ҳужжат каби сўзлардан -гоҳ қўшимчаси ёрдамида янги сўз ясаш учун йўл очади.

Шу ўринда бир ҳодисани қайд этиб ўтишга тўғри келади, яъни -гоҳ қўшимчаси ёрдамида ясаладиган сўзларга асос бўладиган сўзларнинг (сўз ясалиш асосларининг) баъзилари муайян (конкрет) ҳаракат-ҳолатни билдирса, айримларининг маъноси умумий характерда бўлади. Сайил, жанг сўзлари билан ўйин сўзини қиёсланг: ўйин умумийлик хусусиятига эга, болаларнинг турли хил машғулотлари, спортдаги турли бел- лашувлар ва бошқаларни билдиради. Бундай хусусиятли сўз­лардан -гоҳ қўшимчаси ёрдамида ясалган сўзлар ҳам муайян бир ҳаракат бўладиган жой маъносини эмас, умуман, ўйинлар ўтказиладиган, ҳатто, болалар ўйнаши учун хосланган жой маъносини билдиради. (Мисолини юқорида кўрдик). Шунинг учун ҳам бундай сўзларни терминлар қаторига киритиш, ўйиннинг махсус бир тури учун хослаштирилган жойни, шундай жой ҳақидаги тушунчани аниқ ифодалайдиган термин ёки терминлар билан алмаштириш мумкин эмас. Масалан, стадион сўзини ўйингоҳ сўзи билан алмаштиришга уриниш мутлақо нотўғри, номақбул ҳаракатдир.

Мазмунида ҳаракат-ҳолат акс этмайдиган асослардан - гоҳ қўшимчаси ёрдамида ясалган сўзларнинг маъноси жуда умумий бўлиб, аниқ, муайян бир жойни ифодалай олмайди. Масалан, билимгоҳ сўзи, умуман „билим маскани“, „билим даргоҳи“ деган маънони билдиради. Бу маскан мактабми, техникумми ёки олий ўқув юртими — ноаниқ. Шунингдек, илмгоҳ, билимгоҳ сўзлари олдидан олий сўзи қўлланганда „олий ўқув юрти“ маъноси ифодаланади. Лекин унинг институт ёки университет экани аниқ бўлмайди. Худди шу ҳодиса - гоҳ қўшимчаси ёрдамида ясалган илмгоҳ, билимгоҳ, ҳужжатгоҳ каби сўзларни терминлар қаторига киритиш ва уларни амалда истеъмолда бўлган, тушунчани аниқ ифодалайдиган инсти­тут, университет сўзлари билан алмаштиришга уриниш ҳам асоссиздир.

Хуллас, -гоҳ қўшимчаси ёрдамида янги сўз ясашда -гоҳ қўшимчаси ва сўз ясалиш асосининг хусусияти (қандай хусусиятли сўзлардан бўлиши), яъни сўз ясалиш имконияти билан ҳисоблашиш шарт.

**Мавҳум от ясовчилар**

Ҳозирги ўзбек адабий тилида мавҳум от ясаш учун қўлланаётган маҳсулли аффикслар -лик, -чилик, -в, -ш аффиксларидир. Мавҳум от ясаган баъзи аффикслар ўз вазифасини тўхтатган, маҳсулсиз аффиксларга айланган. Масалан, -м {билим, тузум, чидам, тўзим), -ч {ишонч, севинч, ўкинч, қўрқинч) ва бошқалар.

-лик аффикси. Бу аффикс от, сифат ва равиш туркумига оид сўзлардан от ясайди. Сўз ясалиш асосининг қайси сўз туркумига оидлиги, шунингдек, айни туркумга оид сўзлар­нинг маъно хусусиятига қараб -лик аффикси сўз ясалишининг турли типига оид отлар ясайди.

I. От туркумига оид сўзлардан, сўз ясалиш асоси анг- латган шахе, нарса-предметнинг хусусияти билан боғлиқ ҳолда, турли типдаги отлар ясайди.

-лик қўшимчаси ёрдамида отлардан ясалган сўзларнинг таҳлили шуни кўрсатадики, уларнинг асосий қисмини шахе отларидан ясалган сўзлар ташкил этади. Сўз ясалиш асоси- нинг қандай маъноли шахе отларидан бўлишига қараб улардан -лик аффикси ёрдамида ясалган сўзлар турли типдаги сўзлар гуруҳини ташкил этади.

1. Туғишганлик, қариндошлик номларига (ота, ака, амма каби сўзларга) қўшилиб, асосдан англашилган қариндошлик (туғишганлик) муносабатини билдирувчи от ясайди: оталик, оналик, акалик, укалик, опалик, сингиллик, аммалик, эрлик, хотинлик каби. Бу типда янги от ясалиши йўқ. Сабаб шуки, қариндошлик (туғишганлик)ка оид янги тушунчалар ва уларни ифодаловчи янги сўзлар юзага келаётгани йўқ.

Бу типдаги сўзларнинг айримлари янги маъно касб этган ва уларнинг маъносини ясама сўзнинг таркибий қисмлари маъноси билан асослаб бўлмайди. Масалан, Оналик ва болаликни муҳофаза қилиш жумласидаги оналик ва болалик сўзларининг маъноси рус тилидан „защита материнства и детства" бирикмасини калькалаш жараёнида юзага келган.

1. Киши ҳаёти (умри)нинг маълум белги-хусусиятлар билан характерланувчи даврини (босқичини) билдирадиган сўзлардан шахе ҳаётининг шу даври (босқичи) номини бил­дирувчи отлар ясайди: болалик, ўсмирлик, йигитлик, куёвлик каби: Аваз саройда кечган йигитлик йилларини эслади. (С. Сиёев) Ёшлик, кексалик сўзлари ҳам шу типда ясалган: Ёшликда берган кўнгил. Кексалик гаштини сурмоқ.

-лик қўшимчаси билан ясалган айрим сўзлар юқоридаги ҳар иккала бандда қайд этилган маънони билдира олади: қизлик, келинлик каби. Бунинг сабаби сўз ясалиш асосининг (қиз, келин сўзларининг) икки хил маънога эгалигидир, яъни уларнинг ҳар икки маъносида сўз ясалади.

1. Шахснинг амал-унвон, вазифа-даражаси нуқтаи наза­ридан атовчи (директор, мудир, лаборант каби) сўзларга қўшилиб, асосдан англашилган амал, унвон номини бил- дирувчи от ясайди: президентлик, директорлик, мудирлик, лаборантлик каби: Бири раисликдан, бири бригадирликдан тушганига олти йил бўляпти. (Ў Ҳошимов)

Юқоридаги уч бандда (айниқса 1- ва 2- бандда) қайд этилган турдаги сўз ясалиши у қадар кўп эмас.

1. Касб эгасини билдирувчи (наққош, муаллим, ҳаммол, пахтакор, чорвадор каби) сўзларга қўшилиб, касб-ҳунар номини билдирувчи от ясайди: рассомлик, актёрлик, шоли- корлик, савдогарлик, ҳаммоллик. Бу турдаги сўзлар жуда кўп учрайди. Сабаби шундаки, ҳаётда касб-ҳунарнинг тури кўп ва уларни бажарувчи шахсни билдирувчи сўзлар (шахе отлари) кўп. Шахе отларидан эса -лик аффикси ёрдамида кўриб ўтилган типдаги отлар ясалади.
2. -хўр, -хон аффикслар и билан ясалган айрим шахе отларига қўшилиб, асосдан англашилган нарса билан боғлиқ бўлган ишни бажаришни, шу иш — машғулот номини бил­дирувчи от ясайди: норинхўрлик, шафтолихўрлик, шеърхонлик, китобхонлик каби.

Кўриниб турибдики, бундай ясама сўзларнинг асоси (норинхўр, шеърхон) биринчидан, касб эгасини билдирмайди, иккинчидан, сўз ясалиш асоси билдирган иш-ҳаракат, одатда, кўпчилик билан бўладиган хатти-ҳаракат ҳисобланади. Шунинг учун ҳам уларга -лик аффиксини қўшиш билан ясалган сўзлар кўпчилик (бирдан ортиқ одам) билан бўла­диган ишни билдиради.

1. -боз, -параст қўшимчаси билан ясалган шахе отига қўшилиб, асосдан англашилган белги-хусусият, одат номини билдирувчи отлар ясайди: аризабозлик, буйруқбозлик, маж- лисбозлик, майпарастлик каби.
2. Касб эгасини билдирувчи сўзларга қўшилиб, шу касб- ҳунар эгалари фаолият кўрсатадиган (шу касб-ҳунарга оид) жой (ҳудуд) маъносини билдирувчи от ясайди: заргарлик, темирчилик, сартарошлик каби: Барибир Маҳкам тинмайди, тацачиликка тушиб бир чети учган сандон кўтариб келди. (Р. Файзий) Узоқ демасангиз, эринмасангиз кўнчиликка бориб териларни бир қараб чщинг. (А. Қаҳҳор) Ҳозирги вақгда -лик аффикси ёрдамида бу типдаги янги сўз ясалиши деярли йўқ даражада.

97

1. Сифат ва равишларга (белги билдирувчи сўзларга) қўшилиб белги оти ясайди: *қизиллик, семизлик, хурсандлик, аниқлик, бемаънилик, тезлик, мардлик, хафалик, кўнгилсизлик, мустақиллик, сахийлик* каби.

7 — А. Хожиев

Сифатлар шахе ёки предметнинг турли хил: ранг-тус, маза- таъм, характер-хусусият каби жиҳатдан бўлган белгиларини билдиради. Шунга кўра, қандай турдаги сифатларга қўшилиншга қараб, -лик аффикси ёрдамида ясалган белги отларининг маъноси янада конкретлашуви мумкин. Масалан, шод, тинч каби сўзларга қўшилиб, асосдан англашилган белги номини билдиради: шодлик, тинчлик, эркинлик, хурсандлик, тенглик, танглик, очлик, тўқлик каби; шахенинг характер, хусусият, қилиқ жиҳатидан белгисини билдирувчи сифатлардан ясалган отлар асосдан англашилган характер-хусусият, қилиқ, хатти-ҳаракат номини билдиради: олифталик, эзмалик, айёрлик, ахлоқсизлик, аҳиллик, бачканалик, жасурлик, камтарлик, лаганбардорлик, ношукурлик, хиралик, эркалик, ўжарлик, ҳовлиқмалик ва б.

-лик аффикси рус тилидан ўзлаштирилган сифатлардан ҳам белги оти ясайди: объективлик, актуаллик, принципиаллик, принципсизлик ва бошқалар.

Рус тилидан калька йўли билан ўзлаштириш жараёнида ҳам -лик аффикси ёрдамида ясалган кўпгина белги отлари юзага келди: аъзолик, муситифлик, кишилик, сафарбарлик, ҳаваскорлик, ўриндошлик, ҳафталик, беш йиллик, шанбалик ва бошқалар.

Маълум бўлдики, -лик қўшимчаси ёрдамида сифат, равишлардан ясалган сўзлар ҳам кўп миқдорни ташкил этади ва бундай сўзлар ясалиш жараёни давом этмоқда. Сабаби — бундай отлар ясалишига асос бўладиган сўзларнинг кўплиги ва янги-янгиларининг пайдо бўлаётганидир.

Оғзаки нутқда, шунингдек, ёзма манбаларда ҳам феълнинг ҳаракат номи шаклининг -лик қўшимчаси билан қўлланиши ҳоллари учрайди: бормоқлик, боришлик каби: ... ўзлари эришган барча яхшиликларга бошқаларнинг эришмоқликларини ҳам соғинадилар . (Газетадан)

Айрим ишларда бу ҳолни ҳам от ясалиши деб қарайдилар. Аслида эса бу ҳолни, ҳозирги ўзбек адабий тили нуқтаи назаридан, -лик аффиксинияг ортиқча қўлланиши деб баҳолаш керак[[22]](#footnote-22).

-чилик аффикси. Бу аффикс шахе оти ясовчи -чи ва мавҳум от ясовчи -лик аффиксининг бирикувидан ҳосил бўлган аффиксдир (-чи+лик —-чилик). У, асосан, отлардан, шунингдек, белги билдирувчи сўзлардан қуйидаги маъноли отлар ясайди:

1. Сўз ясалиш асоси билдирган нарса (шахс)ларга хос ўзаро муносабат, шу муносабатни акс эттирувчи хатти- ҳаракат, фаолиятни билдирувчи отлар ясайди: *қўшничилик, қудачилик* (*қуда-андачилик*), *қариндошчилик* (*қариндош- уруғчилик), ошначилик* (*ошна-оғайничилик*) каби: *Яхши қўш­ничилик, ўзаро манфаатли ҳамкорликни ривожлантириш ... . (,ўзб. овози“ газ.) Бу, Соип билан ўртоқчилик нима бўлади энди, Шавкатвой? (Қамчибек Кенжа) Лавозимларни таниш- билишчилик, ошна-оғайнигарчилик асосида тақсимлашга йўл очилган. („Туркистон “ газ.)*
2. Сўз ясалиш асоси билдирган нарсага хос тарздаги, шу билан характерланувчи иш-фаолиятни, хатти-ҳаракатни билдирадиган отлар ясайди: *Узоқ давом этган қуллуқчиликни енгиб ўтишни осон деб билманг. (,№ил. тикланиш “ газ.) Шунингдек, ишбилармонлик оқилона иш юритиш ва таваккал- чилик ҳамдир. („Тошкент оқш. “ газ.) Танқид саҳасида саводсизлик ва ур-йиқитчиликка ўт очайлик. (Ойбек)*

Калькалаш йўли билан юзага келган штурмчилик, андо- зачилик, маҳаллийчилик каби сўзлар ҳам шу типда ясалган.

*-чилик* аффикси, асосан, отлардан шу типдаги отлар ясай­ди. Лекин сифат ва сифатдошнинг *~{а)р* аффиксли шаклидан ясалган сўзлар ҳам учрайди: *Юзакичилик ва ҳавойиликка қар- ши. (Газетадан) Равшанки, ўзибўларчилик ғовлаб кетган жойда бутун куч ва ғайрат йиғим-теримга сафарбар этилмаган. (,ўАуштум“ журн.)*

-чилик аффикси ўз тилга оид сўзлардан ҳам, рус тилидан ўзлашган сўзлардан ҳам шундай маъноли отлар ясайверади. Масалан, кустарчилик, партизанчилик сўзлари шу типдаги ясама сўзлардир.

-чилик аффикси бу вазифасида ҳам фаол сўз ясовчи ҳисобланади. Бу нарса -чилик аффиксига хос маънонинг ўзи ва тилимизда қайд этилган типдаги отларнинг ясалишига асос бўладиган сўзларнинг кўплиги билан изоҳланади.

„чилик“ товушлар комплекси баъзи сўзларда икки муста­қил аффиксга (-чи ва -лик аффиксларига) ёки кўриб ўтилган маъноли сўз ясовчи яхлит бир {-чилик) аффиксга тенг бўлиши мумкин: чайқовчилик — чайқовчи иши (чайқовчилик қилмоқ). Бу сўзнинг морфем таркиби: чайқов + чи + лик; чайқовчилик чайқов иши, олиб сотиш иши (чайқовчиликни тугатмоқ). Бу сўзнинг морфем таркиби: чайқов+чилик.

ОО

-лик аффиксининг маъно ва вазифаси тахдилида кўрдик- ки, бу аффикс маълум бир иш, касб-ҳунар эгасини (игу касб билан шуғулланувчи шахсни) ангяатувчи сўзга қўшилиб/асос- дан англашилган шахсга (касб эгасига) хос иш, машғулот маъносини билдирувчи от ясайди: деканлик, акушерлик, ўқитувчилик каби. Шундай маъноли от ясалишида -лик аф- фиксидан истисносиз фойдаланиш мумкин. Лекин ўқитув­чилик, темирчилик каби сўзлардаги -чилик қисмини бир аффикс деб тасаввур этиш таъсирида бўлса керак, маълум иш, касб эгасини билдирувчи сўзлардан -лик аффикси ёрда­мида кўриб ўтилган маънодаги от ясалиши мумкин бўлгани ҳолда унинг ўрнида -чилик аффиксини қўллаш ҳоллари уч- райди: косибчилик, савдогарчилик каби: Мактабларда ҳунар- мандчилик ишлари. (Газетадан) Отасининг бутун умри мар- дикорчилик билан ўтган. (Газетадан) Кўктерак Пўлат бўлисида яшайдиган уйғурларнинг сони 1000 чамасида бўлиб, булар мардикорчилик, деҳқончилик, оитазлик, новвойчилик ва шунга ўхшаш майда ҳунарлар билан тирикчилик қилиб келмоқдалар. (Газетадан) Кейинги мисолдаги мардикорчилик, оитазлик, новвойчилик сўзларининг мардикор, оитаз, новвой қисмлари бир хил хусусиятли, яъни учаласи ҳам муайян бир иш, ҳунар- машғулот билан шуғулланувчи шахе маъносини билдиради. Бинобарин, шундай шахсга хос иш (фаолият) маъносини билдирувчи сўзнинг ясалиши бир типда бўлиши — ҳар учала сўз -лик аффикси ёрдамида ясалиши керак эди: мардикорлик, оитазлик, новвойлик каби.

Умуман, айтилган сўзларнинг -лик аффикси ёрдамида ясалиши умумий ва адабий меъёрга мос ҳисобланади, Саноқ­ли сўзларда учрайдиган -чилик аффикси ёрдамидаги ясалиш кўпроқодций сўзлашувга хосдир. Масалан, новвойчилик эмас, балки новвойлик типидаги ясалиш адабий меъёр ҳисобланади. Фақат бир-икки сўздагина -чилик аффикси ёрдамидаги ясалишни, умумий ҳолатдан истисно тарзида, асосий вариант ҳисоблаш мумкин бўлади: косиблик эмас, косиб­чилик асосий вариантдир. Баъзи сўзларда ҳам икки вариант- нинг қўлланаётганини кузатамиз: Миркарим болалик чоғидаёқ савдогарликка ўрганди, гилам навларини ажратадиган бўлди. (П. Турсун)

* *Марғилонга нима юмуш билан келган эдингиз?*
* *Савдогарчилик билан, тақсир. (А. Ҳодирий)*

*Ҳар бир иш ўз вақтида ярашади, лекин ўшанда ҳам дўконга эрта бориб, кеч қайтаман. Савдогарчиликнинг тамоили шу... . (Ойбек) Мардикорлик, ҳаммоллик, қоровуллик, хизматкорлик... ҳаммаси қўлимдан келади. (Б. Раҳмонов) У ўз умрида ўн йиллаб мардикорчилик, ўн йиллаб ҳаммолчилик ... билан тирикчилик қилган эди. (Ойбек) Ҳайкалтарошлик ва меъморчилик институти. („Тошкент оқш. “ газ.) Лоҳурдаги Шоҳи Қалъа тарихий-меъморлик мажмуини... . („Ўзб. адаб. ва санъати“ газ.) ...зардўзлик, кулолчилик, наццошлик, мискарлик сингари тўгараклар ишлаб турибди. (,Ҳалқ сўзи “ газ.)* Бундай сўзлар­нинг айримларидан (жумладан, *савдогарлик* — *савдогарчилик, боғдорлик — боғдорчилик* сўзларидан) *-чилик* аффикси билан ясалувчиси асосий вариантга айланяпти.

Айрим сўзларнинг ўзида маълум бир белги билан харак- терланувчи иш, хатти-ҳаракат, қилмиш ифодаланади. Мае., жиноят сўзи. Шу сабабли уларга -чилик аффиксининг қўшилиши ортиқчадек, тўғри эмасдек туюлади. Лекин -чилик аффиксининг қўшилиши билан асосдан англашилган типдаги (шундай) иш, хатти-ҳаракат маъноси аниқ ифодаланади. Бир мисол: Маънавий маданиятнинг таназзули давом этмоқда, жиноятчилик кўпайиб бормоқда. (Газетадан)

1. Асосдан англашилган нарса етиштириладиган, тайёр­ланадиган соҳани билдирувчи от ясайди: *балиқчилик, бўрдоқи- чилик, ипакчилик, паррандачилик, сабзавотчилик, тамакичилик, узумчилик, уруғчилик, қоракўлчилик, ғаллачилик* каби.

*-чилик* аффиксининг бу маъноси биринчи пунктда кел- тирилган маъноси асосида келиб чиққан. Буни шунда ҳам аниқ сезиш мумкинки, кўриб ўтилган типдаги (*пахтачилик, узумчилик* каби) сўзлар аниқловчи вазифасида келганда биринчи пунктда кўрсатилган маънони ифодалайди: *пахта­чилик бригадаси, шоличилик хўжалиги* каби: *Дончилик хўжалиги ва ем-хашак етиштириш учун пухта база бўлган қўриқ ерларнинг ресурслари амалда битмас-туганмасдир. („Тош. ҳақ. “ газ.) Тахиатош паррандачилик фабрикасида янги қувватлар ишга туширилди... . („Тош. ҳақ. “ газ.)*

Шу типдаги сўзлар иштирок этган гап таркибида соҳа сўзининг қўлланиши мумкинлиги ҳам айтилган фикрни яна бир тасдиқловчи факт бўла олади: Партия йиғилишларида деҳқончилик, боғдорчилик, чорвачилик ва бошқа соҳаларда меҳ- нат унумдорлигини оширишга эътибор бериш талаб этилади. („Тош. ҳақ. “ газ.).

Демак, соҳа сўзини қўллаш талаб этиладиган ҳолларда ҳозир ҳам шу сўз қўлланади. Кўпчилик ҳолларда эса бу маъно -чилик аффиксининг ўзи воситасида ҳам реаллашаверади.

Бу типдаги сўзларнинг айримларида охирги -лик аф- фиксидан қолган қисми мустақил сўз сифатида қўлланиши мумкин. Шу туфайли уларда -чи ва -лик мустақил аффикс - лардек туюлади. Мае., узумчилик узумчи сўзидан, ипакчилик ипакчи сўзидан -лик аффикси ёрдамида ясалгандек кўринади. Аслида эса бундай эмас. Чунки, биринчидан, касб эгасини билдирувчи сўзга (шунингдек, -чи аффикси билан ясалган шахе отига) -лик аффиксининг қўшилишидан касб оти ясалади: -чилик аффикси ёрдамида эса соҳа оти ясалади. Қиёсланг: ўқитувчи+лик — касб, пахта+чилик — соҳа (қишдоқ хўжалигининг пахта етиштириш билан шуғул­ланувчи соҳаси).

Иккинчидан, пахтачилик, ғаллачилик каби кўриб ўтилган типдаги сўзларнинг -лик аффиксидан қолган қисми мустақил сўз сифатида қўлланиши Мумкин бўлса-да, лекин буларда - чи аффикси эмас, балки -кор аффикси ёрдамида шахе оти ясалиши асосий ҳолат ҳисобланади. Масалан, пахта, ғалла сўзларидан пахтачи, ғаллачи типидаги от ясалиши эмас, балки пахтакор, ғаллакор типидаги от ясалиши асосий вариантдир. Бу сўзларда -кор аффикси ўз маъно ва вазифасини сақлагани учун уларга -лик аффиксини қўшиш билан касб оти ясалади, лекин соҳа билдирувчи сўз ясалмайди. Мае., пахтакорлик касб отидир. Пахтачилик сўзига хос маънода (яъни соҳа оти маъносида) пахтакорлик сўзи қўлланмайди. Демак, бу белги ҳам иш-фаолиятнинг маълум бир соҳасини билдирувчи пахтачилик, уруғчилик каби сўзлардаги -чи шахе оти ясовчи мустақил аффикс эмаслигини, балки бундай сўзларда -чилик бир бутун ҳолда бир аффикс эканини кўрсатади.

Ниҳоят, учинчидан, кўриб ўтилган типдаги, яъни соҳа билдирувчи отларнинг кўпгина қисмида -чилик яхлит бир аффикс сифатида ажралади, яъни уларнинг -лик аффиксидан қолган қисми мустақил сўз сифатида қўлланмайди. Масалан, бўрдоқи — бўрдоқичилик; парранда — паррандачилик сўзлари бор, лекин бўрдоқичи, паррандачи сўзлари йўқ. Бу факт ҳам ҳозирги ўзбек тилида иш-фаолиятнинг маълум соҳасини билдирувчи бир бутун ҳолдаги -чилик аффикси борлигини тасдиқлайди.

-лик аффиксининг маъно ва вазифаси таҳлил этилганда кўрдикки, у бирор иш, касб-ҳунар эгасини англатувчи шахе отларидан шу касб-ҳунарни, шу касб-ҳунарга хос ишни билдирувчи сўз ясайди: темирчилик, заргарлик, пахтакорлик каби. Буларда сўз ясалиш асоси муайян бир касб-хунарнинг эгасини (шахе отини) билдиради. Шу туфайли уларга -лик аффикси қўшилиши билан ясалган сўзлар ҳам муайян бир касб-ҳунарга оид иш-фаолиятни билдиради. Ана шу сўзлар­нинг „тармоқ“, „соҳа“ тушунчаси бор. Демак, бу сўзларда „тармоқ“, „соҳа“ тушунчаларининг воқеаланишида касб- ҳунар эгасини билдирувчи аффикс (масалан, -чи аффикси) ва -лик аффикси иштирок этади. Лекин, биринчидан, даст- лабки даврларда бу аффиксларнинг ҳар бири ўз маъно ва вазифасида (мустақил аффикслар сифатида) қўлланган. „Тармоқ“, „соҳа“ тушунчаси эса уларга хос маънолар асосида воқеланган. Ана шу нарса, яъни „тармоқ“, „соҳа“ тушунча- сининг -чи ва -лик аффиксларига хос маънолар асосида реаллашуви (шу тушунчанинг реаллашувида ҳар икки аффикс иштирокининг шартлиги) уларнинг „соҳа“, „тармоқ“ маъносини ифодаловчи аффикс сифатида тасаввур этили- шига, шу асосда уларнинг бирлашувига, шундай маънони ифодаловчи қўшма аффиксга (бир аффиксга) айланишига сабаб бўлган.

Шуни ҳам айтиб ўтиш керакки, халқ хўжалигининг ҳозирги мавжуд бўлган соҳалари (тармоқлари) илгарилари Ўзбекистонда бўлмаган. Шу туфайли „соҳа“ маъносини ифодаловчи сўзга эҳтиёж ҳам бўлмаган. Кейинги даврларда халқ хўжалигининг ривожланиши натижасида унинг йирик- йирик соҳалари, ҳар бир соҳанинг эса кўплаб тармоқлари (ички соҳалари) юзага келди. Бу ҳол, ўз-ўзидан, тилда улар­нинг атамаси бўлишини, шу соҳаларни билдирувчи сўзлар яратилишини талаб этади. Бу талабнинг амалга ошувида эса, юқорида кўриб ўтганимиздек, -чи + -лик аффикслари бирикмасидан фойдаланиш имкони бор эди ва касб-ҳунар, иш-фаолиятнинг маълум соҳасини билдирувчи сўзларни ҳосил этишда -чилик аффиксидан кенг фойдалана бошланди. Масалан, илгари Ўзбекистонда ипак, ғалла, узум ва бошқа кўпгина маҳсулотлар етиштирилган (шуларни етиштириш билан шуғулланиш бўлган). Лекин улар қишлоқ хўжалиги­нинг махсус соҳалари сифатида бўлмаган. Бинобарин, шундай соҳани ифодаловчи сўз ҳам бўлмаган. Шундай соҳаларнинг юзага келиши билан уларни ифодалаш (аташ) ҳам бошланади. Лекин бу ҳодисанинг янги бўлганидан ва тил имкониятлари етарли ўрганилмаганлигидан уларни ифодалашда ҳар хил- ликлар, хатоликлар ҳам бўлган. Қуйидаги бир фактга эътибор берайлик: Пахтачилик, мол боқишни сўнг боқчачиликни ҳам узум экиш ишлари юритилур (ТКФ 5 қ. б.). Кўриниб турибдики, тўрт соҳа (пахтачилик, чорвачилик, боғдорчилик ва узум- чилик) ҳақида гап боряпти. Лекин улардан иккитаси (икки соҳа, яъни пахтачилик ва боғдорчилик) -чилик аффикси ёрдамида ясалган сўз билан ифодаланяпти. Қолган иккитаси эса бошқа усул (мол боқиш, узум экиш) билан ифодаланган. Бу эса -чилик аффиксининг сўз ясаш имконияти (унинг маъно ва вазифаси) етарли белгиланмаганлиги оқибати деб қара- лиши мумкин. Лекин ҳозирги ўзбек адабий тилида -чилик аффиксининг соҳа отини билдирувчи сўзни ясаш вазифасига эгалиги аниқ ва шу типдаги сўзларнинг ясалишига худди шу аффиксдан кенг фойдаланилади. Қуйидаги сўзларнинг ўзиёқ бунга далил бўла олади: деҳқончилик, уруғчилик, пахтачилик, боғдорчилик, узумчилик, лимончилик, ипакчилик, ғаллачилик, сабзавотчилик, полизчилик, тамакичилик, чорвачилик, йилцичилик, қўйчилик, қорамолчилик, наслчилик, чўчҳачилик, қуёнчилик, балиқчилик, паррандачилик ва бошқалар.

Маълум бўладики, -чи ва -лик аффикслари бутунлигида „соҳа“, „тармоқ“ тушунчасини ифодалаш имкон-асоси борлиги ва халқ хўжалигининг жуда кўп соҳаларининг юзага келиши -чи ва -лик аффиксларининг бир аффикс (қўшма аффикс) ҳолига келишини тезлаштиради ва шундай маъноли от ясовчи сермаҳсул аффиксга айланишига сабаб бўлади.

1. Асосдан англашилган нарса-ҳодиса, белги билан харак- терланувчи ҳолатни билдирувчи от ясайди: *маъмурчилик, тўкинчилик, арзончилик, пишиҳчилик, қийинчилик, қим- матчилик* каби: *Бу қозон хонадошардаги тўқчиликнинг ҳам, йўцчиликнинг ҳам гувоҳи. (С. Сиёев)*

Ҳозирги ўзбек тилида -лик аффикси билан ясалган айрим сўзлар ҳам шундай маъно ифодалаши мумкин. Қиёсланг: танглик — кенгчилик. Лекин бу хусусда қуйидагиларни айтиб ўтиш керак бўлади.

-лик аффиксининг -чилик аффиксига хос маъноли сўз ясаши ҳозирда бир-икки сўздагина учрайди. -чилик аффикси пайдо бўлгунга қадар бу маънода -лик аффикси қўлланган бўлса ҳам, лекин ҳозирги ўзбек адабий тилида -чилик аффикси маъно ва вазифа жиҳатидан бутунлай фарқли аффикс ҳисобланади. Унга хос маъно ва вазифада -лик аффиксини қўллаш тўғри бўлмайди. Шу туфайли бир вақтлар -чилик аффикси ўрнида -лик аффикси қўлланган бўлса, унинг ҳозирги ўзбек адабий тили нуқтаи назаридан меъёрий (тўғри) эмаслиги аниқ сезилади: Ана шу юқорида кўрсатилган цийин- ликларни кўз олдимизга келтирамиз . („Худосизлар“, 1928) 1917—1918 йилларда 17- йилги қурғоцликдан кейин ... . (ТФК 5 к. б.)

Баъзи сўзлардан *-чилик* аффиксига хос маъноли сўз ясалишида унинг ўрнида *-лик* аффиксини қўллаш ҳоллари ҳозирда ҳам учрайди ва бу нарса хато эмасдек туюлади. Мае., *-чилик* ва *-лик* аффикси ёрдамида айни бир сўздан ясалган қуйидаги мисолларни қиёслайлик: *Сенинг учун ҳар бир азоб- уқубатни тортишга тайёрман ва ҳар бир оғирликка чидайман. (С. Айний) Боланг туфайли ҳар қанча оғирчилик бўлса ўстингга ол. (А. Қаҳҳор) Шаҳодат муфтининг хурсандлигига қўшилмай, тунд ўлтирувчи Калоншоҳ, парвосиз қўлини оловга иситди. (А. Кр- дирий) Азиз меҳмоннинг хурсандчилиги учун кечқурун бир кўнгилхушлик қилсак. (М. Исмоилий) Ол, болам, ола қол, деган эди Ольга Петровна меҳрибонлик билан, Дилшодяна бешбадтар қизариб кетди. (М. Исмоилий) Айвонда ямоқ ямабўтирган онаси Гулсумбиби* ... *бошини кўтариб меҳрибончилик билан қизига қаради. (Ойбек)*

Лекин -лик аффиксининг -чилик аффиксига хос маънода қўлланиши баъзи сўзларда ва маълум матнларда унчалик хатодек туюлмаса ҳам, барибир, улардан ҳар бирини ўз вазифасида қўллаш, бу икки аффиксни маъно ва вазифасида аниқ фарқлаш керак бўлади. Бунда -лик аффиксининг белги- ҳолат отини (атамасини) билдиришини, -чилик аффиксининг эса асосдан англашилган нарса, белгининг реаллашуви, акс этиши билан боғлиқ ҳолатни билдириши асосга олиниши керак. Масалан, меҳрибонлик — меҳрибон сифатидан ясалган белги оти, яъни „меҳрибонга хос ҳис-туйғу“; меҳрибончилик — шундай ҳис-туйғунинг ифодаси бўлган ҳолат, шундай ҳис- туйғули муносабат маъносини билдиради. Ана шу маъно конкрет реаллашган ҳолларда -чилик аффикси ўрнида -лик аффиксини қўллаб бўлмайди: Салим оғанинг бундай мулойим рафтори, сўнгги йилларда кўринмаган меҳрибончилиги Жаҳон хонимнинг кўнглига таъсир этди. (М. Иброҳимов) ... ўртоцчилик алоқаларини бузган бўлардими. (У. Назаров) Ака-укачилик шунақа бўладими? (У. Назаров) Эсини танибдики, кўнгли тусаган нарса муҳайё. Лекин оғирчилик кўрмагани учун айбдорми ? (Э. Усмонов) Қуйидаги мисолда эса, аксинча, -чилик эмас, балки -лик аффикси билан сўз ясалиши тўғри бўлар эди: Айниқса, мусофирчилигим ёмон асар қилди. (А. Қодирий) Яна қуйидаги мисолдаги хафалик—хафачилик, хурсандлик-хур- сандчилик сўзларининг маъно хусусиятига эътибор беринг: Унинг нозик қирмизи юзида хафалик ... кўзларида ўйчанлик бор эди. (С. Анорбоев) Аммо бутун вужуди шундай қизиб кетган эдики, хурсандлик, хафалик каби оддий нарсалар ожиз ва ортщча бўлиб қолганди. (П. Қодиров) Ортиқча сарфу харажатлар ..., ёмон одатлар ажойиб анъаналаримизга соя солмоқда, хурсанд- чилик ўрнига хафачилик келтирмоқда. (,ўзб. овози“ газ )

Ҳозирги ўзбек адабий тилида -лик ва -чилик аффикслари ўзича мустақил, бошқа-бошқа аффикс бўлгани сабабли айрим сўзлардан -лик аффикси ёрдамида юқоридаги маъноли сўз ясалгани ҳолда ундан -чилик аффикси ёрдамида сўз ясалмайди ва аксинча. Қиёсланг: шодлик, дўстлик (шодчилик, дўстчилик сўзлари йўқ); қурғоқчилик, қаҳатчилик (қурғоқлик, қаҳатлик дейилмайди). Айрим сўзлардан бу аффикслар ёрдамида бошқа-бошқа маъноли сўзлар ясалади: пишиқлик -пишиқ- чилик, совуқлик — совуқчилик, қаттиқлик — қаттиқчилик, кўплик — кўпчилик ва б.

1. Бирор иш, ҳаракат-ҳодисанинг сабаби асосдан англа­шилган нарса эканини билдирувчи от ясайди. Бу маънодаги сўзлар отлардан ясалади: *ўзбекчилик, юртчилик* каби: *Қишлоқчилик эмасми, у балоғатга етиб-етмасдан, катта ёшдаги одамлар сафига қўшилди.* (*О. Мухторов) Кечирасиз, троллейбусчилик,* — *деб қўя қолди. (М. Исмоилий) Жигарчилик деб чидадим, энди эсингни йиғ. (Саид Аҳмад) Шукур, Ҳожи ака. Хизматчилик дегандай, юрибмиз. (М. Содиқов) Шамол- лабман шекилли ... Эрталаб қўтонга юпун борган эдим, қаричилик. („Тош. ҳақ. “газ.) Фарғоначилик, печка қуриб, уйни иситишга ўрганишмаган. (С. Анорбоев)*

Юқорида айтилганлардан ва келтирилган фактлардан маълум бўладики, нисбатан кейинги даврларда юзага келган- лигига қарамай -чилик аффиксининг вазифа доираси кенгай- ган. У барча маъноларида ўз тилга оид сўзлардан ҳам, рус тилидан ўзлашган сўзлардан ҳам янги сўзлар ясай олади. Сўнгги эллик йиллар давомида, мустақиллик шарофати билан юзага келган нарса-ҳодисаларни билдирувчи сўзларни ҳосил қилиш талаби билан, шундай нарса-ҳодисаларни ифодаловчи чет сўзларни ўзбекчаланггириш жараёнида -чилик аффикси ёрдамида сўз ясалиши фаоллашди. Қуйидаги мисолларга ҳам эътибор беринг: Шу тариқа Ҳусайн Бойқаро ҳукмдорлиги даври темурийлар сулоласининг энг ривожланган давлатчилигидан бири сифатида тарихга кирди. (,ўзб. адаб. ва санъати “газ.) Бу ердаги яна бир муҳим вазифа кишилар онгини боқимандачилик, текисчилик, тацсимчилик руҳиятидан холи қилишга, яъни иқтисодий тафаккурни шакллантиришга кўмаклашишдир. (,ўзб. овози“ газ.) Уларнинг ҳаммаси эскича марказчилик нуқтаи назаридан тайёрланган эди. (,ўзб. овози “ газ.)

Ҳозирги ўзбек тилида намгарчилик, оғайнигарчилик; етиш- мовчилик, келиитовчилик каби сўзлар ҳам қўлланади. Бундай сўзлардан айримларининг -чилик қўшимчасидан қолган қисми мустақил қўлланмайди, яъни ўзбек тилида бундай лексема (сўз) йўқ. Масалан, намгар, етиишов сўзлари йўқ. Шунгакўра, бундай сўзларнинг -гарчилик, -мовчилик қисми яхлитлигича бир аффиксдек туюлади. Аслида ўз маъно ва вазифасига эга бўлган -гарчилик, -мовчилик морфемаси (сўз ясовчи аффикс) йўқ.

Аввало, бундай сўзлар жуда оз. Қолаверса, *тайёргарчилик, бемаънигарчилик, нобудгарчилик* каби сўзлар „гар“ қисмисиз *-чилик* ёки *-лик* қўшимчасининг ўзи билан ҳам қўлланади: *тайёрлик, бемаънилик, нобудчилик* каби. Қуйидаги мисолларга эътибор беринг: *Бир хурсандчиликнинг бир хафагарчилиги бор. (А. Аминов) Бир юртдаги маълум ашёларнинг ортиқча серобгарчилик ва қадрсизлиги ... . (,ўзб. адаб. ва санъати“ газ.) ... қовун-тарвузларнинг роса серобчилик пайтида йўлга чиққан эдим. (,Ҳалқ сўзи“ газ.)*

Шу фактнинг ўзиёқ ўзбек тилида вазифа ва маъносига кўра -лик, -чилик қўшимчаларидан фарқли бўлган -гарчилик морфемаси йўқлигини кўрсатади.

Келишмовчилик, етишмовчилик каби сўзларга келганда шуни айтиш керакки, аввало, бундай сўзлар ҳам саноқли. Қолаверса, бундай сўзларда етишмов, келишмов қисми мустақил лексема эмаслигига қараб, уларнинг мовчилик қисми бир бутун (алоҳида) морфема, деб хулоса чиқариш тўғри бўлмайди.

Маълумки, ўзбек тилида -в аффикси билан ясалувчи ҳаракат номининг -ма қўшимчаси билан ҳосил қилинадиган ёзмов, айтмов каби бўлишсиз шакли йўқ. Шунинг учун ҳам, келишмовчилик, етишмовчилик сўзларида мустақил маъноли қисм сифатида келишмов, етишмов ажралмаслиги табиий. Аслида, икки-учтагина бўлган бу сўзлар бўлишли (тасдиқ) маъносининг аксини ифодалаш талаби билан юзага келган: келишувчилик — келишмовчилик. Бундай қўлланишлар таъси- рида, нотўғри ҳолда, янглишмовчилик „сўзи“нинг қўлланиши ҳам қизиқ факт: ... шунга ўхшаш тушунмовчиликларни, янглиишовчиликларни митинг, намойиш, тўқнашиш йўли билан эмас ... . (Хуршид Дўстмуҳаммад)

Ҳозирги ўзбек адабий тилида -в, -(и) ш аффикслари ёрдамида ҳам мавҳум отлар ясалади. Улар ёрдамида ясалган отлар у қадар кўп бўлмаса ҳам, лекин бундай сўз ясалиши жонли жараёндир, яъни бу қўшимчалар маҳсулли сўз ясовчилар ҳисобланади.

-в аффикси. Феъллардан от ясайди. Охири а, и билан тугаган феълларга қўшилганда а>о га, и>у га айланади. Ундош билан тугаган феълларга -ув тарзида қўшилади: сайлов (сайла+в), тинтув (тинти+в), ёзув (ёз+ув) каби. Асли феълнинг ҳаракат номи шаклини ясовчи бўлган бу аффикс ҳозирги ўзбек адабий тилида ўз вазифасини бутунлай ўзгартирган, яъни унинг ёрдамида ҳаракат номи шаклининг ясалиши адабий меъёр ҳисобланмайди. Феъллардан от ясаш вазифаси эса анча фаоллашган. Унинг ёрдамида феълдан англашилган ҳаракатга оид иш, жараён, ҳолат ва шу каби- ларни билдирувчи отлар ясалади: сайлов, ёзув, синов, қишлов, силтов, хайрлашув, қазув, қатнов, чанқов, сиқув каби: Қаловини топсанг кор ёнади. (Мақол) .... халщи бошқарувнинг барча жараёнларига жалб этишни истаймиз. (,Ўзб. овози“ газ.) Тўй деганда кўз олдимизга оммавий шодлик, қўшиқ, музика... ёру қариндошлар цутлови, кексалар олқиши келади. (М. Алавия) Олмаота шаҳрида урма асбоблар бўйича Ўрта Осиё ва Қозоғистон халқлари созандаларининг танлови бўлиб ўтди („Тошкент оқш. “ газ.).

-в аффикси турли соҳаларга оид содда ва бирикма терминларнинг ясалишида ҳам анча фаолдир: бошцарув, битишув, лексик қуршов, мослашув, ундов, сўзлашув нутқи (лингвистик терминлар), айирув, қўшув, бўлув (математик терминлар), тикув машинаси, тўлов қоғози, йиғув цехи ва б.

-(и) ш аффикси. Феъллардан от ясайди. Унли билан битган сўзларга -ш, ундош билан битган сўзларга -иш тарзида қўшилади. Асли феълнинг ҳаракат номи шаклини ясовчилардан бўлиб, ҳозирги ўзбек адабий тилида ҳам бу вазифада энг фаол шакл ясовчи ҳисобланади. Шу билан бирга, феълдан от ясовчилар ичида ҳам фаол ва сермаҳсул аффиксдир. Унинг ёрдамида феълдан англашилган ҳара- катга оид иш, жараён, ҳолат кабиларни билдирувчи отлар ясалади: бурилиш, юксалиш, текшириш, ўзгариш каби: Жамиятимизда фикрлар, қарашлар хилма-хиллиги вужудга келди. (,ўзб. овози“ газ.) Бурилиш бўлмаётган цурилиш. ( Ўқит. газ. “) Харидорнинг кўриниши напани йигитларни эслатади. (Ё. Шукуров) Гарчи Ҳошимжон ўзи кўп ёш эди. Лекин они ўйнаши тўптош эди. (Ҳамза) Назаримда, улар ички бир қониқиш билан эмас, ғолибона бир куч кўмагида қимирлашарди. (Асад Дилмуродов)

Турли соҳага оид терминлар ясалиши, рус тилидан калька йўли билан сўз ўзлаштириш жараёнида (-м)ш аффиксининг от ясаш вазифа доираси янада кенгайди, маҳсулдор от ясовчига айланди: дунёқараш, ишлаб чиқариш, суғориш системаси, кичрайтириш ва эркалаш отлари, ўлчаш асбоби, сезиш органлари, ўқиш китоби, билиш назарияси кабилар ана шундай йўл билан ясалган сўз ва терминлардир.

Юқорида кўрдикки, -в аффикси ҳам шундай маъноли от ясайди. Лекин -в ва -(и) ш аффикси ёрдамида от ясалиши маълум сўзлар доирасида чегараланган, -в аффикси от ясайдиган феъллардан ~(и)ш аффикси от ясамайди ва аксинча. Сайлов, қуршов сўзлари ўрнида сайлаш, қуршаш қўлланмагани- дек, қурилиш, бурилиш сўзлари ўрнида қурилув, бурилув сўзлари қўлланмайди. Дастлабки вақтларда эса ~(и)ш аффиксининг -в аффикси ёки от ясовчи бошқа аффикс ўрнида қўлланиш ҳоллари бўлган. „Маориф ва ўқитувчи“ журналининг 1926 йил сонидан олинган қуйидаги фактлар бунга мисол бўла олади: Ленинград олий ўқуш юртидаги ўзбек студентлари (ўқиш юрти — ўқув гортиў. 25-26- ўқиш йилида савод мактабларини битирганлар тўғрисида ... (ўқиш йил и — ўқув йили) ... Шу амалий иш устида бир қанча билим олиб кўникишлар ҳосил қилади (кўникиш — кўникма). Чунки маданиятсиз янги тузулиш қуриш қийин ва саводсиз киши ҳукумат идорасида иштирок қилолмайдур (тузулуш — тузум).

Лекин ҳозирги ўзбек адабий тилида феълдан от ясовчи аффикслар маъно ва вазифаси жиҳатидан аниқ дифферен- циацияга учраган. Уларнинг бири ўрнида иккинчисини нотўғри қўллаш ҳоли йўқцир.

Хулоса. Аффиксация усули от ясалишининг асосий усули бўлиб, кейинги юз йилга яқин давр ичида бўлган ўзгаришлар худци шу усул билан от ясалишида кўринади. Бу усул билан сўз ясалишида юз берган тараққиёт жараёнини белгиловчи муҳим хусусиятлар сифатида қуйидагиларни қайд этиш мумкин.

Кейинги юз йилга яқин давр ичида от ясалиши тизимида жуда сезиларли ўзгаришлар юз берди. Ҳаётнинг барча соҳаларида бўлган ўзгаришлар унинг ифодачиси бўлмиш тилда, жумладан, от ясалиши тизимида ўз ифодасини топди. Тилда мавжуд бўлган айрим от ясовчиларнинг вазифа доираси кенгайди. Айниқса, мустақиллик шароитида ўзбек тилининг ўзидаги от ясовчиларни тўла ишга тушириш имконияти юзага келди. Собиқ иттифоқ даврида иш кўриш доираси чекланган айрим от ясовчиларнинг вазифа доираси кенгайди.

Юқорида айтилганларни бевосита от ясовчилар фаоли- ятига тадбиқ этадиган бўлсак, қуйидагиларни қайд этиш мумкин бўлади:

1. Аффикснинг аввалда ҳам бўлган маълум типдаги от ясаши у ёки бу даражада фаоллашди. Унинг ёрдамида (аввалдан мавжуд бўлган сўзлардан ташқари) янги-янги сўз ясалиши давом этяпти. Бу ҳодисани -шунос, -кор, -соз, -боз, -ма аффикслари ёрдамида от ясалишида кўриш мумкин.
2. Аввалдан мавжуд типдаги от ясаши фаоллашуви билан бирга янги типдаги от ёки отлар ясайдиган бўлиши. Буни -чи ва -чилик аффикслари ёрдамида от ясалишида кўриш мумкин.
3. Бошқа вазифадаги аффикснинг от ясаш вазифасига ҳам эга бўлиши. Ҳаракат номи шаклини ясовчи -(и) ш, -в, сифатдош шаклини ясовчи -вчи аффиксларининг от ясовчи сифатида фаоллашуви.
4. Отнинг у ёки бу типини ясашда ўзаро дифферен- циацияга учраш, вазифада муайянлик касб этиш, махсусла- шиш. Бу ҳодисани -лик ва -чилик, -ма ва -гич аффикслари ёрдамида от ясалишида кўриш мумкин.
5. Фонетик вариантларга эга бўлган аффиксларнинг фақат бир варианта сўз ясовчи сифатида қолиши. Буни -гич (-кич, -цич, -гич), қисман -лик (-лиц, -луц) аффикси мисолида кўриш мумкин.
6. Айрим от ясовчилар, деярли ёки бутунлай ўз вазифа- сини тўхтатди — маҳсулсиз қўшимчаларга айланди.
7. Баъзи от ясовчиларнинг маҳсулли, сермаҳсул бўлишида рус тилининг маълум даражадаги таъсири бўлди. Лекин рус тшшдан биронта ҳам от ясовчи ўзлашгани йўқ.

СИФАТЛАРНИНГ ЯСАЛИШИ

Сифат ясалишида ҳам асосий сермаҳсул усул аффик­сация усулидир. Бу усул билан сифат ясаган, ҳозирда ҳам янги сифатлар ясаш учун хизмат қилаётган аффикслар 50 га яқин. Лекин уларнинг кўпчилиги ҳозирда жуда кам миқцорда сифат ясайди. Айримлари эса сўз (сифат) ясаш вазифасини тўхтатган — маҳсулсиз қўшимчага айланган. Масалан, -оц (цўрқоц, цолоц), -аки (оғзаки, шартаки), -чанг (кўйлакчанг, яктакчанг), -чил (дардчил, халцчил, камчил) аффикслари. Баъзи аффикслар ёрдамида кўп миқдорда сифат ясалган. Лекин ҳозирда улар янги-янги сифатлар ясалишида иштирок этмайди. Улар ёрдамида шу вақггача қандай сифатлар ясалган бўлса, ўшаларгина ясама сифат ҳолида мавжуд. Масалан, -к / -ц, (чирик, эгик, ётиц, оқсоц ...), -ги / -ки/ -ци (кундузги, бояги, кечки, пастки, сиртқи ...) аффикслари ана шундай сифат ясовчи аффикслар жумласидандир. Демак, бундай аф- фиксларни ҳам ҳозирги сўз ясалиши нуқтаи назаридан маҳсулли сўз ясовчилар деб бўлмайди.

Ҳозирги ўзбек тилининг тараққиёти жараёнида сўз ясаш вазифаси кенгайган ва янги сифат ясалишида қўлланаётган, маҳсулли аффикслар қуйидагилардир: -кор, -дор, -сер, -чан, -сиз, -но, -кам, -ғайри, -ги, -лик, -ий, / -вий, -ма, -симон, -бахш, ҳам-, ҳуш-.

Сифат ясовчи маҳсулли аффиксларни умумий белги- хусусиятларига кўра маълум гуруҳларга ажратиш мумкин. Улар лексик-семантик жиҳатдан маълум гуруҳларни ташкил этувчи сифатлар ясайди. Жумладан, уларни қуйидаги икки асосий гуруҳга ажратиш мумкин: 1) эгалик ёки эга эмаслик белгисини билдирувчи сифат ясовчилар; 2) нисбий белги бил­дирувчи сифат ясовчилар.

Ясама сифатларни, сифат ясовчиларни ана шундай гуруҳларга бўлиб ўрганиш, щу гуруҳларга оид сифат ясов- чиларнинг (ясама сифатларнинг) моҳиятини ва улардан ҳар бирининг ўзига хос томонларини тўғри ва аниқ белгилаш, тушуниш имконини беради.

**Эгалик ёки эга эмаслик белгисини билдирувчи сифат**

**ясовчилар**

Кўриниб турибдики, бу гуруҳцаги сифат ясовчилар, бир- бирига нисбатан, икки турга бўлинади: 1) эгалик белгисини билдирувчи сифат ясовчилар; 2) эга эмаслик белгисини билдирувчи сифат ясовчилар.

**Эгалик белгисини билдирувчи сифат ясовчилар**

Бу турга кирувчи сифат ясовчилар шахе ёки нарсанинг сўз ясалиш асосидан англашилган нарсага эгалиги, унда шундай нарса борлиги маъносини — шу билан характерли бўлган белгисини билдиради. Булар: -ли, -кор, -дор, сер-, - чан, кам- сифат ясовчиларидир.

-ли аффикси. Бу аффикс ўзбек тилидагина эмас, бошқа кўпгина туркий тилларда ҳам энг кўп қўлланадиган аф­фикслардан бири.

Ҳозирги ўзбек адабий тили фактларининг кўрсатишича, -ли аффикси икки вазифага эга: 1) сўз (сифат) ясайди,

1. шакл ясайди.
2. Бу аффикс сифат ясовчи энг маҳсулдор аффикслардан бўлиб, асосан, от туркумига оид сўзлардан сифат ясайди. Ҳозирги ўзбек тилида унинг ёрдамида қуйидаги маъноли сифатлар ясалади:
3. Шахе ёки нарса-предметнинг асосдан англашилган нарсага эгалиги, унда шундай нарса борлиги билан боғлиқ бўлган белгисини билдирувчи сифатлар ясайди: болали (хотин), бошоқли (экин), думли (қўй), орденли (корхона), қорли (тоғ) каби: Бу кекса, катта кўзойнакли одам эди, меҳмон келганлигини эшитиб кирибди. (А. Мухтор) Ўша кўча бошидаги нокли ҳовли Мирқобилларники. (Л. Маҳмудов) Нисо буви ҳамиша хинали бўлган каттакон қўлини узатиб, Бобохоннинг дўмбоқ қўлидан маҳкам ушлади. (М. Иброҳимов)

*-ли* аффикси конкрет тушунча билдирувчи отлардан ҳам, мавҳум тушунча билдирувчи отлардан ҳам шу типдаги сифатлар ясай олади: шохли, тиканли, ярали, думли, тукли; бахтли, зарарли, истеъдодли, ориятли, ташвишли, шуҳратлц ва б.

-ли аффикси билан ясалган бу типдаги сифатлар ҳаракат белгисини билдириши мумкин: Операция жуда муваф- фациятли ўтганга ўхшайди. (А. Мухтор)

1. Шахе ёки нарса-предметда асосдан англашилган нарсанинг меъёрдан ортиқ (юқори, кучли) даражада эканини билдирувчи сифат ясайди: Арслонқул барваста қомат, *ўмровли,* содда ўн саккиз яшар йигитча эди. (Ойбек) Оҳ, кўрсанг эди... Қандай *чиройли,* қандай *ацлли* эканини билар эдинг, бекачим! *(А.* Қодирий) Кечки норин учун катта қозонда *ёғли* қази пишади, иккинчи қозонда қўй этидан шўрва қайнайди. (Ойбек)

-ли аффикси шахе ёки предметда табиий равишда бор бўладиган нарсани билдирадиган сўз (асос)ларга қўшил- гандагина шундай маъноли сифат ясалади. Демак, бундай маънонинг рўёбга чиқишида ясовчи асос билдирадиган нарсанинг хусусияти ҳам роль ўйнайди. Масалан, ҳар бир одам маълум даражада (ортиқми, камми даражада) кучга, каттами ёки кичикми гавдага эга бўлади. Шу нарсани бил­дирувчи сўзларга (куч ва гавда сўзига) -ли аффикси қўшил- ганда, шахенинг куч ва гавдага меъёрдан ортиқ даражада эгалиги ифодаланади: Аммо у [Мутал] ҳамон бўшалишга кучанар эди ва кучли қўл баттарроқ сиқар эди. (А. Қодирий) Бир вақтлар гавдали ва чиройли бўлган ўттиз яшар йигит ҳозир озиб кетган эди. (Ойбек)

1. Феълнинг ~(и)ш аффиксли иш оти шаклига қўшилиб нарса-предметнинг феълдан англашилган иш-ҳаракат учун жуда мос (мувофиқ, боп) эканини билдирувчи сифат ясайди: ейишли, юришли каби.

-ли аффикси ёрдамида ясалган 2- ва 3- пунктда кўрса- тилган типдаги сифатлар у қадар кўп эмас.

1. Ҳозирги ўзбек тилида -ли аффикси шакл ясаш вазифасига ҳам эга. У шахе ёки предметнинг сўз ясалиш асосидан англашилган нарсага эгалигини, унда шундай нарса борлигини билдирувчи форма ясайди: су ели (ерлар), молли (хўжалик) каби: Ойнавандли қўша-қўша хонали, газли, водопроводли уйларда яйраб-яшнаётган деҳқонларнинг тўкин дастурхонига, бут рўзғорига боқаман. (Р. Раҳмонов) Охирлари -ғ, -қ -ли отларнинг жўналиш келишигидаги хусусияти.

(А. Йўлдошев, Ўзбек тили грамматикаси) Илҳомжон жадал юриб келди-да, қорамой *юцили* қўлининг билагини тутиб кўришди. (Н. Аминов)

Шуни айтиш керакки, -ли аффиксининг отлардан айтиб ўтилган маънодаги шакл ясаши жуда чегараланган сўзлар доирасида учрайди, у бошқа форма ясовчилар, мае., кўгагак, эгалик шаклини ясовчилар сингари барча отларга қўши- лавермайди. Шахе ёки предметнинг бирор нарсага эгалиги, унда шундай нарса борлиги маъноси ҳозирги ўзбек тилида, асосан, бор, эга сўзлари орқали ифодаланади. Шунинг учун -ли аффиксини ҳақиқий маънода шакл ясовчилар қаторига киритиш қийин. Лекин шу нарса характерлики, -ли аф­фиксининг юқоридаги маънода (грамматик маъно билан) от сўз бирикмаларига қўшилиши жуда умумий ҳолат ҳисоб­ланади: олий маълумотли, юқори мартабали, ўн гектарли, паст бўйли, юқори ҳосилли ва б. Бундай бирикмаларда -ли аффикси охирги сўзга қўшилган бўлса ҳам, лекин у бутун бирикмага оид бўлади ва унга хос маъно ҳам бутун бирикмага оид бўлади: олий маълумот+ли, ўн гектар+ли, юқори ҳосил+ли каби. Бундай бирикмаларга қўшилган -ли аффикси шахе ёки предметнинг ўзи қўшилган бирикмадан англашилган нарсага эгалигини билдирувчи, от бирикмани сифатловчи бирикмага айлантиради. Демак, бунда у грамматик вазифа бажаради, грамматик маъно ифодалайди. Масалан: ... бошида ироқи жиякли дўппи, оқ шоҳи рўмоли белбоғига қистириқлик, белига карк сопли пичоқ осиб олган эди. (Яшин) У йўғон, баланд гавдали, чизиқ, чўтир юзли, қиш кезларида узун олача қавиқ тўн кийиб юрувчи, очиқ табиатли ... Қодирийдан беш-ўн ёш катта киши эди. (Ҳ. Қодирий) Мана, шахмат нусха катакли такси машинаси ғизиллаб ўтиб кетди. (Ш. Саъдулла) Билинар- билинмас чўтир юзли бу кимсанинг ингичка қора соқоли бор эди. (Д. Нурий)

Айтиб ўтилганлар ва келтирилган фактлардан маълум бўладики: 1) -ли аффикси ўзи қўшилган сўзнинг маъносини ўзгартиради; 2) -ли аффиксли сўз белги билдирганидан (сифат бўлганидан) уларнинг кўплари сифатларга хос даража кўрсаткичлари билан қўллана олади: кучлироқ, хавфлироқ, чиройлироқ, жуда кучли, жуда хавфли, жуда чиройли ва б.; 3) -ли аффиксли сўзлар от эмас, сифат бўлганидан улардан -лик аффикси ёрдамида белги оти ясалади: маданиятлилик, бахтлилик, ақллилик ва б.; 4) форма ясовчилардан фарқли ҳолда, ҳар қандай отта қўшилавермайди; 5) -ли аффикси маъносида „бор“, „эга“ компонента бўлса-да, лекин унинг маъноси бор, эга сўзининг маъносига тенг эмас.

-кор аффикси. Бу аффикс ёрдамида ясалган сифатлар ҳозирги ўзбек адабий тилида 50 га яқин. -кор аффикси аслида форс-тожик тилидан ўзлашган сўзлар таркибида бўлган. Бу аффикс ёрдамида ўзбек тилининг ўзида сўз ясалиши бўлмаган. Унинг ёрдамида ясалган ва ҳозирги ўзбек тилида қўлланаётган сўзларнинг асосий қисми ҳам форс-тожик тилидан тайёр ҳолда ўзлашган сўзлардир: баҳорикор, гуноҳкор, риёкор, тадбиркор, тезкор ва б.

Бу аффикс ёрдамида ясалган сифатлар шахснинг бел- гисини билдиради (предмет белгисини билдирувчи сифатлар уч-тўртта). Лекин -кор аффикси бу сифатларнинг ҳаммасида бир умумий маънога (сўз ясалиш маъносига) эга эмас. Ҳатто, шахснинг белгисини ва предметнинг белгисини билдирувчи сифатлар доирасида ҳам булар учун умумий бўлган сўз ясалиши маъносига эга эмас. Масалан, эҳтиёткор, тадбиркор сифатларида шахснинг сўз ясалиш асосидан (эҳтиёт, тадбир лексемаларидан) англашилган мазмундаги фаолиятга эгалиги ифодаланса, гуноҳкор сўзида бундай маъно йўқ. Шунингдек, предмет белгисини билдирувчи (булар 3—4 тагина) фусункор ва мафтункор сўзларининг маъноси бир типда эмас. Бунинг сабаби, бизнингча, бундай сўзларнинг ўзбек тилида ясал- маганлигида, ўзбек тилига тайёр сўз ҳолида маълум бир маъ­носи билан қабул қилинганлигидадир.

Форс-тожик тилидан -кор аффикси ёрдамида ясалган ўзлашма сўз (сифат)ларнинг кўпчилигида шахе ёки пред­метнинг асосдан англашилган нарса, хусусиятга кучли мойиллиги (эгалиги), фаолияти, хатти-ҳараката, хусусияти ана шу нарса, белги билан характерли экани ифодаланади: риёкор, тезкор, мафтункор каби. Демак, бундай сўзларда -кор аффикси худди шу умумий маънога, сўз ясалиши маъносига эга. Ана шу маъноси асосида кейинги даврларда ўзбек тилининг ўзида ҳам айрим сўзлар ясалди: азмкор, даъваткор, тажовузкор каби. Мисоллар: Айнщса, навбаҳор кезларида бундай кечалар ғоят сеҳрли ва мўъжизакордир. (М. Қориев) Бу ҳазин, май сингари оловбахш оҳанграбодек жозибакор куй гўё жонига оро кирар ... азоб бераётган ғам- алам, дарду ҳасратларини сув қилиб, шаҳло кўзларидан. оқизар эди. (Яшин) Халқимиз меҳнаткаш, ... тадбиркор ва бунёдкор халқ. (,Ҳалқ сўзи “ газ.) Мана шундай оғир талафоткор сиёсат даврида .... (Газетадан) Бу сўзларнинг ясалишида ҳеч қандай сунъийлик сезилмайди. Демак, бундай сўзларнинг ясалиши маълум талаб асосида ва -кор аффиксининг вазифасига мос ҳолдаги ясалиш — қонуний ясалишдир. Лекин, биринчидан, бундай ясама сифатлар у қадар кўп эмас. Иккинчидан, бу сўзларнинг ҳам сўз ясалиши асоси аслида арабча, форс- тожикча ўзлашма сўзлардир. -кор аффикси ёрдамида соф ўзбекча ва рус тилидан ўзлашган сўзлардан сўз ясалиши учрамади. Шу сабабли -кор аффиксини тўла маънода ҳозирги ўзбек тилидаги сермаҳсул сифат ясовчилар қаторига киритиб бўлмайди.

Ҳозирги ўзбек тилида -кор аффиксининг шахе оти ясовчи вазифасига эгалигини ва унинг ёрдамида кейинги даврларда маълум миқцорда отлар ясалганини, лекин унинг от ясовчи сифатида ҳам фаол ва сермаҳсул аффикс эмаслигини кўриб ўтган эдик. Демак, -кор аффиксини от ясовчи сифатида ҳам, сифат ясовчи вазифаси билан ҳам ҳақиқий маънодаги сермаҳсул сўз ясовчилар қаторига киритиб бўлмайди.

-кор аффикси сифат ясовчи -ли аффикси билан вазифа- дош, маънодошдир: тадбирли — тадбиркор каби. Лекин бу икки аффикс ўзига хос фарқли белги-хусусиятларга эга. Бундай фарқли белги-хусусиятлар сифатида қуйидагиларни айтиш мумкин. Кўриб ўтдикки, -кор аффиксли сўзларда шахе ёки предметнинг сўз ясалиш асосидан англашилган белги, хусусиятга кучли даражада мойиллиги, унда шу белги, нарсанинг кучли экани ифодаланади. Демак, -кор аффиксида маълум даражада кучайтириш хусусияти бор. -ли аффиксида эса бундай хусусият йўқ. -ли ва -кор аффикси ёрдамида ясалган айрим сўзлар ана шу хусусияти билан ўзаро фарқланади: шижоатли — шижоаткор каби.

Демак, -ли аффикси билан ясалувчи сўзни эмас, балки -кор аффикси билан ясалувчи сўзни қўллащ маънодаги ана шу нозик фарқни ифодалаш талаби билан бўлади. Агар маънодаги ана шу фарқ бўлмаса. шунингдек, бу фарқли белги ифодаланмайдиган бўлса, -кор аффиксли сўз эмас, балки -ли аффикси билан ясалган сўзнинг ўзи қўлланаверади.

Маълумки, -кор аффикси ёрдамида ҳозирги ўзбек тилида шахе отлари ҳам ясалади: ғаллакор, пахтакор каби. Унинг ёрдамида ясалган айрим сўзлар эса ҳар икки вазифада — от ва сифат вазифасида кенг қўлланади: хиёнаткор, ҳаваскор кабилар: Тургенев отанинг суҳбатидан кейин завод клубида

*ҳаваскорлар* концерты бошланди. (И.Раҳим) Ҳатто бир куны қиемдаги *ҳаваскор* санъатчилар ташаббуси билан „катта ертўла“да концерт ташкил қилинди. (А. Қаҳҳор) *Санъаткор* извошчини ҳайрон қолдириб, ўзидан ўзи ғулдураб борар эди. (А. Қаҳҳор) ...Узбекистоннинг *санъаткор* зиёлилари ҳозирги замон қаҳрамонининг характерини тобора чуҚур ва самарали тадҳщ этиш ... йўлидан бормоқдалар. (Газетадан) Демак, *-кор* аффиксида ҳам шахе, ҳам белги тушунчаси бор. Бу нарса *-кор* аффикси сифат ясаган ҳолларда ҳам сезилиб туради, яъни *-кор* аффиксли сўзларда шахе ва белги тушунчалари бирлиги ифодаланади (сезилиб туради). Худди шу хусусият таъсирида фақат белги ифодаловчи *-ли* аффиксли сўз ўрнида *-кор* аффикси билан ясалувчи сўзни қўллаб бўлмайди ва, аксинча.

-кор аффиксининг, асосан, шахсга оид белгини билди­рувчи сўз (сифат) ясашини кўрдик. Ана шу хусусиятига кўра шахсга оид бўлмаган белгини ифодаловчи сўз ясаши умумий меъёрга тўғри келмайди.

-кор аффиксининг юқоридаги белги-хусусиятлари асосида ясалган янги сўзлар борки, улар ўрнида -чи ёки -ли аффикси билан ясалувчи вариантни қўллаб бўлмайди: Ҳаётимизнинг илғор, ҳужумкор, яратувчи кишилари... Омилкор деҳқон. Мўжизакор ишлар. Тажовузкор давлатлар. „Лом-мим“ де- мади-ю, таъзимкор бош эгиб қўя қолди.

Ана шу фактларнинг ўзиёқ кўрсатадики, кейинги вақт- ларда -кор аффикси ёрдамида ўзбек тилининг ўзида янги сўзлар ясалди ва унинг бу вазифаси тўхтагани йўқ — маҳсулли аффикс. Лекин -кор аффикси от ясовчи сифатида ҳам, сифат ясовчи вазифасида ҳам сермаҳсул эмас.

-дор аффикси. Бу аффикс ҳам асли форс-тожик тилига мансуб. -дор аффикси ўзбек тилига шу тиллардан ўзлашган сўзлар таркибида ўтган. Шундай ўзлашма сўзлар эса ўзбек тилида 50 га яқин: азадор, аламдор, алоқадор, амалдор, вазифадор, ваҳимадор, гулдор, дахлдор, донадор, донгдор, жозибадор, кунгурадор, кўкракдор, мансабдор, манфаатдор, маънидор, миннатдор, мўйловдор, мўъжизадор, намдор, нати- жадор, наҳшдор, номдор, нщобдор, панжадор, рангдор, сабаб- дор, самарадор, сармоядор, тааллуқдор, тагдор, таҳводор, та- рафдор, хабардор, холдор, хундор, чорвадор, ширадор, ярадор, қарздор, ҳисобдор, ҳомиладор ва бошқалар. Бу ўзлашма сўзларнинг -дор аффикси қўшилган қисми ҳам ўзбек тилида луғавий маъноли бирликдир. Шунинг учун ҳам улар қисмларга бўлинади ва улардаги -дор сўз ясовчи деб тасаввур этилади. Шундай экан, бу аффикс қўшилган қисм сўз ясалиш асоси мақомида бўлади (шундай туюлади). Ана шунинг таъсирида юқорида келтирилган сўзлар ўзбек тилининг ўз ясама сўзлари тасаввурини беради. Бу эса мазкур аффикс ёрдамида ўзбек тилининг ўзида ҳам янги сўзлар ясалишига йўл очади. Масалан, ўзбек тилининг ўзида ясалган қуйидаги сўзларни келтириш мумкин: безакдор, бўёҳдор, гажакдор, димоғдор, дунёдор, елкадор, ёлдор, жимжимадор, жуссадор, зотдор, илмоҳдор, кўламдор, мазмундор, маҳсулдор, муносабатдор, наслдор, пайпоқдор, пулдор, оҳангдор, савлатдор, салмоқдор, сепкилдор, тўшдор, унумдор, чиқимдор, қоматдор, ҳосилдор каби.

-дор аффикси -ли аффиксига маънодош ва вазифадошдир. Лекин унинг ёрдамида ясалган сифатлар -ли аффикси ёрдамида ясалган сифатларга қараганда жуда кам миқцорда. Форс-тожик тилидан ўзлашган шундай аффиксли сўзларни ҳисобга олмаганда, унинг ёрдамида ўзбек тилининг ўзида ясалган сифатлар жуда кам миқцорни ташкил этади. Бунинг сабаби унга маънодош бўлган -ли аффиксининг сермаҳсул- лигидир.

-дор аффикси отлардан қуйидаги маъноли сифатлар ясайди:

1. Шахе ёки предметнинг сўз ясалиш асосидан англашил­ган нарсага эгалигини, унда шундай нарса борлигини бил­диради: айбдор, жаҳлдор, илмдор, мазмундор, салмоқдор, шира­дор, ярадор. Бу маъноси билан -дор аффикси -ли аффикси­нинг синоними ҳисобланади. Қиёсланг: вафодор — вафоли, жарангдор — жарангли, илмоқдор — илмоқли, мазмундор — мазмунли, ҳомиладор — ҳомилали, жозибадор — жозибали, ёлдор — ёлли, айбдор — айбли, рангдор — рангли ва бошқалар. Ҳозирги ўзбек тилида бу маънодаги сифат ясовчи асосий, фаол аффикс -ли аффиксидир.
2. Шахе ёки предметнинг сўз ясалиш асосидан англашил­ган нарсага меъёрдагидан ортиқроқ эгалигини билдиради: маҳсулдор, пулдор, гўштдор, тўшдор, бўйдор, жаҳлдор, ёлдор, димоғдор, елкадор, сепкилдор, қориндор, жундор, яғриндор каби. Сўз ясалиш асосидан англашилган нарсага эгаликни ортиқ- лик, юқори даража билан ифодалаши сабабли бундай сифатлардаги -дор аффикси ўрнида -ли аффиксини қўллаб бўлмайди. Агар -ли аффикси билан ясалувчи сифат қўллана- диган бўлса, у ҳолда, -дор аффиксига хос ортиқлик маъносини ифодалаш учун яна бошқа бирлик, шундай маънога эга бўлган сўз ҳам қўлланади. Қиёсланг: бўйдор — баланд бўйли, елкадор — кенг елкали, пулдор — пули кўп, яғриндор — кенг яғринли, жундор — жуни кўп ва бошқалар.

Айни бир сўздан -ли аффикси ёрдамида ясалган сўзлар умумистеъмолда, шунингдек, одций сўзлашувда кенг қўл- лангани ҳолда, -дор аффикси билан ясалган сўзлар услубнинг, нутқнинг бирор турига маълум даражада хосланган бўлади. Қиёсланг: жарангли — жарангдор, вафоли —вафодор,

гўштли — гўштдор, зотли — зотдор, илмоқли — илмоқдор, савлатли — савлатдор, самарали — самарадор, унумли — унумдор, ширали — ширадор. Булардан *-ли* аффикси ёрдамида ясалган сифатлар умумистеъмолга оид бўлгани учун нутқда кенг қўлланади, *-дор* аффикси ёрдамида ясалувчи сифатлар эса услубнинг, нутқнинг бирон турига маълум даражада хос- ланганлиги сабабли, уларнинг қўлланиш доираси нисбатан чегараланган. Масалан: *Вафоли* дўст йўлга солар, вафосиз „дўст“ йўлдан урар. (Мақол) Энди у Салиманинг *илмоқли* саволларидан қандай қутулиш йўлини ўйларди. (М. Исмоилий) Ашуланинг куйи, айтувчининг *жарангли* овози Йўлчининг юрагига баҳор латофати каби тўқинди. (Ойбек) Комила келишган, кўзлари *жозибали,* ақлли, латофатли, шўх эди. (Ойбек) Бу ердаги отлар турли ту еда ва турли бичимда бўлиб, *зотли,* нодир отлар эди. (Ойбек)

Бу мисоллардаги -ли аффикси ёрдамида ясалган сифатлар бирон-бир қўшимча (коннотатив) маънога эга эмас. Шунинг учун улар ўрнида худди шу гапларда -дор аффиксли сифат- ларни қўллаб бўлмайди ёки қўллаш талаб этилмайди. Қуйи­даги мисолларда эса аксинча: Ҳизнинг жарангдор овози янграб, майдонни тутди. (Ш. Саъдулла) Бизга азалдан маълумки, чириндига бой тупроқ ҳосилдор бўлади. (Ж. Абдуллахонов)

Қўзибой у ерда ҳам бир кишини учратди: у дўстининг ўзидек жуссадор хотини Норбиби эди. (Ш. Холмирзаев) Ёшлигида кучли, қоматдор, азамат кўринишли одам бўлгани равшан эди. (М. Иброҳимов) Бу мисоллардаги -дор аффикси билан ясалган сифатларда кўтаринкилик, кучайтириш хусусияти бор. Улар -ли аффикси билан ясалган сифатларга алмаштирилса, ана шу хусусият йўқолади.

-дор аффикси айрим отларга қўшилиб, шахе ёки пред- метнинг сўз ясалиш асосидан англашилган нарсага меъёрдан ортиқ (юқори) даражада эгалигини билдирувчи сифат ясайди: белдор, гулдор, елкадор, маҳсулдор, пулдор, сепкилдор, ҳосилдор каби. (Бундай сифатлар кўп эмас, 20 га яқин.). -ли аффикси билан ясалган сифатлар ичида ҳам шундай маънолилари бор. Лекин қизиғи шундаки, -ли аффикси билан ясалган бундай маъноли сифатлар ўрнида -дор аффикси билан ясалувчи сифат қўлланмайди ва, аксинча, -дор аффиксли сифат ўрнида -ли аффиксли сифат қўлланмайди. Масалан, гавдали, ўмровли; белдор, бўйдор сўзларидаги -ли, -дор аффиксларини алмаш- тириб кўринг.

Демак, айрим сўзларга -ли аффикси қўшилганда, эгалик, борлик маъноси, -дор аффикси қўшилганда, ортиқлик маъноси ифодаланади: гулли (гули бор) — гулдор (гули кўп, кўп гули бор). Натижада шахе ёки предметда бирор нарсанинг ортиқ (кўп даражада) борлигини ифодалаш талаби туғилса, шу нарсани билдирувчи сўздан -дор аффикси ёрдамида янги сифат ясаш мумкин бўлади: Қиррадор стаканда вино ичишади- да, анор газак қилишади. (Ў. Ҳошимов)

Материаллар -дор аффиксининг аслида ҳам, ҳозир ҳам сифат ясовчи эканини тўла тасдиқлайди. Лекин шуниси ҳам маълум бўлдики, -дор аффикси билан ясалувчи сифатларнинг отлашиш (от вазифасида қўлланиш) хусусияти кучли. -ли аффикси ёрдамида ясалган айбли, байроқли, вафоли каби сифатларнинг от вазифасида қўлланиши деярли учрамайди. Айбдор, байроқдор, вафодор сифатларининг отлашиши эса жуда кўп учрайдиган ҳодиса: Бу мажлиснинг қаҳрамони бўлган ўасан айбдордай ерга қараб ўтирган бўлса ҳам... . (С. Айний) Ҳадемай шу баталъонга ярадорлар кела бошлади. (Шуҳрат) Совриндорлар аниқланди. („Тошкент оқш. “ газ.)

Худци шу хусусияти таъсирида бўлса керак, -дор аф­фиксли баъзи сўзлар бутунлай отга кўчган: қулдор, боғдор, дўкондор, мулкдор кабил ар: Ҳар бир манзилгоҳда бир ижарадор истиқомат қиларди. (М. Иброҳимов) Қиш сукунати бирдан бузилди-ю, барча жондорлар ҳаракатга келиб, амал ола бошлади. (Яшин) Арслонқул ... болаликдан пода боққан, ердорларнинг хирмонини кўтарган, қўш ҳайдаган. (Ойбек) Домладан кейин сўз олган бир киши Николайнинг вақтида боғдорларга, дўкондорларга қанча солиқ чищанлиги... тўғрисида узок, сўзлади. (А. Қаҳҳор)

Ниҳоят, -ли ва -дор аффиксларининг ўзига хос фарқли хусусиятлари ҳақида гапирганда шуни ҳам таъкидлаш керак- ки, -ли аффиксли сўзлар ҳаракатнинг белгисини ифодалаш учун ҳам қўлланаверади. -дор аффиксли сўзлар, асосан, предмет белгисини ифодалашда қўлланади. Масалан, унумли ишлаяпти, самарали ривожлантирмоқ кабилардаги унумли, самарали сифатларини унумдор, самарадор сўзлари билан алмаштириб бўлмайди.

Маълум бўлдики, -дор аффикси бошқа сифат ясовчи аффиксда бўлмаган, жумладан, ўзаро синоним бўлган -ли аффиксидан фарқли ўзига хос айрим белги-хусусиятларга эга. Ана шу хусусиятлари ҳозирги ўзбек тилида -дор аффиксининг ҳам сифат ясовчи бўлиб қўлланишига асос (сабаб) бўлади.

сер- аффикси. Бу аффиксга бўлган муносабат, берилган таъриф сўз ясалишига оид ишларда турлича. Баъзи ишларда, умуман, сифат ясовчилар қаторида келтирилмайди, бино- барин, маҳсулсиз аффикс деб қаралса, баъзи ишларда у маҳ- сулдор ва фаол сўз ясовчи деб таърифланади. Лекин бево- сита ўзбек тили материалларидан келиб чиқиб баҳо берилса, ҳар икки қарашга ҳам қўшилиб бўлмайди.

сер- аффикси ёрдамида ясалган сўз (сифат)лар 100 дан ортиқроқ. Шундан келиб чиқилса, бу қўшимча ҳақиқатда ҳам сермаҳсул сўз ясовчидек туюлади. Лекин, биринчидан, бу сўзларнинг анчагина қисми тайёр ҳолда тожик тилидан ўзлашган. Ўзбек тилининг ўзида ясалган сифатлар кам миқ- дорда. Иккинчидан, ҳозирги кунда унинг ёрдамида кўп, янги- янги сўзлар ясалаётгани йўқ ( бунинг ҳам ўз сабаби бор, албатта). Шунга кўра бу аффиксни ҳозирги ўзбек тилидаги сермаҳсул сўз ясовчилар қаторига қўшиш мумкин эмас.

сер- аффиксини сифат ясовчи аффикслар қаторига қўш- маслик ёки уни маҳсулсиз сифат ясовчи ҳисоблаш ҳам тўғри эмас. Чунки, кам миқцорда бўлса ҳам, унинг-ёрдамида янги сўзлар ясалаётгани кузатилади. Масалан: У эрталаб кийим- кечаклари, укаларига олган совға-саломларини йиғиштирди, уларни серчўнтак, серзанжир чарм халтачасига битта-битта жойлади. (О. Ёқубов) Акс ҳолда у ҳар бир саволга бунчалар кенг, ҳар томонлама ... серқамров жавоб бермас эди. (,№ил. тикланиш“ газ.) Демак, объектив имконият мавжуд бўлса, бу қўшимча янги сўз ясайверади. Бинобарин, унинг фаолияти тўхтамаган — маҳсулли аффикс. Шундай бўлиши ҳам табиий. Чунки сер- қўшимчаси сифат ясовчи барча аффикслардан, шунингдек, маълум даражада вазифадош, маънодош бўлган -кор, -дор, -чан аффиксларидан (қиёс.: маҳсулдор — сермаҳсул, ҳаракатчан — серҳаракат) ўзига хос хусусияти билан фарқ- ланади. Бу қўшимчанинг маъносида „кўп“ унсури (семаси) бор. Унинг ёрдамида ясалган сифатларда ана шу сема (,,маъно“) ўз ифодасини топади: серфарзанд — фарзанди кўп ва б. Худци шу нарса сифат ясовчи бошқа аффикслардан фарқли маъноли сифат ясовчи вазифасида фаолият кўрса- тишини тақозо этади.

Хуллас, аслида форс-тожикча сўзлар таркибида ўзлашган „сер“, кейинчалик ўзбек тилининг ўзида ҳам сўз ясайдиган бўлди — шу тилнинг ҳам сўз ясовчисига айланди ва, кўп миқдорда бўлмаса ҳам, сифат ясаш учун қўлланяпти.

-чан аффикси. Бу аффикс от туркумига оид сўзлардан ва -в аффиксли ҳаракат номи (иш оти) шаклидан сифат ясайди.

1. Отларга қўшилиб шахе ёки предметнинг шу от англатган иш, ҳаракат, ҳолатга мойиллик белгисини, мойилликнинг кучлилиги белгисини билдирувчи сифатлар ясайди: ишчан, уятчан, хаёлчан, курашчан каби. Мисоллар: Танқид, айниқса, матбуотдаги танқид ... *ишчан,* амалий характерда бўлиши кераклиги шубҳасиз. (,ўзб. овози“ газ.) Матбуот ... тарбиялаш ва ташкил этишнинг *таъсирчан* воситасидир. (Газетадан) У сафар халтасини орқалаб, куча томонга ўтиб бораркан, бир маҳал унинг *ўйчан* ўтиришларини кўриб, „уйга кетиш йўлини ахтараётибди йигит “ деб кулган ярадорни бир шериги билан кўрди. (Шуҳрат) Ҳозирги куннинг энг *талабчан* мезони билан ўлчаганди ... . (,ўзб. овози“ газ.).

Мисоллар (умуман, биз тўплаган материаллар) шуни кўр- сатадики, -чан аффикси ҳар қандай отлардан эмас, балки иш, ҳаракат, ҳолат билдирувчи ном бўлган, ҳаракат-ҳолат тушунчасига эга бўлган отлардан (жумладан, иш, ҳаракат сўзларининг ўзидан — ишчан, ҳаракатчан каби) шундай сифатлар ясайди. Ҳатто, рус тилидан ўзлашган шундай хусу- сиятли отлардан ҳам сифат ясаши учрайди: ..эни бўйича ўлчамларнинг нисбатан кичиклиги туфайли сеялка юқори манёврчандир. („Янги техника" журн.)

*-чан* аффикси ёрдамида бу типда ясалган сўзлар кўп эмас. Лекин бунга қараб мазкур аффиксни маҳсулсиз аффикс деб бўлмайди. Унинг ёрдамида янги сифатлар ясалаётганини кузатиш мумкин: Хуллас, бугунги кунда истиқлол ва демо­кратия ... ўқувчиларнинг *фикрчан,* талабчан, ижодкорлиги каби нуқталарда намоён бўлиши керак. (,Ўзб. адаб. ва санъати “ газ.) ...котиба „буларнинг оғзи маҳкамроқми 'ишқилибдеган маънода *саволчан* тикилди. (А. Обиджон) Одатда, ҳар купи бу пайтда мириқиб ухлаб ётадиган, ҳозир эса *иштиёқчан* уйга кириб-чиқиб юрган укамнинг ... хатти-ҳаракатиларида болалигимни кўрдим. (Икром Искандар)

1. *-в* аффиксли феъл шаклига қўшилиб, шу феъл англат- ган ҳаракат, ҳолатни бажаришга мойилликни, шундай белги- нинг кучлилигини билдирувчи сифат ясайди. Мисоллар: Башорат аввал Робияга, кейин менга *юпатувчан*... қарабқўйди. (Ў. Ҳошимов) Ўйлайманки, *келишувчанлик* қилиб, таклиф этилган ҳар қандай шартномага имзо чекаверишлари мумкин. (,Ҳалқ сўзи “ газ.) Иброҳим *кечирувчан* эди... .(Гулнора Раҳмон) У бундай жасорат, бундай *яшовчанликни* қаердан оларкин? (М. Исмоилий) Крнунга хилоф иш қилаётганларни бир қоқиштириб қўйсак ёмон бўлмас, ўртоқ Мансуров, — *синовчан* назар билан унга тикилди Ғиёсиддин. (П. Ҳодиров)

Ҳар иккала бандда келтирилган мисоллардан маълум бўлдики, -чан аффикси шахе ёки предметнинг бирон иш, ҳаракат-ҳолат нуқтаи назаридан хусусиятини, яъни шундай белгисини билдиради. Мазмунидан иш, ҳаракат, ҳолат англа- шилиб турадиган отлар у қадар кўп эмас ва шундай маъноли отларнинг янги-янгилари пайдо бўлаётгани ҳам йўқ. Шу сабабли -чан аффикси ёрдамида отлардан ясалган сифатлар ҳам у қадар кўп эмас, шунингдек, отлардан янги ясалаёт- ганлари ҳам саноқлидир. Лекин -в аффиксли феъл шаклидан -чан аффикси билан сифат ясалиши эса анчагина фаол, сер­маҳсул ҳолатдир. Бунинг сабаби шундаки, шахе ёки нарсанинг бирор ҳаракат-ҳолат нуқтаи назаридан хусусиятини ифодалаш учун шу ҳаракатни билдирувчи феълнинг -в аффиксли шаклини (ҳаракат номи — от шаклини) ҳосил қилиб, ундан -чан аффикси ёрдамида сифат ясаш имкони юзага келтирила- веради. „Янги техника“ журналидан олинган қуйидаги мисол- ларга эътибор беринг: ...чўл ўсимликларининг уруғи кам сочилувчан, жуда ифлосланган бўлади. ...чигитнинг яшаш қобилияти ваунувчанлигини сақлаб қолиш зарур. ...Полиэтилен ёнувчан материалдир. Чўкиш деформациялари оқувчанлик

деформациясидан анча кичик арпа уруғининг униб

чицувчанлиги... Букулувчан *шиша* ва б.

Айтиб ўтилган сабаб туфайли фан ва техникага оид тер- минлар ясалишида -чан аффикси жуда фаол ва сермаҳсулдир.

кам- ёрдамчиси. Кам сўзининг сўз ясаш вазифасига эга эканлиги ҳақида ишнинг „Сўз ясовчи“ қисмида ҳам гапи- рилди. Унинг ёрдамида сифат ясалади. Бу сифатлар шахе ёки предметнинг сўз ясалиш асосидан англашилган нарсага меъёрдан оз даражада эгалик белгисини билдиради: камгап одам, камқувват хўжалик, камқатнов йўл ва б. Кам ёрдамчиси билан ясалган сифатлар кўп эмас, яъни кам сермаҳсул сўз ясовчи эмас.

Бу сўз ясовчи шу турга кирувчи сўз ясовчилардан ўзига хос хусусияти билан фарқланади. Масалан, -ли аффикси бел- гининг меъёрий ҳолатга нисбатан даражасини (ортиқ-кам- лиги, кучли-кучеизлигини) қайд этмайди. Кам сифат ясов- чиси эса белгининг меъёрдан оз, паст эканини қайд этади. Бу нарса кам сўзининг луғавий бирлик (лексема) сифатидаги маъноси билан боғлиқ.

Белгининг даражасини қайд этиши билан сер- сифат ясовчиси билан умумийликка эга, яъни сер- ясовчиси ҳам шундай хусусиятга эга. Лекин улар қарама-қарши (зид) маънолилиги билан бир-биридан фарқланади: сермаҳсул — каммаҳсул, сердаромад — камдаромад, серқатнов — камқатнов. Шу билан бирга, кам- ясовчиси сер- ясовчисига нисбатан ҳам кам қўлланади.

Маълум бўлдики, эгалик белгисини билдирувчи сифат ясовчилар билан ҳосил қилинган сифатлар бир умумий белгиси, яъни, белгининг ортиқ-камлиги, кучли-кучеизлиги кабил ар дан қатьи назар, эгалик белгиси билан бир гуруҳни, турни ташкил этади. Бу турга оид сифат ясовчиларнинг ҳар бири эса ўзига хос хусусияти билан ( масалан, белгидаги ортиқ-камлик, кучли-кучеизлик ва ш.к.ни қайд этиш ёки қайд этмаслик хусусияти билан) бир-биридан фарқланади. Бу хусусиятлари уларнинг сифат ясашдаги маҳсулли-маҳсул­сизлик, сермаҳсул-каммаҳсуллик ҳолатига таъсир этади. Бел- гидаги ортиқ-камлик, кучли-кучсизликни қайд этмайдиган, яъни бу нарсага нейтрал (бефарқ) бўлган қўшимча сермаҳсул бўлгани ҳолда (мае., -ли қўшимчаси), бошқаларининг қўлланиш доираси (ўзига хос хусусияти асосида) чегараланган бўлади, бинобарин, улар сермаҳсул сўз ясовчи бўла олмайди. Бу турга мансуб сифат ясовчиларнинг -ли қўшимчасидан бошқалари сермаҳсул сўз ясовчилар эмас.

**Эга эмаслик белгисини билдирувчи сифат ясовчилар**

Бу турдаги сифат ясовчилар шахе ёки предметнинг сўз ясалиш асосидан англашилган нарсага эга эмаслигини, шу билан характерланувчи белгини билдирувчи сифатлар ясайди. Бу турга -сиз, но- аффикслари киради. Шунингдек, ғайри- сифат ясовчисини ҳам мазкур турга киритиб таҳлил этган маъқул. Чунки унда ҳам, умуман олганда, инкор тушунчаси бор.

-сиз аффикси. Ўзбек тилида -сиз аффиксининг ҳам сўз ясаш, ҳам форма ясаш вазифасига эгалиги сўз ясалишига оид ишларимизда кенг ёритилган. Шу сабабли бу ўринда фақат сифат ясаши ва шу билан боғлиқ хусусиятларига тўхтаймиз. Бу аффикс ҳам, худди сифат ясовчи -ли аффикси каби, ҳозирги ўзбек тилида энг сермаҳсул сўз ясовчидир. Унинг ёрдамида отлардан қуйидаги маъноли сифатлар ясалади:[[23]](#footnote-23)

1. Шахе ёки предметнинг сўз ясалиши асосидан англа­шилган нарсага эга эмаслиги, унда шундай нарсанинг йўқлик белгисини билдирувчи сифатлар ясайди: Боласиз, бошеиз, гўштсиз, имзосиз, мевасиз, нурсиз, паранжисиз, қуролсиз, адабсиз, андишасиз, лофеиз, талантсиз, тартибсиз, щдрсиз ва бошқалар. Масалан: Отаси кўкнори емирган банги сингари рангсиз, ҳолсиз, довдир, паришонхотир кўринади қизига. (М. Исмоилий) Ёзганларим хатосиз, Тингларсан она, Кўрган роҳатларимдан ёзарман яна. (Ғайратий) [Фосиқ афандининг] *туксиз* қошлари жийирилиб бориб, кўк шишали кўзойнакларига қадалди. (М. Исмоилий) Унинг ҳисобича, шу *поёнсиз* тўқайнинг ўзида бир неча янги қишлоқ вужудга келиши мумкин. (Ҳ. Ғулом) *Виждонсиз, вафосиз* у она ҳали бу гўдакнинг тирноғига ҳам зор бўлади. (М. Алиев)

Бу мисолларда шахе ёки предметнинг сўз ясалиш асо­сидан англашилган нарсага эга эмаслиги маъноси ифода- ланяпти, яъни булардаги *-сиз* аффиксини йўқ сўзи билан алмаштиришнинг иложи бор: боласиз — боласи йўқ, имзосиз — имзоси йўқ, андишасиз — андишаси йўқ, қадрсиз — қадри йўқ каби. Лекин *-сиз* аффикси ёрдамида ясалган сифатларнинг ҳаммасида „йўқ“ маъноси шу даражада бўлавермайди ва бундай сифатлардаги *-сиз* аффиксини йўқ сўзи билан алмаштириш доим мумкин бўлавермайди. Мисоллар: Бу оила аъзолари бир умр шодлик, тўй-томоша кўрмади, ҳатто *миннатсиз* нон ейиш нималигини билмади. (М. Ўринхўжаев) Болалар бу гапларни эшитиб, иккинчи томондан, шаъниларига айтилган *адолатсиз* гаплардан хафа бўлиб, анча сўзлашди. (П. Турсун) [Муҳаррир] ахборингиз учун Чека ўша вақтларда *боқимсиз* болалар устидан ғамхўрлик қилишни ўз зиммасига олган эди. *(А.* Ҳаҳҳор) ...Қари куёв худди жуфти билан энди танишган бўйдоқдек *ўхшовсиз* қилиқлар қилади. *(А.* Муҳид- диндов) Гулсум, патнусни қатирлатиб, *ўхшовсиз* ҳарфларни узун енги билан ўчириб, анча овора бўлди. (П. Турсун)

-сиз аффикси билан ясалган сифатлар ҳаракатнинг бел- гисини билдириб, ҳол вазифасида қўлланиши мумкин. Бундай ҳолларда -сиз аффиксини йўқ сўзи билан умуман алмаштириб бўлмайди: Бироқ, Самадов ҳар гал ҳам асоссиз ишдан бўша- тилганли учун мактабга қайтиб келаверади. („Муштум“ журн.) Жамоа хўжалигининг бригада бошлиғи Қосимов ... бир неча ўн гектар ғўзани парваришеиз қолдирган. (Газетадан) Маълум бўлдики, -сиз аффикси ёрдамида -ли аффикси билан ясалувчи сўзларга қарама-қарши маъноли (антоним) сифатлар ҳосил қилинади (хавфли — хавфеиз, ширали — шира- сиз, мевали — мевасиз ва бошқалар). Маънодаги қарама- қаршилик ҳисобга олинмаганда, -ли ва -сиз аффикслари билан ясалувчи сўзларнинг бошқа хусусиятлари бир-бирига ўхшайди. Масалан, -сиз аффиксининг йўқ сўзига маъно жиҳатдан яқинлиги (тенг эмас), шунинг учун -сиз аффикси йўқ сўзи билан алмаштирилса, маълум даражада путур етиши, айрим ҳолларда эса алмаштириш мутлақо мумкин эмаслиги каби хусусиятлар -ли аффикси билан бор сўзининг ўзаро муносабатларида мавжуд.

1. Шахе ёки предметда сўз ясалиш асосидан англашилган нарсанинг кам, меъёрдан паст (деярли йўқ) даражада мав- жудлигини билдирувчи сифатлар ясайди: Елкасида байтили тун, катта очилган кўз, қонсиз юз билан бир неча дақиқа ўнгига қарабўтирди. (И. Исмоилий) Унумсиз қўл меҳнати давом этса этаверсин, лекин том босибқолмасин эмиш. (,Муштум“журн.) Эркаксиз уй файзеиз, кўрксиз кўринади кўзга, фарзанд учун эса ота бир тоғдай. (М. Алавия) Чўнтагидан рўмолча олиб, энсиз пешонасидаги терларини, кўз ёшини арти-да, сўнг сўзида давом этди. (М. Алавия) Абдушукур манглайи тиришган, кўзойнакли, этсиз қорамтир юзи ичига ботган, ориққина киши. (Ойбек) Бу типдаги сифатларда айтиб ўтилган маънонинг реалла- шувида сўз ясалиш асоси билдирадиган нарсага хос хусусият ҳам’ роль ўйнайди, яъни -сиз аффиксини олган сўз билди­радиган нарса шахе ёки предметда объектив ҳолда мавжуд бўлади. Масалан, тирик одам ёки ҳайвонда албатта қон, гўшт (эт) мавжуд бўлади. Лекин унинг миқдори (даражаси) ҳар бир одам ёки ҳайвонда турли даражада бўлиши мумкин. Инсон ёки ҳайвондаги ана шу қонни, гўштни англатадиган қон, эт (гўшт) сўзига -сиз аффикси қўшилганда, шу нар­санинг шахе ёки ҳайвонда меъёрдан паст даражада эканлиги ифодаланади. Худди шу „меъёрдан паст“лик тушунчаси таъсирида -сиз аффикси ёрдамида ясалган айрим сифатларда сўз ясалиш асосидан англашилган нарсанинг яхши эмаслиги, пастлиги маъноси ифодаланади: Хўш, сутнинг сифатли ёки сифат с из бўлиши нималарга боғлиқ? („Тошкент оқш.“ газ.) Бектемир полвоннинг шу тобда дилгир ва кайфеиз эканини пайқади, лекин чурқ этишга тоби йўқ. (Ойбек)

-сиз аффикси, бир томондан, бу маъносида ҳам -ли аф­фикси ёрдамида ҳосил бўлувчи сифатларга қарама-қарши маъноли сифатлар ясайди. Иккинчи томондан, -ли ва -сиз аффикслари ёрдамида иккинчи пунктда кўрсатилган типдаги сифатлар ясалишида маълум умумийлик бор, яъни ҳар иккала аффикс ҳам шахе ёки предметда объектив ҳолда бор бўладиган нарсани билдирувчи сўзлардангина шундай типдаги, қарама- қарши маъноли сифатлар ясайди: сифатли —сифатсиз, кучли — кучеиз, кўркли — кўрксиз, ақлли — ақлсиз, бахтли — бахтсиз, тукли — туксиз ва б.

-ли ва -сиз аффикслари қарама-қарши маъноли сифатлар ясашини кўрдик. Лекин ҳар қандай сўздан бу аффикслар ёрдамида қарама-қарши маъноли сўз ясалавермайди. Бирон сўздан -ли аффикси ёрдамида сифат ясалгани ҳолда ундан -сиз аффикси ёрдамида сифат ясалмаслиги ва, аксинча, -сиз аффикси билан сўз ясалгани ҳолда -ли аффикси билан сифат ясалмаслиги мумкин. Масалан, даҳшатли, аянчли, нафратли сўзларининг -сиз аффикси билан ясалувчи антоними йўқ. Шунингдек, юзсиз, сўнгсиз, иложсиз сўзларининг -ли аффикси билан ясалувчи антоними йўқ.

Умуман, ҳар иккала аффикс ҳам ҳозирги ўзбек адабий тилида жуда сермаҳсул сифат ясовчилар ҳисобланади.

но- аффикси. Бу аффикс, асосан, сифатлардан, кам миқ­дорда отлардан сифат ясайди.

1. Сифатларга қўшилганда асосдан англашилган маънони (белгини) инкор этади, шахе ёки предмет учун асосдан англашилган белги хос эмаслигини билдиради, яъни но- аффикси „бўлмаган“, „эмас“ маъносини билдиради. Қиёс- ланг: аниқ — ноаниқ (аниқ бўлмаган, аниқ эмас), маъқул — номаъқул (мақул бўлмаган, маъқул эмас), муносиб — номуносиб (муносиб бўлмаган, муносиб эмас), текис — нотекис, қулай — ноқулай ва б. Қуйидаги икки мисолни қиёсланг: Сиз, кейинги пайтларда ноанъанавий тиббиёт соҳасида фаолият кўр- сатяпсиз. („Тошкент оқш. “ газ.) Таълим-тарбия жараёнини ташкил қилишда анъанавий бўлмаган ишнинг шакл ва услуб- ларини тадбиқ қилиш... . (,ўқит. газ.“)
2. Отларга қўшилиб, шахе ёки предметнинг асосдан англашилган нарсага эга эмаслигини, унинг инкори билан боғлиқ бўлган белгисини билдирувчи сифат ясайди: ноилож, ноўрин каби. Бу типдаги сифатлар ўзбек тилида 10 лар атрофида бўлиб, улардан айримларида но- аффикси -сиз аффиксига маънодощцир: ноилож — иложсиз, ноўрин — ўрин- сиз, ноумид — умидсиз, ноинсоф — инсофсиз. Айрим сифатларда эса сўз ясалиш асоси ҳозирги ўзбек тилида мустақил сўз сифатида қўлланмайди ёки айрим сўзларда но- аффикси сўз ясовчига хос умумий маънога эга бўлмайди ва шу сабабли бу сўзларнинг маъносини ясовчи аффикс ва сўз ясалиш асоси маъноларидан келтириб чиқариб бўлмайди: ножўя, нопи- санд (лик), ношукур каби.

Ўзбек тилида отлардан но- аффикси ёрдамида ясалган сифатлар ана шу кўрсатиб ўтилган сўзлардир. Демак, отлардан сифат ясашда но- аффикси сермаҳсул эмас. Шу фикрни но- аффикси ёрдамида сифатлардан сўз ясалишйга нисбатан ҳам айтиш мумкин, яъни яқин вақтларгача но- аффикси ёрдамида сифатлардан ясалган сўз (сифат)ларнинг миқцори 30 га яқин бўлган. Булар ҳам асосан ўзлашма сўзлар бўлиб, араб ва форс- тожик тилларига оид сўзлардан ясалган сифатлар: ноаниқ, ноаҳил, номаълум, номуносиб, ноҳақ, нобоп, номард, нопок каби.

Хуллас, ўзбек тилида дастлаб но- аффикси ёрдамида ясалган ўзлашма сўзларгина бўлган. Ўзбек тилининг ўзидаги сўзлардан но- аффикси ёрдамида сўз ясалиши бўлмаган. Лекин сўнгги йилларда унинг ёрдамида ўзбекча сўзлардан, шунингдек, рус тилидан ўзлашган сўзлардан янги-янги сифат­лар ясалган ва ясалаётганини кўрамиз: ноқоратупроқ, нокапи- талистик, ноишлаб чиқариш, нотўқима, ностандарт, нодавлат ва бошқалар.

Кўринадики, но- аффикси ҳозирда ўзбек тилининг сўз ясовчи аффикслари қаторидан ўрин олган ва у янги-янги сўз (сифат)лар ясалишида иштирок этяпти. Бу эса но- аффиксининг ўзига хос хусусияти, маъно ва вазифасига эга- лиги билан боғлиқ.

Ўзбек тилида но- аффиксининг сўз ясовчи сифатида фаол- лашуви фан, техника ва бошқа соҳаларнинг ривожланиши натижасида юзага келган ва рус тилида не- префиксли сўзлар билан ифодаланувчи янги ҳодисаларни ўзбек тилида ифо- далаш талаби билан ҳам боғлиқ.

Рус тилида не- префикси билан ясалган ва сўз ясалиш асосидан англашилган маънонинг инкорини билдирувчи сўзларни ўзлаштириш жараёнида шу маънони ифодалаш имконига эга бўлган но- аффиксини қўллашга олиб келган. Лекин дастлабки даврларда но- аффикси ёрдамида саноқли (икки-учта) янги сўз ясалганини кўрамиз. Ҳатто, ҳозирда ҳам но- аффиксининг сўз ясаш имкониятидан тўла фойда- ланилаётгани йўқ. Русча не- префикси билан ясалган кўпгина сўзлар билдираётган маънони но- аффикси ёрдамида сўз ясаш орқали ифодалаш мумкин бўлгани ҳолда, негадир уларни тасвирий йўл билан ифодалаш ҳоллари ҳам бўлди. Бизнингча, бунинг сабаби, биринчидан, 30- йилларгача но- аффикси янги сўз ясовчи сифатида фаол бўлмаганидан ( фақат форс-тожик тилларидан ўзлашма сўзлар таркибидагина қўлланганидан) ва шунинг таъсирида уни ўзбек тили сўз ясовчиси деб қарамаслиқца бўлса, иккинчидан, но- аффиксининг маъно ва вазифаси (шу вақтгача яратилган ўзбек тилига оид ишларда) аниқ белгиланмаганлигидандир. Учинчидан, собиқ иттифоқнинг кейинги йилларида арабча, форс-тожикча элементларнинг қўлланишига қарши муносабатнинг таъсири бунда ўз аксини топди деб ўйлаймиз. Демак, но- аффиксини фаол ишга солиш учун, унинг сўз ясаш имкониятидан тўғри, тўла фойдаланиш учун унинг маъно ва вазифасини аниқ белгилаб олиш ва уни ишга солиш керак бўлади. Маълум даражада шундай қилина бошланди.

Юқорида кўриб ўтдикки, инкорни ифодаловчи русча не- префиксли сўзларга хос маънони ўзбек тилида ифодалаш талаби билан но- аффикси маҳсулли, фаол сўз ясовчига айланган. Ҳозирда ҳам рус тилида не- префекси ёрдамида янги сўзлар ясалади ва уларни ўзбек тилида ифодалаш талаби билан но- аффикси ёрдамида ўзбек тилида сифатлар ҳосил қилинади. Лекин шуни айтиш керакки, биринчидан, инкор ифодасига эга бўлган не- префиксли сўзларнинг ҳаммаси бир хил маъноли эмас. Иккинчидан, ўзбек тилида белгининг инкори маъноси но- аффиксидан бошқа аффикслар ёрдамида ҳам ифодаланади, яъни ўзбек тилида инкор ифодали сифат ясовчи бошқа аффикслар ҳам бор. Демак, но- аффикси ва у билан умумий маъно ва вазифага эга бўлган бошқа аффикс- лардан ҳар бирининг ўзига хос хусусиятини аниқ белгилаш ва русча не- префексли сўзлар қандай маъно ифодалаганда уни ўзбек тилидаги инкор мазмунли қайси аффикс билан ифодалаш мумкинлигини белгилаш керак бўлади.

Маълумки, сўз ясалиш асосидан англашилган нарса ёки белгининг инкорини билдирувчи сўзлар ҳозирги ўзбек тилида жуда кўп миқдорни ташкил этади. Бундай сўзлар -сиз, бе- ва но- аффикслари ёрдамида ясалади. Бу аффикслар инкор маъноси билан умумийликка эга бўлса ҳам, улардан ҳар бири ўзига хос фарқли белги-хусусиятга ҳам эга.

Инкор маъносига эга бўлган -сиз ва бе- аффикслари, асосан, отлардан сифат ясайди. но- аффикси эса, аксинча, асосан, сифатлардан сифат ясайди. Демак, қандай сўзлардан сифат ясашига кўра -сиз, бе- аффикслари ва но- аффикси тамомила фарқли аффикслардир. Бундан ташқари, -сиз, бе- ва но- аффикслари инкорни ифодалаши билан умумийликка эга бўлса ҳам, лекин маъносидаги ўзига хосликлари билан ҳам ўзаро фарқланади.

Кўриб ўтдикки, -сиз аффикси шахе ёки предметда сўз ясалиш асосидан англашилган нарсанинг йўқлиги билан боғлиқ белгисини билдирувчи сифат ясайди. Шунинг учун ҳам бундай сифатлардаги -сиз аффиксига хос маънони йўқ сўзи билан ифодалаш мумкин бўлади: дармонсиз — дармони йўқ, хабарсиз — хабари йўқ, кучеиз — кучи йўқ ва б. Ҳатто, -сиз аффикси сифатлардан сўз ясаганида ҳам унга хос шу хусусият сақланади: тенгсиз — тенги йўқ, кераксиз — кераги йўқ каби. но- аффикси эса, юқорида кўриб ўтганимиздек, шахе ёки предмет учун сўз ясалиш асосидан англашилган белги хос (характерли) эмаслиги маъносини билдиради, яъни „бўлмаган“, „эмас“ маъносини билдиради. Шу сабабли но- аффикси ўрнида, бўлмаган, эмас сўзларини қўллаш мумкин бўлгани ҳолда, йўқ сўзини қўллаб бўлмайди: нотекис — текис бўлмаган, текис эмас; номуносиб — муносиб бўлмаган, муносиб эмас ва ҳоказо. Худди шу хусусиятларига кўра рус тилидаги без- приставкали сўзлар ўзбек тилига -сиз аффиксли сўзлар билан таржима этилгани ҳолда, уларни но- аффиксли сўз билан таржима қилиб бўлмайди.

Рус тилидаги не- префикси ўзбек тилидаги -сиз ва но- аффиксларига хос маъноли сўзлар ясай олади. Неважный — аҳамиятсиз; невольный — ихтиёрсиз, эрксиз; неверный — нотўғри; незнакомый — нотаниш; неизвестный — номаълум каби. Демак, русча не- префикси билан ясалган инкор маз- мунли сўзларни ўзбек тилига таржима этишда -сиз ва но- аффиксларининг маънодаги ана шу фарқли хусусияти ҳам ҳисобга олиниши ва улардан мос бўлгани билан сўз ясаш керак бўлади.

Ўзбек тилига давлат тили мақоми берилгандан кейинги вақтларда, янги нарса, тушунчаларни ифодалашда ўзбек тилининг ўз имкониятларидан фойдаланиш, янги сўзлар яратишга аҳамият бериш ҳам но- аффикси ёрдамида янги- янги сўзлар ясалишига таъсир этди.

Сўз ясалиш асоси рус ёки рус тили орқали ўзлашган сўз бўлса, но- аффиксининг не- префиксига хос маъно ва вазифада қўлланаётгани жуда аниқ бўлиб туради. Мисоллар: Албатта, одамнинг бундай табиий фазилатга эга бўлишига халал берувчи нообъектив, сунъий шароитлар мавжуд бўлиши мумкин. (,ўзб. адаб. ва санъати “ газ.) ...Ўқув юртларининг нофилологикўзбек бўлимларида ўзбек тилини ўқитиш... . (,ўзб. адаб. ва санъати “ газ.) Ҳаракатимизга халал беришига ҳар қандай уринишлар самарасизгина бўлиб қолмай, шу билан бирга, *нореал* ҳамдир. (,ўқит. газ. “)

*но-* аффиксининг ана шундай сўз ясаш имконияти юзага келгач, фақат рус тилидан таржима жараёнида эмас, умуман, кўриб ўтилган маъноли сифатлар ясалишида *но-* аффиксидан фойдаланиладиган бўлди. Мисоллар: Лекин ҳар қанча пардоз- андоз билан яралишида *ноетук* бўлган нарсани етук қилиб бўлмайди. (,ўзб. адаб. в а санъати“ газ.) ...врач аёлнинг одам- ларга *ноинсоний* муомаласи ... . („Тош. ҳақ. “ газ.) ...қабул қилишдаги *номукаммалликда,* ... ўртамиёна ўқувчиларнинг талаба бўлишларидаги *нохолисликни* ўқув юрти муаллимлари зиммасига юклайдилар. (,ўқит. газ. “)

*но-* аффиксининг отлардан, ҳатто, равишлардан сифат ясаётганлиги унинг сермаҳсул сифат ясовчига айланиб бора- ётганини яна бир бор тасдиқлайди. Мисоллар: *ноозиц-овцат* моллари ишлаб чщариш кескин кўпайтириш .. . („Тош. ҳақ. “ газ.) Ҳачон ва қай йўсинда ўзбек тилини *ноўзбекларга* ўргатиш йўлларини яхшилаш. (,ўқит. газ. “) У умуман *ноишлаб чиқариш* соҳасига ажратилаётган маблағлар ҳажмларини ҳам маъқулламайди. („Тош. ҳақ. “ газ.) Мамлакатда *ноодилона* ташкил топган иқтисодий алоқалар тузилиши натижасида хомашё беришга мўлжалланган. (,Ҳалқ сўзи“ газ.) ...қатор раҳбар ходимларнинг Икромов тўғрисида *нодўстона* фикр билдирганлари ҳам бу масалада муҳим роль ўйнади. (,)Ёшлик “ журн.)

Инкор мазмунига эгалиги билан бе- аффикси -сиз, но- аффиксларига ўхшайди. Бу аффикс ҳам асли форс-тожик тилларидан ўзлашган сўзлар таркибида ўтган. Материал- ларнинг кўрсатишича, бу аффикс ўзбек тилининг ўзида ҳам сифатлар ясаган. Беиш, бесўроқ, бетиним, бечиқим, беўлчов каби сўзларнинг ўзбек тилининг ўзида ясалганига шубҳа йўқ. Бу аффикс отлардан сўз ясашига кўра но- аффиксидан бутунлай фарқ қилади ва -сиз аффиксининг вазифадоши, маънодоши ҳисобланади: бефарқ — фарқсиз, бефойда — фойдасиз, беҳисоб — ҳисобсиз, беандиша — андишасиз ва б.

Материалларимизнинг кўрсатишича, бе- аффикси ўзига синоним бўлган -сиз аффиксидан бирон фарқпи хусусиятга эга эмас. Ҳозирги ўзбек тилида мавжуд бўлган бе- аффиксли сифатларнинг асосий қисми ўрнида -сиз аффикси билан ясалган сифатлар қўллана олади. Худди ана шу ҳодиса, яъни бе- аффикси маъно нозиклиги ёки бошқа бирон жиҳатдан ўз синоними бўлмиш -сиз аффиксидан фарқланмаслиги унинг сифат ясаш вазифасини деярли тўхтатишига, инкор („йўқ") маъноли сифатлар -сиз аффиксининг ўзи билан ясалавери- шига сабаб бўлган.

ғайри- аффикси. Бу аффикс сифатлардан сифат ясайди. Унинг ёрдамида ясалган сифатлар шахе ёки предметнинг сўз ясалиш асосидан англашилган белгига зид, қарама-қарши белгили эканини билдиради: ғайриилмий, ғайрщонуний каби.

Бу аффикс араб тилидан ўзлашган саноқли сўзлар таркибида бўлган: ғайридин, ғайришаръий каби. Кейинчалик эса ўзбек тилининг ўзида ҳам айтиб ўтилган маъноли сифат­лар ясайдиган бўлган.

ғайри- аффиксининг юқорида қайд этилган маъноси илмий адабиётларда, шунингдек, дарслик ва қўлланмаларда кўрсатилган. Биз бу ўринда мазкур сўз ясовчига хос яна бошқа хусусиятлар ҳақида қисқача тўхтамоқчимиз.

Бу аффикс инкор маъноли сифат ясовчилардан, ўз хусу- сиятига кўра, но- аффиксига яқин туради. Лекин бу аффикс- дан ҳам ўзига хос хусусиятлари билан фарқланади.

но- аффиксининг таҳлилида кўрдикки, у ўзи қўшилган сўзга (сўз ясалиш асосига) оид маънони инкор этади, яъни „эмас“,„бўлмаган“ деган маънони билдиради, шундай маъно­ли сифатлар ясайди: нотабиий (табиий эмас, табиий бўл­маган), нотўғри (тўғри эмас, тўғри бўлмаган) каби. Худди шундай белгини ифодалаш учун ғайри- аффиксидан фойда- ланиш ҳоллари ҳам учрайди, яъни ғайри- аффиксининг но- аффиксига синоним сифатида қўллаш ҳоллари учрайди. Бир мисол: Ҳаётда, турмушда нимаики нотабиий экан, у халқда акс муносабат ва нафрат уйғотади. („Тошкент оцш. “ газ.) Очил ғайритабиий бир дадиллик билан аудиториядан чиқди. (77. Ҳодиров)

Лекин но- ва ғайри- аффикслари ўзига хос маъно нозик- лигига эга бўлиб, ана шуни ҳисобга олган ҳолда, уларнинг ҳар биридан ўз ўрнида фойдаланиш керак. Аниқроқ айтганда, белгининг инкорини ифодалаш учун („эмас“, „бўлмаган“ деган маънода) но- аффиксини, „зид“, „қарши“ („қарама- қарши") деган маънода ғайри- аффиксини қўллаш мақбул бўлади. Масалан, „илмий бўлмаган", „илмий эмас" деган маъно билдирилмоқчи бўлса, ноилмий сўзини, „илмга зид" деган маъно ифодаланмоқчи бўлса, ғайриилмий сўзини қўлланг тўғри бўлади. Шу жиҳатдан бирор нарса, иш-ҳаракатнинг табиий- лигини, ихтиёрийлигини инкор этиш учун, яъни „табиий эмас“, „табиий бўлмаган“, ихтиёрсиз“, „беихтиёр“ деган маъ- нода нотабиий, ихтиёрсиз сўзини қўллаш тўғри, лекин ғайритабиий, ғайриихтиёрий сўзини қўллаш тўғри бўлмайди. Агар ҳақиқатда ҳам „ихтиёрга қарши“, „хоҳиш-истакка қарши ҳолда“ дейилмоқчи бўлса, ғайриихтиёрий сўзини қўллаш мумкин. Куйидаги икки мисолга эътибор беринг: ... кўпинча ғайримиллий, яъни уни бузишни кўзда тутувчи қандайдир „интернационал мазмун “ни кўзда тутибкелганмиз. (,ўзб. адаб. ва санъати“ газ.) ...таҳдид қилиш, алдам ёки бошқа ғайриҳуқуқий йўл билан.... („Халқ сўзи “газ.) Ҳар икки мисолда ғайри- аффиксининг хусусияти тўғри ҳисобга олиниб сўз ясалган. Шунинг учун ғайримиллий, ғайриҳуқуқий сўзларини номиллий, ноҳуқуқий сўзлари билан алмаштириб бўлмайди.

**Нисбий белги билдирувчи сифат ясовчилар**

Бу турдаги сифат ясовчилар билан ҳосил қилинган сифатлар бирор нарсага нисбатли белгини, унга нисбатлаб ифодаланадиган белгини билдиради. Булар: -ги, -лик, -ий/-вий, -ма, -симон аффиксларидир.

Шу вақггача бўлган илмий адабиётлар, дарслик ва қўллан- маларда „нисбий сифат“ термини қўлланиб келинмоқда. Лекин „нисбий сифат“ деганда қандай сифатлар тушунилиши шу вақтга қадар аниқ ифодасини топмаган. Бу термин русча „относительные прилагательные“ терминининг таржимаси сифатида қўлланиб келиняпти, холос (бу ҳақца кейинроқ яна тўхталамиз).

-ги аффикси. Бу аффикс -ки, -қи вариантларига эга. Нисбий сифат ясайди. Унинг ёрдамида ясалган сифатлар предметнинг сўз ясалиш асоси англатган нарсага (вақт ёки жой-маконга) оидлик (шундай нисбатли) белгисини билди­ради: кузги, ёзги, қишки, пастки, ташқи каби.

Бу аффикс фақат вақт ва жой (макон) маъпосидаги эрта, кеч, баҳор, ёз, куз, қиш, аввал, илгари, ҳозир, олдин, кейин, ост, уст каби саноқли сўзлардангина сифат ясайди: эртаги, баҳорги, кузги, аввалги, остки, устки каби. -ги қўшимчаси ёрдамида янги сифатлар ясалаётгани йўқ, яъни уни маҳсулсиз сўз ясовчи деб ҳисоблаш мумкин. Бунинг сабаби -ги аффикси ёрдамида сўз ясаш учун асос бўладиган янги бирлик — лексема(лар) юзага келаётгани йўқлигидир.

-ги аффикси аниқ вақгни ва ост, уст каби аниқ маконни билдирувчи сўзлардангина сифат ясаши туфайли унинг ёрдамида ҳосил қилинган сифатларнинг маъноси ҳам аниқ бўлади, шу сабабли бу ясама сўзларнинг маъносини таркибий қисмлари (сўз ясалиш асоси ва сўз ясовчи қўшимча) маъноси билан асослаш мумкин бўлади: қишки — қишга оид, қишда бўладиган; охирги — охирда жойлашган ва ҳ. к.

-ги аффиксининг умуман вақт бирлигини эмас, балки муайян вақгни англатувчи сўзлардангина-сифат ясаши шу нарсада ҳам аниқ кўринадики, масалан, у кун, йил сўзларидан сифат ясамайди, яъни кунги, йилги сўзи йўқ. Кун ва йилнинг муайян қисмларини билдирувчи эрталаб, туш (пешин), кеч, тун, кундуз; баҳор, ёз, куз, қиш сўзларидан сифат ясайди: эрталабки, тунги, кундузги...; баҳорги, кузги... каби. Агар кун, йил сўзларидан олдин конкретлаштирувчи сўз қўлланса, бу сўзларга -ги қўшилади: бу йилги, ўтган йилги (даромад) каби. Мазкур қўшимчага хос бу хусусият Ҳам унинг вазифа дои- расини, сўз ясаш имкониятини чегаралаб қўяди. Шу ўринда -ги аффикси билан боғлиқ бир ҳодиса ҳақида тўхтаб ўтишга тўғри келади.

Кўриб ўтдикки, бу аффикс вақт ва макон (жой) маъноли маълум сўзлардангина сифат ясаган, ҳозирда эса лексема (сўз)лардан унинг янги сўзлар ясаши кузатилмайди. Бу ҳол -ги аффиксининг сўз ясаш вазифасини тўхтатганлигини кўрсатмайди, балки -ги қўшимчаси сўз ясаши мумкин бўлган конкрет вақт ёки ўрин билдирувчи янги сўзларнинг йўқлиги, юзага келмаётганлиги билан боғлиқ.

Ўрин ва вақт (пайт) билдирувчи жуда кўп сўзларга хос вақтнинг конкретлиги уларни ўрин келишиги қўшимчасида қўллаш билан шакллантирилади. -ги қўшимчаси эса ўрин қўшимчаси -да билан биргаликда нарса-ҳодисанинг ўрин ёки пайтга муносабатини, шу, жиҳатдан бўлган белгисини ифо- далайди: уйдаги, кўчадаги, ёздаги, куздаги каби. Бунда, асли, ўрин (пайт) маъноси -да қўшимчасига, нисбатлаш эса -ги қўшимчасига хослигини сезиш қийин эмас. Шу билан бирга, уйдаги, ёздаги каби сўзлар таркибидаги -да ва -ги ни тамомила мустақил (алоҳида-алоҳида) аффикс ҳисоблаб бўлмайди. Шу­нинг учун ҳам булардаги -да ва -ги тўла маънода ўрин келишиги вазифасида, -ги эса сифат ясовчи вазифасида эмас. Ҳар иккаласи бирликда нарса-ҳодисанинг ўрин ёки пайт (вақт)га муносабатини (шундай белгисини) ифодалаш учун хизмат қилади ва бир бутун бирлик сифатида қаралиб, ўрин белгиси шакли (формаси)ни ясовчи аффикс деб таъриф- ланмоқда[[24]](#footnote-24).

Вақг (пайт) маъноси ўрин келишигидан ташқари муайян сўз (сўзлар) билан ҳам конкретлаштирилиши мумкин. Бу сўз пайт билдирувчи сўздан олдин қўлланади. Ўтган йил. Келаси қиш каби. Бундай бирикмалардаги вақг билдирувчи сўзга - ги аффиксини қўшиш билан предметнинг шу вақтга оид (шу вақтга нисбатланувчи) белгиси ифодаланади: ўтган йилги ҳосил. Келаси йилги қурилиш ишлари каби. Демак, бундай ҳолларда вақт (пайт)ни конкретлаштириш муайян сўзга, оидлик (нисбатли) белгини ифодалаш эса -ги қўшимчасига хос бўлади.

Айрим мутахассислар уйдаги, куздаги каби сўзларда -да ва -ги алоҳида (мустақил) аффикс деб ҳисоблайдилар. Қайд этилган ишимизда бу масалага махсус тўхталганмиз. Бу ўринда уларни такрорламоқчи ва -даги қўшимчаси билан боғлиқ масалаларга тўхтамоқчи эмасмиз. Фақат шуни қайд этмоқчи эдикки, -ги қўшимчасининг лексема (сўз)лардан нисбий сифат ясаши кузатилмаётган бўлса-да, лекин у нисбатлаш (нисбий белгини ифодалаш) вазифасини тўхтатган эмас.

-лик аффикси. Бу аффикснинг ҳозирги ўзбек адабий тили­даги вазифалари ва улар ҳақидаги қарашлар махсус мақо- ламизда таҳлил этилгани сабабли[[25]](#footnote-25) бу ўринда унинг сифат ясаш вазифасигагина тўхталамиз.

-лик аффикси ҳам нисбий сифат ясайди ва предмет, нарса-ҳодисанинг сўз ясалиши асосига нисбатли белгисини билдиради. Сўз ясалиш асосининг хусусиятига боғлиқ ҳолда нисбатлашнинг муайян маъноли ҳолати акс этади:

1. -лик қўшимчали сўз боғланиб келган (аниқланмиш вазифасидаги) сўз билдирган нарсанинг сўз ясалиш асосидан англашилган нарса-предмет учун бел г ил ан га I и и ги пи, шунга оидлик, хослик белгисини билдиради: кўрпалик сатин, астарлик бўз, уруғлик буғдой каби. Бундай сифатларнинг отлашиш хусусияти кучли бўлади ва от вазифасида қўл­ланиши одатдаги ҳол ҳисобланади. Шунинг таъсирида бўлса керак, айрим ишларда бу типдаги сифатлар от деб қаралади. Лекин аниқланмиш вазифасидаги сўзнинг -и(-си) қўшим- часини олмаслигининг ўзиёқ -лик қўшимчали сўзнинг сифат эканлигини кўрсатади. Қиёсланг: дўстлик алоқаси (дўстлик — от) — уруғлик чигит (уруғлик — сифат).

-лик қўшимчаси билан ясалган бу типдаги сифатлар жуда кам миқцорда.

1. Шахснинг сўз ясалиш асосидан англашилган жойга мансублигини, шу жиҳатдан бўлган белгисини билдиради: тошкентлик йигит, фарғоналик санъаткорлар, қишлоқлик дўстим каби: Жўра полвон у ни қўшариқлик Орзихон ая деган кампирнинг уйига жойлаб қўйди. (Саид Аҳмад)

Демак, -лик аффикси фақат шахснинг шундай (ман- сублик) белгисини билдирувчи сифат ясайди. Предметнинг (нарса-ҳодисанинг) бундай мансублик белгиси эса от+от типидаги бирикма моделида ифодаланади. Қиёсланг: тоғлик халқ. — тоғ ялпизи. Шу хусусиятига кўра -лик аффиксининг бундай типдаги сифат ясаш имконияти ҳам чегараланган.

1. Предмет, нарса-ҳодисанинг сўз ясалиш асоси бил- дирган вақг, мудцат билан ўлчанувчи белгисини, шунча вақгга (муддатга) оидлик белгисини ифодалайди: кунлик режа, йиллик мажбурият, ойлик маош каби: ...лабларидан ҳамишалик табассум сўнди. (М. Иброҳимов)

-лик аффикси -ги қўшимчаси каби нисбатлаш хусуси­ятига эгалиги туфайли маълум сўзлар доирасида уларнинг бири ўрнида иккинчисини қўллаш мумкин, лекин ҳамма вақг эмас. Масалан, қишки кийим ва қишлик кийим дейиш мумкин. Лекин йиллик даромад ўрнида йилги даромад қўлланмайди.

-ги аффикси ёрдамида лексемалардан янги сўз ясалиши деярли кузатилмаётгани, лекин унинг ўрин келишик қўшим­часи билан биргаликда нисбатлаш вазифасида кенг қўлла- нишини кўрдик. -лик қўшимчасида ҳам шундай хусусиятни кўрамиз, яъни унинг ёрдамида нисбий сифат ясалиши маълум сўзлар доирасида чегараланган бўлса, пайт маъноли сўз бирикмаларига қўшилиб, шу пайт (вақг)га нисбатли белгини ифодалаш учун қўлланиши анча кенг туе олган ҳолатдир: бир кунлик (иш), ўн кунлик (иш), бир ойлик (йщ) ва ҳ.

Хуллас, -лик аффикси нисбий сифат ясаши, нисбатлаш вазифасига эгалигига кўра, айниқса, ўрин ёки пайтга нис- батли белгини ифодалашига кўра -ги сифат ясовчиси билан бир гуруҳга мансуб. Лекин уларнинг ҳар бири ўзига хос фарқли хусусиятларга эга.

-ий/-вий аффикси. Дастлаб фақат араб тилидан ўзлашган сўзлар таркибида мавжуд бўлган. Бундай ўзлашма сифат- ларнинг айримларининг -ий/-вий дан қолган қисми ҳам ўзбек тилида мустақил ҳолда қўлланади, яъни шу қисми ҳам ўзбек тилига мустақил сўз сифатида қабул қилинган: арабий (араб+ий), синфий (синф+ий), тарбиявий (тарбия+вий) ва б. Баъзи сифатлар эса шу ҳолича қабул қилинган, яъни -ий/-вий аффиксидан қолган қисми ўзбек тилида йўқ (бундай қисм — „сўз“ қабул қилинмаган). Шунинг учун ҳам улар таркибий қисмларга ажралмайди: бадиий, табиий, жузъий, луғавий...

Асли араб тилига мансуб бўлган -ий/-вий қўшимчасининг ўзбек тилида ҳам сўз (сифат) ясовчига айланишининг қо- нуний асос ва сабаблари бор, албатта.

Биринчидан, араб тилидан ўзлашган -ий/-вий аффиксли сўзларнинг (ясама сўзларнинг) сўз ясовчидан қолган қисми ўзбек тилида луғавий маъноли бирлик-лексема сифатида ҳам мавжуд. Масалан, ижодий, ахлоқий сўзларининг ижод, ахлоц қисми. Қолаверса, ижодий, ахлоқий, тарбиявий типидаги сўзларнинг маъносини, ўзбек тилида ҳам ижод+ий, ахлоқ+ий, тарбия+вий каби таркибий қисмлари маъноси билан асослаш мумкин. Бу ҳол араб тилидан ўзлашган -ий/-вий аффиксли сўзларни сўз ясалиш таркибига (сўз ясалиш асоси ва сўз ясовчи аффиксдан иборат таркибга) эга бўлган ясама сўз деб, -ий/-вий қисмини эса сўз (сифат) ясовчи деб қарашга сабаб бўлади.

Иккинчидан, кўриб ўтилган типдаш сўзларда -ий/-вий аффиксига хос бўлган маънога ўзбек тилидаги сифат ясовчи қўшимчаларнинг биронтаси эга эмас, яъни ўзбек тилида шундай маъноли сифат ясовчи аффикс (ёки бошқа бирлик) бўлмаган ва ҳозир ҳам йўқ.

Учинчидан, ўзбек тилида ҳам кўриб ўтилган типдаги (шундай маъноли) сифатлар ясалишига эҳтиёж бўлган ва ҳозир ҳам бор.

Ана шу ҳоллар -ий/-вий ни сўз ясовчи аффикс деб қарашга асос бўлган. Бунинг натижасида мазкур аффикс ёрдамида ўзбек тилининг ўзида ҳам янги сифатлар ясала бошланган. Бундай сифатларнинг асоси арабча сўзлар бўлган, яъни 138 -ий/-вий аффикси дастлаб арабча сўзлардангина янги сифатлар ясаган: ҳаётий, оилавий каби сифатлар бунга мисол бўла олади. Келтирилган сифатларнинг ўзбек тилининг ўзида ясалганининг асосий далили шуки, мазкур сифатлар араб тилида йўқ. Шу тариқа ўзбек тилининг ўзида янги сифат ясовчи -ий/-вий аффикси юзага кедци.

Шу нарсани алоҳида қайд этиш керак бўладики, -ий/- вий аффикси кўп вақтларга қадар фаол сўз ясовчига айлан- мади, яъни янги сифатлар ясаш учун ундан фойдаланилмади. 30- ииллардан бошлаб то 70- йилларгача ўзбек тилида -ий/- вий аффикси ёрдамида сифатлар ясалиши деярли кўзга ташланмади. Лекин ҳаётда бўлаётган ўзгаришлар, янги-янги тушунчаларнинг пайдо бўлиши ва уларни тидца ифодалаш талаби, айниқса, рус тилидаги сифат+от типидаги бирик- маларни ўзлаштириш жараёни, барибир, -ий/-вий аф­фиксининг ўзбек тилида сифат ясашда фаоллашувига олиб келди. Бу жараёнда -ий/-вий аффиксининг фаоллашуви билан боғлиқ қуйидаги ҳолатларни кузатиш мумкин:

1. Маълумки, ўзбек тилида иккинчи қисми и (си) қўшим­чали от+от типидаги бирикмалар жуда кенг қўлланилади. (Буни изофанинг бир тури деб ҳам қаралади). Айниқса, улар терминология тизимида ҳам кўп учрайди: муртак ўсимтаси, тола бурмалари, майса почаси; плуг корпусы, борт тармоғи, ёндириш ғалтаги; кураги гилами, сув ҳавзаси; каср махражи, қиялик чизиғи; ҳаво жанги, учиш майдони; билиш назарияси, идора эркинлиги; темир асри, пул муомаласи, қулдорлик жамияти, савдо битыми ва бошқалар.

Русча сифат+от типидаги бирикмаларни ифодалашда ҳам бирикма (изофа)нинг ана шу тури кенг қўлланилади: фан- техника тараққиёти (научно-технический прогресс), партия ҳужжати (партийный документ), ядроуруши (ядерная война) ва бошқалар.

Ана шу от+от типидаги бирликларнинг айримлари кейинги вақтларда сифат+от типида, яъни бирикманинг биринчи қисми -ни/ -вий аффикси ёрдамида ясалган сифат билан берила бошланди. Қуйидаги мисоллардаги -ий/-вий аффикси билан ясалган сифатлар бунга намуна бўла олади: Наҳот катта ҳаётий тажрибага эга бўлган кишилар... . („ Ўзб. адаб. ва сан. “ газ.) Бизнингча, ботаника боғининг илмий ва тажрибавий планларини қайта кўриб чщиш, уни тубдан юқори даражага кўтариш шарт. („Ўзб. адаб. ва сан. “газ.) Раҳбарлик лавозимларини эгаллаб турган кўпгина партия аъзолари контрол ва тащиддан ташқари қолди, бу эса ўпирилишларга, партиявий этиками жиддийравишда бузишларга олибкелди. ( „ Тош. ҳақ. "газ.)

Шуни айтиш керакхи, илгари от+от типида ифодаланган бирикмаларни сифат+от типида ифодалаш, яъни биринчи қисмини -ий/-вий аффиксли сифат билан ифодалаш шунчаки одций алмаштириш (от+от типидаги бирикмаларни сифат+от типидаги бирикмаларга алмаштириш) эмас. Буни қўллашнинг муҳим томони шундаки, биринчи компонента сифат билан берилганда маъно аниқ ифодаланади.

Демак, от+от типидаги тарбия ишлари ва сифат+от типидаги тарбиявий ишлар каби бирикмалар, бир томондан, ўзаро вазифадош. Иккинчи томондан, уларнинг ҳар бири ўзига хос (фаркди) хусусиятга ҳам эга.

1. -ли аффиксининг ҳозирги ўзбек тилида энг фаол сифат ясовчи экани ва унинг қандай тапдаги сифатлар ясашини кўриб ўтдик. Лекин кейинги вақтларда -ли аффиксининг маъно ва вазифасига мос келмайдиган ҳолдаги ясалишлар ҳам бўлди. Бу ҳодиса, айниқса, турли соҳаларга оид термйнлар ясалишида кўзга тащланади. Масалан, даврли каср, чизиқли функция, бурчакли тезлик, нуқтали фаза, чизиқли тенглама, поласали спектр ва бошқалар.

Маълумки, -ли аффикси предметнинг бирор нарсага эгалик (эгалик билан боғлиқ бўлган) белгисини билдирувчи сифат ясайди. Юқорида келтарилган мисолларда эса бундай маъно йўқ. Бинобарин, бу „сифатлар“ни ҳозирги ўзбек адабий тили сўз ясалиши нуқтаи назаридан меъёрга мос ҳолда ясалган сифатлар деб бўлмайди.

Ана шуни сезган ҳолда айрим ишларда -ли аффикси ўрнида -ий/-вий аффиксини қўллаш ҳоллари юзага келди. Масалан, бурчакли тезлик эмас бурчакий тезлик, чизиқли тенглама эмас чизиқий тенглама каби. Лекин бундай йўл тутиш мақбул эмас ва у тўғри натижа беравермайди. Буни ҳаётнинг ўзи ҳам кўрсатди. -ли ва -ий/-вий аффиксларининг ҳар бири ўзига хос маънога эга ва ана шу маънолари асосидагина улар ёрдамида сифат ясаш керак бўлади. Айни бир сўздан -ли аффикси ёрдамида сифат ясалиши мумкин бўлгани ҳолда ундан -ий/-вий ёрдамида сифат ясалмайди ва аксинча. Масалан, керакли асбоблар (керакий асбоблар дейил- майди, керакий сўзи йўқ), замонавий техника дейилади (за- монали техника дейилмайди, замонали сўзи йўқ ва б.).

Шунингдек, айни бир сўздан бу қўшимчалар ёрдамида бошқа-бошқа маъноли сўзлар ясалади. Қиёсланг: оилали — оилавий, тажрибали — тажрибавий, мазмунли — мазмуний, шаклли — шаклий, ҳуқуқли — ҳуқуқий ва бошқалар.

Демак, -ли ва -ий/-вий қўшимчалари ёрдамида сўз ясашда уларнинг ҳар бирига хос маъносини асосга олиш шарт. Чамаси кейинги ўн йиллар давомида айни бир тушунча „кўп партия- лилик“ ва „кўп партиявийлик“ шаклида бефарқ ифодаланяпти. Масалан: Кўппартиялиликка асосланган демократик давлат қуриш жараёни изчил давом эттирилмоқда. („Туркистон “ газ.) Узбекистон парламенты — Олий Мажлис илк марта кўппар- тиявийлик асосида сайланди. („Туркистон “ газ.) „Халқ сўзи“ ғазетасининг 1995 йил 29 август сонида чоп этилган тўрт киши сўзлаган кичик бир суҳбатда кўппартиялилик икки марта, кўппартиявийлик тўрт марта қўлланган. (Мисолларни жуда кўп келтириш мумкин.) Ваҳоланки, „кўп партияли“ бошқа маъно, „кўп партиявий“ бошқа маъно билдиради.

Бунинг учун эса тушунчанинг ўзи (унинг моҳияти) аниқ идрок этилиши керак. Агар „кўп партиянинг борлиги“ („кўп партияга эгалик“) ҳақида гап борадиган бўлса, „кўп пар- тияли“, „кўп партиялилик“ бирикмасини қўллаш керак бўла­ди. Ёки агар бирор нарса-ҳодиса кўп партиянинг (бирдан ортиқ партиянинг) муносабатига асосланган ҳолда ҳал эти­лиши назарда тутилса, у ҳолда нисбат бериш (белгини нисбат бериб ифодалаш) мавжуд бўлади ва, ўз-ўзидан, шундай бел­гини ифодаловчи „кўп партиявийлик“ бирикмасини қўллаш талаб этилади.

1. Рус тилидаги айрим сифатларни ўзлаштиришда ўзбек тилида маълум моделда ясалувчи сифатлар, тўғрироғи, русча сифатларни ўзлапггиришнинг маълум моделлари юзага келди. Масалан, рус тилида -и, -ческ суффикси билан ясалган револю­ционный, программный, лирический каби сифатлар ўзбек тилига революцией, программ, лирик моделида ўзлаштирилди. Бундай сифатларнинг ясама сўзга муносабати ва бошқа хусусиятлари тилшуносликка оид адабиётларда қайд этилган[[26]](#footnote-26).

Масаланинг бизга тааллуқли томони шундаки, ана шун­дай ўзлашма сифатларнинг айримлари кейинги вақтларда *-ий/-вий* аффикси ёрдамида ясалган сифатлар билан ифода- ланяпти. Мисоллар: *Конституциявий* суд. Б из *химиявий* қуролни батамом тугатишга тайёрлик изҳор этдик. („Тошкент оқш.“ газ.) *...техникавий* воситалардан фойдаланиш.. . (,ўзб. овози “ газ.) Раҳбарларга хўжалик соҳасида *тактикавий* ишлар учунгина эмас, шу билан бирга, беш йиллик доирасидаги истиқболли мақсадларни рўёбга чиқариш учун ҳам кенг ҳуқуқлар берилмоқда. („Тош. ҳақ “ газ.)

Бу ҳодиса ҳақида қуйидагиларни айтиш керак бўлади.

-ий/-вий аффиксининг сўз ясаш имкониятини тўғри ҳисобга олган ҳолда юқоридаги каби тўғри ва мақбул сўз ясалишини маъқуллаш керак. Лекин шуни ҳам унутмаслик керакки, информацион, физик, оригинал типидаги қисқартиб ўзлаштирилган сўзлар рус тилига хос сўз ясалиши ва бу сўзлар русча сўзлар эмас. Рус тилида бундай сўз ясаш усули ҳам, бундай сўзларнинг ўзи ҳам йўқ. Ўзбек тилининг, жумладан, унинг сўз ясалиш тизимининг тараққиёти жараёнида сўз ўз- лаштиришнинг шундай (юқоридаги каби) модели юзага келди. Бинобарин, бу модель ўзбек тилининг ўзиники ва унинг асосида янги сўзлар ҳосил бўлишига бошқача муно- сабатда бўлишга ўрин йўқ. Шунингдек, бу типда ясалган сўз- ларни, эҳтиёж бўлса-бўлмаса, -ий/-вий аффиксли сўз билан алмаштиришга эҳтиёж йўқ. Қолаверса, бундай модель асосида ҳосил қилинган инфекцион, эстетик, оригинал каби сўзлар ҳам предметнинг нисбат беришга асосланган белгисини бил­диради. Демак, сўз ҳосил бўлишининг ҳар бир моделидан, усулидан ўз ўрнида, унумли фойдаланишга ҳаракат қилиш керак, холос.

-ий/-вий аффикси оидлик, алоқадорлик, хослик, тааллуқ- лилик каби маъноли нисбий сифатлар ясайди. Бу маънолар асли бир умумийликка эга сўз ясалиш асосининг хусусияти негизида маънодаги нозик фарқлар муайянлашади. Бундай нозик фарқлар, ҳатто -ий/-вий аффикси билан ясалган айни бир ясама сўзда ҳам баъзан бир хилда намоён бўлавермайди. Қуйидаги уч мисолга эътибор беринг: ...бу меҳнатни таъна қилмасдан, уни ҳаётий эҳтиёжлар самарасига айлантиришга чақирди. („Туркистон“ газ. ) ...Бадиий сўз камолотининг гултожи бўлиши адабиёт XV асрда сўнмаганлигини исботлади, 142 унга ҳаётий куч бағишлади. („Туркистон“ газ.) Чунки сизнинг ҳаётий тажрибангиз халққа керак. (Газетадан) Кўриниб турибдики, учала мисолдаги ҳаётий сўзи ҳаёт сўзидан -ни қўшимчаси ёрдамида тўғри ясалган. Лекин ҳар уч мисолдаги ҳаётий сўзининг маъносини бир хилда изоҳлаб бўлмайди.

Ҳатто шундай ҳоллар ҳам мавжудки, муайян бир сўздан *-ий* / *-вий* ёрдамида ҳосил қилинган ясама сўзнинг маъноси аниқ сезилиб турса, баъзисининг маъносини илғаб олиш қийин. Дунёвий сўзининг қуйидаги мисоллардаги маъносига эътибор беринг:... *дунёвий* анжуманлар, дилрабо куй-қўшиқлар, кўргазмаларманзилгоҳига айланди. („Ўзб. овози“ газ.) Ўзбекис- тон энди мустақил ва суверен бўлган *дунёвий* давлатдир. („Халқ сўзи“ газ.) Энди эса бунинг ҳаммасини, майда-чуйдасигача *дунёвий* ҳисоб-китобга солиш керак бўлади. („Ўзб. адаб. ва сан. “ газ.) Бунда жамоат мактаби, шубҳасиз, *дунёвий* тусда бўлиши зурур. („Ўзб. овози“газ.) Катта *дунёвий*ҳақиқатларга ўз /вақти соати билан етиб борармиз. („Халқ сўзи “ газ.) Бу миллатни юксалтирмоқ, уни *дунёвий* халқлар сафига тезроқ қўшмоқни истасак... . (,ўзб. овози“ газ. )

-ий/-вий аффикси билан ясалган сифатларнинг таҳли- лидан маълум бўлдики, бу қўшимчанинг асосий вазифаси, маъноси нарса-ҳодисани сўз ясалиш асос билдирган нарсага нисбатлаш, шу йўл билан унинг белгисини билдиришдир. Ана шу хусусиятига кўра сифат ясовчи -ги, -лик аффикслари билан бир гуруҳга киради. Лекин вақт ёки ўрин маъноли сўзлардан эмас, балки, умуман, нарса-предмет маъноли отлардан сифат ясаши билан -ги ва -лик қўшимчасидан ҳам фарқланади. Умуман, нарса-предмет маъноли отлардан сўз ясаши туфайли унинг ёрдамида ясалган сўзларнинг маъносида муайянлик, муайянликнинг воқеланиши анча кучсиз бўлади (мисолларни юқорида кўрдик).

-ий/-вий қўшимчаси ёрдамида сифат ясалиши нисбатан янги ҳодиса бўлгани сабабли у билан сунъий (меъёрга мос . бўлмаган) тарзда сўз ясалиш ҳоллари ҳам.учраб туради. Буларга ўткинчи ҳодиса сифатида қарилиши керак.

Хуллас, -ий/-вий аффикси юзага келиши, унинг ёрдамида сўз ясалиши бошланиши билан ўзбек тили сифат ясали- шидаги бир бўшлиқ тўлдирилди.

-ма аффикси. Бу аффикснинг от ва сифат ясаш учун хизмат қилиши, ҳар иккала вазифада ҳам маҳсулли аффикс эканлиги юқорида („От ясалиши“ баҳсида) айтилди.

Ҳозирги ўзбек тили материаллари бу аффикснинг қуйи­даги маъноли сифатлар ясаш учун хизмат қилаётганини кўр­сатади:

1. Предметнинг сўз ясалиш асосидан (феълдан) англа­шилган иш-ҳаракат билан характерланувчи белгисини билди- радиган сифатлар ясайди: айланма (кўча), қайрилма (қош), қайтарма (ёқа), у лама (соч), қуйма (олтин), суюрма (ер), қотма (йигит), бурама (мих), ағдарма (этик), осма (чироқ) каби.
2. Предметнинг сўз ясалиш асосидан англашилган иш- ҳаракат билан юзага келишини, тайёрланишини — шу билан характерланувчи белгисини билдирадиган сифатлар ясайди: қайнатма (шўрва), чўзма (лағмон), қийма (гўшт) каби.

-ма аффикси иштирокида кўплаб бирикма терминлар ясалган ва бундай жараён давом этяпти. Масалан, қўшма сўз, орттирма нисбат, ўзлаштирма гап; тиркама комбайн, осма плуг, тилма эгат; чизма геометрия, иккиланма интеграл ва бошқалар.

Ҳар бир бандца қайд этилган маъно ўзаро алоқадор (боғ­лиқ) алоҳида-алоҳида маънолардир. Иккинчи бандца кел­тирилган турдаги сўз (сифат)лар отлашиш хусусиятига эга, биринчи бандца қайд этилган хусусиятли сифатлар деярли отлашмайди.

-ма қўшимчали отларнинг таҳлилидан кўрдикки, улар­нинг маълум қисми шу қўшимча билан ясалган сифатларнинг отлашуви натижасида юзага келган: қатлама, сузма, димлама кабилар.

-ма аффиксли отларнинг ҳосил бўлиш йўли ҳар хил бўлга- нидан айримларининг маъносини унинг таркибий қисмлари маъносидан келтириб чиқариб бўлмайди (ясама от маъно­сини унинг қисмлари маъноси билан асослаб бўлмайди). -ма аффикси билан ясалган деярли барча сифатларнинг маъно­сини унинг таркибий қисмлари маъноси билан асослаш мумкин. Бинобарин, бундай сифатларнинг ясалиши синхрон (ҳозирги) сўз ясалишига оиддир.

-симон аффикси предметнинг сўз ясалиш асосидан англа­шилган нарсага ўхшашлигини, яъни „ўхшаш“, „ўхшайдиган“ маъносини билдиради: шарсимон, найсимон, ҳалқасимон ва бошқалар.

Умуман, -симон аффиксининг, унинг ёрдамида ясалувчи сифатларнинг хусусиятлари ҳақида қуйидагиларни айтиш мумкин: 1) бу аффикс билан сифат ясалиши умумадабий тилда, айниқса, одций сўзлашувда жуда кам учрайди. -симон аффикси билан ясалган сўзлар у қадар кўп эмас, деган гап нутқнинг ана шу соҳаларига нисбатан тўғри келади;

1. терминология соҳасида, айниқса, техника, айрим фан- лар соҳасида бу аффикс ёрдамида ясалган сўзлар кўп миқ- дорда, яъни бу соҳаларда -симон аффикси сифат ясовчи сермаҳсул аффикс ҳисобланади. „Янги техника" журналидан олинган қуйидаги мисолларга эътибор беринг: эгарсимон (мослама), бутасимон (тут), панжарасимон (деворча), яшиксимон (таглик), кубсимон (помидор), спиралсимон (корпус), қутисимон (стол), аррасимон (тил), қовурғасимон (юза), илмоқсимон (қопқоқ), ҳалқасимон (пружина), ғалтак- симон (экиш аппарати), қувурсимон (ҳалқа), омбурсимон (чангаллагич), маймунсимон ( одам) ва бошқалар;
2. -симон аффикси рус тилидаги „образный", „подобный, „видный" сўзлари ёрдамида ясалувчи қўшма сифатларни ў!збек тилига ўзлаштириш, ўзбекчалаштириш жараёнида фаоллашди, маҳсулли аффиксга айланди: шарообразный — шарсимон, трубовидный — трубасимон, смолоподобный — смоласимон ва бошқалар.

Нисбий сифат ясовчилар ва улар ёрдамида ясалган си- фатларнинг таҳлилидан маълум бўлдики, бундай ясама сифатларнинг ҳаммаси учун умумий бўлган хусусият — бел- гини шу типдаги сўз ясовчилар қўшилган сўз англатган нар- сага, ҳаракатга нисбатлаб ифодалаш, нисбатли (оидлик, хослик каби) белгини билдиришдир. Демак, бунда „нисбий" сўзи ўзбек тили сифат ясалишига оид ишларда қўлланаётган „нисбий сифат" терминидаги „нисбий" сўзининг маъносини билдирмайди, яъни у „аслий сифат" терминидаги „аслий" сўзига зид маънода қўлланаётгани йўқ. Умуман, ўзбек тили­даги сифатларни „аслий" ва „нисбий" каби турларга ажратиш илмий ва амалий жиҳатдан бирон аҳамиятга эга эмас. Сифат­ларни бундай турларга бўлиш рус тилида сифатларни „качест­венные" ва „относительные" каби турларга ажратишни ўзбек тилига ҳам тадбиқ этишдан бошқа нарса эмас.

ФЕЪЛЛАРИ **ИIIГ** ЯСАЛИШИ

.. Ўзбек тилида феъл ясалиши тизими бошқа сўз туркум- ларидаги сўз ясалишидан фарқланувчи ўзига хос томонларга эга.: - г . ГП'-5 • У :,Цу

Феъл ясалишида ҳам аффиксация усули асосий усул ҳисобланади. Лекин ҳозирги ўзбек адабий тилида -ла ва унинг иштирокида юзага келган -лан, -лаш, -лантир, -лаштир аффиксларигина маҳсулли феъл ясовчилар сифатида хизмат қилади. Бошқа феъл ясовчилар эса ўз вазифасини тўхтатиб, маҳсулсиз аффиксларга айланган (булар ҳақида сўз охирида тўхталамиз).

-ла аффикси, Феълдан бошқа барча мустақил сўз туркум- ларига оид сўзлардан, ундов ва тақлид сўзлардан феъл ясайди. Сўз ясалиш асосининг қайси туркумга оид сўздан бўлишига ва маъно хусусиятига қараб, унинг ёрдамида турли типдаги феъллар ясалади.

I. От туркумига оид сўзлардан қуйидаги маъноли феъллар ясайди.

1. Асбоб-қурол билдирувчи сўзларга қўшилиб, асосдан англашилган асбоб-қурол билан бажариладиган ишни қилиш маъноли феъл ясайди: эговламоқ, арраламоқ, рандаламоқ, молаламоқ, дазмолламоц, қолипламоқ каби.

-ла аффикси рус тилидан ўзлашган сўзлардан ҳам шу типдаги феъллар ясайди: машинкаламоқ, чўткаламоқ, печат- ламоқ каби. Демак, бундай маъноли ясама феъллар сермаҳсул сўз ясалиш типига киради. Бу типдаги феълларнинг ҳаммаси объектли феъллардир.

1. Предметни сўз ясалиш асосидан англашилган нарса билан таъминлаш, шунга эга қилиш маъноли феъллар ясайди: мойламоқ, никелламоқ, асфал ьтламоқ, ўғитламоқ, мумламоқ каби. -ла аффикси ёрдамида рус тилидан ўзлашган жуда кўп сўзлардан ҳам пгу типдаги феъллар ясалган: минералламоқ, электрламоқ, магнитламоқ, азотламоқ, хлорламоқ, мазут- ламоқ, алифламоқ, миналамоқ ва бошқалар.

-ла аффикси ёрдамида ясалган бу типдаги феъллар ҳам объектли феъллардир.

1. Предметнинг сўз ясалиш асосидан англашилган жой, ҳолатга олиш маъноли феъллар ясайди. Бунда сўз ясалиш асоси киши тана аъзоларини билдирувчи сўзлардан бўлади: орқаламоқ, елкалсшоқ, қучоқламоқ, қўлтищамоқ, чангалламоқ ва бошқалар.
2. Нарса-предметдан сўз ясалиш асоси англатган нарсани юзага келтириш, ҳосил қилиш маъноли феъллар ясайди: букламоқ, бурдаламоқ, ғарамламоқ, карчламоқ, зувалаламоқ, 146 кукунламоқ ва бошқалар. Ўзлашма сўзлардан ясалган бу типдаги феъллар ҳам анчагина: рулонламоқ, коллекцияламоқ, силосламоқ, комплексламоқ каби.

Бу типдаги ясама феълларнинг ҳаммаси объектли феъл- лардир.

1. Сўз ясалиш асосидан англашилган нарсани, иш-ҳара- катни қилиш, бажариш, юзага келтириш маъноли феъллар ясайди: даволамоқ, якунламоқ, жазоламоқ, ҳисобламоқ, яганаламоц, ҳозирламоқ, табрикламоқ, тарбияламок; ва б. Бу типдаги феъл ясалишида -ла аффикси ниҳоятда сермаҳсул бўлиб, ўзлашма сўзлардан ҳам кўпгина феъллар ясаган ва бу жараён давом этмоқца: синтезламоқ, гарантияламоқ, судламоц, калькаламоқ, квоталамоқ каби.

Бу типдаги ясама феълларнинг ҳаммаси объектли феъл- лардир. Уларнинг сўз ясалиш асосидан (отлардан) ҳаракат- ҳолат, жараён мазмуни сезилиб туради: тарбия, табрик, масхара, тайёр каби. -ла аффикси худди шундай хусусиятга эга бўлган отлардангина кўриб ўтилган типдаги феъллар ясай олади.

1. Шахе ёки предметда сўз ясалиш асоси англатган нарса- нинг юзага келиши, пайдо бўлиши маъноли феъллар ясайди: гулламоқ, бошоқламоқ, кўсакламоқ, шохламоқ, елинламоқ, йирингламоқ, терламоқ ва бошқалар.

Материаллар таҳлилидан кўринадики, бу типдаги феъл­ларнинг ясалиши анча қадимий бўлиб, анча илгари ясалган феълларнинг деярли ҳаммаси объектсиз феъллардир. Эътибор беринг: куртакламоқ, қулунламоқ, газакламоқ, моғорламоқ, найчаламоқ, уруғламоқ, зангламоқ ва бошқалар.

Ҳозирги ўзбек тилида -ла аффикси бу типдаги янги-янги феъллар ясамайди, яъни бу вазифасини деярли тўхтатган.

1. Жой, макон, шунингдек, нарсанинг йўналиши, жойла- шиш ўрнини, томонини билдирувчи сўзлардан шахе ёки предм'етнинг шу ўрин, томонга бўлган, шу объектдаги ҳара- катини, йўналишини билдирувчи феъллар ясайди: баланд- ламоқ, пастламоқ, ичкариламоқ, олисламоқ, ораламоқ каби.

Бу типдаги ясама феъллар объектсиз феъллар бўлиб, у қадар кўп эмас. -ла аффикси бундай феъл ясаш вазифасини деярли тўхтатган дейиш мумкин. Бунинг сабаби шу типдаги янги феъллар ясалиши учун асос бўлувчи янги сўзларнинг (лексемаларнинг) юзага келмаётганидадир.

1. Шахе ёки предметнинг сўз ясалиш асосидан англа­шилган нарса, ҳолат, вақт ва шу кабиларда бўлиши маъноли феъллар ясайди: салқинламоқ, томошаламоқ, ўтламоқ, дон- ламоқ, қишламоқ каби. Бундай феъллар саноқпи ва янгилари ясалаётгани йўқ. Чунки бундай феъл ясаш учун асос бўла- диган янги сўз(лар) пайдо бўлмаяпти.

И. Белги билдирувчи сўзлардан — сифат ва равишлардан феъл ясайди. Бунда шахе ёки предметам сўз ясалиш асосидан англашилган белги-ҳолатни қилиш, унда шундай белги-ҳо- латни юзага келтириш маъноли феъллар ясалади: текисламоқ, тенгламоқ, мажақламоқ, зичламоқ, ихчамламоқ, тозаламоқ ва бошқалар.

-ла аффикси сифатларнинг барча туридан эмас, балки ҳолат, шакл (кўриниш), хусусият жиҳатдан бўлган белгини билдирувчи сифатлардангина шундай феъллар ясайди.

Равишлардан бундай маъноли феъл ясалиши тез, секин каби саноқли сўзлар доирасида чегараланган: тезламоқ, секин- ламоц, жадалламоқ каби.

Бу типдаги ясама феълларнинг барчаси объектсиз феъл­лар дир.

1. Нутққа оид нарса-тушунчаларни англатувчи сўзлардан -ла аффикси ёрдамида сўз ясалиш асоси билдирган нарсани айтиш, нутқий ифодалаш маъноли феъллар ясалади: онам- ламоқ, сизламоқ, русчаламоқ каби.

Ундов ва тақлид сўзлардан ясалган додламок;, гижгижламоқ, ҳайҳайламоқ, аллаламоқ, ингаламоқ, шивирламоқ, пичирламоқ каби. Шунингдек, лаънатламоқ, маъқулламоқ, ёлғонламоқ каби феъллар ҳам шу типдаги ясама феъллар қаторига киради ва бундай ясама феъллар у қадар кўп эмас.

-лан аффикси. Бу аффикснинг феъл ясовчи -ла билан нисбат шаклини ясовчи -н аффиксининг бирикувидан ҳосил бўлгани лингвистик адабиётларда қайд этилган. У, асосан, от ва сифатлардан феъл ясайди.

1. Отлардан қуйидаги типдаги феъллар ясайди.
2. Шахе, нарса-предметда сўз ясалиш асосидан англа­шилган нарса, ҳолат ва шу кабиларнинг юз бериши, унда шундай нарса, ҳолатнинг пайдо бўлиши маъноли феъл ясай­ди: роҳатланмоқ, одатланмоқ, саросималанмоқ, ташвиш- ланмоқ, шубҳаланмоқ, қаноатланмоқ, ғурурланмоқ, ҳаяжон- ламоқ, ҳидланмоқ, завқланмоқ, касалланмоқ ва б.

-лан аффиксининг бу вазифаси асосида конкрет (кўз билан кўриб бўладиган) нарса-предметни билдирувчи сўз­лардан ҳам феъл ясалади. Лекин, биринчидан, бундай ясалиш кам сўзлар доирасида бўлса, иккинчидан, бундай сўзлар билдирадиган нарса бошқа предмет-нарсада юз бериши мумкин бўладиган нарса-ҳодиса бўлади: мавжланмоқ, яллиғ- ланмоқ, тўлқинламоқ, жилоланмоқ каби. Бу типдаги феъллар сўзнинг кўчма маъноси асосида ҳам ясалиши мумкин: шер- ланмоқ, хўрозланмоқ. каби. Қировланмоқ, булғанмоқ, шилпщ- ланмоқ, оловланмоқ, қуйқаланмоқ феъллари ҳам худди шу типда ясалган феъллардир.

-ла аффикси ҳам сўз ясалиш асосидан англашилган нарсани юзага келтириш, шахе ёки предметда шундай нарса- нинг пайдо бўлиши маъносидаги феъллар ясайди ва бундай феъллар, асосан, объектсиз феъллар бўлади: йирингламоқ, кур- такламоқ каби. -ла ва -лан аффикслари маъно ва вазифасида ўзаро жуда яқин. Лекин ўзига хос хусусиятлари билан бир- биридан фарқланади. Биринчидан, -ла аффикси муайян (конкрет) предметни билдирувчи отлардан шу типдаги феъллар ясайди. -лан аффикси эса мавҳум тушунчани билдирувчи отлардан феъл ясайди. Иккинчидан, -ла аффикси ёрдамида ясалган феълларда, гарчи улар объектсиз бўлса-да, конкрет бирор нарсанинг юзага келиши, шахе ёки пред- метнинг сўз ясалиш асосидан англашилган нарсани юзага келтириши, пайдо қилиши ифодаланади. Шу жиҳатдан бундай феълларда объект тушунчаси сезилиб туради, яъни юзага келтириш, пайдо қилиш деганнинг ўзи, маълум даражада нимани? деган сўроққа йўл қўяди. -лан аффикси ёрдамида ясалувчи феълларда эса шахе ёки предметда сўз ясалиш асосидан англашилган нарса-предметнинг юз бери­ши, шахе ёки предметнинг сўз ясалиш асосидан англашилган нарса-ҳодиса бўлиши асосий ўринда бўлади. Бошқача қилиб айтганда, -ла аффикси ёрдамида ясалувчи феълларда, гарчи нимани? деган сўроқ қўйиш мумкин бўлмаса-да, пайдо қилиш, юзага келтириш тушунчаси, -лан аффикси ёрдамида ясалувчи феълларда эса юзага келиш, юз бериш, пайдо бўлиш тушунчаси асосий ўринда бўлади. Шу туфайли бу типдаги феълларга нисбатан ҳеч вақт нимани? сўроғини қўйиш мумкин бўлмайди. Қиёсланг: болаламоқ, ғунчаламоқ,

касалланмоқ.

-лан аффиксининг юқорида кўрилган маънодаги феъл ясаши ҳозирда ҳам фаол жараён. Унинг ана шундай сўз ясаш вазифаси асосида кейинги вақтларда рус тили таъсирида янги- янги феъллар ясалган ва ясалмокда. Масалан, шаклланмоқ, асос- ланмоқ, гавдаланмоқ феъллари худци шундай ясалган сўзлар- дандир. Айниқса, турли соҳага оид терминлар ясалишида -лан аффиксининг бу типдаги феъл ясаш вазифа доираси жуда кенгайди. -лан аффикси ўз тил сўзларидан, шунингдек, ўз- лашма сўзлардан феъллар ясайди. Бу феъллар турли соҳага оид кўплаб терминлар ясалишида асос вазифасини ўтайди: қутбланиш (поляризация), тукланиш (опушение), уруғланиш (оплодотворение), оксидланиш (окисление), дехлорланиш (дехлорирование), ботқоқланиш (заболочивание) ва бошқалар.

1. Шахе, нарса-предметнинг сўз ясалиш асоси англатган иш, нарсани қилиш маъносидаги феъллар ясайди: ҳаракат- ланмоқ, ҳимояланмоқ, мудофааланмоқ, шикоятланмоқ каби. Овқатланмоқ, фойдаланмоқ феъллари ҳам -лан аффиксининг худди шу вазифаси асосида ясалган (озиқланмоқ, ризқланмоқ феъллари овқатланмоқ феълига аналогия йўли билан ҳосил қилинган).

-ла аффиксининг маъно ва вазифаси таҳлилида кўрган эдикки, бу аффикс ҳам сўз ясалиш асосидан англашилган ҳаракат-ҳолатни қилиш, бажариш маъноли феъллар ясайди: ҳисобламоқ, жазоламоқ каби. Демак, -ла ва -лан аффикслари бу маъно ва вазифасида ўзаро бир хилликка эга. Фарқ шун- даки, -ла аффикси худди шу маънодаги объектли феъллар ясайди, -лан аффикси эса объектсиз феъллар ясайди: якун- ламоқ — ҳаракатланмоқ, даволамоқ — шикоятланмоқ ва б.

-лан аффикси ёрдамида ясалган бу типдаги феъллар у қадар кўп эмас. Бундай ҳаракатларнинг ифодаланишида - лан аффиксидан ташқари қилмоқ ёрдамчи феъли ҳам анча фаол қўлланади. Қиёсланг: роҳатланмоқ — роҳат қилмоқ, шикоятланмоқ — шикоят қилмоқ ва бошқалар.

1. Сўз ясалиш асоси билдирган нарса-предметга ўзини эга қилиш (у билан ўзини таъмин этиш) маъноли феъллар ясайди: қуролланмоқ (яроғланмоқ), отланмоқ, қанратланмоқ каби.

-ла аффикси ҳам сўз ясалиш асосидан англашилган нарса- предметга эга қилиш маъносидаги феъллар ясашини кўрган эдик: эгарла, юганла каби. Демак, -ла ва -лан аффикслари объектли ва объектсиз {-ла объектли, -лан объектсиз) феъл- 150 лар ясаши билан ўзаро фарқланади. -лан аффикси ёрдамида ясалган бу типдаги феъллар саноқли миқдорда, янги яса- лишлар йўқ.

1. Сўз ясалиш асоси белги (ҳолат) билдирувчи сўзлардан бўлганида, -лан аффикси шахе ёки нарса-предметда шундай белги (ҳолат)нинг юзага келиши маъносини ифодаловчи феъллар ясайди: юпқаланмоқ, кучеизланмоқ, маъюсланмоқ, карахтланмоқ, хираланмоқ, ҳушёрланмоқ, ўтмасланмоқ, шодланмоқ, яшилланмоқ ва б. Асос билдирган белги (ҳо- лат)нинг хусусиятига қараб -лан аффикси ёрдамида ясалган феъллар хусусиятида ҳам маълум фарқлар бўлиши мумкин. Масалан, юқоридаги мисолларда субъект нофаол (пассив) ҳолатда бўлса, эзмаланмоқ, чўлоқланмоқ, тантиқланмоқ каби- ларда бунинг аксини кўрамиз (оддий сўзлашувга хос қуруқ- ланмоқ феъли қуруқ сўзининг кўчма маъноси асосида ясалган. Қиёсланг: шерланмоқ, хўрозланмоқ).

-ла аффикси белги (ҳолат) билдирувчи сўзлардан шахе ёки нарсани сўз ясалиш асосидан англашилган белги-ҳолатли қилиш маъносидаги феъллар ясашини кўрган эдик: тозала­моқ, тенгламоқ, пачақламоқ каби. Демак, -ла ва -лан аф- фикслари бу маъно, вазифасида объектли ва объектсиз (-ла объектли, -лан объектсиз) феъл ясаши билан ўзаро фарқ­ланади. Лекин бу ўринда шуни таъкидлаш керакки, -ла ва -лан аффикслари айнан бир сўздан кўриб ўтилган маъноли феъл ясамайди. Маълум сўзлардан -ла аффикси шундай маъноли феъл ясагани ҳолда, улардан -лан аффикси ёрдамида феъл ясалмайди ва аксинча. Масалан, тенг, текис, тоза, мустаҳ- кам сўзларидан -ла аффикси ёрдамида феъл ясалгани ҳолда (мустаҳкамламоқ, тенгламоқ, текисламоқ, тозаламоқ каби), -лан аффикси улардан феъл ясамайди (мустаҳкамланмоқ, тенгланмоқ, текисланмоқ, "тозаланмоқ феъллари мустаҳ­камламоқ, тенгламоқ, текисламоқ, тозаламоқ феълларининг ўзлик-мажҳул шаклидир); карахт, яшил, кучеиз сўзларидан - лан аффикси феъл ясагани ҳоЛда (карахтланмоқ, яшиллан­моқ, кучеизланмоқ каби), -ла аффикси ёрдамида улардан феъл ясалмайди.

-лан аффикси бу типдаги феъл ясашда ҳозирда ҳам маҳ­сулли. Унинг ёрдамида турли соҳага оид ҳаракат-ҳодисаларни ифодаловчи феъллар ясалади ва бу феъллар эса шу соҳага оид терминлар ясалиши учун асос вазифасини ўтайди: тузеизланиш (обессоливаниеф ёғсизланиш ( обезжирение^) каби.

Ҳозирги ўзбек тилида қўлланаётган *-лан* аффикси ёрда­мида ясалган кўпгина феълларнинг сўз ясалиш асоси ҳозирги ўзбек тилида ўз мустақиллигини йўқотган. Лекин улар *-лан* аффиксининг юқоридаги вазифаси асосида ясалганлиги сези- либ туради.: Қирмизхон *солланиб* ичкари уйга йўл оларкан, туфлисини ечаётган Баширжон унинг изидан қараб: „Лозим ярашибди!“ — деб ўйлади. (Н. Аминов) Адир орқасидан ой *салмоцланиб* кўтарилди. (Саид Аҳмад) Барибир энди қайтарган билан фойда йўқ. Астойдил *чоғланибди* ... .(Ҳ. Назир) Жиянлари ишда бўлганликлари учун ўзи *уйкаланиб,* гўштнинг бир қисмини пишириб, ўн сўм пул билан дастурхонга қўйипти. („Муштум“ журн.) Ўзига етгунча ўжар экан-да қурғур, Милиционерга ҳам *хезланади* -я! (Ғ. Ҳотамов) Бизнинг жангчиларимиз ўрин- ларидан туриб олға *ташландилар.* (Ш. Саьдулла) — Ура! Биз- никилар енгди! — деб қичқирди бола ва уйни бир *айланиб* чиқди. (Ш. Саьдулла)

-лан аффиксининг маъно ва вазифаси таҳлилидан маълум бўлдики, бу аффикснинг ҳозирги ўзбек адабий тилида феъл ясаш вазифаси доираси жуда кенгайган. Бунинг ўз объектив сабаблари бор, албатта.

-ла ва -лан аффикслари айнан бир маънодаги феъллар ясаши билан ўзаро вазифадош аффикслар ҳисобланади. -ла аффикси асосдан англашилган белги-ҳолатни қилиш (унда шундай белги-ҳолатни юзага келтириш) маъносидаги объект- ли феъллар ясайди. Худди шу маънодаги объектсиз феъллар эса -лан аффикси ёрдамида ясалади. Қиёсланг: азобламоқ, шудгорламоқ, дудламоқ, заҳарламоқ, мойламоқ — роҳатланмоқ, парланмоқ, ҳидланмоқ, қировланмоқ. Демак, -ла аффикси ёрдамида ясалган объектли феълларга хос хусусиятли объект­сиз феъллар ясалиши талаби билан -лан аффикси юзага келган. Шу маъносида -ла аффиксининг феъл ясаш вазифа доираси қандай кенгая борган бўлса, объектсиз феъл ясовчи сифатида -лан аффиксининг феъл ясаш доираси ҳам шундай кенгая борган.

-ла аффикси кўриб ўтилган маъноси билан белги бил­дирувчи сўзлардан ҳам феъл ясайди. Бундай феълларнинг асосий қисми объектли, жуда кам қисми объектсиз феъл- лардир. Мае., енгилламоқ, ориқламоқ феъллари объектсиз феълдир. Лекин айнан бир аффикс билан айнан бир маъно­даги объектли ва объектсиз феъл ясалиши тил табиатига мос келмайдиган ҳодисалардан ҳисобланади. Тилда доим кон- кретликка, аниқликка интилиш бўлади. Масалан, ҳозирги ўзбек адабий тилида тиззаламоқ феълининг икки маъноси бор: 1) „тизза билан ниқталамоқ (босмоқ)“; 2) „гавдани (ўзини) тиззага таянган ҳолда тутмоқ, шундай ҳолатга олмоқ“. Тиззаламоқ феъли биринчи маъносида объектли, иккинчи маъносида эса объектсиз феълдир. Ҳозирги ўзбек адабий тилида -ла аффиксининг кўрилган маъноли объектсиз феъл ясаши тўхтаган. Ҳозирги тилда авваллари ясалган шундай объектсиз феълларгина бор, янги-янги ясалиш эса йўқ. Шуниси ҳам характерлики, авваллари -ла аффикси ёрдамида ясалган феълларнинг кўпчилиги ўрнида -лан аффикси ёрдамида ясалган феъллар қўлланяпти, яъни -ла аффикси ёрдамида ясалишидан -лан аффикси ёрдамида ясалишга ўтиляпти — объектсиз феъл ясаш -лан аффиксининг тўла вазифасига айланяпти. Масалан, -ла аффикси билан ясалган қайталамоқ, ёлғизламоқ, четламоқ, пастламоқ, ҳаволамоқ, қазғоқламоқ, салмоқламоқ, шўрламоқ, учқунламоқ феъллари ўрнида -лан аффикси билан ясалган қайталанмоқ, четланмоқ, пастланмоқ, ҳаволанмоқ, қазғоқланмоқ, салмоқланмоқ, ёлғиз- ланмоқ феъллари қўлланмоқца. Масалан: Қиздирилган чир- мандадек таранг ой аста-секин ҳаволанаверди. (Газетадан) Бектемир командирнинг буйруғи билан Аҳмедовни машинага ётқизди, унинг совуқ қўлини аста сиқди ва юзини силади-да, хўрсиниб четланди. (Ойбек) Бу янгиликни билишга шунчалик ошиқдими, асти қўяверинг. Акам бўлса борган сари салмоцланиб гапида дав ом этарди. (М. Алиев) Пастланиб учган душман самолёти пайқади шекилли, пулемётдан ўққа тутди. (Ойбек) Унинг (халфанинг) оёғида эса, тунови кунги калтакнинг яралари қатқалоқланиб кўринар эди. (С. Айний)

Демак, бу ҳодиса ҳам -лан аффикси ёрдамида феъл ясаш доирасининг кенгайишига сабаб бўлган. У ёки бу асосдан -ла аффикси ёрдамида феъл ясалиш ҳодисасининг йўқолиши, -ла ва нисбат формаси ясовчи -н аффиксининг бирикиб, қўшма аффикс ҳосил бўлишига олиб келган. Бу жиҳатдан қуйидаги мисол характерли. Маълумки, адабий тилдаги уйлантирмоқ феъли ўрнида айрим шеваларда уйламоқ феъли қўлланади. Бу шеваларда уйланмоқ феълидаги -ла ва -н мустақил аффикслардир {-ла феъл ясовчи, -н ўзлик нисбат шаклини ясовчи). Адабий тилда эса уйламоқ феъли йўқ. Шунинг учун уйланмоқ феълидаги -ла ва -н мустақил аффикслар эмас, балки яхлитлигича феъл ясовчи аффикс (қўшма аффикс) ҳисобланади.

Хуллас, -лан аффикси от ва белги билдирувчи сўзлардан феъл ясайди. Сўз ясалиши маъноси жиҳатдан -ла, -лан аффикслари бир хилликка эга, яъни -лан аффикси ясаган маъноли феълларни -ла аффикси ҳам ясайди. Лекин -ла ва -лан аффикслари қуйидаги хусусиятлари билан ўзаро фарқланади; 1) -ла аффикси объектли, -лан аффикси эса объектсиз феъл ясайди (мисоллари кўриб ўтилди); 2) -ла ва -лан аффикслари айнан бир сўз ясалиш асосидан: а) бошқа-бошқа маъноли феъл ясайди: ҳидламоқ — ҳидланмоқ; б) бир хил маъноли феъл ясалиши (баъзи объектсиз феъл ясалиши) ҳозирги адабий тил нуқтаи назаридан норма ҳолатида (меъёрий ҳолат) бўлиб, -ла аффикси ёрдамида шу типдаги феъл ясалиши камайиб, ҳатто, йўқолиб бормоқда: яллиғламоқ — яллиғланмоқ, қайта- ламоқ — қайталанмоқ каби.

-лаш аффикси. Бу аффикснинг феъл ясовчи -ла ва нисбат тиакли ясовчи -ш аффиксларининг бирикувидан ҳосил бўлган қўшма аффикс экани лингвистик адабиётларда қайд этилган.

Э. В. Севортян -лаш аффикси омоним-аффикс эканини, у феъл ясовчи -ла биргалик нисбат шакли ясовчи -ш аффикси, шунингдек, -ла + медиал маъноли -ш аффиксининг бири­кувидан ҳосил бўлган аффикслар (омоним-аффикслар) эка­нини қайд этган[[27]](#footnote-27).

Ўзбек тили фактларининг кўрсатишича, ҳозирги ўзбек адабий тилида Э.В. Севортян кўрсатган аффикслардан ташқари, феъл ясовчи -ла ва ҳаракат номи шакли ясовчи -ш аффиксининг бирикишидан ҳосил бўлган учинчи -лаш аффикси ҳам бор.

Демак, ҳосил бўлишидаёқ таркиби ўзаро фарқли қисм- лардан иборат бўлган уч хил қўшма аффикс бор экан, улар­нинг ҳар бири феъл ясовчи алоҳида-алоҳида аффикслар сифатида қаралиши ва ҳар бирининг маъно ва вазифаси алоҳида таҳлил этилиши керак бўлади.

-лаш 1. Бу аффикс феъл ясовчи -ла ва ўзлик нисбат шакли ясовчи -ш аффиксларининг бирикувидан ҳосил бўлган қўшма аффиксдир. Унинг ёрдамида ясалган феъллар билан -лан аффикси ёрдамида ясалган феъллар ўртасида маъно жиҳатдан маълум умумийликлар бор. Шунинг учун ҳам баъзан айнан бир сўздан айнан бир маъноли феълнинг -лан ёки -лаш аффикси ёрдамида ясалиш ҳоллари учраб туради: Ҳолбуки, ҳозир келганлар элликтага ҳам етмайди, шунинг учун ҳам Жўра ортщ асабийланган. (Ҳ. Шаме) Уста энди „ғишт!“ деганда асабийлашмас, девор тез кўтарилар эди. (Ш. Саъдулла)

Лекин ҳозирги ўзбек адабий тилида -лан ва -лаш 1 аф- фиксларининг феъл ясашдаги вазифалари конкрет (муайян) туе олган. Уларнинг бири ўрнида иккинчисининг қўлланиши деярли учрамайди.

-лаш 1 аффикси, асосан, от ва сифат туркумига оид сўзлардан феъл ясайди ва иккала ҳолатда ҳам асосан бир типдаги феъллар ясалади. Масалан, -лаш 1 аффикси ёрдамида отлардан ясалган феъллар шахе ёки предметнинг сўз ясалиш асосидан англашилган белги-хусусият (туе, ҳолат ва ш. к.)ни касб этиши, шундай бўлиши маъносини билдиради: марказлашмоқ, кўпчиликлашмоқ, ҳайвонлашмоқ, умумлашмоқ каби. -лаш 1 аффикси ўзлашма сўзлардан ҳам бундай феъллар ясай олади: фашистлаишоқ, шаблонлашмоҳ, демократлашмоқ ва бошқалар. Миллат, қабила кабиларнинг номини билдирувчи сўзлардан руслашмоқ, ўзбеклаитоҳ, турклашмоқ каби типдаги ясалиш ҳам -лаш 1 аффиксининг худди шу вазифаси асосидаги ясалшццир.

Ҳозирги ўзбек адабий тилида -лаш 1 аффиксининг бу вазифаси асосида кўплаб турли соҳага оид терминлар ясалади. Масалан, қуйидаги лингвистик терминларга эътибор берай- лик: отлашиш, ё-лашиш, о -лаш ва б.: Муаллиф п нинг флашуви­га мисол келтиради. („Ўзб. тили ва ад. “)

-лаш 1 аффикси ёрдамида бундай маъноли объектсиз феъллар ясалади. Фактларга эътибор берилса, юқоридаги феълларнинг сўз ясалиш асоси асли от бўлса ҳам лекин уларда маълум бир белги-хусусият, туе, ҳолат акс этади. Уларнинг худди шу белги-хусусияти, ҳолати, туси асосида -лаш 1 аф­фикси ёрдамида кўриб ўтилган типдаги феъллар ясалади. Шундай хусусиятга эга бўлмаган отлардан -лаш 1 аффикси ёрдамида феъл ясалмайди.

-лаш 1 аффикси ёрдамида белги билдирувчи сўзлардан ясалган феъллар шахе, нарса-предметнинг сўз ясалиш асоси­дан англашилган белги, хусусият, хоссани касб этиши, унда шундай белги, хусусият кабиларнинг пайдо бўлиши маъно­сини билдиради: қуюқлашмоҳ, аблаҳлашмоқ, авомлашмоқ, одобсизлашмоқ:, опоқ-чапоқлашмоқ, арзонлашмоқ, аса- бийлашмоқ, аҳиллашмоқ, бадтарлашмоқ, бегоналашмоқ, гўзаллашмоқ, дўстлашмоқ, секинлашмоқ, сероблашмоқ каби.

-лаш 1 аффиксининг бу вазифаси асосида фақат объектсиз феъллар ясалади. Бу типдаги феъл ясалиши ҳозирги ўзбек адабий тилида жуда фаол жараён. Ўзбек тилининг тараққиёти жараёнида, айниқса, рус тилининг таъсири натижасида -лаш 1 аффиксининг ўз тил материаллари асосида феъл ясаш дои­раси кенгайди, шунингдек, ўзлашма сўзлардан феъл ясалиши ҳам жуда фаол ҳолатдир: ҳарбийлашмоқ, сўзлашмоқ, жаранг- лилашмоқ, ўтимлилашмоқ, ерлилашмоқ, кескинлашмоқ, миллий- лашмоқ, оммавийлашмоқ, тетиклаилмоқ, сиёсийлашмоқ, ста- биллашмоқ, моддийлашмоқ, реаллашмоқ, конкретлашмоқ каби. Оммалашмоқ феъли ҳам -лаш 1 аффиксининг худди шу вазифаси асосида ясалган[[28]](#footnote-28).

-лаш 2. Бу аффикс феъл ясовчи -ла ва биргалик нисбат шаклини ясовчи -ш аффиксининг бирикувидан ҳосил бўлган. -лаш 2 аффикси, асосан, отлардан, саноқли даражада бошқа туркумга оид сўзлардан феъл ясайди.

1. Отлардан ясалган феъллар сўз ясалиш асосидан англа­шилган нарса, иш-ҳаракатни қилиш маъносини билдиради: мусобақалашмоқ, ёрдамлашмоқ, музокаралашмоқ, маслаҳат- лашмоқ, ҳангомалашмоқ, ҳазиллашмоқ каби. Бундай феълларда сўз ясалиш асоси от бўлса ҳам, лекин улардан иш, ҳаракат мазмуни англашилади, яъни бу сўз (от) иш, жараён, ҳара- катнинг атамаси бўлади. Ана шундай хусусиятга эга бўлмаган отлардан, айниқса, конкрет отлардан -лаш 2 аффикси ёрда­мида бу типдаги феъл ясалмайди. Қуйидаги мисолларга эъти­бор беринг: хатлашмоқ, чойлашмоқ, беллашмоц. Бу феъл- ларнинг ясалишида ҳам хат, чой, бел сўзлари асосий маъноси (конкрет нарса-предмет маъноси) билан қатнашаётгани йўқ, балки аниқ бир иш, ҳаракат маъноси асосида -лаш 2 аффикси ёрдамида феъл ясаляпти. Ваъдалашмоқ, сўзлашмоқ, рози- лашмоқ, тиллашмоқ феъллари ҳам сўз ясалиши асоси ва - лаш 2 аффиксининг шу хусусиятлари асосида ҳосил қилинган. Ҳатто, ақллашмоқ, қаймоқлашмоқ, феъллари ҳам сўз ясалиши асосининг кўчма маъноси негизида ҳосил этилган.

Юқоридаги феълларга назар ташланса, яна шу нарса маълум бўладики, бу типда ясалган феълларда биргалик маъноси (иш-ҳаракатда бирдан ортиқ шахснинг ўзаро иш- тироки маъноси) бор: суҳбатлашмоқ:, савдолашмоц, баҳс- лашмоқ ва б. Бу ҳодиса -лаш 2 аффиксининг юзага келишида иштирок этган -ш биргалик аффиксининг таъсирида юзага келувчи маънодир. (Лекин бу феълларда -ш нисбат шаклини ясовчи эмас.)

Ҳозирги ўзбек адабий тилида -лаш 2 аффиксининг бу вазифани бажариши жуда фаол жараён бўлиб, ҳагго у ўзлашма сўзлардан ҳам шу типдаги феъллар ясайди: судлашмоқ, телефонлашмоқ каби.

-лаш 2 аффиксининг бу вазифаси асосида фақат объектсиз феъллар ясалади.

1. Муомалада қўлланадиган салом, хайр каби саноқли ундовлардан -лаш 2 аффикси ёрдамида шу сўз (асос)дан англашилган сўз (муомала), ишни қилиш (айтиш) маъно- сидаги феъллар ясалади: саломлашмоқ, хайрлашмоқ, хўш- лашмоқ, эсонлашмоқ каби.

-лаш 3. Бу қўшма аффикс феъл ясовчи -ла ва ҳаракат номи шаклини ясовчи -ш аффиксларининг ўзаро бири- кувидан ҳосил бўлган: жамоалаш, автоматлаш, интенсивлаш, ихтисослаш, механизациялаш, демократлаш ва бошқалар.

Бу аффикс нисбатан жуда яқин даврларда юзага келди. Эътибор берилса, -лаш<3 аффикси рус тили таъсирида ва рус тилидан ўзлашган сўзлардан иш оти ясайди: комглекслаш, индустрлаш, механизациялаш каби.

Бундай сўзларда сўз охирида -ш аффикси ўз мустақил- лигини сақлайдигандек кўринади. Бироқ бу феъллар майл, замон, шахс-сон каби шакллар билан ўзгармайди (туслан- майди): индустрлади, механизацияласа, интенсивлашсин каби қўлланиш йўқ. Демак, бу сўзлардаги -ла ва -ш аффиксларини бир бутун деб қараш керак бўлади. Булар бирликда (бир бутун ҳолда) феъл ва унинг иш оти шаклини ясаш учун хизмат қилади.

Кўринадики, аҳдлашмоқ, ёрдамлашмоқ феълларида бир­галик нисбатига хос хусусият; зичлашмоқ, туманлашмоқ феъл­ларида ўзлик нисбатига хос хусусият сезилса-да, лекин улар- даги -ла ва -ш ўзига мустақил бўлмай, бир бутун аффикс (қўшма аффикс) бўлганидек, механизациялаш, комглекслаш феъллари иш оти (ҳаракат номи) бўлса-да, бироқ юқорида кўриб ўтилган сабабга кўра, буларда ҳам -лаш бир бутун (қўшма) аффикс ҳисобланади.

Юқорида кўриб ўтганимиздек, -лаш 3 аффикси бевосита рус тили таъсирида, рус тилидан калька йўли билан ўзлаш- тириш жараёнида юзага келди. Лекин шуни таъкидлаш керак- ки, биринчидан, -лаш 3 аффикси ёрдамида ясалган феъллар у қадар кўп эмас. Иккинчидан, бу аффикс ёрдамида ясалган янги-янги феъл ясалиши йўқ. Демак, янги аффикс (қўшма аффикс) сифатида юзага келган -лаш 1, -лаш 2 аффикс - ларининг феъл ясаш вазифа доираси тобора кенгая борган бўлса, -лаш 3 қўшма аффиксида бу ҳолни кўрмаймиз. (Бунинг сабаби ҳақида -лаштир қўшма аффикси таҳлилида гапирамиз.)

Бу ўринда яна бир нарсани айтиб ўтишга тўғри келади. Юқоридаги каби сўзлар асосидан -лаш аффикси ёрдамида ясалган феълларнинг тусланган шаклда, шунингдек, феъл- нинг функционал шаклида қўлланиши учрайди: комглекс- лашган, газлашягти каби. Лекин булардаги -лаш ҳаракат номи ясовчи эмас, балки, ўзлик нисбат оттенкасига эга бўлган феъл ясовчи {-лаш 1)дир. Шунинг учун ҳам бу феъллар тусланишга, сифатдош каби шаклларда қўлланишга йўл қўяди. Ҳаракат номи бўлса, бунга йўл қўймас эди. Бироқ шуниси характерлики, -лаш 1 ёрдамида ясалган феъллар ҳаракат номи формасида қўллангани ҳолда (гўзаллашмоқ, сустлашмоқ каби), юқоридаги типдаги феъллар бу шаклда қўлланмайди, яъни индустрлашмоқ, жамоалашмоқ дейил- майди. (Бунинг сабаби ҳақида ҳам -лаштир аффиксининг таҳлилида гапирилади.)

-лат аффикси. Бу аффикс -ла ва -т аффиксларининг бирикувидан ҳосил бўлган қўшма аффиксдир. Унинг ёрда­мида саноқли (оз) миқдордаги феъллар ясалади. -лат аффикси асосдан англашилган нарса, белги-ҳолатни қилиш маъносини билдиради: қойиллатмоқ, кўлоблатмоқ, кечлатмоқ каби: Бир куни .. бир оғзи шалоқ: — Гаг мўйловни шогдек қилиб силайберишда эмас, га г бирор ишни одамлар ,0о глабсан йигит “ дейдиган қилиб қойиллатишда, — дебди. (,ўзб. мад. “ газ.)

Проф. Э.В. Севортяннинг кўрсатиШича, озарбайжон тилида -лат аффикси ёрдамида феъл ясалиши жуда фаол ҳолат. У ҳатто -лантир ва -лаштир аффиксларига нисбатан ҳам кўп миқцорда феъллар ясайди. Шунингдек, бу тилда - лат аффикси объектли феъл ясовчи сифатида объектсиз феъл ясовчи -лан, -лаш аффиксларига қарама-қарши туради, яъни -лан, -лаш аффикслари ёрдамида объектсиз феъл ясалган сўзлардан -лат аффикси ёрдамида объектли феъл ясалади[[29]](#footnote-29). Лекин бу гапни ўзбек тилига нисбатан айта олмаймиз. Ўзбек тилида -лан ва -лаш аффикслари ёрдамида ясалувчи объектсиз феъллар асосларидан -лат аффикси ёрдамида объектли феъл ясалмайди.

*-лат* аффикси ёрдамида янги ясалишлар йўқ. Ҳозирги ўзбек тилида илгаридан ясалган беш-ўнтагина феъл бор, холос. Ҳатто илгари шу аффикс ёрдамида ҳосил қилинган ва қўлланган айрим феъллар ўрнида ҳозир *-лантир* ёки *-лаштир* аффикслари ясаган феъллар қўлланади: ...русия тўқимачилик саноатини *жонлатиб* турган шхта ишларимизни ўз ҳара- катимиз, ўз қувватимиз билан юксалтиришимиз, кучайтириши- миз керак. (Газетадан) Бу туман янги ташкил этилган маҳаллий саноат комбинати директорлиги вазифаси бўлиб, уни жуда *ҳаволатиб* юборган эди... . (Н. Аминов) Бироқ бу дарслик катталар мактабининг иккинчи йилда ўқувчи катталарга келажакда ҳам ўзларининг маълумотларини *чуцурлатиш,* давом эттиришда керак бўлган тил фактларининг асосларини беражакдир. (А. Йўлдошев, Ўзбек тили грамматикаси) Фақат кўк юзини қоыаган кулранг булутлар таъсирида оз қолган офтобни яна ҳам *таъсирсизлатган...* . (С. Айний) Бу мисол- лардаги *жонлатиб, ҳаволатиб, таъсирсизлатган* феъллари ўрнида *жонлантириб, ҳаволантириб, таъсирсизлантирган* феъллари, *чуцурлатиш* феъли ўрнида *чуцурлаштириш* феъли қўлланади: Бу рақамлар кекса санъаткорнинг баракали умрини ва унинг халқ олдида қилган катта хизматларини кишининг хотирида *жонлантиради.* (Т. Обидов) Бироқ ҳар бир йиғиндаги ўринли-ўринсиз мақтовлар, мажлисларнинг грезидиумига штатдагидай ҳадеб сайланишлар, газетадан, радиодан, телевидениедан кетма-кет келиб турадиган мухбирлар ... ҳар қалай, тўғри, софдил раҳбарни *ҳаволантирган* дейилса хато эмас. (Р. Раҳмон) Дарахтларнинг текис шовуллаши анҳорнинг безовта қўшилиб, беозор, оромбахш сукунатни *чуцурлаштира- ётгандек* бўларди. (Ў. Ҳошимов)

-лат қўшма аффиксининг ҳозирги ўзбек тилида фаол феъл ясовчига айланмаганининг объектив сабаби бор.

Ҳозирги ўзбек тилида сўз ясалиш асоси билдирган нарса, белги, ҳолатни қилиш маъноли феъллар -ла аффикси ёрда­мида ясалади, яъни бу маънодаги феъл ясашда -ла аффикси- ^ нинг ўзи жуда фаол. Демак, айнан бир сўздан айнан бир хил (ҳеч қандай фарқли белги-хусусиятга эга бўлмаган) сўз ясовчи бирдан ортиқ аффиксга тилда эҳтиёж бўлмайди. Айниқса, -ла аффиксининг ўзи маълум бир типдаги феълларни ясашда жуда маҳсулдор бўлгани ҳолда, бирон-бир сабабсиз, унинг шундай феъллар ясаш учун -т аффикси билан бирикишига эҳтиёж бўлмайди. -лат аффикси -ла аффикси феъл яса- майдиган айрим сўзлардангина феъл ясаш учун қўлланган, шу сўзларнинг ясалиши жараёнидагина -лат қўшма аффикси юзага келган (юқоридаги мисолларга қаранг). От ва белги билдирувчи сўз (асос)лардан юқоридаги типдаги объектли феълларнинг -ла аффикси ёрдамида ясалавериши, шунинг- дек, шу типдаги феъл ясовчи -лантир ва -лаштир аффиксла­рининг юзага келиши ва фаоллашуви -лат аффиксининг феъл ясаш вазифасини чегаралаган, аниқроғи, тўхтатган.

-лантир аффикси. Бу аффикс феъл ясовчи -лан қўшма аффикси ва орттирма нисбат ясовчи -тир аффиксларининг бирикувидан ҳосил бўлган қўшма аффиксдир. Демак, ўз- ўзидан, -лантир аффиксининг пайдо бўлиши тарихи -лан аффиксининг пайдо бўлишидан кейинги даврларга оид бўлади.

Ҳозирги ўзбек адабий тилида -лантир аффикси сермаҳсул ясовчидир. Бу аффикс, асосан, сифатлардан, аниқроғи, -сиз аффиксли сифатлардан феъл ясайди ва бу феъллар шахе ёки нарса-предметда сўз ясалиш асосидан англашилган белги, ҳолат, хусусият ва шу кабиларни юзага келтириш, шундай белги хусусият ёки ҳолатли қилиш маъносини билдиради: >у4лмагель А “ номли грешрат ҳам бўлиб, унинг таркибида мавжуд анестезин маҳаллий оғрицсизлантирувчи ҳисобланади.

(„Тошкент оқш.“ газ.) Масалан ... чигитни *туксизлантириш* учун электроника институти тайёрлаган машина ... фойда келтирмоқда. (Газетадан)

Шуниси характерлики, -лантир аффикси ёрдамида ҳосил қилинган феълларнинг кўпчилиги рус тили таъсирида, рус тилидан таржима натижасида юзага келган феъллардир. Булар, асосан, илм-фан, техника ва фаолиятнинг бошқа соҳа- ларига оид иш-ҳаракатларни билдиради ва улар асосида шу

соҳага оид терминлар ҳам ясалади. Масалан, баргсизлантирши, нервсизлантириш, юқумсизлантириш, гувоҳлантириш, шўрсиз- лантириш каби. Кундалик тарбиявий ишлар учун мастерларни маънавий ва моддий *рағбатлантиришга* кўпроқ эътибор бера бошладилар. („Тош. ҳақ. “ газ.) — Полиомиелитга қарши ва *кучсизлантирилган* — (вакцина) — полиомиелит касаллигининг аввалдан *вируссизлантирилган* тирик вирусларини сақлаган препарат. Табиий касалликка қарши иммунитет беради. („Русча-ўзбекча медицина луғати“, 1962)

Юқоридаги мисолларга эътибор берилса, шу ҳодисани сезиш мумкинки, -лантир аффикси ёрдамида ясалган сўзлардан (умуман, -сиз аффиксли сифатлардан) -ла аф­фикси ёрдамида феъл ясалмайди, -сиз аффиксли сифатлардан -лан аффикси ёрдамида эса объектсиз феъллар ясалади: кучсизланмоқ, зарарсизланмоқ, журъатсизланмоқ, обрў- сизланмоқ, сабрсизланмоқ, тинчсизланмоқ, умидсизланмоқ каби. Объеьсглилик ифодаланиши учун бу феъллар орттирма нисбат (-тир) шаклида қўлланади: ҳолсизлантирмоқ, ўнғайсиз- лантирмоқ, обрўсизлантирмоқ каби. Лекин буларда -лан ва -тир аффикслари мустақил аффикслардир (-лан — феъл ясовчи, -тир — нисбат шаклини ясовчи).

Шўрсизлантирмоқ, гувоҳлантирмоқ, зарарсизлантирмоқ кабиларда эса, гарчи феъл ясовчи -лан ва орттирма нисбат шаклини ясовчи -тир аффиксига хос хусусият сезилиб турса- да, лекин бу феъллар доирасида улар мустақил аффикслар эмас. Чунки бу феъллар -тир аффиксисиз (шўрсизланмоқ, гувоҳланмоқ каби) қўлланмайди.

Демак, рус тилидан калька асосида ўзлаштириш (янги сўз ясаш)да -лан ва -тир аффиксларига хос хусусиятдан фойдаланиб, улар бирлаштирилган (биргаликда қўлланган). Шу асосда -лантир қўшма аффикси юзага келган.

Бу аффикс феъл ясовчи сифатида 20- йиллардаёқ фаол қўллана бошлаган.

-лаштир аффикси. Бу аффикс феъл ясовчи -лаш 1 қўшма аффикси билан орттирма нисбат шаклини ясовчи -тир аффиксининг бирикувидан ҳосил бўлган. Демак, -лаштир ҳам қўшма аффикс бўлиб, унинг юзага келиши, ўз-ўзидан, - лаш 1 қўшма аффиксининг пайдо бўлишидан анча кейинги вақгларга оид бўлади.

Ўзбек тили фактлари кўрсатадики, -лаштир аффикси­нинг ҳосил бўлиши бевосита рус тилининг таъсири натижаси бўлиб, унинг ёрдамида феъл ясалишининг фаоллашуви фан, техника ва бошқа соҳаларнинг кенг ривожланиши бмлш боғлиқ.

-лаштир аффикси ёрдамида феъл ясалиши 20- йиллардаёқ фаол ҳолат бўлган. Мисоллар: ...Муаллимлар орасида таыим- тарбия ишларини назарий ҳолдан чщариб, амалийлаштириш лабораториялик вазифасини бажариш... . („Маор. ва ўқит.“) ...ўсимликларни маданийлаштириш асосига қурулғондир. (Газетадан) Бу ўринда энг биринчи ўринни техника — радиу маишналаштириш, трактор, агрономия пунктлари олишилозимдир. (Газетадан) Сўзларимизни 100 просан сингормонизмлаштиришни тўғри деб топмай... . („Тил — имло масалалари “)

-лаш 3 аффиксининг таҳлилида айтилдики, унинг ёрда­мида феъл ясалиши фаоллашмаган, шунингдек, -лаш 3 ёрда­мида ясалган феъллар тусланмайди (майл, замон, шахс-сон каби шаклларда қўлланмайди). Масалан, ишлаб чиқариш жараёнларини комплекс механизациялаш ва автоматлаш бирикмаси механизациялаш, автоматлаш ҳаракат номи шакли (яъни феълнинг тусланишсиз шакли)дир. Лекин булардаги (охирги) -ш ҳаракат номи шаклини ясовчи мустақил аффикс эмас. Чунки бу феъллар механизацияласа, механизациялаяпти, автоматладик каби шаклларда қўлланмайди. Демак, буларда -ла ва -ш аффикслари бирликда феъл ясовчи (қўшма аффикс) ҳисобланади ва унда феъл ясовчи -ла ва ҳаракат номи шаклини ясовчи -ш аффиксига хос хусусият сезилиб туради.

Бу ўринда яна бир нарсани кўрсатиб ўтиш керак бўлади, яъни юқоридаги каби (механизация, автомат, ихтисос каби) сўзлардан -лаш аффикси ёрдамида ясалган феълларнинг -ган аффиксли сифатдош шаклида қўлланиш ҳоллари уч- райди: электрлашган ва радиолашган хўжалик, ихтисослашган ҳар бир саноат тармоғи каби: Сигир соғишдан тортиб, уларни қашлашгача, ҳатто мол турган полни тозалаш ҳам машина- лашган. (А. Мираҳмедов) Бу мисоллардаги радиолашган, ихтисослашган, машиналашган феълларидаги -лаш аффикси ҳам қўшма аффикс. Лекин у феъл ясовчи -лаш 3 аффикси эмас, балки -лаш 1 қўшма аффиксидир. Шунинг учун ҳам буларда феъл ясовчи -ла ва ўзлик нисбат шакли ясовчи -ш аффиксига хос хусусият сезилади.

Бироқшуниси борки, рус тили таъсирида, ундан таржима асосида ҳосил қилинган бу типдаги феъллар билдирадиган ҳаракатлар ўз-ўзидан (ўзича) юз берадиган ҳаракатлар эмас, балки маълум куч таъсирида, ким ёки нима томонидан бажа- риладиган ҳаракат бўлади ва бу ҳаракатни ифодаловчи феъл­лар объектли феъллар бўлади. Шу сабабли бундай ҳаракат- ларни -лаш 1 аффикси ёрдамида ясалувчи феъллар билан ифодалаш мантиққа тўғри келмайди (чунки -лаш 1 объектсиз феъллар ясайди). Натижада бундай феълларни ҳосил қилишда -лаш 1 аффикси билан бирга, -тир аффиксини ҳам қўллашга тўғри келади. Шу асосда феъл ясовчи -лаштир қўшма аффикси юзага келади. Бу аффикс ёрдамида ясалган феъллар рус тилидаги шу типдаги феъллар билдирадиган ҳаракатларни аниқ ифодалайди. Шунинг учун ҳам авваллари -лаш аф­фикси ёрдамида ясалган айрим феъллар кейинчалик -лаштир аффикси ёрдамида ясалишга ўтди ва шундай ясалманинг тўғрилиги аниқ сезилади. Қуйидаги мисолларни қиёсланг: Транспортда кўпгина ишлаб чиқариш операцияларини авто- матлаш кенг кўламларда амалган оширилмоқда. (Газетадан) Шаҳарларимизни кўкаламзорлашга эътибор берайлик. (Газе­тадан) Партия қишлоқ хўжалигини химиялаштиришни маҳ- сулот етиштиришни интенсивлашнинг жуда муҳим йўналиши деб билади. (Газетадан) Бундай вазифани муваффақиятли ҳал қилмоқ учун... ишлаб чиқариш процессларини комплекс авто- матлаштириш ... лозим.(Газетадан) Тошкент кўкаламзор- лаштириш хўжалиги ходимларига элликдан ортиқроқ турдаги дарахт, бута уруғи ва кўчатини топширдилар. (Газетадан) Бу бурилиш қишлоқ хўжалиги ишлаб чиқаришни ҳар тарафлама интенсивлаштиришга қаратилди. (Газетадан)

Бу ўринда бир мақоладан келтирилган қуйидаги факт жуда характерли: Мамлакатимизда ипак пахта етиштиришга ихтисослашгпирилган кўплаб жамоа хўжаликлари сони ортиб боряпти. (Газетадан) Шу туфайли Сурхон воҳасида очилаётган қўриқ хўжаликларнинг кўпчилиги ипак пахта етиштиришга ихтисослаштирилмоқда. (Газетадан) Ихтисослаштирмоқ феъли ихтисослаш тарзида ҳам қўлланган. (Буни юқорида кўрдик.) Келтирилган мисолдаги ихтисослаштирилган, ихти- сослаштириш феълларини, маънода маълум фарқ юз берса- да, ихтисослашган, ихтисослаш каби қўллашга йўл қўйилади. Лекин охирги гапдаги ихтисослаштирилмоқда феълини шундан бошқа тарзда (айтайлик, ихтисослашмоқда тарзида) қўллаб бўлмайди. Демак, ихтисос сўзидан -лаш, эмас, балки -лаштир аффикси ёрдамида феъл ясаш меъёрий ҳолга ўтган.

Хуллас, феъл ясаш жараёнида маълум талаб ва қонуният ^ асосида ўзбек тилида -лаштир аффикси келиб чиқди ва у ҳозирги ўзбек адабий тилида феъл ясовчи сермаҳсул аффикс - лардан бирига айланди. Бу аффикс ёрдамида фақат объектли феъллар ясалади.

-лаштир аффикси ёрдамида ясалган феълларга эътибор берилса, шу нарса маълум бўладики, бу феълларнинг деярли барчаси рус тилига оид феълларни таржима қилиш жараёнида ҳосил бўлган феъллардир. Шу сабабли -лаштир аффикси ва унинг ёрдамида ясалган феъллар хусусиятларини аниқ тасаввур этиш, тўғри белгилаш учун бу феълларнинг рус тилидаги қандай ясама феъллар асосида ҳосил этилганлигини белгилаш муҳим роль ўйнайди.

-лаштир аффикси ёрдамида ясалувчи феъллар рус тилидаги -ова (ть), -изова (ть), -ирова (ть), -изирова (ть) суффикслари ёрдамида ясалувчи айрим феълларни калькалаш йўли билан ўзлаштириш натижасида ҳосил этилган. Рус тилида юқоридаги аффикслар от ва сифатлардан феъл ясайди. -лаштир аффикси ҳам ўзбек тилида от ва сифатлардан феъл ясайди. Бу феъллар­нинг қандай маъноли бўлиши ҳам сўз ясалиш асосининг қайси сўз туркумига оидлигига боғлиқ бўлади.

I. От туркумига оид сўздан ясалган феъллар:

1. Сўз ясалиш асосидан англашилган нарса-предмет билан таъмин этиш, шу нарса-предметдан фойдаланиладиган ҳолатли қилиш маъносини билдиради: газлаштирмоқ, теле- фонлаштирмоқ, кинолаштирмоқ механизациялаштирмоқ, электрлаштирмоқ каби.
2. Сўз ясалиш асосидан англашилган нарсани юзага келтириш, яратиш маъносини билдиради: планлаштириш, лойиҳалаштириш, саҳналаштириш, таърифлаштириш, ҳужжатлаштириш каби.
3. Нарса-предметни сўз ясалиш асосидан англашилган хусусият, белги кабиларга эга қилмоқ, унда шундай хусусият, нарса, белгини юзага келтирмоқ маъносини билдиради: кўкаламзорлаштирмоқ, тартиблаштирмоқ, табақалаштирмоқ, қонунлаштирмоқ, лотинлаштирмоқ, иқлимлаштириш каби. Бундай феълларнинг сўз ясалиш асоси от бўлса ҳам, лекин улардан маълум белги-хусусият англашиб туради. Худди шу белги-хусусият асосида -лаштир аффикси ёрдамида феъл

ясалади. Рус тилида бундай феълларнинг сўз ясалиш асоси сифат бўлади: латинский-латинизироватъ)

1. Сифатлардан -лаштир аффикси ёрдамида ясалган феъллар нарса-предметни сўз ясалиш асосидан англашилган белги, хусусият, ҳолат кабиларга эга қштиш, шундай белги, хусусият, ҳолатни юзага келтириш маъносини билдиради: ҳарбийлаштирмоқ, типиклаштирмоқ, стабиллаштирмоқ, соғломлаштирмоқ, сохталаштирмоқ, расмийлаштирмоқ, ободонлаштирмоқ ва бошқалар.

*-лаштир* аффикси ёрдамида ясалувчи феълларнинг хусусиятлари ҳақида гапирганда шуни алоҳида таъкидлаш керак бўладики, бу феъллар, асосан, мажҳул нисбат шаклида ва *~(и)ш* аффиксли иш оти шаклида қўлланади: механизация- лаштирилган, механизациялсаитириш каби. *-лаштир* аффикси жуда сермаҳсул феъл ясовчи бўлиб, ҳозирда ҳам унинг ёрда­мида янги-янги феъллар ясаляпти. Қуйидаги мисоллар бунинг далилидир: *Акциялаштиришни* жадаллаштириш нималарга боғ­лиқ? (,Ҳалқ сўзи “газ.) ... щтисодий вахўжалик фаолияти *маф- куралаштиришдап* узил-кесил холи қилинган. (,ўзб. овози “ газ.) Мактаб психология ва ўқитувчи фаолиятини *узвийлаштиришга* ундайди. (,Маърифат “газ.) Республикада савдони *эркинлашти- риш* чора-тадбирлари тўғрисида. (,Ўзб. овози“ газ.) ... давлат корхоналарининг фаолиятини *тижоратлаштириш* ҳисобига рақобат муҳитини вужудга келтириш. (,Ҳалқ сўзи“ газ.)

Феъл ясалиши ҳақидаги сўзимизнинг бошида айтдикки, айрим феъл ясовчилар (ўнлар атрофида) ҳозирда сўз ясаш вазифасини тўхтатган, маҳсулсиз аффиксга айланган: -а (гул- дура), -и (бойи, тинчи), -илла (гурилла, чирсилла), -(а)р (оқар, кўкар), ~(а)й (сарғай, кўпай), -т (тўлат, беркит) ва бошқалар. Буларнинг маҳсулсиз аффиксга айланишининг сабаблари бор, албатта. Бу ҳақца тўхташни мақсад қилиб қўйганимиз йўқ. Фақат шуни айтмоқчимизки, булар бошда ҳам сермаҳсул сўз \ ясовчи бўлмаган. Уларнинг саноқли сўзлар таркибида мав- жудлиги ҳам шундан далолат беради. Айримлари эса бири иккинчисининг фонетик варианти ҳисобланади. Масалан, сарғай, қорай феълларидаги -й феъл ясовчи -р аффиксидан келиб чиққан (сариқ+ар > сарғар > сарғай) ва ҳоказо.

« ‘Қаранг: Грамматика современного русского литературного языка. Изд-во „Наука", М., 1970, 237- бет.

Хуллас, ҳозирги ўзбек адабий тилида -ла ва унинг иштирокида юзага келган -лан, -лаш; -лантир, -лаштир аффикслари маҳсулли, сермаҳсул аффикслар бўлиб, феъл ясалишининг асосий типларини улар ёрдамида ясалган (ясалаётган) феъллар ташкил этади.

Ҳозирги ўзбек тилида феъл ясалишида қил, эт, бўл ёрдамчи феъллари сўз ясовчи формант вазифасида қўлланади, яъни шу ёрдамчи феълларнинг бошқа туркумга оид сўзлар билан бирикишидан феъллар ясалади: қабул қилмоқ, суҳбат қилмоқ; сабр қилмоқ, акс этмоқ; рози бўлмоқ, хурсанд бўлмоқ каби.

Булардан эт, бўл феъллари ёрдамида янги-янги феъллар ясалиши кузатилмайди. Фақатгина қил феъли феъл ясалишида фаол қўлланади. У, ҳатто, русча ва рус тили орқали ўзлашган сўзларга қўшилиб ҳам феъллар ясайди: асфальт қилмоқ, дизенфекция қилмоқ, классификация қилмоқ ва бошқалар. Қил ёрдамида ҳам, асосан, -ла аффикси ясаган типдаги феъллар ясалади. Шунинг учун ҳам кўп ҳолларда уларни бирини иккинчиси билан алмаштириш мумкин. Умуман, қил ёр- дамчиси феъл ясовчи қўшимчалардан фарқли типдаги феъл ясамайди.

МУНДАРИЖА

Сўз боши 3

СЎЗ ЯСАЛИШИГА ОИД АСОСИЙ ТУШУНЧАЛАР 5

СЎЗ ТУРКУМЛАРИДА СЎЗ ЯСАЛИШИ 61

Отларнинг ясалиши 61

Сифатларнинг ясалиши 111

[Феълларнинг ясалиши 145](#bookmark3)

**Ҳ-70 Ҳожиев Азим**

Ўзбек тили сўз ясалиши тизими/А. Ҳожиев.- ТозЬкеМ: ,,0‘якиУсЫ“ ИМШ, 2007.-^8 б.

ББК81.2Ўзб

**ҲОЖИЕВ АЗИМ**

**ЎЗБЕК ТИЛИ СЎЗ ЯСАЛИШИ ТИЗИМИ**

**Олий ўқув юртларининг филология факультетлари ўқитувчи ва талабалари учун қўлланма**

Муҳаррир Г. Насриддинова

Бадиий муҳаррир Ш. Хўжаев

Техн. муҳаррир С. Турсунова

Мусаҳҳиҳ М. Иброҳимова

Компьютерда саҳифаловчи М. Сагдуллаева

Ориганал-макетдаи босишга рухсат этилди 07.09.2007. Бичими 60x90 '/ . Кегли 11 шпонли. Таймс гарнитураси. Офсет босма усулида босилди. Шартли б. т. 10,5. Нашр т. 10,45. 500 нусхада босилди. Буюртма №146.

Ўзбекистон Матбуот ва ахборот агентлигининг ,,0‘я1ШусЫ“ нашриёт- матбаа ижодий уйи. Тошкент—129. Навоий кўчаси, 30- уй. // Тошкент, Юнусобод даҳаси, Муродов кўчаси, 1- уй. Шартнома № 12—146—07.

2 — А. Ҳожиев 17

1 Шуни эътиборда тутиб, Ш. Раҳматуллаев ўз ишларида „лексема ясаш", „туб лексема“, „ясама лексема" („ҳосила лексема") терминларини қўллайди. Қ: Ш. Раҳматуллаев, Тил қурилишининг асосий бирликлари, Т., „Университет", 2002, 16- б.

1 „Ўзбектили грамматикаси. 1- т., Морфология, Т., „Фан“ нашриёти, 1975, 22- б.

„Нисбий сифатларнинг ясалиши11 каби. Лекин бу нарса сўз ясалишига оид парадигма ёки категория тушунчаси борлигини тан олиш деган гап эмас, балки ҳар бир сўз туркумига оид ясама сўзларни гуруҳлаб, шу туркумнинг сўз ясалиши тизимини ёритишга қулайлик туғдириш мақсади билан шундай йўл тутилади.

1. Юқоридаги фикрлар мутахассислар учун маълум бўлгани сабабли адабиётларни келтириб ўтирмадик. [↑](#footnote-ref-1)
2. Ш. Раҳматуллаев. Тил қурилишининг асосий бирликлари. Т., „Университет", 2002. [↑](#footnote-ref-2)
3. Бу ҳодиса бошқа ишларимизда, жумладан, „Ўзбек тилида сўзнинг морфологик таркиби масаласи“ номли ишда (ЎТА, 1988, № 1, 29-33- бетлар) ҳам қайд этилган. [↑](#footnote-ref-3)
4. Адабиётларда „қўшма сўз ясовчи“ деб таърифланаётган аро, умум каби сўзлар ҳақида „сўз ясовчи" ҳақида гапирганда тўхталамиз. [↑](#footnote-ref-4)
5. Ҳ. Неъматов, Р. Расулов. Ўзбек тили Ьистем лексикологияси асослари. Т., „Ўқитувчи”, 1995, 13- б. [↑](#footnote-ref-5)
6. Русская грамматика. Т. 1, изд. „Наука", М., 1982, 134- б. [↑](#footnote-ref-6)
7. III. Шаҳобидцинова. Ўзбек тили морфологияси умумийлик ва хусусийлик диалектикаси талқинида, 2- жузв: маъно шакл ва категория умумийлик, хусусийлик нуқтаи назаридан. Андижон, 1994, 24- б. [↑](#footnote-ref-7)
8. Ўзбек тили грамматикаси, 1- т., „Фан“ нашриёти, Т., 1975, 82-83- б. [↑](#footnote-ref-8)
9. Мае., проф. А. Ғуломовнинг қуйидаги фикрига эътибор беринг: „Ҳамма типдаги сўз ясалиш учун умумий белги лексема ҳосил қилишдир“. Ўзбек тили грамматикаси, икки томлик, 1- т., „Фан“ нашриёти, Т., 1975, 23- б. [↑](#footnote-ref-9)
10. Ҳар бир ҳодиса учун, унинг моҳиятига мос ҳолда муайян атама қўллаш талаби билан, тилнинг икки ҳолатидан бири лисон, иккинчиси нутқ деб атала бошлади. Тил атамаси эса ҳар иккиси учун умумий атама сифатида қўллана бошлади. Буларнинг (лисон ва нутқнинг) ҳар бирига оид бирликлар ҳам шу атамалар ёрдамида („лисоний бирлик“, „нутқий бирлик“ ёки „нутқ бирлиги" деб) аталадиган бўлди. Ада- биётларда булардан ҳар бирига, уларнинг моҳиятига мос таърифлар ҳам берилган. Мае., қаранг: Ш. Раҳматуллаев. Тил қурилишининг асосий бирликлари. Тошкент, „Университет", 2002, 12- б. [↑](#footnote-ref-10)
11. Проф. Ш.Раҳматуллаев ясама сўз лексема ва морфеманинг (демакки, лисоний бирликларнинг) бирикувидан ҳосил бўлишини қайд этади, ҳосила бирликни ҳам лисоний бирлик — лексема ҳисоблайди (ўша асар, 16- б.). [↑](#footnote-ref-11)
12. Ҳ. Неъматов, О. Бозоров. Тил ва нутқ. „Ўқитувчи", Т., 1993. [↑](#footnote-ref-12)
13. Қаранг: А. Хаджиев, А. Нурманов, Н. Махмудов. Спорные вопросы в системе словообразования тюркских языков. //Советская тюркология. 1989. №2. [↑](#footnote-ref-13)
14. Ш. Ў. Мирзақулов. Ўзбек тилида сўз ясалиши маъноси ва парадигмаси. Автореферат, Самарканд, 1995, 15- б. [↑](#footnote-ref-14)
15. „Сўз ясалиши маъноси", „сўз ясалиши типи“ каби сўз ясалиши тизимига оид энг муҳим тушунчаларнинг таҳлили ҳам кўрсатдики, ”қолип“ сўзисиз ҳам бу ҳодисаларнинг моҳиятини аниқ ёритиш мумкин, аниқроғи, бу сўзга ҳеч қандай эҳтиёж сезилмайди. [↑](#footnote-ref-15)
16. Қаранг: „Ўзбек тили грамматикаси", 1- том, Морфология, Т., „Фан“ нашриёти, 1975, 21—24- бетлар. Ҳ. Неъматов, Р. Расулов. Ўзбек тили систем лексикологияси асослари, Т., 1995. 3. Акобирова. Сўз ясаш қолиплари, уларда унумлилик ва унумсизлик. „ЎТА“, 2001 й., 6- сон, 68—70- бетлар. [↑](#footnote-ref-16)
17. Ўзбек тили грамматикаси, 1- т., Морфология, Т., „Фан“ нашриёти, 1975, 30- б. [↑](#footnote-ref-17)
18. Булар ҳақида „Сўз ясалиш имкониятидан тўғри фойдаланайлик" номли мақолада тўхтаганмиз (қ. „ЎТА“, 1996, №1, 23 — 29- бетлар). [↑](#footnote-ref-18)
19. Сўз ясалиши тизимининг таҳлилида ясама сўзларни маълум умумий белгисига (қандай қўшимча ёрдамида қандай маъноли сўз ясалишига) қараб гуруҳлаб ўрганиш мумкин. Мае., „Шахе отларининг ясалиши11, [↑](#footnote-ref-19)
20. Ўзбек тилида равиш ясалиши тизими йўқлиги махсус мақоламизда кенг ёритилган. Қаранг: А Ҳожиев. „Ўзбек тилида равиш ясалиши тизими масаласига доир“. „ЎТА“, 2001, №2, 42-46- б. [↑](#footnote-ref-20)
21. Булар ҳақида махсус мақолада фикрлар айтилган. Қаранг: А. Ҳожиев ва б. Спорные вопросы в системе словообразования тюркских языков. „Советская тюркология'1 ж., №2, 1989. [↑](#footnote-ref-21)
22. -лик аффикси сифат ясаш вазифасига ҳам эга. Бу ҳақца „Сифат ясалиши тизими“ баҳсида фикр юритилади. [↑](#footnote-ref-22)
23. Сифатларга қўшилиши икки-уч сўздагина учрайди: ўнғайсиз, тенгсиз, тўлиқсиз (феъл) каби. Қаровсиз, экувсиз, аёвсиз, ўлчовсиз кабилардаги қаров, экув, аёв, ўлчов ҳаракат номи эмас, балки отдир. [↑](#footnote-ref-23)
24. ’ А. Ҳожиев. Ҳозирги ўзбек тилида форма ясалиши. „Ўқитувчи“, Т., 1979, 54-55- бетлар. Ў [↑](#footnote-ref-24)
25. А. Ҳожиев. Ўзбек ТИлида -лик аффиксининг вазифаси ҳақида. „ЎТА“, 1985, №1, 24-27- бетлар. [↑](#footnote-ref-25)
26. Қаранг: Асфандияров И.У. Русский язык в Узбекистане в условиях развитого социализма. Ташкент, 1982; Тихонов А.Н. Влияние русского языка на систему словообразования в узбекском языке. „Советская тюркология“, Баку, 1983, № 5. 13-27- бетлар. Ходжиев А. Словообразование или заимствование. „Советская тюркология", Баку, 1984, № 4. 39- бет. [↑](#footnote-ref-26)
27. Севортян Э.В. Аффиксы глаголообразования в азарбайджанском языке. М. 1962, 133-134- бетлар. [↑](#footnote-ref-27)
28. Мавҳум микдор билдирувчи айрим сўзлардан -лаш аффикси билан ясалувчи сўзлар, асосан, -б равишдош шаклида, яъни равиш вазифасида қўлланади: кўплашиб, икковлашиб каби. [↑](#footnote-ref-28)
29. Севортян Э.В. Ўша асар, 175- бет. [↑](#footnote-ref-29)